
CAPITOLUL 1 


Frost se băgă în vorbă cu o prostituată de mare clasă 
într-un bar slab luminat şi plin tot de fiare cromate, aflat la 
marginea cartierului Broadway. Ea îi explică că aşteaptă un 
client care mai totdeauna întârzie pentru că are probleme 
cu soţia. Frost îi spuse că el nu aşteaptă pe nimeni şi că nu 
face decât să omoare timpul. Tipa era blondă şi foarte chic, 
cu un corp bun să blocheze traficul. Din vorbă în vorbă ea îi 
spuse că în câteva zile va pleca la Paradise City. 

— Acolo este adevărata acţiune, spuse ea cu ochi 
strălucitori. Acolo este mai mult mălai de ridicat decât în 
orice alt oraş din lume. 

Pe Frost îl interesau două lucruri, în afară de femei, 
bineînţeles: banii şi după aceea iarăşi banii. li spuse că nici 
măcar nu a auzit de Paradise City. Ce era aşa de 
nemaipomenit la oraşul acesta? 

Tipa era una din fetele alea care, dacă au auditoriu, nu le 
mai tace fleanca. Frost se gândi că nu din această cauză 
era unică. Era unică în comparaţie cu fetele pe care le 
cunoscuse Frost până atunci, şi cunoscuse... 

— Dacă despre Miami se spune că este locul de joacă 
pentru milionari, îi spuse ea de parcă citea dintr-un ghid 
turistic, ei bine, atunci Paradise City este locul de joacă al 
miliardarilor. Zerourile de la coadă fac toată diferenţa între 
cele două oraşe. 

Îşi închise ochii şi plescăi din limbă de satisfacţie: 

— Paradise City este la vreo şaizeci de kilometri la sud de 
Miami. Este un loc super de lux unde trebuie să fii 
într-adevăr tâmpitul tâmpiţilor ca să nu faci repede o căruţă 
de hârtii verzi. 

Se lăsă pe spate şi-l privi cercetător pe Frost. 

— Cu carcasa ta ai putea să dai lovitura. 

Continuă să vorbească  explicându-i lui Frost că 

cincisprezece la sută din populaţia oraşului este formată din 
cei care put de bogaţi. Cincizeci la sută din populaţie o 
reprezintă diversele categorii de servitori, bine plătiţi, care 
le asigură celor putred de bogaţi viaţa luxoasă. Treizeci la 
sută o reprezintă muncitorii şi slujbaşii care au grijă ca 
oraşul să funcţioneze iar cinci la sută este format din fetele 
şi băieţii care se năpustesc asupra celor putred de bogaţi şi, 
dacă nu sunt de-a dreptul tâmpiţi, îi scutură de suficienţi 
bani pentru a fi fericiţi până la sezonul următor când vor 
asedia din nou oraşul. 

Frost avea nevoie urgentă de parale aşa că se arătă 
interesat. 

Ea îl privi din nou cercetător. Dacă nu ar fi fost sigur că l- 
ar fi costat toate economiile ca să o ducă în pat s-ar fi 
ocupat foarte serios de ea dar ştia că o păpuşică de clasa ei 
nu se încadra, din păcate, în bugetul lui. 

— Şi cu ce te ocupi? îl întrebă. 

— Ca şi tine - cu scos banul iute. 

— Şi în afară de farmec ce talente ai? 

Frost se frământă pe scaun. Care era talentul lui? Asta 
era o chestie la care nu se gândise mai înainte. Avea acum 
treizeci şi doi de ani. Ultimii doisprezece ani se chinuise să 
supravieţuiască, visând tot timpul să pună mâna pe banii 
adevăraţi dar nereuşind niciodată să-şi vadă visele 
devenind realitate. În momentul de faţă era şomer. Venise 
la New York cu speranţa că va găsi o modalitate de a obţine 
un salariu bun fără să transpire prea mult. 

Tăcerea se prelungise prea mult aşa că spuse hotărât: 

— Securitatea. Da, agent de securitate. Îmi folosesc 
muşchii. Ultima slujbă pe care am avut-o a fost de paznic 
pe o maşină care căra bani. M-am dat la secretara şefului 
cel mare aşa că mi s-a arătat uşa. 

Zâmbi frumos: 

— Acum tocmai caut ceva... 


— După cum arâţi, şi la faţă şi la trup, ai putea să-ţi tragi 
o bogătaşă bătrână în Paradise City care să-ţi ciugulească 
din palmă. 

Frost se strâmbă. Îi spuse că babele bogate nu erau 
domeniul lui. 

Ea pocni din degete la barman şi ordonă un alt martini 
sec. Frost încă întindea de scotch-ul lui dar făcu totuşi 
gestul de a duce mâna la portofel atunci când îi sosi 
băutura. Ea dădu negativ din cap. 

— Îmi permit să am credit în barul acesta. 

Acceptă însă ţigara pe care i-o oferi Frost după care 
spuse: 

— Dacă eşti chitit să faci rost rapid de bani uite ce 
trebuie să faci: du-te la Paradise City şi contactează-l pe Joe 
Solomon. Îi găseşti numărul în cartea de telefon. El este 
tată la toţi tipii şi la toate tipele care vin în oraş ca să facă 
bani repede. Spune-i că eşti un prieten de-al meu şi că am 
să-l urăsc toată viaţa dacă nu-ţi aranjează ceva. Pe mine 
mă cheamă Marcia Goolden. 

Privi la intrarea barului şi oftă dând ochii peste cap: 

— Uite că a venit boşorogul meu grăsan. Sună-l neapărat 
pe Joe! 

Îi aruncă lui Frost un zâmbet sexy: 

— Ne vedem în Paradise City. Tu şi cu mine, ne-am putea 
distra de minune. Joe o să-ţi spună unde mă găseşti. 

Îşi termină băutura dând-o peste cap dintr-o singură 
înghiţitură, se dădu jos de pe scaunul înalt şi o luă spre un 
bărbat gras, cu chelie, care privea în jur de parcă tocmai ar 
fi evadat dintr-o închisoare de maximă securitate. Ea îşi 
strecură braţul sub braţul lui şi îl scoase în căldura umedă 
de afară. 

Frost era în New York de cinci zile. | se oferise de lucru 
câte ceva pe ici pe colo dar salariul care i se propusese pur 
şi simplu nu-l interesase. Se gândi la ce-i spusese Marcia 

„De ce nu?” se gândi. „Ce am de pierdut în afară de prețul 
biletului de avion?” 

Frost era un tip foarte grijuliu cu banii lui. Când se cazase 
la hotelul Hilton avea cu el o valiză veche care nu conţinea 
decât strictul necesar precum şi costumul lui cel mai vechi. 
Hainele bune se găseau într-o valiză aproape nouă pe care 
o lăsase la depozitul de bagaje de la gară. Mai petrecu o 
noapte de lux la hotelul Hilton după care îşi lăsă hainele 
vechi la hotel pentru a se ocupa de costul şederii lui acolo 
iar el zbură la Paradise City cu valiza cea nouă conţinând 
hainele bune. 

Din descrierea făcută de Marcia Frost îşi făcuse o părere 
despre oraş şi credea că este pregătit, şi totuşi atunci când 
ieşi din aeroport rămase cu gura căscată. Toate maşinile 
care aşteptau pasageri erau fie un Rolls sau un Bentley, un 
Caddy sau un Benz. 

Îi ceru şoferului de taxi să-l ducă la un hotel ieftin. 

Şoferul se holbă la el în timp ce-şi scobea un dinte de aur 
cu o scobitoare de aur. 

— Nu creşte vreun aşa animal pe aici, tipule, îi răspunse 
într-un târziu. Cel mai ieftin hotel este Sea Motel. Costă 
treizeci pe noapte dar nici măcar pe soacră-mea nu m-ar 
lăsa inima să o cazez acolo. 

Frost îi răspunse că probabil soacră-sa era mai 
pretențioasă ca el şi că, dacă acesta era cel mai ieftin hotel 
pe care îl ştia şoferul, atunci, era dispus să-l încerce. 

Frost avea economisiţi o mie de dolari dar în timp ce 
taxiul defila prin oraş simţi cum suma se micşorează. Zgârie 
nori, hoteluri de lux, plaja fantastică plină de umbrele de 
soare care adăposteau corpuri bronzate şi bine hrănite, 
magazinele mari, buticurile de lux, oamenii de pe trotuare, 
fiecare arătând a valora cel puţin un milion de parai, totul îi 
creă lui Frost o imagine neliniştitoare asupra bunăstării dar 
odată trecuţi de centrul oraşului peisajul se schimbă. 


Taximetristul îi explică că erau acum în cartierul 
muncitorilor. Erau căsuțe mici, trotuare prăfuite, blocuri 
înghesuite unul în altul şi dogorind sub căldura soarelui. 

The Sea Motel era ascuns departe, ca şi cum i-ar fi fost 
ruşine de el, într-un intrând. Avea douăzeci de căsuțe, toate 
având nevoie disperată de a fi vopsite, aşezate în semicerc 
în jurul unui maidan cu pretenţie de zonă verde. Când dădu 
ochii cu motelul Frost simţi din nou portofelul plin. 

Funcţionarul de la recepţie, ocupat să îmbătrânească sub 
bronzul puternic, îi ură bun sosit lui Frost. Îi spuse că are o 
căsuţă superbă la patruzeci pe noapte. Căsuţa în cauză 
avea un dormitor strâmt, o sufragerie mică, duş şi veceu 
propriu. În sufragerie era un şifonier pe punctul de a se 
prăbuşi, o canapea cu urme de grăsime, o masă, două 
scaune cu spătar, un televizor care ar fi făcut mândria unui 
colecţionar de antichităţi şi un covor de iută cu arsuri de 
ţigară peste tot. Priveliştea pe fereastră era pe măsură: se 
puteau vedea câţiva palmieri prăfuiţi şi sub ei un şir 
nesfârşit de tomberoane de gunoi pline până la refuz. 

Frost se târgui zece minute şi într-un târziu obţinu căsuţa 
la treizeci pe noapte. Cu o expresie de jale pe faţă 
recepţionerul îi spuse în silă că la cincizeci de metri se află 
un snack-bar. 

Imediat ce ajunse în cameră Frost făcu un duş după care 
îl căută pe Joe Solomon în cartea de telefon. Găsi numărul 
şi sună. 

O voce rece de femeie spuse: 

— Agenţia Solomon. 

O spusese pe un ton de parcă vroia să sugereze că a 
sunat la Casa Albă. 

— Vreau să vorbesc cu domnul Solomon, spuse Frost 
pocnind o muscă care se plimba pe mâneca lui. 

Nu o nimeri şi musca îşi luă zborul, făcu o tură scurtă 
după care se aşeză pe dosul mâinii cu care încercase să o 

strivească şi se strâmbă la el. 

— Cine sunteţi, vă rog? 

Vocea era atât de plictisită de parcă punea această 
întrebare pentru a mia oară pe ziua respectivă. 

— Domnul Solomon nu mă cunoaşte. Caut o slujbă. 

— Vă rog să faceţi o aplicaţie şi să ataşaţi referinţele. 

Şi legătura telefonică fu întreruptă. 

Frost privi în gol. Se simţea singur, deşi avea musca 
drept remediu împotriva singurătăţii. „Nu-mi joc bine 
cărțile” îşi spuse cu glas tare. „Acum joci în super ligă şi 
dacă vorbeşti cu o scârbă de puicuță plătită numai ca să-ți 
dea papucii înseamnă că nu eşti de super ligă ci de ultima 
categorie. Dacă eşti într-adevăr tare, de super ligă, vorbeşti 
cu boss-ul”. 

Se mai gândi o vreme după care merse la recepţie. 

Recepţionerul, ocupat să îmbătrânească, stătea rezemat 
de ghişeu şi se gândea la nemurirea sufletului. Două muşte 
îşi făceau plimbarea de dimineaţă, garantată prin 
constituţie, pe ţeasta lui pleşuvă. Recepţionerul le ignora cu 
demnitate. 

— Poţi să-mi împrumuţi o maşină de scris pentru o oră 
sau două? întrebă Frost. 

Recepţionerul îl privi de parcă era marțian. 

— Vrei te rog să repeţi? 

Frost arătă cu degetul spre maşina de scris, ce arăta 
jalnic, aşezată pe biroul din spatele recepţionerului. Acesta 
întoarse încet capul şi se holbă la maşina de scris de parcă 
atunci o vedea pentru prima oară. 

— Pot să închiriez chestia aia? spuse Frost scoțând o 
hârtie de un dolar. 

Recepţionerul se chiori la dolar, le permise celor două 
muşte să facă slalom printre cele câteva fire de păr rămase 
pe căpăţâna lui, după care aprobă dând din cap. 

— Cară-ţi-o singur! 

— Ai şi nişte hârtie de scris? 

Recepţionerul se gândi adânc după care, plin de regret, 
se mişcă până la birou, deschise un sertar de unde scoase 
câteva coli de hârtie. 

Frost îi dădu hârtia de un dolar după care duse maşina de 
scris la căsuţa lui. 

Transpiră din greu timp de două ore bătând la maşină. 
Când returnă maşina de scris recepţionerul era încă în 
aceeaşi poziţie dar clubul muştelor de pe chelia lui se 
îmbogăţise cu un nou membru. 

Frost văzuse în cartea de telefon că biroul lui Joe 
Solomon era situat pe bulevardul Roosvelt. 

— Unde este bulevardul Roosvelt? 

— În centru. E paralel cu bulevardul Paradise. 

— Cât este de departe? 

Recepţionerul se scobi în nas, se gândi, se uită la ce 
recoltase după care spuse într-un târziu: 

— Ca la vreo zece kilometri. 

— Ai vreo maşină de închiriat? 

— Cinci parai pe zi. Uite aia, ultima din parcare. 

Maşina era un VW dărâmat rău de tot. Frost îşi spuse că 
orice era mai bun decât să meargă zece kilometri prin 
dogoare. Maşina îl cără până pe bulevardul Roosvelt şi reuşi 
performanţa de a nu se dezmembra. 

Biroul lui Joe Solomon se afla la etajul zece al unui zgârie 
nori foarte impresionant. Clădirea avea patru ascensoare 
rapide, aer condiţionat şi era bineînţeles populată de 
persoane care arătau foarte importante şi care se mişcau 
prin holul imens de la intrare cu un aer îngrijorat, ca nişte 
furnici amărâte. 

Biroul din secretariatul lui Solomon era ocupat de o 
puicuţă cu ascendență spaniolă. Părul ei negru, lung până 
la umeri, forma un cadru pentru o faţă care avea de toate, 
asta până când ajungeai la ochi. Erau negri, mari şi 

văzuseră totul, şi ceea ce văzuseră nu le plăcuse. Avea cam 
treizeci de ani dar avea o experienţă de o mie de ani şi 
fiecare an adăugat experienţei sale sporise ura care i se 
citea în ochi. Frost se gândi că are de a face cu o nucă greu 
de spart. 

Îl studie fără grabă. Frost îşi pusese cel mai bun costum: 
crem deschis, cu dungi albastre fine, o cămaşă albastru 
închis şi o cravată albă. Se controlase atent în oglinda 
pătată de muşte a motelului înainte să plece. Era ferm 
convins că arăta impresionant dar constată că atât ţinuta 
cât şi farmecul şi ţoalele lui aveau asupra ei acelaşi efect 
pe care l-ar avea un pumn de floricele aruncat într-un zid 
de cărămidă. 

Se hotări atunci să joace dur. 

— Domnul Solomon, spuse fără nici un „te rog” înainte. 

Sprâncenele negre se ridicară. 

— Aveţi fixată o întâlnire? Numele dumneavoastră? 

Tot fără formulă de politeţe. 

— Numele este Frost. Şi am ceva mai bun decât o 
programare, spuse Frost şi aruncă pe birou scrisoarea pe 
care o bătuse la maşină, închisă într-un plic. 

Tipa privi scrisoarea aşa cum ar fi privit ceva în curs de 
îngropare de către pisicuta ei. 

— Dacă îmi lăsaţi numărul dumneavoastră de telefon, 
domnule Frost, veţi fi contactat. ` 

Frost îşi puse mâinile mari pe marginea biroului. li simţi 
mirosul trupului care merita a fi tras în flacoane şi vândut 
ca elixir. 

— Ştiu că J.S. are numărul acesta de circ ieftin: „Omul la 
care se ajunge greu”, spuse şi zâmbi. Ştiu că eşti plătită ca 
să stai unde stai acum numai ca să-l ajuţi să pară 
important. Face parte din tot circul de care se înconjoară 
dar este un circ care pe mine nu mă impresionează. J.S. 
este aici pentru a face bani şi eu pot să-l ajut să facă bani. 

Ce-ar fi să-ţi ridici amortizoarele şi să-i dai această scrisoare 
şi dacă nu o să vrea să mă vadă te las să mă scuipi în 
ochiul drept. 

Ochii ei se măriră după care izbucni în râs, şi când râdea 
era într-adevăr o frumuseţe. 

— Am crezut că am văzut şi am auzit totul, spuse, încă 
râzând, dar trebuie să recunosc că, deşi cuvântarea este 
cretină, m-am înşelat: este o abordare nouă. 

Luă plicul de pe birou şi se ridică în picioare. Avea un 
corp de senzaţie. 

— Nu o să faci nici o brânză dar meriţi o încercare. 

O luă spre o uşă aflată în spatele biroului ei mişcându-şi 
provocator şoldurile. Frost se gândi că a reuşit totuşi să 
facă un pas înainte. Privi în jurul său. Pentru un secretariat 
era al dracului de luxos. Totul era făcut pentru a crea o 
atmosferă de prosperitate: covorul maro închis, pereţii cu 
tapet de culoarea piersicii, ferestrele panoramice cu vedere 
spre mare, bateria de telefoane, fişetele zidite în perete şi 
cele trei fotolii înalte lipite de peretele opus ferestrelor. 

Se gândi la conţinutul scrisorii: 


„Stimate Domnule J.S. 


Marcia Goolden mi-a spus să vă contactez. Mi-a spus că 
dacă jucaţi cu mine rolul marelui rechin o să vă urască tot 
restul vieții. 

Vă pasă? 

MIKE FROST” 


Se întrebă dacă nu ar fi mai bine să-şi scoată batista 
pentru a-şi putea şterge ochiul drept când „spanioloaica” 
va reveni în secretariat. Poate că Marcia se dăduse 
importantă. Sau poate că Solomon va veni şi el în 
secretariat ca să-l scuipe în ochiul stâng. 

Dar nu ar fi trebuit să-şi facă griji. 

Puicuţa brunetă reveni, zâmbi şi-i făcu semn cu mâna: 

— Te primeşte. Dar tot n-ai făcut nici o brânză. 

Frost întine o mână peste umărul ei şi o rezemă de 
perete prinzând-o la mijloc. 

— Pă pariu? 

După care lăsă mâna jos trecu de ea şi intră într-o 
încăpere care semăna mai mult cu o sufragerie decât cu un 
birou. În afara unui birou uriaş aşezat lângă ferestrele 
panoramice camera arăta mai mult ca un cuib de milionar 
unde gazda putea să-şi distreze vreo cincizeci de prieteni 
fără ca aceştia să se simtă înghesuiți. 

În spatele biroului, care era suficient de mare pentru a 
putea juca biliard pe el, şedea un omuleţ gras, îmbrăcat 
într-un costum care trebuie că-i micşorase contul la bancă 
cu vreo opt sute de dolari. Ansamblul format de faţa 
rotundă, foarte bronzată, cu ochi înfundaţi, cu un nas ca un 
buton de sonerie şi cu gura ca o linie era încadrat de plete 
albe, lungi până la umăr. 

ÎI privi pe Frost traversând camera uriaşă după care 
zâmbi şi îi făcu semn să se aşeze într-un fotoliu. 

— Foarte bine, domnule Frost. Ce face Marcia? 

— Este bine şi ocupată, spuse Frost aşezându-se. 

Solomon dădu aprobator din cap. 

— Fată muncitoare! 

Se aruncă pe spate în spătarul fotoliului prezidenţial. 

— E curva mea preferată. Sunt puţine lucruri pe lumea 
asta pe care aş putea să i le refuz. Să cred că eşti aici 
pentru o vacanţă şi pentru o mică slujbă care să-ţi acopere 
cheltuielile? 

— Da, spuse Frost sec. 

— Ai venit exact unde trebuia. Şi care îţi este domeniul? 
Ce anume cauţi? 

Frost scoase din buzunar foaia de hârtie pe care bătuse 
la maşină toate detaliile privind experienţa lui de viaţă şi i-o 

întinse: 

— Aveţi aici toată istoria, domnule Solomon. Sper să vă 
ajute să vă faceţi o idee şi să încercaţi să mă ajutaţi. 

Solomon citi ceea ce bătuse la maşină Frost şi nu se putu 
abţine să nu fluiere uşor de câteva ori. 

— Se pare că ai avut o groază de slujbe în ultimii 
doisprezece ani, spuse într-un târziu punând pe birou foaia 
de hârtie. Hai să recapitulăm: trei ani ca poliţist de 
patrulare cu poliţia din New York; promovat detectiv; 
demisie pentru a intra la F.B.I. ca agent de teren. Demisie 
după trei ani pentru a deveni trăgător de elită în Vietnam. 
Fără să vreau să fiu prea curios: a existat o asemenea, 
specialitate? În sfârşit, a urmat o perioadă ca instructor în 
explozibili în cadrul I.R.A. După aceea, presupun că, din 
plictiseală, ai devenit mercenar în Angola. Şi în final, anul 
acesta, ai muncit pentru o scurtă perioadă de timp ca agent 
de securitate la firma Western Security din Boston. 

Işi lăsă capul pe o parte: 

— S-ar zice că ţi-ai dedicat viaţa acţiunii şi violenţei. 

Luă din nou hârtia de pe birou şi continuă: 

— Specialist în cele mai multe din tipurile de arme 
moderne şi în explozibili; judo - centură neagră; karate; 
trăgător de elită cu medalii militare; licenţă de pilot, etc, 
etc. 

Puse din nou hârtia pe masă. 

— Foarte impresionant, domnule Frost, dar nu mi-a trecut 
pe la ureche că cineva ar intenţiona să declanşeze un 
război în Paradise City. Cred că ţi-ai irosi talentele aici. 

Zâmbi acru şi continuă: 

— Pot să-ţi ofer, bineînţeles de lucru aici dar... 

— De exemplu? 

— Aşa cum eşti clădit şi cum arăţi ai putea să câştigi cinci 
sute de dolari pe săptămână. Am o băbătie care are nevoie 
de un şofer dar, o noapte pe săptămână, trebuie să ţi-o 

petreci obligatoriu la ea în pat. 

— Nu este domeniul meu de activitate, spuse Frost 
hotărât. 

— Nici nu m-am gândit că ar fi. Am o paraşută, putred de 
bogată, care are nevoie de cineva care să, dar nu, nu te 
văd prestând genul acesta de activitate. 

— Nici eu nu mă văd. 

— Ce-ar fi să te fac salvamar? Primeşti în jur de o sută 
dar este la fel de bine ca o vacanţă gratuită. Tot ce ai de 
făcut este să stai pe plajă şi să aştepţi ca cineva să se înece 
ca să-i scoţi hoitul din apă. 

Asta era o propunere tentantă pentru Frost până când se 
gândi la salariu. 

— Trebuie să existe ceva mult mai bun decât asta. Din 
ceea ce mi-a spus Marcia am înţeles că o să câştig o căruţă 
de bani dacă vin în biroul acesta. 

Solomon oftă. 

— Băbătia... 

— Nici nu se discută. Şi ca body guard? 

Faţa lui Solomon se lumină. Se aplecă în faţă şi apăsă 
butonul unei sonerii. Puicuţa „spanioloaică” apăru imediat. 

— Carmen, avem vreun loc liber de body guard? 

— Nu, nimic pentru moment. 

Îi aruncă lui Frost un zâmbet golănesc. 

— Numai posturi de gigolo. 

După care se evacuă şi închise uşa în urma ei. 

— Din când în când avem cereri pentru body guards, 
spuse Solomon. Ce-ar fi să te fâţâi pe aici. Dacă aud ceva... 

— Nu-mi permit să mă fâţâi pe aici. Okay, dacă asta este 
tot ce poţi să faci am să o sun pe Marcia. Poate că ea o să 
facă ceva pentru mine în timp ce te urăşte. 

Solomon se prăbuşi. 

— Nu-mi fă asta Lasă-mă câteva zile, okay? Am să-i spun 
lui Carmen să se uite prin dosare. Lasă-i numărul tău de 

telefon. Trebuie să găsim ceva pentru tine. 

— Două zile, după care o sun pe Marcia. 

Frost îl părăsi şi merse la secretariat. 

Carmen îi rânji din nou golăneşte. 

— Te-am avertizat. Lasă-mi numărul de telefon dar să nu 
schelălăi dacă nu te sunăm. 

Frost scrise pe o bucată de hârtie numărul de telefon de 
la Sea Motel şi îl puse pe birou. 

— Fă-mi rost de o slujbă bună, păpuşico, şi îţi promit că 
am să-ţi cumpăr o panglică pentru maşina ta de scris. 

— larăşi cuvântare cretină, spuse ea punând mâna pe 
unul din telefoane. 


Întors la căsuţa lui jalnică, Frost se puse pe aşteptat. 
Frost ştia că este în rahat dacă Solomon nu ieşea cu ceva la 
interval. Nu ştia cum să ia legătura cu Marcia şi, chiar dacă 
ar fi putut să o contacteze, nu credea că l-ar fi putut ajuta 
în vreun fel. Nu avea altceva de făcut decât să aştepte şi să 
spere. 

Aşa că asta a făcut: a aşteptat şi a sperat. Fiindu-i frică 
să se îndepărteze de telefon a comandat la snack bar să i 
se aducă un sandwich şi o bere. Berea era răsuflată şi abia 
răcită iar sandwichul ar fi putut la fel de bine să fie făcut din 
pâslă. 

La ora opt seara Frost fu sigur că Solomon şi puicuţa lui 
„spanioloaică” plecaseră la casele lor şi că putea fără grijă 
să se ducă să înoate. Aşa încât până la miezul nopţii înotă, 
zăcu sub palmieri şi se uită la păpuşici şi la tipii lor cum se 
giugiuleau. Se simţi singur. 

A doua zi dormi până târziu, comandă cafea, care i se 
păru că ar trebui să-i fie ruşine de ea, se îmbrăcă şi reluă 
aşteptatul. 

Pe la ora trei după amiaza, după un alt prânz de 
nedescris, se simţea gata să se urce pe pereţi. „Poate că”, 


17 


îşi spuse, „nu a fost o idee prea deşteaptă să vin în oraşul 
acesta”. li părea rău acum că plecase urechea la vrăjeala 
pe care i-o servise Marcia. Şi tocmai când era pe punctul de 
a încerca să-şi diminueze pierderile şi să plece la Miami 
pentru a vedea dacă nu este rost de ceva parale, repede şi 
fără muncă prea multă, sună telefonul. 

Pe fir era Solomon. 

— Am o slujbă pentru dumneavoastră domnule Frost. 
Vreţi să veniţi imediat la mine la birou? Este o treabă care 
frige. 

— Auziţi pe cineva care bate la uşa biroului 
dumneavoastră? Eu sunt, spuse Frost. 

Închise telefonul şi se repezi la VW. 

* 
x x 


Când Frost intră ca o vijelie în secretariat o găsi pe 
puicuţa  „spanioloaică” stând la birou şi făcându-şi 
manichiura. 

Îi aruncă o privire de gheaţă şi pocni din degete spre uşa 
lui Solomon. 

— lată-te, domnule Frost, spuse Solomon din spatele 
biroului. la loc. A apărut o slujbă croită exact pentru 
dumneavoastră. 

Frost luă loc. 

— Câţi bani? întrebă scurt. 

— Şase sute pe săptămână, masă şi casă pe gratis. 
Drăguţ, nu-i aşa? 

Frost spuse că este drăguţ. 

— Cunoşti condiţiile agenţiei? 

Frost se uită chiorâş la el. 

— Nu încă dar sunt sigur că o să mi le spui. 

Solomon chicoti. 

— Cincizeci la sută din salariul pe prima săptămână şi 
zece la sută pe săptămână cât timp durează slujba. 

— Nu-i de mirare că-ţi permiţi aşa ţoale, spuse Frost. Ei 
bine, okay. Care-i treaba? 

— Pază de corp. Asta ai vrut, nu-i aşa? 

— Şi al cui corp păzesc? 

— Domnul Grandi este un client foarte preţios de-al meu. 
Are motive să fie foarte neliniştit de securitatea fiicei sale. 
El are domiciliul permanent în Italia. Ei bine, la Roma a avut 
loc o încercare de răpire a fiicei lui, încercare care, deşi a 
eşuat, a fost foarte violentă. Domnul Grandi, alarmat 
bineînţeles, a închiriat o vilă în Paradise Largo unde şi-a 
instalat fiica. Consideră că fiica lui va fi în siguranţă departe 
de Roma. 

— Grandi? Cine este tipul? 

Solomon făcu un gest de nerăbdare. 

— Domnul Carlo Grandi este cel mai bogat industriaş din 
Italia. Se şopteşte că face mai multe miliarde de dolari. 
Este, aşa cum am mai spus, unul din cei mai valoroşi clienţi 
ai mei. Eu am furnizat tot personalul de la vilă şi mă ocup 
de tot ce poate asigura confortul fiicei sale. 

— Mai multe miliarde de dolari? 

Frost ciuli urechile. 

— Şi cum arată fii-sa? 

— Nu am avut onoarea să o întâlnesc nici pe ea nici pe 
domnul Grandi. Toate negocierile le-am făcut prin 
intermediul majordomului său, domnul Frenzi Amando. 

Solomon se strâmbă. 

— Ei bine, este un om foarte dificil dar n-am ce face. 
Motivul pentru care mi s-a făcut o cerere aşa de urgentă 
este datorat faptului că domnul Amando a făcut o inspecţie 
de noapte şi l-a găsit dormind pe paznicul de noapte. L-a 
dat imediat afară. 

Făcu o pauză pentru a-şi aprinde un trabuc. 

— Te-am recomandat cu căldură şi domnul Amando este 
de acord să te angajeze pentru o perioadă de probă de o 

lună. El se bazează pe mine pentru a face verificările în 
ceea ce te priveşte şi eu i-am spus că ai un curriculum 
beton. 

Se uită batjocoritor la Frost: 

— Aşa este, nu-i aşa? 

— Poţi să fii sigur că aşa este, îi răspunse Frost rânjind. 

înţelegea acum de ce procentul agenţiei era aşa de 
mare. 

— Nu l-am plictisit pe domnul Amando cu latura mai 
violentă a trecutului tău, Frost. Nu mi s-a părut înţelept. 
l-am spus numai că ai fost detectiv la N.Y.P.D, după aceea 
agent federal şi, în ultima vreme, agent de pază la o 
societate de transportat valori. A fost mulţumit de ceea ce 
i-am spus. 

— Vrei să spui că slujba este a mea? 

— Da, dacă o vrei. Am bineînţeles mai mulţi candidaţi dar 
pentru că Marcia este prietena mea, şi ata... 

Şi flutură trabucul în aer. 

— Da, vreau slujba. Ce am de făcut? 

— Trebuie să te prezinţi la Jack Marvin care este paznic 
şef. A fost anunţat că vii şi te aşteaptă. S-ar putea ca 
domnul Amando să fie prea ocupat pentru a te primi. Este 
un om ocupat. Dar dacă totuşi te primeşte, ai grijă! 

Împinse peste birou o bucată de hârtie. 

— Am scris aici cum ajungi la vilă. Paradise Largo este 
zona în care locuiesc cei mai bogaţi dintre cei bogaţi. Vila 
Orchid - reşedinţa domnului Grandi - este pe o insulă. 
Accesul în zona Largo se face peste un pod care este păzit 
permanent. Va trebui să-i arăţi permisul de conducere 
paznicului de la pod care a fost avertizat că vii. Iti sugerez 
să-ţi faci bagajele şi să te duci acolo pronto. Okay? 

Frost se ridică în picioare. 

— Am şters-o, şi mulţumesc. 

Solomon dădu din mâini. 

— Am făcut-o numai pentru că m-a rugat Marcia. 

— Unde se parchează când vine în oraş? întrebă Frost în 
timp ce se retrăgea spre uşă. 

Solomon se uită lung la el. 

— Nu ţi-a spus? 

— Am uitat să o întreb. 

— La hotelul The Spanish Bay, unde altundeva? 

— E ceva de capul lui? 

— Cel mai bun şi cel mai scump. Dacă Marcia este în 
formă poate să facă şi o mie de dolari pe noapte. 

Îşi frecă palmele grăsuţe: 

— Doamne, ce fată muncitoare! 

În secretariat Frost văzu că puicuţa îşi terminase de 
reparat unghiile şi acum citea un document. 

— Slujba este a mea, spuse Frost oprindu-se în faţa 
biroului ei. Îţi datorez o panglică pentru maşina de scris. 

— Du-te şi te împuşcă, îi spuse Carmen acru, dar înainte 
semnează asta. 

Îi întinse un document redactat în mai multe exemplare. 

— Este contractul tău cu agenţia. 

Frost îşi trase un scaun în apropierea ei, apreciind 
strategic distanţa optimă la care să fie sigur că o enervează 
dar că nu-i poate zice nimic, şi citi atent documentul. Citi cu 
şi mai mare atenţie paragrafele scrise cu litere mici. Toţi 
banii care i se cuveneau erau plătiţi în contul agenţiei. Ceea 
ce rămânea după scăderea comisionului agenţiei era vărsat 
în contul lui la National Florida Bank. Era asigurat în caz de 
accident pentru zece mii de dolari iar prima de asigurare i 
se scădea din salariu. Dacă nu rezista în serviciu mai mult 
de două săptămâni i se mai scădeau cincizeci la sută din 
salariul celei de a doua săptămâni. 

— Da’ văd că ştiţi să jupuiţi oamenii, spuse luând pixul pe 
care ea i-l oferise în silă. 

Nici măcar nu se obosi să-i răspundă. 

— Ce zici de o mică masă festivă diseară ca să 
sărbătorim evenimentul? întrebă fără multă speranţă. Aş 
putea să-ţi arăt aluniţele mele şi tu ai putea să mi le arăţi 
pe ale tale. 

Îi aruncă o privire plictisită. 

— Nu mai da banii pe glonţ. Mai bine du-te şi te pişă! 

„Nu poti câştiga tot timpul” se gândi Frost în timp ce lua 
ascensorul care să-l ducă jos. „Dar poti măcar să încerci”. 

* 
x x 


Paradise Largo se dovedi a fi un istm situat cam la 
jumătatea distanţei dintre Paradise City şi Fort Lauderdale. 

Aleea care ducea la vile era blocată de o barieră 
electrică. 

O namilă, îmbrăcată într-o uniformă verde închis şi 
purtând la şold un Colt de calibrul 0,45, urmări cu atenţie 
ansamblul VW-Frost apropiindu-se de barieră. Frost citi clar 
pe faţa paznicului că nici una din componentele 
ansamblului nu-i făcuse o impresie bună. 

Fără să se grăbească namila ieşi agale din gheretă şi 
întinse mâna fără să spună nimic. Frost îi trânti în palmă 
permisul de conducere pe care acesta îl citi atent 
constatând cu regret că nu are de ce să se lege. 

— Jack Marvin mă aşteaptă. La vila domnului Grandi. 

— A doua la dreapta şi după aia drept înainte până la 
capătul aleii. Acolo o să vezi un alt punct de control, îi 
spuse în silă după care aruncă permisul pe bordul maşinii şi 
se întoarse la fel de agale în gheretă pentru a acţiona 
bariera. 

Frost făcu a doua la dreapta şi merse pe o alee largă. De 
o parte şi de alta erau garduri de trei metri înălţime 
întrerupte din loc în loc de porţi din stejar, la fel de înalte, 
prevăzute cu balamale metalice. Din vilele aflate în spatele 
lor nu putea vedea decât acoperişurile. Pentru Frost 

impresia de bogăţie era copleşitoare. La capătul aleii dădu 
peste altă barieră şi alt mălai mare. 

Acesta însă îl aştepta afară din gheretă. 

— Mergi drept înainte, îi spuse acesta uitându-se la VW 
de parcă nu-i venea să-şi creadă ochilor. Parchează pe locul 
zece. Domnul Marvin este acolo şi te aşteaptă. 

Frost intră pe un pod de circa patruzeci de metri care se 
întindea peste canal. Putea vedea în faţă o insulă aflată în 
mijlocul lagunei. Insula era ascunsă în spatele unor copaci 
de mango plantați foarte des. La ieşirea de pe pod văzu 
porţi duble înalte de trei metri. Se deschiseră automat când 
ajunse în apropierea lor. În timp ce intra cu maşina pe o 
alee largă, acoperită cu pietriş, văzu că în spatele ecranului 
format de copaci se afla un gard înalt din plasă de sârmă, 
electrificat. În oglinda retrovizoare văzu că porţile duble se 
şi închiseseră. 

După ce conduse cam o sută de metri printr-o pădure de 
papaya aleea îl duse în faţa reşedinţei lui Grandi. 

Vila avea două etaje, era construită în stil spaniol şi era 
acoperită cu ţiglă roşie şi albă. Aşa, ca la o primă apreciere, 
se părea că vila are cam cincisprezece dormitoare. Lui Frost 
i e păru enormă. În faţa vilei se afla o pajişte de vreo 
jumătate de hectar şi un mic lac prevăzut cu o fântână 
arteziană. Straturi de trandafiri şi de begonii formau pete 
de culoare pe pajişte. Pe una din laturile vilei se afla 
parcajul în care un Rolls Camargue, vopsit crem şi maro, se 
strâmba la un Lamborghini, albastru ca cerul, care la rândul 
lui se strâmba la un Benz argintiu. 

În timp ce Frost parca VW-ul pe locul numărul zece un 
bărbat înalt, subţire, îmbrăcat într-un sacou gri, pantaloni 
albastru închis şi încălţat cu cizme mexicane, ieşi din umbră 
şi o luă spre el. Haina deschisă lăsa să se vadă că la brâu 
purta un pistol calibru 0,38, police special. Pe cap avea o 
pălărie stil australian cu şireturile înnodate strâns sub 

bărbie. În timp ce Frost ieşea din maşină omul subţire 
ajunse lângă el. Doi ochi, albastru închis, plasați pe o faţă 
subţire şi dură, cu o privire pătrunzătoare, îl cercetară atent 
după care tipul întinse mâna. 

— Jack Marvin. 

Frost îi strânse mâna. 

— Mike Frost. 

— Ce-ar fi să dăm o raită ca să pot să-ţi explic cum stă 
treaba? spuse Marvin. Primul lucru de care o să ai nevoie 
este o uniformă ca a mea. Am să-ţi spun de unde să te duci 
să o iei. Am vorbit deja cu curcanii şi tot ce ai de făcut este 
să te duci la coteţul lor pentru un permis de port armă. 
Avem aici o colecţie întreagă de arme aşa că poţi să-ţi alegi 
ce-ţi place. Eşti puţin în criză de timp pentru că intri de 
serviciu diseară la ora opt. 

O luă pe o alee mărginită de straturi de flori şi continuă 
să vorbească: 

— E o treabă uşoară. De securitate se ocupă, mai mult 
sau mai puţin, electronica, dar oricum trebuie să fii în 
permanenţă în stare de alertă. In camera de gardă din vilă 
se află un panou de alarmă şi monitoare TV. Treaba ta este 
să supraveghezi panoul de alarmă şi monitoarele, dar să le 
supraveghezi permanent. E plictisitor ca dracu'. Cred că ai 
observat venind încoace gardul electrificat. Nu te apropia 
de el. Este letal. Dacă vreun cur pictat taie gardul folosind 
foarfece izolate alarma se declanşează instantaneu la 
curcani şi în camera de gardă. Insula este complet 
împrejmuită cu gardul electrificat. Nu ne punem problema 
că am putea avea necazuri ziua. Sunt prea multe bărci în 
lagună şi, după cum ai văzut, intrarea este bine păzită. La 
ora 21:00 dăm drumul pe insulă la patru dobermani. Sunt 
dresați ca să ucidă. Nu risca! Când eşti de serviciu noaptea 
stai în camera de gardă. Nu ieşi afară, bineînţeles dacă nu 
vrei să te alegi cu beregata sfâşiată. Câinii mă cunosc. Eu le 

dau drumul seara şi-i închid dimineaţa înainte de a te 
schimba pentru rondul de zi. 

leşiră din umbră în spatele vilei şi merseră până în 
apropiere de gard. Frost putea vedea apa mării. Laguna era 
plină de bărci cu motor şi cu pânze care se plimbau 
neîncetat. Echipajele erau formate fie din tipi graşi şi 
nevestele lor şi mai grase sau din tineri cu alură sportivă şi 
păpuşicile lor. Scena mirosea a bani mulţi. 

— Uite aici ţinem bărcile, spuse Marvin. 

Erau în dreptul unei porţi şi prin ea se vedea un mic port 
în care erau ancorate un yaht de douăzeci de metri, o 
şalupă de viteză şi o barcă mare din cauciuc cu motor out- 
board. 

Marvin dădu din mână spre ambarcaţiuni: 

— Uite ce risipă de bani! Nu le foloseşte nimeni dar sunt 
aici în caz că îi trece cuiva prin minte să le folosească. 

Scuipă spre gard având grijă ca proiectilul să nu ajungă 
la plasa acestuia. 

— Toţi şmecherii ăştia bogaţi care stau prin zonă au 
bărci, aşa că avem şi noi. 

O luară înapoi spre vilă şi Marvin îl conduse pe Frost pe o 
alee largă, acoperită cu pietriş. Frost fotografia fiecare 
detaliu. Într-un târziu ajunseră la vilă şi se opriră în faţa 
unei uşi de stejar căptuşită cu benzi groase metalice. 

— Asta duce la camera de gardă, spuse Marvin scoțând o 
cheie. 

Descuie şi Frost îl urmă într-o cameră mare, prevăzută cu 
aer condiţionat. Pe unul din pereţi se afla o baterie de 
monitoare TV. Lângă ele se afla un panou prevăzut cu trei 
rânduri de lumini, roşii, galbene şi verzi şi cu butoane. Pe 
un alt perete se afla un raft plin cu tot felul de arme. 
Arsenalul era impresionant: două puşti de asalt, două 
pistoale mitralieră, un lansator de proiectile cu gaze 
lacrimogene şi un şir întreg de pistoale. În centrul camerei 

se afla o masă şi două fotolii. În faţa monitoarelor se aflau 
alte două fotolii, acestea cu spătar înalt. 

— Aici ai să-ţi petreci nopţile, spuse Marvin închizând 
uşa. Stai în unul din cele două fotolii şi supraveghezi panoul 
şi monitoarele. Ai grijă să rămâi treaz. Joe a adormit şi javra 
cea bătrână la prins. Dacă vrei să-ţi păstrezi slujba, nu 
adormi. Săptămâna asta eşti de noapte, săptămâna viitoare 
schimbăm turele şi intru eu de noapte. 

Merse la un dulap mare şi deschise una din uşi în spatele 
căreia se afla un frigider. Luă două cutii de bere, îi dădu 
una lui Frost şi-i făcu semn să ia loc la masă. 

Frost se aşeză, dădu noroc cu Marvin şi bău. 

— Javra cea bătrână? Frenzi Amando? Solomon mi-a 
vorbit despre el. 

Marvin aprobă dând din cap şi se aşeză. 

— Corect. Javră în stare pură. Mie însă îmi place slujba. 
Mălaiul e bun. Condiţiile sunt bune.. Aşteaptă să vezi unde 
faci nani, foarte, foarte drăguţ. Eu am deja trei luni de când 
sunt aici şi pot să-ţi spun că totul este gigea. Numai că 
javra cea bătrână strică totul. De câteva ori am fost pe 
punctul de a-i scoate dinţii ăia de şobolan din gură prin 
ceafa. Caută beleaua cu lumânarea. Javrei îi plac belele. Îi 
place să-şi arate puterea. 

Marvin bău cu sete din cutie. 

— Aşa că, dacă vrei să-ţi păstrezi slujba, şi merită să o 
păstrezi, ai grijă ce faci cu Amando. 

— Solomon zicea că a fost o încercare de răpire. Aşa 
este? 

— Asta este şi raţiunea pentru care a fost lansată 
operaţia asta, spuse Marvin. Hai să te pun în temă. Grandi, 
acesta e boss-ul, are o căruţă de lovele. Numai ca să-ţi faci 
o idee, dacă el pierde cinci milioane de parai îi pasă cum ți- 
ar păsa ţie dacă ai pierde douăzeci de cenți, şi nu glumesc. 
Acum cinci luni, la Roma, s-a încercat răpirea fiicei lui. Hai 

să-ţi spun despre ea. Este tânără, arată bine, răzgâiată, 
neastâmpărată şi până la încercarea de răpire îşi făcea de 
cap în toată Roma. Grandi o idolatrizează. Incercarea de 
răpire l-a scos din minţi. Treaba s-a terminat cu cei patru 
răpitori ucişi iar doi poliţişti, răniţi în timpul schimbului de 
focuri, au murit mai târziu. Grandi s-a hotărât să o scoată 
pe fată din Italia. A închiriat bordeiul acesta şi a aranjat 
sistemul de securitate aşa că acum fiica trăieşte aici. 

Marvin se strâmbă: 

— Îmi pare foarte rău pentru ea. Este practic prizonieră. 
Nu părăseşte niciodată insula. Inoată în piscină, primeşte 
de două ori pe săptămână filme noi, se uită la televizor dar, 
după ce ţi-ai făcut de cap la Roma, este al dracului de 
plictisitor. Grandi vine în vizită o dată la o lună şi jumătate. 
javra cea bătrână are grijă ca ea să rămână pe insulă şi are 
grijă ca tu şi cu mine să ne facem treaba. 

Privi la Frost: 

— Te-ai prins cum stă treaba? 

Frost dădu din mână către panou şi monitoare: 

— Şi tot ce am de făcut este să stau pe fund şi să mă 
holbez la astea? Şi dacă, să zicem, se aprinde un beculeţ 
roşu? 

Marvin arătă spre o uşă: 

— Asta duce în interiorul vilei. Nu foloseşti uşa asta decât 
dacă se aprinde vreunul din becurile roşii. Dacă se aprinde, 
apuci un pistol mitralieră şi alergi la baza scărilor interioare 
care duc la dormitoare. Stai acolo aşa încât nimeni să nu 
poată urca la apartamentul Ginei - asta e fiica. Când se 
aprinde un bec roşu pe panou se aprinde simultan un bec şi 
la curcani şi în câteva minute curcanii vin grămadă. 

— Şi dobermanii îi fac bucățele! 

— Câinii sunt foarte bine dresați. Dacă nu l-au făcut deja 
bucățele pe vreun inconştient vor primi un semnal automat. 
Pe panou se aprinde un alt bec roşu care semnalizează 

declanşarea unui fluier în ultrasunete pe care numai câini îl 
aud şi când îl aud sunt dresați să meargă imediat la ţarcul 
lor. O celulă fotoelectrică îi numără şi când au intrat toţi 
poarta coteţului se închide automat. În cel mult cinci 
minute ai să-i ai pe curcani în poală şi bineînţeles că şi eu 
am să fiu prin zonă. 

Frost dădu copleşit din cap: 

— Se pare că am să-mi câştig uşor bucata de pâine. 

— Aşa ţi se pare? Şmecheria este să fii tot timpul pe fază 
şi să nu laşi javra cea bătrână să-ţi înfigă un cuţit în spate. 
Dar nu te îmbăta cu apă rece: nu este de loc uşor să rămâi 
pe fază o noapte întreagă când nu ai nimic de făcut. 

Frost dădu din umeri: 

— Am avut şi slujbe mai rele. Apropo de slujbe, şi ţie tot 
Solomon ţi-a aranjat postul aici? 

Marvin negă dând din cap: 

— Eu nu dau zece la sută unui şmecher uns cu toate 
alifiile. Am fost poliţist cincisprezece ani. Eu şi soţia mea 
ne-am separat. 

Bău din cutie şi se strâmbă: 

— Cred că ne-am căsătorit prea tineri. De unul singur nu 
mi s-a părut de loc amuzant să-mi împart viaţa între cariera 
de poliţist şi o garsonieră închiriată. M-am dus să vorbesc 
cu Tom Lepski, un bun prieten de-al meu. Este şeful 
detectivilor de la coteţul curcanilor. După o vreme mi-a 
spus că s-a ivit o posibilitate ca paznic la vila lui Grandi. Am 
dat proba cu javra cea bătrână şi am primit slujba; i-am 
aranjat şi lui Joe Davis, un prieten de-al meu, să fie al doilea 
paznic. Eu primesc opt sute pe lună. Am o căsuţă aici unde 
să-mi petrec timpul liber şi un japonez care să aibă grijă de 
mine. Toate mesele, şi mâncarea e bună, sunt gratuite. 

Zâmbi încântat: 

— Cât timp durează este perfect. 

Frost îşi spuse că Marvin nu face parte din categoria 

băieţilor care vor să facă banu' repede. 

Terminară băutura după care Marvin se sculă în picioare: 

— Hai să-ţi arăt căsuţa ta. 

Frost îl urmă. Trecură în spatele vilei, pe lângă o piscină 
mare dotată cu o trambulină, cu fotolii de plajă pe margine 
şi cu un bar amenajat într-o cabană de lemn. 

La bar se afla un japonez scund, îmbrăcat într-o haină 
albă, care ştergea nişte pahare. Se uită la Frost după care 
făcu o plecăciune. 

— El este Suka. El are grijă să mâncăm bine, spuse 
Marvin fără să se oprească. 

O luă pe o potecă îngustă şi nu merseră mult şi auziră 
lătrături puternice care-ţi dădeau fiori pe spate. Intr-un ţarc 
din plasă de sârmă, mascat de tufişuri înalte, Frost zări 
patru dobermani uriaşi. Câinii lătrau la el şi se repezeau 
încontinuu, lovindu-se de plasa de sârmă. 

— Gura! se răsti Marvin la ei şi câinii tăcură imediat fără 
a-l scăpa însă din ochi pe Frost. 

— Stai departe de ei, spuse Marvin. Sunt ucigaşi. 

Frost îl crezu pe cuvânt. 

După ce se îndepărtară de câini ajunseră la două căsuțe. 

— Asta este a ta iar cea de alături este a mea. 

Marvin deschise uşa şi intrară într-o sufragerie mare, 
mobilată confortabil, plus un televizor şi o combină stereo. 
În căsuţă mai era un dormitor mare, o baie şi o chicinetă. 

— Ei ce zici? Drăguţ, nu-i aşa? 

Frost privi de jur împrejur. Era mai mult decât drăguţ, era 
lux. 

— Un singur lucru să nu uiţi, spuse Marvin cu o expresie 
serioasă pe chip. Fără femei aici, chiar dacă ai putea să 
strecori una, ceea ce precis nu poţi. 

Frost aprobă dând din cap, încă prea impresionat de luxul 
căsuţei. 

— N-am să uit. 

— Când eşti în schimbul de zi, adică săptămâna viitoare 
şi pe urmă din două în două săptămâni, termini treaba la 
ora opt seara şi după aceea faci ce vrei dar trebuie să fii 
înapoi până la ora două dimineaţa când încep orele de risc 
maxim. Oricum, ia-ţi o rezervă de timp şi vino mai devreme 
în caz că javra cea bătrână controlează. 

— Şi cu transportul? 

— Avem o maşină T.R.7. O folosim cu schimbul. 

— Deci mă întorc acasă târziu în noapte şi mă las ronţăit 
de câini? 

Marvin zâmbi. 

— Nici o problemă. Ţine geamurile închise şi condu direct 
la garaj. Uşa de la garaj este automată. Câinii au să latre la 
maşină dar au fost dresați să nu intre în garaj. După ce 
închizi uşa garajului cu telecomanda cobori din maşină. 
Garajul este legat prin coridoare de ambele căsuțe. 

— V-aţi gândit la toate. 

— Aşa s-ar zice. 

Marvin îşi dădu pălăria pe spate şi adăugă: 

— Ei bine, Mike, ar fi mai bine să te duci la magazin să-ţi 
iei uniforma şi după aceea la curcani pentru permisul de 
port armă. Magazinul Harris de pe Trueman Avenue are şi 
un atelier pentru retuşuri aşa că o să rezolvi repede. 
Întoarce-te pe la ora şapte seara. O să servim cina 
împreună în camera de gardă. Nu o să te plângi de 
mâncare, te asigur. Mănânci ce ţi se dă dar este 
întotdeauna foarte gustoasă. Cred că asta este tot. Mă duc 
înapoi la treabă. Ne vedem diseară. 

Se întoarse pe călcâie şi ieşi. 

Frost merse cu VW-ul la magazinul de confecţii şi ieşi de 
acolo cu trei uniforme şi o pălărie model australian. Se duse 
la secţia de poliţie şi-şi luă permisul de port armă. După 
aceea merse la Sea Motel şi cu durere în inimă, pentru că 
nu o mai făcuse de mult, plăti pentru cazare şi VW. 

Comandă apoi un taxi care îl duse la vila lui Grandi. 

Se simţea relaxat şi mulţumit. Se gândi la Marcia. Îi 
făcuse un mare bine. La şase sute pe săptămână şi toate 
cheltuielile acoperite, dacă era să o spună pe bune, dăduse 
lovitura. 

„Dă Doamne să țină cât mai mult” îşi spuse tolănit pe 
bancheta din spate a taxiului în timpul călătoriei de 
întoarcere. „ M-am suit în trenul spre paradis”. 

Trenul spre paradis? 

Urma să afle curând cât de tare se înşela. 

Dacă ar fi avut globul de cristal, care ghiceşte viitorul, şi 
ar fi privit la ce urma să i se întâmple nu ar mai fi aşteptat 
primul avion ci, pur şi simplu, ar fi fugit din Paradise City 
mâncând pământul. 

CAPITOLUL 2 


Frost îşi privi ceasul brățară. Se făcuse 01:15 dimineaţa. 
Căscă, se frecă la ochi şi căscă din nou. Işi spuse că ar fi 
trebuit să se bage în scutece mai devreme noaptea trecută 
în loc să stea pe plajă până la mijlocul nopţii; mai avea 
şapte ore până să vină Marvin să-l schimbe. Greşise că 
mâncase cina, excelentă, dar care îi căzuse greu la stomac, 
formată din muşchi de vită tăiat în felii subţiri şi înecat într- 
un sos de vin. Poate că nu ar fi trebuit să bea trei cutii cu 
bere. 

Cele patru monitoare color aveau un efect soporific. 
Imaginile se schimbau automat la intervale regulate 
arătând mereu alte părţi ale insulei, în cea mai mare parte 
frunziş des. Din când în când zărea şi câte un câine dar în 
cea mai mare parte nu era decât verde, verde de la peluză, 
verde de la pomi. Simţi că îi cade capul în piept şi sări în 
picioare. 

„Dacă vrei să-ţi păstrezi slujba nu adormi!" 

Ei bine, fusese avertizat. Cu mare efort se convinse să 
trebuie să facă câţiva paşi prin cameră. Îşi spuse că ar fi 
mai bine să nu se mai aşeze în fotoliu dar se strâmbă la 
ideea de a tropăi prin cameră următoarele şapte ore. 

Se opri în faţa aparatului de aer condiţionat şi inspiră 
adânc de câteva ori. După aceea dădu aparatul la maxim. 
Valul puternic de aer foarte rece care îl izbi drept în faţă îi 
limpezi creierul. 

Continuă să inspire aerul îngheţat până când fu sigur că 
toate simţurile îi revin la normal. 

Lăsă aparatul de aer condiţionat la capacitate maximă şi 
merse la raftul cu arme. Luă una din puştile de asalt şi-i 
controlă încărcătorul. Nu numai că era plin dar arma avea 
glonţ pe ţeavă pentru folosire instantanee. În timp ce 
cântărea arma în mâinile sale uriaşe auzul său, antrenat 

îndelung în lupta de junglă, sesiză un zgomot slab. 

Se întoarse brusc spre uşa care ducea în interiorul vilei, 
de unde provenea zgomotul, şi văzu mânerul clanţei care 
se rotea uşor. 

Brusc în stare de alarmă maximă se mişcă repede şi 
silențios spre unul din fotoliile mari din faţa monitoarelor şi 
a panoului de alarmă, se lăsă într-un genunchi şi aţinti 
arma spre uşă având corpul pe jumătate ascuns de fotoliu. 

Uşa se deschise fără zgomot. 

— Stai unde eşti sau îţi bag plumb în creier! lătră Frost cu 
vocea lui de poliţist. 

Urmă o pauză după care o voce spuse: 

— Sunt Amando. 

Frost rânji. Javra cea bătrână aproape că îl prinsese 
moţăind. 

— Deschide încet uşa cu piciorul dar rămâi în prag! strigă 
cu aceeaşi voce dură. ` 

Uşa se deschise încetişor. In prag stătea un om slab, de 
înălţime medie, îmbrăcat într-un halat alb, cu un şal roşu- 
sângeriu şi pantaloni albastru închis. 

Frenzi Amando avea în jur de cincizeci de ani. Faţa era 
descărnată şi era parţial acoperită de părul lung, des, de 
culoarea nisipului. Pielea de culoarea pergamentului era 
întinsă, fără nici un rid pe trăsături simetrice, frunte înaltă, 
ochi albastru închis, nas lung şi ascuţit, o gură aproape fără 
buze şi bărbie agresivă. Frost îşi spuse că nu văzuse 
niciodată o faţă arătând mai amenințătoare: i se părea că 
tipul vine direct dintr-un film horror. 

Frost cobori cu mişcări încete arma şi se ridică în 
picioare. Işi reaminti că dacă dorea să-şi păstreze slujba 
trebuia să-şi joace corect cărţile. 

— Imi pare rău pentru primire, domnule, spuse, dar îmi 
permiteţi să vă rog să nu vă jucaţi cu mine? Sunt aici 
pentru a vă proteja pe dumneavoastră şi pe domnişoara 

Grandi. 

Amando îl privi în tăcere lung timp. Ochii lui îi sugerau lui 
Frost ochii de cobră: imobili, strălucitori şi mortali. După 
aceea intră în cameră. 

— Eşti Frost? 

Vocea era şoptită şi uşor gâjâită. 

— Da, domnule. 

— Se pare că eşti pe fază. De fapt pentru asta şi eşti 
plătit. Pe viitor nu trebuie să fii aşa de dramatic. Numai eu 
folosesc uşa aceasta, şi nimeni altcineva. Înţelegi? 

Frost culcă arma pe braţele fotoliului. 

— Reacţionez la zgomote, domnule. Aşa am fost 
antrenat. Pe viitor am să ţin minte că poate doriţi să mă 
controlaţi şi nu am să trag. 

— L-am găsit dormind pe cel căruia i-ai luat locul. 

— Atunci mi se pare foarte normal să doriţi să mă 
controlaţi, domnule. 

Amando se chiori la Frost având în ochi o privire 
suspicioasă. 

— Ai primit referinţe bune. Acesta este, bineînţeles 
primul tău serviciu de noapte. 

Buzele i se strâmbară într-un râs perfid. 

— Recruţi noi, parcă aşa se spune. Rămâi vigilent, Frost. 
Din când în când am să te controlez, aşa cum îl controlez şi 
pe Marvin. 

După care se răsuci şi ieşi din cameră închizând silențios 
uşa. 

Frost expiră cu zgomot. Dacă puiul acesta de cățea 
venea cu trei minute mai repede l-ar fi prins picotind. Luă 
arma şi o duse înapoi la raft. Acum chiar că îi dispăruse 
orice urmă de somn. _ 

Deci asta era javra cea bătrână. Inţelegea acum de ce 
Marvin spusese că javra cea bătrână strică tot farmecul. 

Se trânti într-un fotoliu şi privi pe unul din monitoare cum 

un câine ridica laba lângă un copac. 

Se gândi la nopţile care îl aşteptau, stând în fotoliu, 
zgâindu-se la monitoare, aşteptându-se în orice moment ca 
uşa din spatele lui să se deschidă fără zgomot şi se 
strâmbă. Se gândi că, până la urmă, s-ar putea să nu 
câştige chiar aşa de uşor cele şase sute de dolari pe 
săptămână plus cheltuielile. 

După un timp începu să se gândească la Marcia Goolden. 
O revăzu aşa cum stătea lângă el în barul slab luminat: 
blondă, cu ochii albaştri, frumoasă. 

„Ne vedem în Paradise City. Noi doi ne-am putea distra 
de minune”. 

Vorbise, oare, serios? 

Simţi că se excită. Se uită la ceasul brățară. Se făcuse 
01:20. 

Ea era pasăre de noapte. i 

Pe măsuţa telefonului era şi o carte de telefon. li trebui 
mai puţin de un minut pentru a găsi numărul de la hotelul 
Spanish Bay. 

— Daţi-mi recepţia, îi ceru centralistei. 

După o scurtă pauză o voce politicoasă, aproape şoptită 
spuse: 

— Cu ce vă pot ajuta? 

— Domnişoara Goolden a sosit? 

O nouă pauză. 

— Da, domnule. 

— Fă-mi legătura. 

Pauză. 

— Cine o caută, vă rog? 

Frost ezită. O să-şi aducă oare aminte de el? Se gândi 
câteva clipe după care îşi spuse „În definitiv ce am de 
pierdut?” Aşa că îi răspunse recepţionerului: 

— Mike Frost. 

— Vreţi vă rog să aşteptaţi o clipă, domnule Frost? S-ar 

putea ca domnişoara Goolden să nu răspundă. 

Frost aşteptă, conştient că respiră din greu, conştient că 
mâna care ţinea receptorul era transpirată. 

După aceea auzi vocea ei joasă, senzuală. 

— Bună, iubitule. Deci mi-ai ascultat sfatul. 

Frost inhală puternic. Experienţa îi spunea că stopul este 
pe verde. 

— Bună, păpuşico! M-a obsedat chipul tău din chiar 
momentul în care ne-am despărţit. 

Ea râse din gât. 

— Chiar aşa? Ai fost la Joe? 

— Am fost. Sunt din nou pe linia de plutire, mulţumită ţie. 
Când te văd, păpuşico? 

— Joe ţi-a aranjat ceva? 

— Exact. Când te văd, ca să-ţi spun mulţumesc? 

Râse din nou. 

— Şi cum spui tu mulţumesc, Mike? 

— Ai răbdare şi ai să vezi. Dă-mi numai ocazia să te văd. 
Când? 

— Omule! Da’ pari nerăbdător! 

Şi râse din nou iar Frost simţi că îl furnică peste tot. 

— Şi eu sunt nerăbdătoare. Vino aici mâine la prânz. Ştii 
cât e ceasul, nebunule? Mă băgasem în pat. 

— Îţi doresc să visezi că împărţim patul. 

Râse şi, fără să mai spună nimic, îi închise telefonul. 

Frost puse încet receptorul jos. Perspectiva pentru mâine 
părea promițătoare. 

Se tolăni mai adânc în fotoliu şi aşteptă nerăbdător 
momentul în care Marvin urma să preia schimbul. 

* 
x x 


Portarul de la hotelul Spanish Bay, un uriaş de culoare, 
arătând minunat într-o tunică de culoare albastru deschis, 
purtând pantaloni albi şi un joben negru, avansă plin de 

importanţă în timp ce Frost frâna în faţa intrării. 

Portarul îşi scoase jobenul şi-l privi pe Frost, ridicând din 
sprâncene: 

— Să mă ocup de maşină, domnule? 

În aceeaşi clipă Frost o zări pe Marcia Goolden coborând 
vioaie scările hotelului. 

— Nu. Am venit să iau pe cineva, spuse coborând din 
maşină pentru a o întâmpina pe Marcia. 

„Arată senzațional” îşi spuse Frost. Purta pantaloni albi şi 
un fel de tunică roşie care abia reușea să ţină în frâu sânii 
grei. Părul auriu îi cădea valuri - valuri până la umerii 
puternic bronzaţi. 

— Salut, Mike! exclamă în timp ce portarul îşi scotea din 
nou jobenul şi făcea o plecăciune către ea. Conduc eu, 
adăugă şi, înainte ca Frost să poată reacţiona, se şi strecură 
la volan. Mergem la o văgăună care este mai greu de găsit, 
continuă în timp ce Frost se urca pe locul mortului. 

Ţâşni ca o săgeată pe scurta alee a hotelului după care 
frână brutal la ieşirea pe bulevard. Nu dădu prioritate la 
nimeni şi se băgă în trafic apăsând din nou pedala până la 
fund. 

— E formidabil, spuse. Sunt aşa de mulţumită că Joe ţi-a 
rezolvat problema. 

— N-ar fi făcut-o dacă nu interveneai tu. 

Marcia râse. 

— Ţi-a făcut probleme căţeaua aia „spanioloaică”? Nici 
nu mă mir. 

Pendulă de pe o bandă pe alta fără să se asigure de loc, 
mergând cu mult peste viteza legală şi peste viteza impusă 
de traficul aglomerat. În câteva rânduri Frost pur şi simplu 
închise ochii. De două ori scăpară la un fir de păr de 
ciocnire dar Marcia le făcu de fiecare dată semn cu mâna 
veselă celorlalţi şoferi rămaşi cu faţa împietrită. 

— E amanta lui Joe dar el este atât de ocupat să facă 

bani încât nu o satură şi asta o afectează. 

leşi de pe autostradă reuşind, nu se ştie cum, să nu 
răstoarne maşina şi acceleră pe un drum neasfaltat şi 
prăfuit. Din fericire drumul acesta nu era lung şi se termina 
brusc într-o parcare mare, asfaltată, curată, aflată în faţa 
unei clădiri cu două etaje. Clădirea era foarte bine 
întreţinută şi avea la intrare o copertină în dungi albastru 
închis şi galben auriu. Pe acoperiş era o firmă mare pe care 
scria: THE ACE OF SPADES. 

Localul avea şi o terasă pe care erau aşezate mese sub 
umbrele de soare iar chelneri îmbrăcaţi imaculat în 
pantaloni negri şi haine roşii serveau băuturi. 

— Aici este locul meu de muncă, îi spuse ea în timp ce 
parca maşina pe locul special amenajat. Putem să mâncăm 
bine aici după care tot ce trebuie să faci este să spui 
mulţumesc, completă privindu-l cu ochi şăgalnici. 

În timp ce intrau în restaurant şeful de sală, un tip gras, 
făcu o plecăciune adâncă în faţa Marciei. Ochii lui negri îl 
măsurară atent pe Frost după care se hotări să dea uşor din 
cap către el. 

Ţinând mâna dreaptă întinsă în faţă ca pentru a-i proteja 
de vreun pericol, de altfel inexistent, îi conduse pe culoarul 
dintre mese. Frost privi în jur în timp ce mergea în spatele 
şoldurilor unduitoare ale Marciei. „Ca lumea cârciumă” 
gândi el. În mijlocul sălii uriaşe era o fântână arteziană 
luminată de becuri ce-şi schimbau mereu culoarea. In 
mijlocul bazinului mare în care pica apa se afla o insulă 
mică pe care se afla un pian de concert mare. Un pianist 
negru, clădit solid, cânta impecabil, în surdină, melodii 
lente. Frost privi şi la oamenii aflaţi la mese: graşi sau slabi, 
toţi bronzaţi, toţi în şorturi şi tricouri: femeile erau în bikini 
sau în tricouri şi fuste scurte, bărbaţii, cu pieptul păros 
purtau în majoritate numai şorturi. Câţiva ridicară leneş 
mâna în semn de salut în timp ce Marcia avansa spre o 

masă aflată departe de bazin. Ea le răspunse fluturând 
mâna dar fără să se oprească din ondulatul şoldurilor. 
Odată ajunsă la masă se aşeză într-un fotoliu albastru cu 
galben. Frost, foarte stânjenit de opulenţa localului, se lăsă 
să cadă într-un fotoliu de lângă ea. 

Şeful de sală pocni din degete şi imediat apăru chelnerul 
responsabil cu vinurile. 

„Cât dracu' o să mă coste distracţia asta?” se gândi Frost 
pipăindu-şi involuntar portofelul. 

— Gin sau whisky? îl întrebă Marcia.. 

— Ce iei şi tu, îi răspunse Frost. 

— Gin Martini, spuse Marcia zâmbindu-i chelnerului 
responsabil cu băuturile. Ca de obicei, Freddy. 

Chelnerul făcu o plecăciune şi se îndepărtă. 

— Relaxează-te scumpule, spuse Marcia punându-i o 
mână răcoroasă pe încheietură. Spelunca asta este 
proprietatea mea. Totul este gratis. 

Frost se holbă la ea. 

— E proprietatea ta? Glumeşti, nu-i aşa? 

Ea chicoti: 

— Ei bine, nu glumesc, dar este o poveste întreagă. Hai 
să mâncăm mai întâi! Mor de foame. 

ÎI bătu pe încheietura mâinii: 

— Lasă-mă pe mine să comand, iubiţel. Eu controlez în 
fiecare dimineaţă meniul. Okay? 

— Da, bineînţeles. Dar chiar vorbeşti serios când...? 

Ea îi făcu semn şefului de sală care aştepta la o distanţă 
convenabilă de masa lor. 

— Gaston, adu-ne salată de fructe de mare, rață în sosul 
acela special de coniac şi cireşe şi cafea. 

Se întoarse spre Frost. 

— Cum ţi se pare? Dacă nu-ţi place rața poţi să comanzi 
orice altceva. 

Frost spuse că-i place rața. 

Şeful de sală se îndepărtă. 

— Şi chiar vorbeşti serios că restaurantul acesta este 
proprietatea ta? insistă Frost privind plin de invidie de jur 
împrejur. 

Ea aprobă dând din cap după care sorbi din băutură şi se 
lăsă leneş pe spate. 

— i-am spus că este o întreagă istorie, iubiţel. Acum trei 
ani lucram în Miami. Închiriasem o garsonieră la etajul doi al 
unui bloc aflat pe o stradă foarte liniştită. O duceam binişor 
pentru că scoteam cam două miare pe săptămână. Intr-o 
noapte, când mă întorceam de la lucru, m-a agăţat un tip 
ciudat în apropierea casei mele. 

Râse din gât: 

— Era un tip de-a dreptul sonat. Mi-a spus că o să vină în 
faţa blocului meu în fiecare duminică dimineaţa la ora nouă. 
Tot ce dorea de la mine era ca eu să apar la fereastră şi să-i 
fac semn cu mâna să se care. Asta e tot ce vroia. Pentru 
asta urma să îmi lase de fiecare dată în cutia poştală câte 
cinci sute de dolari. Cu cât îl lăsam să aştepte mai mult 
înainte de a-i face semn să se care cu atât îi plăcea mai 
mult. Treaba asta a durat optsprezece luni. Imi venea să 
mor că trebuia să mă scol la o oră aşa de matinală dar 
mălaiul era bun. Şi într-o duminică nu a mai apărut. |ţi dai 
seama că după atâta timp am simţit lipsa mălaiului. După 
care mi-a scris un avocat: clientul lui crăpase şi-mi lăsase 
moştenire cârciuma asta. Ei bine, îţi vine să crezi aşa ceva? 

— Vrei să spui că gagiul ţi-a lăsat moştenire de- 
adevăratelea tot coteţul acesta de lux? Că te-a trecut în 
testamentul lui? 

Marcia aprobă dând din cap. 

Privind de jur împrejur în restaurantul luxos Frost simţi că 
îl apucă din nou invidia. 

— Am momente când îmi doresc să mă fi născut femeie, 
spuse. 

Sosiră aperitivele şi începură să mănânce. 

— Tu, să te fi născut femeie? Nu te amăgi singur iubiţel. 
O fată trebuie să încaseze o groază înainte de a reuşi o 
carieră de succes. Fetele primesc totdeauna partea mânjită 
cu rahat a vieţii. 

Se strâmbă: 

— Okay, am avut noroc dar am muncit pentru a-mi 
căpăta porţia de noroc. Am acum douăzeci şi cinci de ani. 
Am de gând ca peste cinci ani să mă retrag. Sunt 
proprietara acestui restaurant. Acum învăţ cum se conduce 
o asemenea afacere. După aceea... 

Făcu o pauză şi oftă lung. 

— Gata cu toţi bărbaţii sonaţi, gata cu boşorogii perverşi. 
Gata cu frica de a nu mă îmbolnăvi sau cu groaza de a 
primi un cuţit în burtă. 

ÎI privi lung cu o privirea foarte serioasă: 

— Să nu-ţi mai doreşti niciodată să te fi născut femeie! 

Frost se gândi la ceea ce îi spusese dar nu era convins. 
să fii proprietara unui asemenea local! Nu reuşea să scape 
de sentimentul de invidie. 

— Acum vorbeşte-mi despre tine, spuse Marcia. 

„Şase sute pe săptămână”, se gândi amărât, „şi curva 
asta cred că scoate mii”. 

Mâncă. Fructele de mare erau excelente dar invidia îi 
uscase gura. 

Chelnerul cu băuturile aduse o sticlă de Chablis foarte 
bine răcită şi, după ce turnă, se îndepărtă. 

— Ei bine, nu sunt prea multe lucruri de spus. Am căpătat 
o slujbă de paznic al fetei unui mare mahăr. 

— Mare mahăr? Cine? 

— Carlo Grandi. Am auzit că-i mare zmeu în Italia. Îi e 
frică să nu-i fie săltată fiica. 

— Carlo Grandi? 

Vocea ei urcă un ton. 

— Un mare mahăr? lubiţel dar el este cel mai mare 
mahăr din Italia. Chiar vorbeşti serios că Joe ţi-a aranjat să 
lucrezi pentru Grandi? 

— Da, da' ce-i aşa de nemaipomenit? Okay, Grandi şi-a 
închiriat un viloi şi se vede că are bani dar slujba mea nu 
face decât şase sute de dolari pe săptămână. 

Marcia duse la gură o furculiţă plină. 

— Dar ai o slujbă, iubiţel! 

— Serios? Şase sute amărâte. Cred că tu scoţi mii. 

Ea îl privi gânditoare. 

— Şi ce este rău să scoţi şase sute? 

— Am şi eu ambițiile mele, îi răspunse Frost. 

Mâncară o vreme în tăcere după care el continuă: 

— Vreau să trăiesc ca javrele astea, spuse făcând un gest 
larg spre clienţii din restaurant. Vreau banul adevărat nu 
şase sute amărâte. 

— Cine nu vrea? spuse ea terminând salata de fructe de 
mare şi lăsându-se de speteaza scaunului. Dar gândeşte-te 
puţin, iubiţel. Ai pus piciorul în prag. Ai început cu dreptul. 
Spune-mi ceva despre slujbă. Ce faci de fapt? 

Frost îi povesti. Încă mai povestea când sosi rața. 

— Şi ai întâlnit-o pe fata lui Grandi? îl întrebă Marcia 
atacând friptura. 

— Nu încă. Marvin îmi spune că are jar în chiloţi, rânji 
Frost. Asta e o chestie de care m-aş putea ocupa. 

— Nu atâta timp cât Amando se învârte prin zonă. 

Frost o privi uluit. 

— De unde ştii tu de Amando? 

— lubiţel, eu îi ştiu pe toţi din zonă. E meseria mea. Javra 
asta bătrână este clientul meu. În prima sâmbătă a fiecărei 
luni. 

Marcia se strâmbă: 

— E ca un peşte mort. Strict numai mişcarea de du-te 
vino; nimic amuzant. Strict descărcare, dar plăteşte bine. 


42 


— Parc-ar veni direct dintr-un film de groază. 

— Exact asta sugerează. 

Ea îi zâmbi galeş: 

— Şi celălalt paznic? Te împaci cu el? 

Frost dădu din umeri. 

— Nu ştiu încă. Sunt prea nou acolo. Din câte îmi dau eu 
seama este un fost poliţist care a rămas poliţist pe 
dinăuntru; un tip fără ambiţii. 

Mâncă după care spuse: 

— Delicioasă rața. 

— Toată mâncarea aici este fantastică. 

Făcu o pauză pentru a-l privi din nou, foarte serios: 

— lubiţel, n-ar trebuie să te plângi. Să stai într-un scaun 
supraveghind nişte televizoare, să primeşti gratis casă şi 
masă, ei bine, nu prea văd ce motiv ai să te plângi. 

— Am planuri mari. Mă uit împrejur şi văd că şi tu şi toţi 
ăştia de aici sunteţi doldora de bani. Grandi! O jigodie plină 
de bani! Mor când mă gândesc că o jigodie poate avea 
atâta bănet. 

— A muncit pentru ei, iubiţel. Şi eu am muncit pentru 
ceea ce am căpătat. Nu poţi să primeşti dacă nu dai. Dacă 
vrei banul cel adevărat ar trebui să începi să te gândeşti ce 
poţi tu să dai în schimb. 

Frost se strâmbă la ea şi-i vorbi batjocoritor: 

— Parcă ai fi taică-meu. Asta era şi teoria lui: numai cine 
munceşte capătă o bucată de pâine. A muncit ca un tâmpit 
până s-a deşelat, câte paisprezece ore pe zi, dar nu a reuşit 
niciodată să-şi tragă felia de cozonac. 

Frost îşi încleştă pumnii, furios la amintirea trecutului. 

— Tatăl meu! Reprezentarea tipică a omului cu minte de 
bibilică. Nu-mi servi mie vrăjeala asta cu „trebuie să 
munceşti ca să ai”. Asta este pentru oameni ca taică-meu. 

Chelnerul veni şi ceru permisiunea să debaraseze masa. 
Frost se lăsă pe speteaza fotoliului şi privi la interiorul 

luxos. Asta era ce-şi dorea! Acesta trebuia să fie decorul lui 
pentru viitor. Dar numai dacă reuşea să găsească reţeta 
pentru a obţine banul repede. Mintea lui enumeră lucrurile 
pe care şi le dorea: o vilă ca a lui Grandi, o şalupă mare cu 
motor, un Lamborghini, să fie suficient să pocnească din 
degete pentru ca un pluton de păpuşici să cadă pe spate şi 
să aibă buzunarele pline cu bani de cheltuială. 

Fu servită şi cafeaua. 

Frost era atât de absorbit de visele lui de bunăstare încât 
nu sesiză că Marcia îl studia foarte atent. 

— Un bănuţ pentru gândurile tale. 

Frost rânji vicios: 

— Restaurantul acesta? Toţi nemernicii ăştia plini de 
bani? Ce n-aş face să fiu unul de-al lor! 

— Ţi-am spus, iubiţel: acesta este oraşul unde se face 
banul iute. De-abia ai sosit. Ai răbdare. 

Îşi împinse în spate fotoliul. 

— Trebuie să dau un telefon, spuse, şi înainte ca el să se 
poată scula în picioare, era deja departe pe culoarul dintre 
mese, salutând din mers persoane aflate la masă care îi 
răspundeau dând alene din mâini, multe din mâini ţinând 
trabucuri groase. 

Apăru din nou chelnerul cu băuturile. 

— Un coniac, domnule? 

— Du-te şi te cacă, îi spuse scrâşnit Frost. 

Se simţea atât de frustrat încât îi venea să se ridice şi să 
iasă din încăpea asta luxoasă, plină de bogătani, dar reuşi 
să se domine. Venise aici cu un scop anume: să-şi tragă la 
pat blonda asta, tipa asta senzaţională. 

Tocmai termina cafeaua când Marcia se întoarse la masă. 

— Hai acum să mergem sus să-ţi arăt cuibuşorul meu, îi 
spuse, iar Frost văzu, privind în sus la ea, dorinţa fierbinte 
din ochii verde închis. 

Nu avea de unde să ştie, în timp ce se ridica, simțind în 

tot corpul un curent electric care îi făcea carnea să vibreze, 
că măsuţa intimă, aşezată atât de discret într-un colţ al 
restaurantului, era prevăzută cu un microfon şi că toate 
cuvintele care se spuseseră acolo erau acum înregistrate 
pe bandă. 


* 
x x 


Unirea lor explozivă se sfârşise. 

Frost stătea întins pe spate în patul uriaş uitându-se la 
imaginea reflectată de oglinda montată pe tavan. Nu-şi 
privise niciodată trupul sub acest unghi. Masculul din el fu 
foarte mândru de ceea ce se vedea în oglindă: muşchii 
puternici, corpul suplu şi bronzat, picioarele lungi şi chipul 
frumos. Avusese în trecut nenumărate femei dar, în afara 
unei stewardese de culoare pe care şi-o amintea încă cu 
poftă, nu-şi putea aduce aminte de vreo altă femeie atât de 
expertă, atât de tehnică, atât de copleşitoare, ca Marcia. 

Era bineînţeles o profesionistă. Cunoştea toate trucurile 
şi, dacă nu cumva se autoamăgea, era sigur că reuşise să o 
domine. Dar oare o dominase într-adevăr? Fiind un tip cinic 
şi totdeauna suspicios în ceea ce priveşte femeile îşi spuse 
că s-ar putea ca ea să nu fi făcut altceva decât să-şi joace 
rolul. 

Ascultă zgomotul făcut de duş în baie, care străbătea 
prin uşă, după care privi la ceasul brățară. Se făcuse ora 
16:15. Mai avea în faţă câteva ore de omorât înainte de a 
se prezenta pentru o nouă corvoadă de noapte la vila lui 
Grandi. 

Se sprijini mai bine în perne şi privi de jur împrejur la 
camera care se afla chiar deasupra restaurantului. Işi spuse 
că era probabil insonorizată pentru că nu răzbătea nici un 
zgomot de dedesubt. La dreapta lui era o fereastră mare 
care privea la piscină şi la grădina plină de culori. Marcia îi 
spusese că geamul este unidirecţional. Putea să stea gol în 

faţa ferestrei, privind afară, fără ca cineva să-l poată zări. 

Camera mare sugera din plin luxul şi bunăstarea. Covorul 
alb, gros, instalaţia de aer condiţionat silenţioasă, oglinzile 
montate pe toţi pereţii şi pe tavan, barul foarte bine 
garnisit, muzica dulce care susura din difuzoare ascunse şi 
restul mărunţişurilor creau un cuibuşor luxos pentru 
bărbaţii care îşi puteau permite să plătească din portofele 
pline. Frost îşi dorea şi el un asemenea portofel. 

Marcia ieşi din baie. Era goală. Frost simţi din nou că se 
sufocă. „Ai la ce să te zgâieşti!” îşi spuse el, simțind că 
dorinţa îi revenea, în timp ce-şi punea tălpile pe covorul alb. 

— lubiţel, trebuie să pleci acum, îi spuse Marcia 
trăgându-şi nişte chiloţei numai dantelă. Trebuie să mă 
întorc la muncă. 

— Okay, spuse Frost cu regret şi se ridică în picioare. 

Ea îşi puse pantaloni şi un tricou. În timp ce-şi pieptăna 
cu o perie părul blond, mătăsos, spuse: 

— Mike, du-te la piscină. Vreau să te distrezi ca lumea. 

Îi zâmbi, adăugând: 

— Am de gând să am grijă de tine, iubiţel. 

Întinse mâna spre poşetă şi scoase dinăuntru ceea ce 
părea a fi un dreptunghi de plastic. 

— Ţine asta, iubiţel. 

Frost luă dreptunghiul de plastic şi-l privi suspicios: 

— Ce este asta? 

— Te învârţi pe aici, iubiţel, şi totul este pentru tine 
gratis. Este o legitimaţie de membru, în afară de faptul că 
ţie nu ţi se întocmeşte notă de plată. 

— Ce dracu’ înseamnă asta? întrebă Frost pe un ton 
agresiv. Eu plătesc pentru ceea ce consum, adăugă, fără să 
lase totuşi din mână legitimaţia, remarcând că are numele 
lui imprimat pe verso. 

— Consumaţia se scade din profitul impozabil, îi explică 
Marcia. Nu eşti singurul posesor de astfel de legitimaţii. 


46 


Cum altfel crezi că aş putea să mă descurc cu o afacere la 
scara asta fără să am probleme? la-o şi nu te enerva. Eu fac 
ceva pentru tine, tu faci ceva pentru mine, şi mâna ei 
cobori spre pântecul lui pentru o clipă scurtă după care se 
întoarse la oglindă şi îi zâmbi în ea. 

Frost zâmbi şi el. Se uită din nou la legitimaţie. 

— Şi chiar vorbeşti serios că bucăţica asta de plastic are 
grijă de toată consumaţia mea? 

— Da, vorbesc foarte serios. Pune-ţi ţoalele pe tine, Mike, 
şi cară-te dracului de aici! 

Vocea ei devenise dură. 

— Du-te jos şi distrează-te. Eu am treabă! 

— Maa, bineînţeles. 

Se îmbrăcă iute. 

— Vrei să spui că pot să mă duc jos şi să mă comport ca 
oricare de javrele alea bogate? 

Ea râse. 

— Exact asta vreau să spun. Ne vedem mâine. Trebuie să 
repetăm chestia care am făcut-o astăzi. La aceeaşi oră, la 
hotelul Spanish Bay, okay? 

Frost o ridică în picioare şi o îmbrăţişă: 

— Bineînţeles că este okay. 

Cobori scările şi merse la terenul vast care înconjura 
piscina ţinând strâns în mână legitimatia. 

Marcia rămase în prag, privindu-l până ce el dispăru, 
după care închise uşa, o încuie şi se rezemă de ea 
respirând adânc. 

Una din oglinzile care tapetau peretele din faţa ei se 
dădu în linişte deoparte şi în cameră intră un bărbat. 
Bărbatul era unchiul Marciei, singura fiinţă de pe lume care 
o înspăimânta şi de care îi era groaznic de frică. Numele 
bărbatului era Lu Silk. De profesie era asasin, punându-şi 
serviciile la dispoziţia celui care plătea mai mult. Dacă ştiai 
pe cineva care să te prezinte lui Silk şi dacă erai suficient 

de bogat, orice persoană care te sâcâia, care încerca să te 
stoarcă de bani sau care îşi făcea de cap cu soţia infidelă 
murea la scurt timp după ce Silk prelua cazul. Silk era un 
profesionist. Nu avea niciodată remuşcări pentru 
asasinatele comise. 

Arăta sinistru: o faţă îngustă, dreaptă, tăiată parcă în 
stâncă, cu un ochi de sticlă şi o cicatrice albă care mergea 
aproape vertical pe obrazul stâng. Marciei îi era cel mai 
mult frică de ochiul de sticlă. Ori de câte ori îi vorbea, 
Marcia se uita la ochiul de sticlă şi niciodată la ochiul bun. 

Silk avea în jur de patruzeci şi cinci de ani, era înalt, slab 
şi îmbrăcat într-o cămaşă albă şi pantalon negri. Părul 
negru, uşor înspicat, începea să se rărească. La încheietura 
mâinii stângi purta o brățară groasă de aur cu diamante; la 
încheietura mâinii drepte purta un ceas electronic cu 
brăţara şi cadranul negre. 

În ultimii doi ani Silk lucrase exclusiv pentru Herman 
Radnitz care era probabil cel mai pervers şi mai puternic 
om în spatele scenei politice. Silk primea un salariu de 
patru mii de dolari pe lună. În momentul în care era anunţat 
trebuia să fie imediat disponibil pentru a şterge de pe 
suprafaţa pământului orice belea care îl sâcâia pe Radnitz. 
Imediat ce asasinatul era comis, la cel mai înalt standard al 
profesiei, contul lui Silk din Elveţia se mărea cu o sumă 
importantă. Acest aranjament îi convenise lui Silk de 
minune dar în ultimele două luni şomase. Radnitz era la 
Pekin şi de acolo urma să plece la New Delhi. li comunicase 
lui Silk să-şi ia o vacanţă. 

Silk era îngrijorat din cauza acestei vacanțe pe termen 
nelimitat. Era un mare cheltuitor şi un cartofor agresiv dar 
lipsit total de noroc. Începuse să se gândească foarte serios 
cum ar putea să o rupă cu Radnitz. Avea impresia că 
Radnitz urma să-i folosească din ce în ce mai puţin 
talentele de killer. „Sosise timpul”, îşi spunea Silk, „să mă 

ocup puțin şi de viitorul meu”. 

Avea o convenţie cu Marcia: ori de câte ori ea servea 
prânzul sau cina cu un client trebuia să-i dea lui Silk o 
casetă cu înregistrarea discuţiei. În ultimele săptămâni 
primise mai multe casete care îi dăduseră subiect de 
gândire. Avea o minte brici şi detectase câteva posibilităţi: 
o şansă pentru un şantaj, o variantă de a obţine un profit 
rapid prin speculaţii la bursă, o ocazie de a stoarce nişte 
bani de la un industriaş, dar, după o analiză mai adâncă, 
ajunsese la concluzia că riscul era mult prea mare pentru 
câştigul pe care l-ar fi putut obţine. Işi repeta mereu că, mai 
devreme sau mai târziu, se va ivi ceva cu adevărat 
important. Aştepta plin de răbdare „Şansa cea Mare” care 
urma să-i asigure viitorul pentru restul zilelor: nu-l mai 
interesa acum decât „Marele Tun”. 

Ascultând conversaţia dintre Marcia şi Frost îşi pocnise 
palmele încântat. Incepea oare să miroasă a „Marele Tun”? 

Incă din clipa în care Carlo Grandi închiriase vila de pe 
insulă pentru a o transforma într-o fortăreață pentru fiica 
lui, Silk luase în consideraţie posibilitatea de a răpi fata. 
Ştia că prima de răscumpărare urma să fie enormă. Era 
ferm convins că Grandi ar fi plătit fără să ezite douăzeci de 
milioane de dolari, cel puţin, pentru a-şi primi fata înapoi. 

Foarte grăbit pentru a pune mâna pe atâta milioane Silk 
discutase diferite variante cu doi oameni care lucrau pentru 
el şi care erau de asemenea pe statul de plată al lui 
Radnitz. 

Aceşti doi oameni, Mitch Goble şi Ross Umney, erau 
experţi de mare clasă în organizarea unei operaţii. Silk le 
ceruse să se uite atent la ograda lui Grandi şi să estimeze 
care sunt şansele de a reuşi să răpească fata. 

Cei doi veniseră la Silk după câteva zile şi-i spuseseră să 
o lase baltă. „Nimeni”, i-au spus, „nu era în stare să 
răpească fata lui Grandi, nu atâta timp cât sistemul de 

protectie pus în functie lucrează”. l-au explicat în detaliu 
sistemul de securitate al insulei, câinii, gardul electrificat şi 
mai ales i-au spus despre Marvin. 

— Dacă am putea să-l atragem de partea noastră pe 
derbedeul acesta de paznic, spusese Goble, am avea o 
şansă mare de partea noastră, dar, din păcate, nu-l puteam 
aborda. Marvin nu poate fi cumpărat. l-am studiat dosarul 
cu atenţie, este poliţist sută la sută, chiar dacă nu mai este 
pe statele lor de plată. Nimeni şi nimic nu o să poată 
vreodată să-l corupă. Nici o şansă, Lu, las-o baltă! 

Aşa încât, cu mare regret, Silk îşi scosese din cap ideea. 
Când Goble spunea că nu se poate, ei bine, atunci într- 
adevăr nu se putea. Silk se convinsese în timp că trebuie să 
ţină cont de părerea lui Goble. In trecut ignorase în câteva 
rânduri avertismentele lui Goble şi aproape că dăduse de 
dracu’. Acum învățase să ţină cont de părerea lui. 

„Deci okay”, îşi spusese cu mare regret, „fata lui Grandi 
rămâne teafără, în siguranță şi nerăpită.” 

Dar acum, după ce ascultase discuţia dintre Marcia şi 
Frost, îşi dădea seama că şansa de a pune laba pe douăzeci 
de milioane de dolari nu mai era o himeră. 

Când Marcia se sculase de la masă, scuzându-se că 
trebuie să dea un telefon, ea venise de fapt la bucătărie 
pentru a vorbi cu Silk. Acesta îi spusese să-i acorde lui Frost 
tratamentul V.I.P. 

— Infige-ţi ghearele în tipul acesta, îi spusese Silk. Am 
nevoie de el. 

În timp ce Silk intra în cameră Marcia îi adresă un zâmbet 
ezitant 

— A fost okay? îl întrebă ea. 

— Până acum da, îi răspunse Silk. Bagă-ţi în căpăţână, 
găină proastă, că avem nevoie de tipul acesta, aşa că ţine-l 
fierbinte. De rest mă ocup eu. Treaba ta este să-l ţii 
fierbinte. 

Marcia aprobă dând din cap. Când Silk dădea ordine ea le 
executa. 

— Eşti o găină proastă, spuse Silk aşezându-se pe 
spătarul unui fotoliu. Sunt sigur că te întrebi pentru ce 
avem noi nevoie de tipul acesta. Am să-ţi explic rar ca să-ţi 
intre în mintea aia a ta. În câteva luni toată şandramaua 
asta se duce dracului. Tu nu te pricepi la cifre dar eu mă 
pricep. Cheltuielile sunt mult prea mari. Băiatul negru care 
cântă la pian este formidabil dar îţi mănâncă tot profitul. 

Şi statul de plată al angajaţilor este mult prea mare faţă 
de profitul obţinut. M-am uitat la bilanţul tău pe ultima lună. 
Eşti deja pe roşu. Tu te-ai uitat la bilanţ? 

— Charlie mi l-a arătat dar m-am gândit că în câteva 
luni... 

— S-ar putea să nu mai fie astea câteva luni. Vrei să-ţi 
păstrezi şandramaua? 

Ochii Marciei se măriră. 

— Dacă vreau să păstrez restaurantul? Dar este viitorul 
meu. 

— Ceea ce-i trebuie acum restaurantului este o injecție 
cu o seringă mare plină cu dolari. De o asemenea injecție 
am Şi eu nevoie iar Frost este infirmierul care poate să ne 
facă injecţiile aşa că tu ţine-l fierbinte. 

— Dar cum poate? Este un gunoi, un nimic. 

— Tu ţine-l cald şi de rest mă ocup eu. 

Se uită lung la ea, cu ochiul de sticlă strălucind în lumina 
ce venea de afară, după care merse la telefon. 

— Dă-mi-l pe domnul Umney, îi ceru centralistei clubului. 

— Da, domnule. 

Aşteptă. 

După aceea Umney ridică receptorul la celălalt capăt. 

— Hai să trăieşti, Lu? Ce s-a întâmplat? 

Silk începu să-i dicteze instrucţiuni. 

* 

— Bună ziua, domnule Frost. 

Frost, care se aşezase sub o umbrelă de soare cu o 
băutură în faţă pentru a se uita la clienţii clubului care se 
răcoreau în piscină, întoarse capul. 

In apropierea lui se afla un tip jovial, foarte solid. Faţa lui 
cărnoasă exulta un şarm deosebit. Zâmbea larg. Foarte 
înalt, musculos, în jur de treizeci şi cinci de ani, brunet, 
foarte bronzat, era îmbrăcat numai în pantaloni, fără tricou 
sau bluză şi în picioarele goale. Ross Umney era un bonom 
căruia nu-i putea rezista nimeni. 

Despre Umney se spunea, şi nu fără temei, că este în 
stare să-l vrăjească pe un şoarece să iasă din gaura lui, să-l 
facă pe un copil mic să-i dea guma de mestecat, să scoată 
un sac de bani de la un om de afaceri zgârcit sau să o 
convingă pe o văduvă bogată să-i dea proteza de platină. 
Umney avea faima în lumea bună a celor certaţi cu legea 
din Paradise City de a fi cel mai mare ticălos din branşă. În 
spatele feţei joviale, mereu zâmbitoare şi plină de şarm se 
afla o minte vicleană, vicioasă, neiertătoare, care nu se 
putea gândi decât cum să-l scuture de bani pe primul fraier 
întâlnit. 

Silk, care la rândul său era cotat pe primul loc în topul 
asasinilor plătiţi, îl considera pe Umney ca pe o mare 
achiziţie. Fără Umney, care să pună la punct operaţiile, Silk 
recunoştea că multe din contractele pe care le primise ar fi 
fost imposibil de realizat. 

Umney avea remarcabila însuşire de a reuşi să obţină 
secretele cele mai bine păzite, secrete ce-i priveau pe 
oamenii pe care Radnitz îi dorea scoşi din joc. Umney 
reuşea să obţină informaţii fără să trezească suspiciuni iar 
aceste informaţii erau apoi pasate lui Mitch Goble care era 
expertul tehnic al lui Silk. Goble la rândul lui pieptăna 
informaţiile primite şi dădea verdictul. Dacă Goble aprindea 

lumina verde atunci Silk, numai atunci, trecea la acţiune. 

Umney se relaxa în camera lui prevăzută cu aer 
condiţionat de deasupra bucătăriei când îl sunase Silk. 
Ascultase atent ceea ce-i spunea Silk după care spusese: 

— Pot să o fac, am să o fac. 

Şi pornise în căutarea lui Frost. Când îl găsi îşi puse pe 
faţă şarmul lui de zile mari. 

— Bună ziua, domnule Frost! 

În timp ce-i întindea mâna Umney îl scrută pe Frost 
spunându-şi: „Asta nu este papagal. Uşurel, uşurel. Trebuie 
să-l prelucrez foarte atent”. 

Uluit şi puţin suspicios Frost strânse mâna care i se 
oferea. 

— Sunt Ross Umney, spuse Umney foarte încântat. Sunt 
gazda oficială a clubului. Treaba mea este să am grijă ca 
toată lumea să fie mulţumită şi fericită. Marcia mi-a spus să 
am grijă de tine, şi asta este plăcerea mea. Ştiţi ceva, 
domnule Frost? 

Făcu o pauză, se gândi adânc câteva clipe după care 
întrebă: 

— Sau poate ar trebui să-ţi spun Mike? 

Încă suspicios dar începând să cedeze la şarmul lui 
Umney Frost aprobă dând din cap. 

— Perfect, Mike. Aşa cum îţi spuneam, atunci când 
Marcia îi acordă unuia din prietenii ei foarte importanţi 
statutul de V.I.P, ei bine, atunci şi eu îi acord acestui prieten 
al ei statutul de V.I.P. pentru că altfel... 

Râse încântat de substratul cuvântării: 

— Asta îmi este slujba, la urma urmelor. Ce pot să fac 
pentru tine? Vorbeşte şi se face. Ce-ai zice de o partidă de 
înot în piscină, aşa, pentru dezmorţit muşchii? Avem aici un 
mic butic de unde poţi să-ţi alegi un costum de baie. Te 
simţi singur? Avem aici un stol de fete de companie. Sunt 
toate foarte bine instruite şi nu aşteaptă decât să le faci un 

semn. Sau poate vrei un masaj? Avem două păpuşici aduse 
direct din Japonia care îşi cunosc meseria. Avem şi un mic 
cinematograf. Spune-mi numai şi aranjăm o proiecţie numai 
pentru tine. Avem nişte filme atât de fierbinţi că suntem 
nevoiţi să folosim un ecran din azbest! 

Râse din ce în ce mai încântat: 

— Sau poate îţi place să pescuieşti? Avem un bazin 
special amenajat. Sau îţi place golful? Avem un teren foarte 
bine întreţinut. Avem şi un microbuz care face naveta la 
malul mării. Nu vrei să iei una din păpuşicile noastre şi să 
faceţi împreună o cursă cu una din şalupele noastre de 
mare viteză? Schi nautic? Scufundare submarină? Numai 
exprimă-ţi dorinţa, Mike, şi se face instantaneu. 

În timp ce Frost se holba la bărbatul acesta jovial, 
zâmbitor, nevenindu-i să creadă că i se ofereau toate 
distracţiile rezervate pentru bogaţi, de ei se apropie un 
bărbat scund şi foarte gras. 

— Ce se aude cu barca mea, Ross? întrebă acesta pe un 
ton obraznic. Mi-ai spus că te ocupi. 

— Bună ziua domnule Bernstein. Dar este totul aranjat. 
Aţi întrebat la recepţie? 

— N-am ştiut că trebuie să pierd timp şi acolo. Şi atunci 
unde dracu' este maşina? 

Umney arătă cu mâna peste peluză: 

— Cadillac-ul verde, domnule Bernstein. Joe vă aşteaptă, 
nu este absolut nici o problemă. 

Grăsanul scund se îndepărtă bombănind nemulţumit. 

Umney îşi ridică privirea spre cer, oftă, după care îi zâmbi 
lui Frost: 

— Asta-i Bernstein. Face milioane. Ştii Mike, am o slujbă a 
dracului de complicată. Nici una din jigodiile astea, putred 
de bogate, nu este vreodată mulţumită. Ei bine, în ceea ce 
te priveşte, ia spune ce pot să fac pentru tine? 

Pe Frost nu-l interesa nici una din ofertele făcute de 

Umney. Se gândi că, poate cu altă ocazie, va da atenţie 
masajului. Dar nu acum. Auzise de ce sunt în stare 
maseuzele japoneze numai că Marcia îl storsese încât nici 
nu se punea problema vreunui exerciţiu fizic, de orice fel. 

— Nimic, pentru moment, Ross, spuse. Mulţumesc 
oricum. Cred că trebuie să o iau din loc, o lăsăm pe altă 
dată, okay? 

Umney îl privi neliniştit. 

— Hei! Nu poţi să faci aşa ceva, omule. Dacă află Marcia 
îmi taie fuduliile. 

Râse: 

— Dar tirul te interesează? 

Frost îl privi lung: 

— Asta este o treabă la care eu sunt mare maestru, de ce 
mă întrebi? 

— Îmi cer scuze că te întreb, dar chiar eşti bun? 

— Exact asta am spus. De ce? 

— Avem aici un tip care se crede ăl mai bun, spuse 
Umney. Mă înnebuneşte. Oferă o mie de parai oricui poate 
să-l întreacă cu o armă de calibru 0.38, cu ţinta la douăzeci 
de metri. Nu pot să-i găsesc un concurent. Crezi că ai putea 
să-l scuturi de o mie de parai? 

Frost ezită. Fusese cel mai bun trăgător în armată, atât 
cu pistolul cât şi cu puşca, dar asta se întâmplase cu ceva 
timp în urmă. O mie de parai? 

— Cine e tipul? 

— Un membru al clubului. Practic trăieşte numai în 
poligonul de tir. Aş putea să vă aranjez un concurs chiar 
acum. Dacă eşti atât de bun pe cât pretinzi mi se pare cea 
mai comodă cale de a câştiga un miar. 

— Dar şi cea mai comodă cale de a pierde un miar, spuse 
Frost prudent. Câţi ani are tipul? 

— Mai bătrânel, spre cincizeci şi nu are decât un ochi. 

— Cincizeci şi chior? spuse Frost zâmbind. Bineînţeles că 


55 


vreau să-l scutur de o mie de parai. 

— Uite cum facem, Mike. Noi nu dorim ca tu să pierzi un 
miar. Ne-ai face însă un serviciu dacă ni l-ai lua de pe cap. Il 
baţi şi mia este a ta. Te bate, luăm noi asupra noastră 
pierderea., ce zici? 

Frost zâmbi, din ce în ce mai încântat: 

— Ce am de pierdut? 

— Hai atunci să mergem jos la poligonul de tir. Trebuie 
că e acolo. 

Îl găsiră pe Lu Silk la subsolul clubului, unde era 
amenajat un poligon de tir ultimul răcnet, stând de vorbă 
cu Moses, negrul care făcea curat în poligon, schimba 
ţintele şi era arbitru atunci când avea loc vreun concurs. Nu 
erau alte persoane în poligon. Silk avusese grijă să închidă 
poligonul pentru alţi membri ai clubului care eventual ar fi 
avut intenţia să-şi exerseze talentele. ÎI vroia pe Frost 
numai pentru el. 

Umney făcu prezentările iar Silk oferi ceea ce părea o 
mână moale şi pe care Frost o strânse. 

Unul din numeroasele talente ale lui Silk era abilitatea de 
a crea impresia că este un om slab, pe cale de a îmbătrâni 
şi lovit de o senilitate timpurie. Frost îl scrută atent pe Silk 
şi fu total păcălit de numărul acestuia. Hotări că are de a 
face cu un papagal şi începu să se întrebe ce o să facă cu 
mia de dolari pe care urma să o salte. 

Umney tocmai spunea: 

— Mike este un bun trăgător, domnule Silk. Doreşte să 
facă un concurs cu dumneavoastră. 

Silk aprobă dând din cap după care se uită la Frost şi 
spuse: 

— Ai un miar pă tine, puştiulică? Nu fac concurs cu lefteri. 

Lui Frost îi săriră capacele: 

— Pe mine mă faci lefter? spuse mârâit, cu faţa brusc 
înroşită. 

Silk păru că face un pas înapoi. 

— Las-o baltă., dacă ai banii... 

— Da, am banii, îi răspunse Frost pe acelaşi ton răstit. Şi 
încă o treabă, nu-mi mai spune puştiulică dacă nu vrei să-ţi 
spun hodorogule. 

Umney interveni prompt: 

— Domnilor, domnilor, vă rog... 

Silk făcu un pas înapoi: 

— Da, sigur, bineînţeles, domnule Frost. Haide să uităm 
incidentul. Ce-ar fi să începem să tragem? 

Moses veni cu o geantă de piele mare pe care o deschise 
cu un gest teatral. În ea se aflau şase arme calibru 0.38, 
police special. 

— Alege-ţi, domnule Frost, spuse Silk. Eu am arma mea 
personală. 

Frost nu se grăbi. Examină în linişte fiecare din cele şase 
arme. Se opri până la urmă la arma care îi stătea cel mai 
bine în mână. 

Moses fixă două ţinte noi. 

— Dăm cu banul pentru cine trage primul, spuse Silk. 
Cinci focuri de căciulă. 

Silk dădu cu banul şi câştigă. Lui Frost îi convenea. Dorea 
să poată să-şi dea seama cât de bun era chiorul acesta care 
făcea pe nebunul. 

Silk luă poziţia de tragere. Privindu-l, Frost decise că este 
de şcoală veche. Silk stătea cu picioarele larg desfăcute iar 
braţul care ţinea arma era complet întins, arma apărând ca 
un deget. Mâna stângă atârna pe lângă corp. „Săracul de 
el!” gândi Frost. 

Arma bubui. 

Moses privi cu un binoclu şi apăsă un buton. Pe un ecran 
apăru: 25. 

Silk înjură în barbă după care se dădu deoparte. Rânjind 
satisfăcut Frost îşi ocupă locul şi ridică arma ţinând-o cu 

ambele mâini, cu piciorul drept pus în faţă, într-un echilibru 
perfect. Trase. 

Moses semnală: 50. „Ar fi trebuit să fie în centru” se 
gândi Frost. Arma trăgea spre stânga. 

Trase Silk. 

50. 

Frost ţinti o idee mai la dreapta. 

100. 

Au mai tras fiecare de câte trei ori. Silk nu reuşi niciodată 
să nimerească centrul țintei. 

Moses strigă cu glas tare scorul final: Frost 340, Silk 225. 

Fără a i se mişca un singur muşchi pe faţă Silk scoase 
portofelul de unde extrase zece hârtii de câte o sută de 
dolari. 

— Eşti un ţintaş de elită, domnule Frost, spuse, parcă în 
silă. 

Stopă gestul de a-i da banii lui Frost, făcu o pauză, după 
care spuse: 

— Ce-ai zice să-mi acorzi revanşa? Pe cinci mii. Asta ca 
să fim motivaţi, ce zici? 

Frost ezită. 

Silk continuă: 

— Din păcate, îmbătrânesc. Trebuie să mă duc la toaletă. 
Mă întorc imediat, spuse, şi dispăru spre toalete. 

Frost nu-şi mai încăpea în piele. „Doamne, ce simplu e!” 
Acum se obişnuise cu arma şi era sigur că nu este nici o 
problemă. 

Umney spuse: 

— Nu risca, Mike. Ţi-ai câştigat miar-ul. Las-o baltă! 

— Tipul ăsta este plecat cu sorcova, spuse Frost. 
Bineînţeles că accept revanşa. 

— Uite cum stă treaba, Mike. De data asta eşti pe 
buzunarul tău. Dacă te bate nu pot să-i cer Marciei să te 
finanţeze cu cinci miare. Las-o baltă! 

— N-am cum să pierd, Ross. L-am scuturat deja de o mie. 
Ar trebui să fiu complet tâmpit să nu-l scutur de alte cinci 
miare. L-am prăjit pe tipul acesta. 

De undeva se auzi soneria unui telefon. Moses se grăbi 
să răspundă şi strigă: 

— Şefule, eşti chemat sus. Domnul Seigler face gălăgie... 

— Mă întorc imediat, spuse Umney. Baftă! 

În timp ce se grăbea către ascensor apăru şi Silk de la 
toaletă. 

— Ei bine, domnule Frost, accepţi pariul? 

Frost aprobă dând din cap. 

— Pe cinci miare? 

— Bineînţeles. 

În timp ce vorbeau Moses curăţă şi încărcă armele. 

— Unde aţi învăţat să trageţi, domnule Frost? 

— În armată. 

— Aţi avut instructori buni. 

Luă arma de la Moses. 

— De data aceasta trageţi primul, domnule Frost. Ce-ar fi 
să trageţi toate cele cinci focuri. După aceea trag şi eu, 
okay? 

— Bineînţeles. 

Frost luă arma din mâna lui Moses, o echilibră în mână şi 
aşteptă ca negrul să pună ţinte noi. 

Când se aprinse becul verde îşi rigidiză trupul. Cinci 
miare? Foaie verde... Nu se grăbi. Ţinti cu grijă, trase, ţinti, 
trase. Făcu o pauză şi repetă totul de încă trei ori. După 
aceea lăsă arma jos şi făcu un pas înapoi. Îl auzi pe Moses 
fluierând admirativ după care apăru pe tabela de scor 
punctajul: 452. 

„Fă mai mult, ramolitule!” îi ură Frost în gând. Cele cinci 
mii erau deja în buzunarul lui. 

Silk ţinea arma în mâna care atârna de-a lungul corpului 
şi se părea că nu-i vină să tragă. 

— Al dracului de bine, domnule Frost. Ei bine, hai să 
vedem ce poate şi tataie! 

Trupul subţire păru deodată sub efectul unui şoc electric. 
Depărtă larg picioarele, ridică brusc braţul şi, fără să pară 
că ţinteşte, se auziră cinci împuşcături: bang-bang-bang- 
bang-bang. 

Frost căscă gura. Ramolitul era în mod sigur deranjat la 
minte! La cadenţa asta de tragere, fără să ţintească de loc, 
era sigur că Silk nu nimerise nici măcar cartonul pe care era 
fixată ţinta. 

După aceea scorul fu afişat pe tabelă şi Frost simţi un sloi 
de gheaţă pe spate: 500. 

— Arată-i domnului Frost ţinta mea, spuse Silk, 

Moses veni alergând cu ţinta şi i-o trânti în mâini lui 
Frost. Punctul central al țintei era pulverizat. Rămase 
împietrit, uitându-se la ţintă. Fusese păcălit! Se lăsase 
păcălit cu o şmecherie veche de când lumea şi acum avea 
o gaură de patru mii de dolari! 

— Nici eu nu am tras rău, domnule Frost, spuse Silk cu un 
zâmbet rău pe faţă. Nu mă grăbesc cu plata. Am să păstrez 
miar-ul pe care ţi-l datorez iar dumneata îi dai un cec de 
patru mii lui Umney. Elo să mi-i dea mie. 

Se întoarse şi o luă spre ascensor lăsându-l pe Frost în 
compania lui Moses care continua să zâmbească. 

— Şefule, nu-i aşa că domnul Silk este un mare şmecher, 
spuse. Face al dracului de mulţi bani aici în subsol. 

Frost se uită la negru fără să-l vadă, aruncă pe jos ţinta şi 
o luă spre ascensor unde rămase privind în gol până când 
se deschiseră uşile. 

CAPITOLUL 3 


Gina Grandi stătea pe un şezlong încercând să prindă 
ultimele raze ale soarelui care apunea, privind în gol peste 
piscina mare şi pustie. 

Purta un costum de baie din două piese, verde smarald, 
culoare ce contrasta plăcut cu părul ei roşu venețian. Faţa, 
în formă de inimă, era lipsită de orice expresie. Corpul ei, 
puternic bronzat, era bine proporţionat: sânii puţin cam 
grei, şoldurile rotunde şi puternice, picioarele lungi şi fine. 

Işi petrecea cea mai mare parte a timpului gândindu-se 
la trecut, la timpurile în care ea era cireaşa de pe tortul 
mare care se numea „La Dolce Vita” din Roma. Din cauza 
încercării prosteşti de răpire era acum închisă în spatele 
unui gard electrificat şi nu avea nici o idee asupra duratei 
detenţiei impusă de tatăl ei. 

Doamne, cum îşi mai ura tatăl! 

Pentru a mia oară derulă filmul nopţii aceleia nenorocite: 
când ea se pregătea să se urce în maşina sa Lamborghini şi 
de niciunde au apărut patru oameni mascaţi, cu arme în 
mână. 

Servise cina la unul din cele mai şic cluburi din oraş în 
compania unor tipi şi tipe pe care îi găsise groaznic de 
plictisitori. Se hotărâse să-i părăsească, se scuzase şi-i 
părăsise pe jumătate beţi şi strigând unii la alţii tot felul de 
porcării. In timp ce descuia maşina cei patru oameni 
apăruseră din întuneric. Erau toţi tineri, slabi, îmbrăcaţi în 
jeanşi murdari şi bluze de piele. Deşi nu le putea vedea 
feţele i s-a părut că sunt delicios de nespălaţi. 

Şi-a dat imediat seama că vor să o răpească. Această 
constatare a excitat-o. A simţit un curent străbătându-i tot 
corpul. Ce senzaţie să scapi de plictiseala pe care numai 
luxul ţi-o poate produce şi să basculezi într-o lume sordidă: 
să fii ascunsă într-un apartament murdar, să fii chiar 

violată; realiză, puţin şocată, că în subconştientul ei îşi 
dorise să se întâmple şi ceva neobişnuit în viaţa ei 
monotonă, de bogătaşă. 

Dar cât de proşti şi de incompetenţi se dovediseră cei 
patru. Aşteptaseră în apropierea clubului, visând cu toţii la 
milioane, dar fără să-şi fi băgat un plan în minţile lor 
retardate. Mişcările lor furișate atrăseseră atenţia a doi 
poliţişti de patrulare. Aceştia, pe fază, se ascunseseră după 
una din maşinile aflate în parcarea clubului şi aşteptaseră. 

În Italia răpirile sunt rutină şi toţi poliţiştii sunt instruiți să 
urmărească orice mişcare suspectă şi să acţioneze în 
consecinţă. 

Gina le zâmbise celor patru tineri care o înconjuraseră 
fără să-i fie frică de pistoalele din mâinile lor. Doar inima 
începuse să pompeze plină de excitare. 

— Vino cu noi, îi spusese unul din mascaţi. Este o răpire. 

Şi în aceeaşi clipă, de undeva din întuneric, o voce 
lătrase: 

— Poliţia. Aruncaţi armele! 

Banditul înalt, cel care îi vorbise, şi care după voce nu 
părea să aibă mai mult de nouăsprezece ani, se întorsese 
cu o mişcare bruscă şi începuse să tragă. 

Polițistul care se ridicase pentru a-l soma nu mai avea 
maşina drept pavăză aşa că fu lovit dar înainte de a cădea 
trase un singur foc şi-l omori pe tânăr. 

Ceilalţi trei intrară imediat în panică. Se întoarseră ca să 
fugă. Al doilea poliţist, având grijă să stea ascuns după 
maşină, ridică numai capul, îşi sprijini arma de acoperişul 
maşinii după care se adăpostea şi împuşcă ca pe iepuri doi 
dintre tinerii care fugeau. Al patrulea tânăr se ascunsese 
după Lamborghini. Era scurt, solid clădit, în timp ce 
polițistul îi vâna tovarăşii de nelegiuiri avu tot timpul să 
ţintească atent capul acestuia, singura parte a corpului 
vizibilă. Polițistul era însă bine antrenat şi sesiză imediat cu 

coada ochiului mişcarea făcută de cel din spatele 
automobilului Lamborghini. Au tras amândoi în acelaşi timp. 
Ambele împuşcături au fost mortale. 

Gina rămăsese nemişcată cât timp avusese loc schimbul 
de focuri. Era încă nemişcată, privind la cele şase trupuri 
care o înconjurau, atunci când prietenii săi ieşiră afară 
împreună cu personalul clubului pentru a vedea ce se 
întâmplase. Fotografii de presă apărură şi ei în scurt timp. 
Stând în mijlocul morţilor, strigătelor, luminilor de la blitz- 
urile fotoreporterilor, foarte conştientă de mirosul puternic 
de sânge, realiză cu spaimă că tocmai traversase un 
moment crucial care avea să-i schimbe total viaţa. 

Publicitatea a fost imensă şi la nivel mondial. Fiecare ziar 
ţinuse să publice pe prima pagină fotografia ei înconjurată 
de trupuri lungite pe asfalt. Revistele de scandal au 
subliniat că scena se petrecuse la uşa clubului din care ea 
tocmai ieşise, un club faimos pentru clienţii săi: 
homosexuali, consumatori de droguri şi femei bogate, în 
căutare de sex. 

Când tatăl ei a aflat ce se întâmplase, şi după ce a citit ce 
scria presa, a luat măsuri imediate. 

Carlo Grandi era un tip care ştiuse să-şi croiască drumul 
în viaţă de la una din mahalalele oraşului Neapole până pe 
primul loc de pe podiumul bogătaşilor Italiei. Îşi petrecea 
fiecare oră când nu dormea pentru a-şi controla vastul 
imperiu financiar. Soţia lui, plictisită şi singură, văzându-şi 
foarte rar soţul, se combinase cu un playboy pe care îl 
cunoscuse la o petrecere dată de una din prietenele sale. 
Playboy-ul încercase să o şantajeze. Ingrozită de soţul ei, 
bolnavă de singurătate şi tristeţe, scârbită de bogăţie şi 
dezgustată de ea însăşi, băuse o sticlă de votcă, înghiţise 
două cutii de somnifere şi murise. 

La întoarcerea dintr-o călătorie de afaceri Grandi o găsise 
moartă. Lăsase o scurtă scrisoare: „/artă-mă, Carlo. N-am 

putut să mă ridic la nivelul exigențelor tale”. Sinuciderea 
fusese muşamalizată. Gina, la acea dată în vârstă de 
şaptesprezece ani, era la un liceu din Elveţia. Primise de la 
tatăl ei o telegramă: „Mama a murit. Atac de inimă. Vin să 
te văd”. 

Grandi venise la şcoala din Montreux. Gina o iubea foarte 
puţin pe mama sa şi de loc pe tatăl ei. Ştia că este mult 
prea ocupat pentru a se putea ocupa de ea şi mai ştia că 
este un om incapabil de afecţiune. Când i-a spus că trebuia 
să mai stea un an la internat fusese imediat de acord. 

La sfârşitul anului suplimentar sosise la Roma. Grandi era 
mult prea ocupat pentru a-i acorda cea mai mică atenţie. l- 
a alocat o sumă generoasă, a făcut-o membră a mai multor 
cluburi de ţinută, a controlat o vreme dacă are un anturaj 
educat şi bine crescut după care a lăsat-o de capul ei. Şi-a 
limitat sarcinile de tată la un prânz plicticos, servit o dată 
pe lună, la restaurantul Alfredo's. În scurtele momente când 
nu era extrem de ocupat lui Grandi îi plăcea să creadă că 
fiica lui se distra cu măsură, în cele mai selecte medii, şi că 
se purta ca demna fiică a celui mai bogat om din Italia. 

Când a citit despre răpire şi despre club a turbat de furie. 
O încuiase în una din camerele pentru oaspeţi aflată la 
etajul vilei sale şi ceruse o anchetă despre isprăvile ei din 
trecut. O agenţie de detectivi foarte discretă şi foarte 
scumpă i-a prezentat un raport. Nu i-a venit să-şi creadă 
ochilor. Nu numai că se purtase ca o curvă dar era şi 
consumatoare de droguri. Agenţia de detectivi era de 
părere că, datorită mediilor pe care le frecventase, era 
foarte probabilă o nouă încercare de răpire. 

Grandi se hotări să o scoată pe Gina de pe scena italiană. 
Avea multe legături şi una din ele găsi vila Orchid pe care 
Grandi o închirie imediat. A fost montat gardul electrificat şi 
toate trucurile electronice şi, în mai puţin de o lună, Gina 
fusese transportată la vilă, însoţită de tatăl ei şi de Frenzi 

Amando. 

Gina era prea îngrozită de ieşirea de furie a tatălui ei ca 
să se mai gândească măcar să protesteze. Nu ştia cine este 
Amando dar i se făcea rău numai când îl vedea. 

Înainte de a o părăsi pentru a se întoarce la Roma, 
Grandi îi spusese: 

— Te-ai purtat execrabil. Vei rămâne aici până când voi 
hotărî că poţi din nou să te amesteci cu oameni decenţi. 
Dacă, la sfârşitul unui an, primesc un raport favorabil 
despre tine am să fiu de acord să-ţi acord libertate 
supravegheată. Mi-ai înşelat încrederea pe care ţi-am 
acordat-o şi nimeni nu mă trădează fără ca să o regrete 
amarnic. 

Gina se mişcă în şezlong agasată. Doamne, cât îşi mai 
ura tatăl! Să-i facă ei asta! Să o închidă în spatele unui gard 
electrificat şi să-i pună gardian un şarpe veninos! Creatura 
asta o supraveghea permanent. li simţea ochii chiar şi în 
această clipă. Probabil că o supraveghea de la una din 
ferestrele de la etaj ale vilei aflate în spatele ei. 

Deşi simţea din când în când lipsa drogurilor, ceea e o 
înnebunea şi o făcea să sufere era lipsa unui iubit. Sexul, 
lipsa acestuia, o chinuia zi şi noapte. 

În afara servitorilor care rar îi vorbeau, şi atunci cu 
teamă, nu mai era la vilă decât fostul poliţist care era tot 
atât de sexy ca şi pistolul pe care îl purta la brâu. Celălalt 
paznic era revoltător de gras şi avea o pădure de păr în 
nas. Era sigură că era un pervers. O privea tot timpul din 
spatele tufişurilor, zâmbindu-i mieros când ea îl zărea pitit, 
dezbrăcând-o cu privirea din ochii lui porcini. 

Singura ei consolare mentală în această cuşcă de aur era 
Suka, japonezul, factotum, care avea grijă de vilă. Deşi era 
inscrutabil ea era conştientă că lui îi era milă de ea. Suka 
fusese cel care, în timp ce-i servea ceaiul, îi şoptise că 
paznicul Joe fusese prins dormind de către Amando şi că 

fusese dat afară. 

— Avem un nou paznic, signorina, îi spusese Suka ieşind 
din cameră în tăcere. 

Un paznic nou? Gina îşi întinse picioarele lungi. Ştia că nu 
are rost să ceară informaţii suplimentare. Suka era foarte 
atent la relaţiile dintre el şi Gina. Amândoi erau conştienţi 
că este foarte probabil ca Amando să tragă cu urechea. 

„S-ar putea oare ca nou paznic să fie interesant?” se 
întrebă ea. Oh, Doamne, câtă nevoie avea de un bărbat 
interesant. 

Mintea îi fugi înapoi la acele minunate nopţi erotice când 
împărţise patul cu doi tineri, bogaţi ca şi ea, şi-şi permisese 
toate fanteziile. 

Amintirea o făcu să geamă de plăcere. Auzi o tuse 
discretă care o făcu să deschidă ochii brusc şi aproape să 
ţâşnească din şezlong. 

Lângă ea era Suka ţinând o tavă pe care se afla un pahar 
cu suc de roşii: nu avea voie nici un fel de băuturi alcoolice. 
Spuse în timp ce punea paharul pe măsuţa de lângă ea, 
fără ca măcar să o privească: 

— Signor Amando pleacă la Frisco. Nu înapoi înainte de 
mâine. Întâlnire afaceri, mult importantă. 

Şi plecă. 

Gina oftă. La noapte era de serviciu noul paznic! Pentru 
prima oară după multă vreme zâmbi. 


* 
x x 


Deşi puiul la cuptor era excelent dres cu mirodenii Frost 
îşi dădu seama că nu îi este foame. Se juca cu furculiţa în 
farfurie conştient că Marvin mânca ca un lup. 

Încă de la întoarcerea la vilă mintea îi fusese un taifun. 
Avea o gaură de patru mii de dolari. Nu avea nici o şansă 
să-l plătească pe puiul acela de căţea care trăgea ca un 
diavol şi simţea în organism că Silk va insista să fie plătit. 

Îşi aduse aminte de vorbele acestuia: „Nu fac concurs cu 
lefteri!”. Nu vedea altă soluţie decât să lase baltă slujba 
asta şi să o şteargă din Paradise City. Doamne, mare tâmpit 
fusese! 

— Te roade ceva, Mike? îl întrebă Marvin dând la o parte 
farfuria goală. 

— Nu, nimic, numai că nu îmi este foame. 

Frost se ridică în picioare: 

— Cred că am mâncat prea mult la prânz. 

Işi privi ceasul brățară. 

— Gata, îmi predai schimbul? 

— Mda. Este un film bună pe sticlă. Ai grijă de javra cea 
bătrână, adăugă, după care făcu un semn din cap şi ieşi din 
cameră. 

Frost adună farfuriile, le puse pe o tavă iar tava o aşeză 
pe un scaun lângă uşă. După aceea se trânti în unul din 
fotoliile aflate în faţa monitoarelor. Se întrebă dacă Marcia îi 
va acoperi datoria. Nu şi-o putea totuşi imagina să fie de 
acord să-i acopere datoria de patru mii de dolari făcută din 
cauza unui pariu tâmpit. Nu, pur şi simplu nu putea să-şi 
imagineze aşa ceva! 

Era ceva la Silk care îl neliniştea pe Frost. Silk părea 
genul de derbedeu nenorocit în stare să angajeze o bandă 
de recuperatori care să-l aştepte într-o seară şi să-i rupă 
amândouă mâinile. Frost ştia, din păcate, totul despre 
recuperatorii de datorii făcute la jocuri şi pariuri. Singura 
soluţie era să dea dracului slujba asta dulce şi să o şteargă 
la New York. 

Auzi uşa deschizându-se în spatele său şi întoarse brusc 
capul. Era Suka care venise să ia farfuriile 

— Signor Amando a plecat la „Frisco”, murmură Suka. Se 
întoarce mâine. 

După care ieşi şi închise uşa încet. 

Frost dădu din umeri. Din partea lui, acum, pentru că era 

forţat să părăsească Paradise City, Silk putea să se ducă să 
se împuşte. Problema dureroasă era că pleca după numai 
două nopţi de gardă şi nu avea să fie plătit. Rezerva lui de 
bani atingea cota de alertă. După ce urma să plătească 
biletul de avion pentru New York nu urma să-i mai rămână 
mare lucru. Şi ce dracu' avea să facă odată ajuns la New 
York? Căutase deja o slujbă acolo şi nu dibuise nimic care 
să merite o încercare. Pentru prima oară de când părăsise 
armata Frost se simţi îngrijorat. 

Încă îşi făcea griji, urmărind în acelaşi timp şi 
monitoarele, când urechea lui fină prinse un zgomot uşor. 
Mâna îi alunecă reflex spre şold, unde ţinea pistolul, în timp 
ce se ridica din fotoliu şi se întorcea brusc spre uşă. 

In prag stătea o fată care îi zâmbea. 

Gina îl spionase pe Amando. Il văzuse urcându-se în Rolls 
şi plecând. Făcuse după aceea un duş, ezitase îndelung în 
faţa garderobei ei imense şi alesese într-un sfârşit o rochie 
verde smarald care se mula strâns pe corp dezvăluind toate 
rotunjimile, o rochie pe care nu o mai purtase de la 
plecarea ei de la Roma. Rochia era prevăzută cu un fermoar 
lung, de sus până jos, care permitea acţiunea imediată, ori 
ea când mergea la o petrecere tot ce îşi dorea era acţiune 
imediată. 

Frost se holbă la ea fără să-i vină să-şi creadă ochilor. 
Presupuse că este Gina Grandi. Nu se aşteptase să fie atât 
de spectaculos excitantă. In timp ce ochii lui experimentați 
o inspectau de sus până jos îşi dădu seama că pe sub 
rochie este goală. 

— Salut! îi spuse ea. Eşti noul paznic. 

Frost simţi că îl ia cu călduri. 

— Mike Frost, spuse. Ştiu cine eşti. 

Gina îl privi atent. „Ce grămadă de muşchi!”, gândi ea în 
timp ce intra în cameră închizând uşa în spatele ei. 

— Îţi place slujba, Mike? 


69 


Nici măcar nu realiză că-i vorbeşte. Era sigur că venise ca 
să se ofere. Experienţa lui îndelungată îl învățase să 
ghicească semnele ori acum lumina verde era aprinsă şi 
strălucea puternic. 

— Îmi place mult mai mult acum, spuse după ce ea 
repetă întrebarea. 

Nu ezită. Ce avea de pierdut? Se îndreptă spre ea cu paşi 
mari şi când ajunse lângă ea Gina îşi aruncă braţele în jurul 
gâtului lui şi-şi lipi corpul de el. Buzele lui coborâră spre 
buzele ei şi imediat îi simţi limba în gură. Rămaseră strâns 
îmbrăţişaţi mult timp după care ea se desprinse zâmbind 
de el. 

— Hai să ne distrăm, Mike. Dar nu aici, în camera mea. 

ÎI luă de mână şi-l conduse într-un hol mare, apoi pe scări 
largi şi pe un coridor care ducea la un dormitor spaţios. 

Era goală şi lungită pe pat înainte ca Frost să fi închis 
uşa. 

* 
x x 


Frost se trezi când pendula mare aflată în hol bătu de 
două ori. Prin geamurile mari intra lumina puternică a lunii. 
Se uită la fata care dormea lângă el. O frumuseţe. Doamne, 
ce frumuseţe! Se aşeză mai confortabil în pat şi-şi întinse 
picioarele. Se gândi la Silk. Simţi că se urăşte pentru prostia 
de care dăduse dovadă. Dacă nu ar fi făcut acel pariu 
tâmpit acum ar fi fost bine merci. Numai că făcuse pariul, 
de deştept ce fusese, şi acum trebuia să o şteargă imediat 
ce Marvin prelua schimbul de zi. Urma să-şi părăsească 
slujba aceasta dulce, dar acum asta i se părea nimic. Urma 
să o părăsească şi pe această nimfomană superbă care i se 
abandonase sălbatec. Îl dureau şalele. | se părea că trecuse 
printr-un concasor. E 

Se întoarse pe o parte pentru a o privi pe fată. In timp ce 
o admira, luminată de razele lunii, ea deschise ochii şi se 

întinse ca o pisică mare, minunată. 

Îl privi şi ea. „Ce bărbat!” gândi ea şi imediat mintea ei 
începu să lucreze la capacitate maximă pentru a găsi o 
soluţie pentru a mai putea petrece nopţi ca aceasta. Javra 
asta de Amando! Era pentru prima oară când părăsea vila. 
Oare când va mai pleca? Avea nevoie şi-şi dorea grămada 
asta de muşchi lângă ea, şi nu numai lângă, în fiecare 
noapte! 

— Bună! spuse Frost. _ 

Ea se aruncă peste el luându-l în braţe. incepu să-l 
giugiulească dar Frost era stors. 

Marcia practic îl demolase iar acum modul sălbatec în 
care făcuse dragoste cu Gina îl redusese la nimic. Cu 
gesturi hotărâte o dădu jos de pe el. 

— Asta-i totul, păpuşico, îi spuse. Trebuie să mă întorc la 
treabă. Este şi la revedere şi adio. Mâine o şterg. 

Gina îl privi în tăcere după care se ridică în pat. 

— O ştergi? Ce vei să spui? 

Frost se dădu jos din pat. 

— Renunţ la slujbă. 

Se ridică în picioare, făcu câteva flexiuni şi începu să se 
îmbrace. 

Gina se uita la el fără să-i vină să creadă. Nu se putea 
abţine să nu admire trupul zvelt şi musculos care dispărea 
încet pe măsură ce Frost se îmbrăca. 

— Mike! Ce spui acolo? De ce pleci? 

Frost îşi încheie fermoarul de la pantaloni şi se aşeză pe 
pat. 

— O şterg pentru că cineva m-a luat de papagal. 

După care îi povesti toată tărăşenia cu pariul făcut la 
poligonul de tir şi îi spuse şi de Silk. 

— Îi datorez acum acestei canalii patru miare, spuse în 
final. Nu am nici o soluţie să-l plătesc aşa că, trebuie să o 
şterg înainte să pună derbedeii pe mine. 

Ea îl apucă cu amândouă mâinile. 

— Cred că glumeşti, Mike! Patru mii? Patru mii nu 
înseamnă nimic. 

— Aşa gândeşti tu. Pentru mine suma asta este ceva 
irealizabil. O şterg pentru că altfel mă aleg cu o mână 
ruptă. 

— Un braţ rupt? Nu înţeleg. 

Îi zâmbi trist. 

— Las-o baltă păpuşico! Nu facem parte din aceeaşi 
lume. Plec mâine. 

Se ridică din nou în picioare. 

— Adio, păpuşico, şi să ştii că nu am să te uit. 

— Mike! 

Vocea ei era disperată. 

Se opri în prag. 

— Aşteaptă! 

Ţâşni din pat şi alergă la un birou, deschise un sertar şi 
începu să scotocească în el. Găsi ce căuta şi veni spre el 
zâmbind triumfătoare. 

— la-l. Face cel puţin douăzeci de mii. Tâmpitul meu tată 
mi l-a făcut cadou de ziua mea, spuse, şi-i trânti în palmă 
un inel cu un diamant mare. Amanetează-l, Mike. Plăteşte 
canalia aia. Nu-mi pasă de inel. 

Frost se uită la inel, ezită, după care zâmbi. De ce nu? 
Asta era soluţia pentru a-l da jos din cârcă pe Silk şi pentru 
a-şi păstra slujba. Ce însemna un inel pentru micuța asta 
nimfomană, coruptă? 

— Chiar vrei să mă scoţi din rahat, păpuşico? spuse 
băgând inelul în buzunar. 

— Vreau să rămâi aici, îi spuse ea cu o voce disperată, 
înlănţuindu-i gâtul cu braţele şi lipindu-şi corpul de al lui. 
Mai vreau nopţi ca aceasta. 

— Okay! 

Frost lăsă mâinile să-i alunece pe spatele ei gol şi o trase 

mai aproape. 

— Am să rezolv. 

După aceea o împinse uşurel, se întoarse şi fugi silențios 
pe coridor şi în jos pe scări până la camera de gardă. 

Inţepeni în prag când îl văzu pe Suka stând în fotoliu şi 
urmărind monitoarele. 

Auzindu-l, Suka se ridică în picioare cu faţa lipsită de 
orice expresie şi se îndreptă spre Frost. 

— Ce dracu' cauţi aici? îl întrebă Frost. 

— Păzesc, îi spuse Suka scurt şi ieşi din cameră. 

Frost se uită lung la el şi după o vreme dădu din umeri. 
Se trânti în fotoliul pe care îl ocupase Suka şi scoase inelul 
pe care i-l dăduse Gina. Îl examină atent. Douăzeci de mii 
de dolari! Pentru numele lui Dumnezeu! 

Când Marvin preluă schimbul la ora opt Frost se duse la 
căsuţa lui şi dormi patru ore. După aceea luă un prânz 
format numai din sandwichuri şi plecă spre Paradise City 
uitând complet de întâlnirea de la prânz cu Marcia, la 
hotelul Spanish Bay. Nu sesiză că este urmărit de un 
Mercedes de culoare crem condus de un tip gras, unsuros, 
purtând ochelari negri, de orb. 

Mitch Goble îl aşteptase pe Frost să apară stând încă de 
la ora nouă într-o parcare de unde putea supraveghea 
perfect bariera de acces care închidea drumul spre vila lui 
Grandi. 

Frost găsi un magazin de amanet pe bulevardul Sea 
View. 

Avea povestea pregătită 

— Eu şi soţia mea divorţăm, îi spuse funcţionarului, un 
evreu slab şi scund, care stătea în spatele tejghelei. 

Puse inelul pe tejghea. 

— Am dat pe el douăzeci de mii de dolari. 

Funcţionarul examină atent inelul, oftă, spuse că în nici 
un caz nu face mai mult de cincisprezece dar că era totuşi 

dispus să-i împrumute şase miare pentru trei luni. 

Frost nu era în situaţia de a se târgui. Luă banii şi 
chitanţa şi în timp ce mergea spre locul unde parcase 
maşina îşi aduse aminte de întâlnirea cu Marcia. Acum era 
13:25. Îşi spuse că probabil ea nu-l mai aştepta şi plecase la 
restaurant. Nu-şi putea închipui că se născuse bărbatul care 
să o facă pe Marcia să aştepte aşa încât porni motorul şi o 
luă spre restaurant. 

Mitch Goble intră în magazinul de amanet. 

— Salut, Issy, spuse. Ce-a vrut tipul care tocmai a ieşit? 

Issy, care era terorizat de Goble, scoase inelul. 

— L-a amanetat pentru şase miare. Inelul face cel puţin 
treizeci. 

Goble îi luă inelul, îl examină atent după care mârâi şi i-l 
dădu înapoi. 

— Ţine-ţi pliscul închis, pui de evreu, spuse, după care 
ieşi din magazin şi merse iute la o cabină telefonică de 
unde îl sună pe Silk. 

— Tâmpitul tocmai a amanetat un inel cu diamant care 
face treizeci de mii pentru şase miare, îi spuse lui Silk. A 
luat-o spre club. 

— Dă-i un avans de zece minute, Mitch şi vino aici, spuse 
Silk şi închise. 

După ce aşteptase în holul hotelului până la 
douăsprezece şi jumătate Marcia îi telefonase lui Silk. 

— N-a apărut, îi spusese. Ce fac? 

— Vino aici, îi răspunsese Silk. Nu-i nici o problemă. 

Cînd Frost intră în restaurant fu întâmpinat de Ross 
Umney care primise instrucţiuni de la Silk să-l aştepte. 

— Salut, Mike! îi spuse Umney cu zâmbetul lui larg, 
prietenesc. Marcia tocmai a sosit. Întreabă de tine. 

— Am avut treabă, îi spuse scurt Frost. Silk e pe aici? 

— Bineînţeles, jos la standul de tir, unde altundeva? 

Frost îl dădu la o parte pe Umney şi se îndreptă cu paşi 

mari spre ascensor care îl conduse la subsol. Îl găsi pe Silk 
stând de vorbă cu Moses. Imediat ce îl văzu pe Frost, Moses 
se îndepărtă şi se duse într-un colţ al încăperii unde începu 
să curețe nişte arme. 

Frost se plantă în faţa lui Silk. 

— Îţi datorez patru miare, îi spuse scoţându-şi portofelul 
de unde extrase un teanc de bancnote de o sută: numără 
calm patruzeci de hârtii şi i le întinse lui Silk. 

— Nu, nu-mi datorezi, prietene! spuse Silk şi buzele lui 
subţiri se mişcară în ceea ce s-ar fi putut numi un zâmbet. 
A fost o neînțelegere. Prostul ăsta de Ross ar fi trebuit să-mi 
spună. De unde era să ştiu că eşti unul din prietenii 
nepoatei mele? 

Frost se holbă la el. 

— Nepoata ta? 

— Mda, Marcia. Când a auzit că te-am provocat la pariu 
m-a făcut zob. 

Râse: 

— Îmi cer scuze, Mike, n-am ştiut că eşti unul de-ai noştri. 
Nu-mi datorezi nimic. 

Frost simţi un val de adrenalină cuprinzându-l. 

— Am făcut un pariu. Mă doare undeva cine eşti. Eu îmi 
plătesc datoriile. 

Silk continuă să zâmbească. 

— la-o uşurel, prietene, îi spuse. Eu am aici o mică 
afacere. Trag ca să trăiesc. Eu păcălesc papagali nu 
prieteni. Îmi cer scuze. Okay? 

Frost ezită după care se relaxă. 

— Da’ ştii să tragi! Okay. 

Silk aprobă dând din cap. 

— Toţi băieţii care vor să facă banul iute au câte o mică 
învârteală, îi spuse. Marcia mi-a povestit că o păzeşti pe 
puştoaica lui Grandi. 

Râse şi continuă: 

— Ca lumea învârteală, ca lumea puştoaică! 

Frost rânji la el. Era aşa de uşurat că nu mai trebuia să se 
despartă de patru mii de dolari încât uită de concluzia 
anterioară la care ajunsese, că Silk este un tip foarte 
periculos. li plăcuse de asemenea remarca acestuia cu 
„băieţii care fac banul iute”. Doar asta îl interesa şi pe el, 
banul făcut iute. 

— Ai dreptate, îi răspunse. Ei bine, nu-i decât o slujbă 
amărâtă. 

Puse înapoi în portofel bancnotele. li veni o idee: o să-i 
spună Ginei că şi-a plătit datoria, o să-i dea două mii de 
dolari şi chitanţa de la magazinul de amanet şi o să 
păstreze pentru el cele patru mii de dolari. 

Sosi liftul şi din el ieşi un tip foarte solid. 

— Salut, Lu, spuse. Facem un mic pariu? 

Silk adoptă atitudinea lui de om senil. 

— Nu am posibilităţile dumneavoastră materiale, 
domnule Lewishon. 

— Oh, las-o baltă! Pariem patru la unu şi tragem cu puşti 
de tras la țintă. 

Frost o luă spre ascensor. „A dracului învârteală” îşi 
spuse. Dar el ce dracu’ făcea: stătea într-o cameră de 
gardă pentru şase sute pe săptămână! Era sigur că Silk va 
pune laba pe patru miare în mai puţin de o jumătate de oră. 

Ross Umney se învârtea pe lângă ascensor atunci când 
Frost ajunse la parter. 

— Vrei să mănânci, Mike? îl întrebă. 

— Am mâncat deja. Unde este Marcia? 

— Acum este ocupată. 

Umney oftă compătimitor: 

— O fată trebuie să mai şi muncească. Vreau să-ţi prezint 
un prieten de-al meu Are multă influenţă. 

Umney îl luă la braţ pe Frost şi-l conduse pe un coridor, 
deschise o uşă şi-l băgă într-o cameră mică unde stătea 

Mitch Goble. _ 

Goble se războia cu un hamburger mare. lşi şterse 
grijuliu degetele grase cu un prosop, se ridică în picioare şi 
se aplecă în faţa lui Frost. 

— Mitch, vreau să-ţi prezint un foarte bun prieten al 
Marciei, spuse Umney, Mike Frost. 

Goble întinse mâna. 

— Imi face plăcere, Mike. Am auzit despre tine, eşti de-al 
nostru. 

Se aşezară cu toţii la masă. 

— Bei ceva? întrebă Umney şi pocni din degete. 

Imediat apăru un chelner. 

— Scotch? întrebă Umney uitându-se la Frost care aprobă 
dând din cap. 

Frost îl cântărea din privire pe Goble fără să-şi poată da 
seama ce hram poartă. Hainele lui erau obişnuite dar 
scumpe. Faţa lui grasă, înecată în grăsime, nu spunea nimic 
iar zâmbetul putea fi fals, gândi Frost. 

— Cum ţi se pare orăşelul acesta micut? îl întrebă Goble. 

— Merge. 

— Mda, şi ţi-ai tras un adăpost dulce, continuă Goble. 
Coşmelia lui Grandi trebuie că este o chestie. lţi place? 

— Cui nu i-ar place? _ 

Frost simţea că Goble tatonează. In cursul activităţii sale 
cu poliţiştii din N.Y. intrase în contact cu oameni ca Goble, 
infractori alunecoşi şi periculoşi. Se hotărî să îl tatoneze şi 
el: 

— Şi învârteala ta care este? 

Sosi chelnerul cu băuturile, puse tava pe masă şi îi şopti 
ceva lui Umney care înjură încet. 

— Totdeauna trebuie să apară probleme în şandramaua 
asta. Vă las băieţi. lar am un client care este nemulţumit. 

Dădu peste cap băutura, îl bătu pe spate pe Frost şi 
adăugă: 

— Mitch o să aibă grijă de tine. 

După care se cără. 

Frost îşi aminti că Umney făcuse acelaşi număr cu o zi 
înainte când îl lăsase singur cu Silk. Deveni brusc foarte 
circumspect. 

— Invârteala mea? întrebă Goble muşcând adânc din 
hamburger. Eu planific operaţii. Vine la mine un tip şi zice 
că are o idee să facă mălai, ce părere am? Eu mă uit la 
operaţie şi îi spun: da sau nu. Poţi să-mi spui „omul din 
tribună” care se uită la terenul de joc. 

— Chiar aşa? 

Frost sorbi din băutură 

— Şi îţi iese măcar pentru micul dejun? 

— Oh, chiar mai mult. Noi, bă'eți; care facem banul 
repede, ne mişcăm iute dacă nu vrem să murim de foame. 

Râse: 

— Marcia mi-a spus că ai grijă de păpuşica lui Grandi. 
Numai ca să-ţi dau un exemplu, am să-ţi spun că 
săptămâna trecută a venit un tip cu o idee trăsnită: că ar 
putea să o răpească pe păpuşica asta şi să ciugulească 
douăzeci de milioane de dolari. l-am spus să se ducă să se 
controleze la cap. 

Făcu o pauză mai lungă şi-l privi pe Frost direct în ochi: 

— Corect? 

Frost simţi o furnicătură pe spate. 

— Corect, ce? 

Goble făcu o pauză pentru a-şi termina hamburger-ul, 
oftă de plăcere, după care clătină din cap. 

— Nici o şansă să furi păpuşica. Corect? 

— Tipul tău poate să încerce, spuse Frost liniştit. Dacă nu 
se face scrum la gard or să-l facă carne tocată dobermanii. 
lar dacă nu-l prind câinii am să-i zbor eu creierii. 

Goble fu uluit. 

— Câini? Şi totuşi de câini putem avea grijă. 

Căzu pe gânduri: , 

— Douăzeci de milioane! Asta da mălai! 

„Douăzeci de milioane!” se gândi la rândul lui Frost. Da, 
Grandi ar plăti suma asta ca să-şi capete fata înapoi. 

— Oricum, Mike, i-am spus tipului să o lase baltă, 
continuă Goble. Mi-a venit şi mie mai de mult aceeaşi idee, 
mi-am tocit creierii, nici o şansă. Banditul ăsta a făcut o 
treabă ca lumea. 

— Dacă te referi la Grandi poţi să fii sigur. 

— Mda, spuse Goble sorbind încet din pahar. De atunci 
mă tot gândesc la treaba asta. Părerea mea este că nu 
există problemă fără soluţie. Douăzeci de milioane! Un aşa 
mălai mă face să visez cu ochii deschişi. Numai aşa, de 
dragul teoriei, să presupunem că patru operatori isteţi îşi 
unesc forţele. Să presupunem că reuşesc să răpească fata. 
Asta înseamnă cinci milioane de căciulă. 

„Cinci milioane!” gândi Frost. „Grămaaa asta de bani te- 
ar pune la chin mare ca să o cheltuieşti. S-ar putea să-ți 
ajungă până la sfârşitul zilelor!” lşi păstră însă expresia 
feţei neutră şi spuse cu glas tare: 

— Tocmai ai zis că nu se poate. 

— Asta am gândit când a venit fata. Dar de atunci mă tot 
gândesc. Nu mă doare să gândesc. 

Se uită speculativ la Frost după care spuse: 

— Calul troian. 

Frost se enervă. 

— Ce dracu' vrei să spui? 

— Bătrânul meu era înnebunit după istoria Greciei, îi 
răspunse Goble. Mi-a tocit auzul cu isprăvile grecilor. A fost 
un şmecher pe care îl chema Ulise. Grecii asediau cetatea 
troienilor care se încăpăţânau să nu cedeze. Şmecherul a 
cerut să i se construiască un cal mare din lemn şi a ascuns 
înăuntru soldaţi. După aceea i-a păcălit pe troieni că el o 
şterge dar le lasă amintire acest cal pe care ar fi mai bine 


79 


să-l pună în centrul cetăţii. Şi proştii l-au crezut. Noaptea 
soldaţii au ieşit din burta calului şi au deschis porţile cetăţii. 
N-are sens să-ţi spun ce s-a întâmplat cu troienii. Dacă ar fi 
să o fur pe această păpuşică aş vrea să am un cal troian, un 
om din interior, poate cineva din personalul vilei. Au zece 
oameni care se îngrijesc de vilă. Poate că unul din ei ar 
putea fi convins. 

Dădu din umeri: 

— Mă gândesc. Asta este meseria mea. Poate că şi eu ar 
trebui să mă duc la doctor să-mi controlez capul. 

Frost se uită în tăcere la el. | se făcea oare o propunere? 
Cinci milioane! Venise la Paradise City ca să facă banul iute 
dar până acum tot ce reuşise era o slujbă de şase sute pe 
săptămână, boabe pentru rațe. Goble spusese: „Poate că 
unul din angajații vilei ar putea fi convins.” Asta era o 
propunere clară. Uitându-se fix la grăsan, Frost fu sigur că i 
se făcuse o propunere directă. Dar era o chestie la care 
trebuia să se gândească. „Vinde-te scump!” îşi spuse 
ridicându-se în picioare. 

— Da, du-te la doctor şi vezi ce ai la creier, spuse sec şi 
ieşi din cameră fără să se atingă de băutură. 

Goble îşi termină în linişte băutura după care se întinse 
după paharul lui Frost. Silk intră tăcut în cameră şi se aşeză 
la masă. Ascultase toată discuţia care îi fusese transmisă 
mulţumită unui microfon ascuns. 

— Bine lucrat, Mitch, spuse. L-ai sucit aşa cum trebuie. 

Goble aprobă dând din cap: 

— Şi acum? 

— li dăm timp de gândire. Trebuie să recunoaştem că 
tipul se mişcă al dracului de iute. „Chi/oţi încinşi” i-a dat 
inelul, dacă nu cumva l-a furat, dar eu nu cred în varianta 
asta. Amando nu a fost în vilă noaptea trecută. Puştoaica 
nu ar fi ratat o asemenea ocazie. Varianta mea este că i-a 
tras-o, i-a spus că are o gaură de patru miare şi ea i-a dat 

inelul ca să-l păstreze aproape de patul ei. 

Silk îşi frecă mulţumit palmele: 

— Treaba se mişcă cum vrem noi. Aşteptăm! 

Goble se uită gânditor la Silk: 

— Nu-l lua de papagal pe tipul ăsta, Lu. Am aşa un 
sentiment că este un tip foarte şmecher. 

Silk îşi permise unul din rarele lui zâmbete constipate: 

— Şi eu pot să fiu foarte şmecher. 


* 
x x 


Cinci milioane de dolari! 

Frost se urcase în maşină şi mersese la plajă. Găsise un 
loc izolat la umbra unui palmier şi se aşezase pe nisip ca să 
se gândească în linişte. 

Fotografia, la început neclară, începea să capete contur. 
Operația se lansase odată cu întâlnirea lui întâmplătoare cu 
Marcia, nepoata lui Silk. Probabil că i se ordonase să 
găsească un fraier care să corespundă cât de cât cerinţelor 
operaţiei. Probabil al doilea paznic refuzase să participe la 
operaţie dar Silk găsise o cale de a-l şantaja şi a-l forţa să 
facă în aşa fel încât să fie dat afară. Poate că Joe Solomon 
lucra cu Silk. Probabil că lui Silk el (Frost) îi apăruse ca un 
dar din partea divinității. Erau numai presupuneri şi totuşi... 

Calul troian! 

Silk era suficient de deştept ca să-şi dea seama că Gina 
nu putea fi răpită fără un complice în interior aşa încât îl 
alesese pe el. 

Frost cernea în mâini nisipul fierbinte în timp ce se 
gândea. 

Cinci milioane de dolari! Să zicem că marşa? Să zicem că 
Silk avea un plan sigur, realist? Ochii lui Frost se îngustară 
în timp ce se gândea. Goble vorbise de patru oameni. Cine 
era al patrulea, Umney? O împărţeală în patru, cinci 
milioane de căciulă. Ce nu se putea face cu atâta bănet? 

Mintea lui Frost se mută la Marvin. Să zicem că Gina era 
răpită. 

Ar fi chemat Grandi copoii? Gândindu-se la acest aspect 
Frost ajunse la concluzia că nu. Ar fi plătit, dar Marvin, 
ex-curcan cu experienţă, şi-ar fi dat imediat seama că 
există un complice în interiorul vilei şi l-ar fi arătat cu 
degetul pe Frost. 

Una era să răpeşti fata şi cu totul altceva să pui laba pe 
răscumpărare. După ce se plătea răscumpărarea şi fata era 
eliberată treaba se încingea urât de tot. Frost se strâmbă. 
El va fi suspectul numărul unu. Silk trebuie că era conştient 
de acest lucru. 

Frost lăsă nisipul să i se scurgă printre degete. 

N-avea de gând să fie ţapul ispăşitor pentru Silk. Dacă îl 
legau nu l-ar fi lăsat în nici un caz pe Silk să cheltuie în 
linişte răscumpărarea. Ar fi vorbit pentru că n-ar mai fi avut 
nimic de pierdut, iar Silk trebuie că ştia şi acest lucru. 

Frost îşi şterse faţa transpirată cu dosul palmei. Dacă se 
hotăra să acţioneze ca „omul din interior” răpirea în sine nu 
ar fi fost prea dificilă dar colectarea răscumpărării şi 
cheltuirea banilor i se păreau lui două aspecte imposibile. 

Întoarse problema pe toate feţele mult timp dar nu reuşi 
să găsească o soluţie. Era totuşi convins că Silk nu era 
genul de om care să-şi rişte capul dacă nu avea un plan 
sigur. 

Care era însă acest plan? 

În următoarea jumătate de oră Frost privi la marea 
albastră fără să o vadă, mintea fiindu-i mult prea ocupată. 
După aceea, brusc, se smulse din starea de hipnoză 
interioară şi luă o hotărâre. Va pretinde că merge pe mâna 
lui Silk, îi va asculta planul, îl va examina pe toate feţele şi 
după aceea va lua decizia finală: va merge cu el sau va 
arunca cărţile, în funcţie de cât va şti Silk să fie de 
convingător. 

În timp ce se ridica în picioare se uită la ceas. Era abia 
15:15. Mai avea cinci ore de omorât înainte de a se duce la 
vila lui Grandi. Se întrebă dacă n-ar fi bine să meargă la 
clubul Ace of Spade ca să o vadă pe Marcia. Respinse 
această variantă: „/oacă-i în foi de viță!” îşi spuse. 

Se hotărî să se plimbe prin Paradise City aşa că luă spre 
locul unde îşi lăsase maşina. 

Cinci milioane de dolari! 

Nu-şi putea abate mintea de la o singură problemă: ce va 
face cu atâta bănet? Era aşa de ocupat să găsească metode 
de a cheltui banii încât nici nu observă un tânăr înalt, foarte 
slab, cu păr lung, nespălat, cu o faţă de şobolan, îmbrăcat 
într-un tricou şi nişte jeanşi murdari, care încălecă o Honda 
puternică şi o luă după maşina lui Frost spre centrul 
oraşului. 

Tânărul, cunoscut de prieteni sub porecla Hi-Fi, lucra 
pentru Mitch Goble. 

Era consumator înrăit de heroină. Goble avea grijă să-i 
dea numai atâţia bani cât costa următoarea doză. Goble îi 
spusese să se ţină după Frost şi să nu-l piardă nici un 
moment din privire. 

Frost ajunse în oraş şi parcă maşina sa, T.R.-ul, la 
intrarea într-un parc de distracţii. Incă îşi făcea planuri de 
viitor. Îşi lăsă maşina şi intră în parcul de distracţii unde 
activitatea era în toi. Peste tot erau grupuri de tineri sau 
mai puţin tineri care se îngrămădeau să-şi toace firfiricii la 
tot felul de jocuri, mâncau hot dog şi strigau unii la alţii. 
Muzica, dată la maximum, răsuna din diferite direcţii, 
fiecare difuzor cântând, bineînţeles, altceva. 

Frost reuşi, dând din coate, să ajungă la standul de tir. 
Un grăsan mititel, tot numai zâmbet, îi întinse o puşcă. 
„Este un mod de a-şi petrece timpul ca oricare altul” îşi 
spuse Frost luând arma şi căutându-şi poziţia de tragere 
cea mai bună la ţinta îndepărtată. 

Hi-Fi se pierdu şi el în mulţime, fără însă a scăpa nici un 
moment din priviri spatele lat al lui Frost. 

Frost ochise centrul țintei şi acum îşi golea încet plămânii 
pentru a trage a doua oară când auzi în spate: 

— Eşti Frost? 

Puse puşca pe tejgheaua standului şi se întoarse. Lângă 
el se afla un tip înalt, bine clădit, cu o faţă plină de riduri şi 
foarte bronzată şi cu nişte ochi albaştri, clari dar reci ca 
gheaţa. 

Ştiu imediat că tipul este poliţist. 

— Da, spuse. Şi tu cine eşti? 

— Tom Lepski, de la poliţia municipală, îi răspunse noul 
venit şi-i întinse mâna. 

Lepski? Mintea lui Frost intră imediat în alarmă. Marvin îi 
spusese că Lepski este detectiv şef şi bun prieten de-al lui. 
Lepski fusese cel care îi spusese lui Marvin că Grandi are 
nevoie de un paznic. 

— Ah, da. Jack mi-a spus despre tine. 

— Mda, eu şi cu el suntem buni prieteni. Te-am văzut 
când parcai T.R.-ul în faţă şi m-am gândit să facem 
cunoştinţă. 

— Foarte bine ai făcut, spuse Frost întinzându-i puşca 
grăsanului zâmbitor care era în spatele tejghelei. Încercam 
să mă distrez. 

— Jack mi-a spus că eşti un bun trăgător, spuse Lepski, 
uitându-se la ţinta din spatele standului de tir. Mda, precis 
aşa este. Ai puţin timp liber? Ce-ar fi să mergem la 
cârciuma lui Joe, uite, lângă maşinuţe, şi să bem o bere? 


— De ce nu? 
In timp ce se îndepărtau de standul de tir pentru a merge 
la terasă, Hi-Fi se luă după ei. li văzu aşezându-se la o 


masă, ezită, după care merse repede la o cabină telefonică 
şi-l sună pe Silk. 
— Puşlamaua stă la taclale cu Lepski, raportă Hi-Fi. 

Faţa lui Silk se încordă. Astea erau veşti neaşteptate şi 
rele. Oare Frost îi turna acum la poliţie: că Goble îi făcuse o 
propunere de răpire? După câteva clipe de gândire ajunse 
la concluzia că nu. Cinci milioane pentru un om ca Frost 
reprezentau o tentaţie mult prea mare ca să se apuce să 
toarne la poliţişti. 

— Rămâi în preajma lui dar ai grijă să nu te vadă, spuse 
şi închise. 

Aşezaţi la o masă aflată într-un colţ, cu beri în faţă, 
Lepski spuse: 

— Te-ai învârtit de o slujbă dulce. 

Zâmbi larg: 

— Toată poliţia din oraş îl sprijină pe domnul Grandi. El 
are grijă de noi şi noi avem grijă de el. Fata lui este în 
siguranţă. 

Frost aprobă dând din cap cu faţa lipsită de orice 
expresie: 

— Aşa mi-a spus şi Jack. 

— Ai întâlnit-o? 

Frost negă clătinând din cap: 

— Încă nu. Săptămâna aceasta sunt în tura de noapte. 
Până acum nu l-am întâlnit decât pe Amando. | 

— Este o javră, spuse Lepski strâmbându-se. Il toacă pe 
şef în fiecare săptămână de cel puţin două ori. Are o idee 
fixă că fata o să fie răpită. 

Lepski râse: _ 

— Cum s-ar putea să fie răpită? li explicăm mereu şi 
mereu, dar nu se lasă. 

— Asta trebuie să facă pentru banii care-i primeşte, 
spuse Frost. 

— Cred că ai dreptate. 

Privirea de poliţist a lui Lepski îl cercetă atent. 

— Când am auzit că Amando l-a scos pe uşă pe Joe Davis, 
şi pe bună dreptate, am început să ne interesăm de tine. 

Zâmbetul dispăruse de pe faţa lui Lepski. 

— Am auzit că ai obţinut slujba prin agenţia lui Joe 
Solomon. Noi ştim totul despre Joe. Nu este cetăţeanul 
nostru preferat. Aşa că l-am strâns puţin pe Joe şi el ne-a 
arătat referinţele tale. Ceea ce am citi acolo ne-a mulţumit: 
corespunzi pentru slujba aceasta. Am verificat şi la N.Y.P.D. 
şi la F.B.I. Verde din ambele părţi. 

Făcu o pauză, după care continuă: 

— Mă sâcâie totuşi un amănunt: nu stai multă vreme 
într-un singur loc. 

Altă pauză: 

— Poate că ai jar la călcâie. 

Mintea lui Frost lucra la viteză maximă. Deci poliţiştii îl 
puseseră la microscop. Numai că şi în el zăcea prea multă 
experienţă de poliţist ca să se lase strâns cu uşa. 

— Este o chestie oficială sau faci numai discuţie până ni 
se încălzesc berile? 

— Zi-i chestie oficială! 

Frost zâmbi: 

— Prietene, aş vrea să mă fac bine înţeles: discuţia asta, 
ţi-a spus şeful tău să mi-o pui sau nu faci decât să te joci 
de-a curcanul isteţ? 

Lepski se încordă. Nu avea aprobarea şefului pentru a-l 
strânge cu uşa pe Frost. Realiză că se băgase singur pe 
teren alunecos. 

Dădu din mână a nepăsare. 

— Nu mă înţelege greşit. Lasă-mă să-ţi explic. Nu vrem 
ca fata lui Grandi să fie răpită. În clipa de faţă suntem siguri 
că protecţia ei este de sută la sută. Nu ai cum să ajungi la 
ea dacă nu ai un complice în interior iar dacă apare un om 
în interior ea poate fi răpită. l-am cercetat pe toţi de la vilă: 
toţi sunt okay. Acum ai apărut tu pe scenă. Aşa că te 
cercetăm şi pe tine. Te prinzi? 

Frost aprobă dând din cap: 

— Bineînţeles, bineînţeles, numai că asta nu răspunde la 
întrebarea mea. 

Işi termină tacticos berea. 

— Mă interoghezi pentru că aşa ţi-a dat ordin şeful tău 
sau nu eşti decât un detectiv şef care aleargă după o 
promovare la excepţional? 

Se aplecă peste masă privindu-l ţintă pe Lepski: 

— Am fost şi eu curcan. Ştiu cum merge treaba. Ştiu totul 
despre tipi ca tine care strâng oamenii cu uşa doar, doar or 
să capete o promovare. Am făcut-o şi eu, nici o problemă. 
Numai că pe mine nu mă strânge nimeni cu uşa! Aşa că 
du-te fuguţa la şeful tău şi spune-i aşa: am să-i spun 
absolut tot ce vrea să ştie şi asta din simplul motiv că nu 
am nimic de ascuns. Dar eu nu mă las, repet, nu mă las 
înghesuit de un detectiv, chiar şef. 

Se ridică în picioare: 

— Crezi că ai înţeles ce ţi-am spus, Lepski? 

Lepski se uită lung la el şi înainte să găsească ceva de 
spus, Frost îi zâmbi larg şi ieşi de pe terasă. 

Hi-Fi şi Frost ajunseră cam în acelaşi timp la motocicletă 
şi respectiv maşină. Hi-Fi porni motorul puternic al 
motocicletei şi îl urmă pe Frost pe strada principală. 

Mintea lui Frost lucra cu febrilitate. Se simţea neliniştit. 
Adoptase comportarea cea mai potrivită faţă de Lepski? 
Ultimul lucru pe care şi-l dorea era să-şi facă duşman un 
curcan şi nu unul oarecare, dar nu putea, pur şi simplu nu 
putea, să se lase strâns cu uşa de Lepski. Dădu din umeri. 
Poate că nici nu era chiar aşa de important. Ceea ce era cu 
adevărat important era că poliţiştii ajunseseră la aceeaşi 
concluzie ca Silk: ca să o răpeşti pe Gina trebuia să ai un 
complice în interior. 

Frost o luă pe autostrada spre Miami. Mai avea câteva 
ore înainte de întoarcerea la vila Orchid şi simţea nevoia să 
se gândească în linişte. Traficul era subţire. Ca orice bun 

şofer se uita periodic în oglinda retrovizoare şi îl remarcă pe 
Hi-FI. Nu-l mai văzuse oare pe golanul ăsta şi mai înainte? 
Frost se încordă. Işi aduse aminte că îl văzuse pe plaja 
pustie atunci când stătuse la umbra palmierilor pentru a 
reflecta. Şi acum era din nou în apropierea lui. | se pusese 
oare o codiţă? Zâmbi. Îl studie pe Hi-Fi în oglindă: un nimic, 
unul din golanii lui Silk. 

Când ajunse la Miami se jucă puţin pe străzile oraşului: 
stânga, dreapta. Honda se tinu după el. 

Deci avea codiţă? 

Frost o luă înapoi spre Paradise City. Se simţea relaxat, îi 
veni chiar să fredoneze un cântec mai vechi. 

În apropiere de Paradise City ieşi de pe autostradă şi o 
luă pe un drum nisipos care ducea la plajă. Merse cât putu 
de aproape de malul mării după care opri, ieşi repede din 
maşină şi o luă spre un pâlc de palmieri de mare auzind în 
spate zgomotul făcut de motocicleta care se apropia. 

Se ascunse după nişte tufişuri mici şi se lăsă în genunchi. 
Auzi motorul motocicletei oprindu-se. 

Hi-Fi era nervos. Işi părăsi motocicleta şi o luă încet pe 
poteca plină de nisip, cu faţa plină de transpiraţie. | se 
ordonase să nu-l piardă din vedere pe Frost. Ştia că dacă nu 
ascultă ordinele banii pentru heroină nu mai apăreau. 

Ajunse într-un mic luminiş şi privi într-o parte şi în alta la 
plaja pustie. După care simţi genunchii lui Frost înfigându-i- 
se în spate şi căzu cu faţa în nisip. 

Hi-Fi gemu disperat când simţi nişte degete puternice 
înlănţuindu-i gâtul. Incercă să se lupte dar degetele se 
strânseră mai puternic. 

— Uşurel, fiule, îi spuse Frost la ureche. Nu vreau decât 
să-mi răspunzi la câteva întrebări. Eşti de-ai lui Silk? 

Hi-Fi se încordă, se zbătu, încercă în zadar să scape de 
greutatea care îl ţinea îngropat în nisip. 

— Nu te prosti, fiule spuse Frost desfăcând strânsoarea 

de pe gâtul lui Hi-Fi. 

li apucă braţul drept, i-l răsuci la spate şi adăugă: 

— Vorbeşte sau îşi rup braţul! 

Hi-Fi simţi cum creşte presiunea şi durerea îl făcu 
aproape să leşine. 

— Silk te-a trimis? 

— Daaa, da. Îmi rupi braţul. 

Frost îi dădu drumul şi se ridică în picioare. Hi-Fi se răsuci 
pe spate şi se uită cu ură la Frost. 

— Nu încerca nimic, fiule. Du-te înapoi la Silk şi spune-i 
că nu-mi place să fiu urmărit. Data viitoare când te mai văd 
agăţat de mine îţi rup braţul fără avertisment. Okay? 

Se priviră în tăcere o vreme. Hi-Fi avusese de multe ori 
de a face cu poliţia aşa că ştia să recunoască un curcan 
când vedea unul. 

— Okay, spuse încet şi-l privi pe Frost îndreptându-se 
spre locul în care îşi lăsase maşina. 

CAPITOLUL 4 


Mitch Goble, ţinând în mână un hot dog pe jumătate 
mâncat, intră ca o furtună în camera care avea ferestrele 
spre piscina de la Ace of Spades şi în care Silk şi Umney 
tocmai terminau un prânz copios. 

— Hi-Fi a dat-o în bară! spuse Goble şi se aşeză greoi pe 
scaunul din faţa lui Silk. Frost l-a prins, l-a tocat mărunt şi 
gunoiul ăsta drogat a ciripit. 

Umney se uită şocat la Silk dar aceasta dădu nepăsător 
din umeri: 

— Şi ce-i cu asta? Frost este un fost curcan. E isteţ. Nu 
l-aş fi băgat în combinaţie dacă nu aş fi fost sigur că-i 
merge mintea. Aşa că totul este okay. Acum ştie că suntem 
cu tunul pe el. Relaxează-te, Mitch. N-are nici un fel de 
importanţă. Foarte bine! Dacă este aşa de deştept îl lăsăm 
singur. lar noi aşteptăm. 

Goble termină de mâncat hot dog-ul îşi şterse gura cu 
dosul palmei şi se uită pofticios la resturile de la prânzul 
celor doi. 

— ţi spun din nou, Lu, Frost s-ar putea să fie prea 
deştept pentru noi! Mă nelinişteşte. 

— Nu putem face nimic fără el. 

Silk îşi aprinse o ţigară. 

— Pot să controlez situaţia. Relaxează-te. Treaba merge 
cum trebuie. Tu ai plantat sămânţa. Un tip ca Frost o să se 
gândească la ce înseamnă cinci milioane pentru el. Îi dăm 
timp de gândire. Peste câteva zile o să vină aici ca să se 
culce cu Marcia, acesta o să fie pretextul, dar el o să vină 
de fapt ca să discutăm afaceri. Eu o să fiu aici ca să discut 
afaceri. Imediat ce o să-l conving că poate să pună laba pe 
bucăţica lui de cinci milioane o să intre în horă. 

— Dar te rog ţine ochii pe el, spuse Mitch. Tu eşti 
şmecher, eu sunt şmecher, Ross este şmecher, te rog ai 

grijă să nu ne arate la toţi trei că el este mai şmecher. 


* 
x x 


În timp ce ei discutau Frost mânca cu Jack Marvin friptură 
de vită cu garnitură de fasole verde. 

— M-am întâlnit cu amicul tău, Tom Lepski, spuse Frost 
pe un ton nepăsător. 

— Chiar aşa? spuse Marvin zâmbind încântat. E un polițist 
dat dracului. Pun pariu pe ce vrei că atunci când şeful cel 
mare o să iasă la pensie Tom o să devină tată la toți 
poliţiştii de aici. Doamne, cât poate să muncească! Este aşa 
de ambițios încât dacă îşi pune ceva în cap nimic nu-l poate 
opri. 

— Mda. A încercat să facă pe nebunul cu mine dar l-am 
pus cu botul pe labe. 

Lui Marvin i se opri mâncarea în gât: 

— Ce vrei să spui? 

— Amicul tău a început să mă mitralieze cu întrebări. 
Băieţii au făcut nişte săpături în ceea ce mă priveşte - mi se 
pare normal. Mi-a spus că îl sâcâie faptul că nu am reuşit 
niciodată până acum să-mi păstrez prea multă vreme o 
slujbă. Nu am nimic de ascuns dar nu mă las strâns cu uşa 
de un poliţist ambițios. Aşa că m-am dat şi eu la el. Dacă 
şeful cel mare vrea răspunsuri nu are decât să întrebe. Dar 
eu nu mă las interogat la o bere de un pârlit de detectiv, 
chiar şi şef. 

Marvin puse jos tacâmul şi-şi frecă gânditor bărbia: 

— Poate nu ai procedat cum trebuie, Mike. Tom este cam 
scorţos; este mai bine să-l ai prieten decât duşman. 

— N-am nici un motiv să fiu neliniştit, spuse Frost scurt, 
ridicându-se în picioare. Aşa, între noi doi, am să-ţi spun că 
nu dau doi bani pe amicul tău. L-am citit. E ambițios, mare 
şmecherie, şi eu am fost ambițios când eram în uniformă. 
Okay, nu asta este problema, problema este că nimeni nu 

strânge şurubul cu mine. 

Se întinse îndelung după care adăugă: 

— Ceva deosebit astăzi? 

Marvin se ridică şi el cu o privire îngrijorată. 

— Rutină şi iarăşi rutină. Trebuie că se simte al dracului 
de singură. Îmi pare rău pentru ea. Şi-a petrecut toată după 
amiaza cu dobermanii. Se înţelege cu ei mai bine decât mă 
înţeleg eu. 

Frost memoră această frântură de informaţie. 

— Vrei să spui că dobermanii o acceptă? 

— Vreau să spun că o iubesc. Are ea metoda ei pentru 
câini. 

„Si metoda ei pentru bărbaţi” îşi spuse Frost. 

După ce Marvin plecă iar Suka strânse farfuriile, în 
tăcere, fără să-l privească pe Frost, făcând numai o mică 
plecăciune în direcţia lui, Frost se duse la panoul de 
semnalizare de lângă monitoare şi-l studie atent. 

Până acum nu se obosise să se uite la panou mai 
îndeaproape. Pe rândul de sus erau becuri roşii care 
semnalizau orice încercare de penetrare a sistemului. Sub 
el era un rând de comutatoare care erau marcate: 
neutralizare gard, alarmă căsuţa 1 şi 2, fluier pentru câini, 
alarmă F.A. Pe al treilea rând erau butoane marcate: alarmă 
poliţie, alarmă F.B.I., alarmă pompieri. In fine, jos de tot, 
era un singur comutator pe care scria: întrerupător general. 

Frost presupuse că „alarmă F.A.” însemna alarmă pentru 
dormitorul lui Amando. 

Calul troian! 

Era suficient să apeşi câteva butoane pentru ca reşedinţa 
lui Grandi să devină vulnerabilă. 

Se instală confortabil în unul din fotoliile din faţa 
monitoarelor, puse pe celălalt o ceaşcă de cafea şi se gândi 
la Silk: un tip periculos, mortal de periculos. Frost se mişcă 
neliniştit. Să zicem că accepta să fie „omul din interior.” Ce 

l-ar fi împiedicat pe Silk ca imediat ce punea mâna pe Gina 
să bage nişte plumb în Frost. Se mişcă iar în fotoliu 
neliniştit. Ştia acum că Silk este un trăgător mai bun decât 
el. Dacă acţiona ca „omul din interior” cum putea să fie 
sigur că va pune mâna pe cele cinci milioane şi să scape cu 
pielea neciuruită? Şi de asemenea cum de era sigur Silk că 
poate să o şteargă cu răscumpărarea? 

Frost bău cafeaua nervos. Trebuia să afle care era planul 
lui Silk şi după aceea, dacă se decidea să fie complicele din 
interior, să găsească o cale sigură pentru a-şi salva viaţa şi 
banii. Încă întorcea problema pe toate feţele când auzi un 
ciocănit puternic în uşa din spatele lui şi apoi brusc uşa se 
deschise. 

Amando intră în încăpere. 

— E linişte, Frost? întrebă cu vocea lui joasă şi şuierată. 

Frost se ridică în picioare. Se gândi că măcar pe şarpele 
acesta îl pusese la punct şi-şi ascunse un zâmbet. Reuşise 
să-l zgâlţăie. 

— Da, domnule, spuse. Nimic de raportat. 

Amando dădu din cap, ochii lui măsurându-l de sus până 
jos pe Frost. 

— Rămâi vigilent! Domnul Grandi va sosi aici la sfârşitul 
săptămânii. O să vrea să te vadă. 

— Da, domnule. 

Amando nu-l slăbea din ochi. 

— Asta nu este o slujbă pentru un om cu fizicul tău. Ţi-am 
studiat dosarul. Se pare să nu rugineşti prea mult într-o 
slujbă. 

— Îmi plac schimbările, domnule, spuse Frost încet. 
Munca de agent de securitate îţi oferă schimbări. De aceea 
am şi ales-o. Îmi închipui că nici această slujbă nu este 
permanentă, nu-i aşa? 

— Nu, nu aş zice că este permanentă. Sper că 
domnişoara Grandi va fi în afară de orice pericol în câteva 

luni. 

— Mă bucur pentru dumneavoastră că gândiţi aşa, 
domnule. Din experienţa mea eu cred că domnişoare 
Grandi o să fie totdeauna în pericol, mai mic sau mai mare. 

Amando se holbă la el în tăcere o lungă perioadă după 
care îi întoarse spatele şi ieşi din cameră fără să 
comenteze. 

A doua zi dimineaţa când Marvin veni să-l schimbe la ora 
opt Frost îi povesti discuţia avută cu Amando. 

— Se pare că o să-ţi pierzi slujba asta care îşi place aşa 
de mult, Jack, spuse Frost batjocoritor. 

Marvin se strâmbă: 

— Ai avut mare curaj să-i spui ce i-ai spus dar ai 
dreptate. Cât timp vorbim de miliarde o încercare de răpire 
o să fie întotdeauna probabilă. 

Dădu drumul la filtrul de cafea. 

— S-ar putea ca Grandi să-şi dea seama că nu o poate 
ţine închisă aici la infinit, dar care este soluţia, să mă baţi şi 
nu ştiu. 

— Asta-i bătaia de cap a lui Grandi, spuse Frost. Nu o să 
mă împiedice să dorm. 

După un somn de patru ore se bărbieri, făcu un duş şi 
după aceea sună la Spanish Bay Hotel. Ceru să vorbească 
cu domnişoara Goolden. 

Marcia răspunse atât de repede încât Frost nu se putu 
abţine să nu pufnească în râs. 

— Ce s-a întâmplat, iubiţel, unde ai fost? îl întrebă. Mi-ai 
lipsit. 

— Şi tu mi-ai lipsit. Uite care-i treaba păpuşico, ce-ar fi să 
petrecem după amiaza la plajă? N-am chef de lux. la-ţi 
numai costumul de baie şi hai să ne pierdem pe plajă. 

— Bineînţeles, dragule. Minunat! Ce-ar fi să treci să mă 
iei de la hotel pe la două? 

— Dar poate că eşti ocupată, spuse Frost, rânjind încet. 

Nu trebuie decât să-mi spui. Am să înţeleg. 

Instrucţiunile pe care ea le primise de la Silk erau foarte 
clare: „Stai cu el, ține-ți ghearele înfipte în el.” 

— Nu-i nici o problemă, dragule. Te aştept. Pa, acum. 

Şi închise. După care îl sună imediat pe Silk: 

— Vrea să mergem să înotăm. Zice că nu are chef de lux. 

— Face pe nebunul, spuse Silk. Uite ce trebuie să faci. 

Marcia ascultă cu faţa îngrijorată iar după ce Silk termină 
spuse: 

— Okay, aşa am să fac, dar mă nelinişteşte. Este ceva la 
el care mă face să nu am încredere în el. 

Silk râse. Era un sunet care întotdeauna îi provoca 
Marciei fiori pe şira spinării. 

— Dar când ai avut tu încredere ultima oară într-un 
bărbat? 

Făcu o pauză şi continuă: 

— Treaba este foarte importantă, aşa că ai grijă! 

Amenințarea din vocea lui era clară. Silk închise. 

Marcia simţi gheaţă pe şira spinării în timp ce punea 
receptorul jos. Silk reuşise să-i inoculeze o asemenea 
spaimă faţă de el încât Marcia se simţea fără apărare în 
faţa lui. Acum câţiva ani, pe când avea apartamentul în 
Miami, Ross Umney venise să-i facă o vizită. Deşi nu-i 
spusese acest lucru, ea ştia că venise trimis de Silk. 

— Vreau să-ţi explic ceva, păpuşico, intrase Umney în 
subiect după ce se trântise confortabil într-un fotoliu. Lu 
este un asasin de profesie. Işi câştigă pâinea eliminând 
golanii care îi stau în cale. Nu este genul cu care să te joci. 
El crede că i-ai putea fi folositoare aşa cum eu îi sunt de 
folos, aşa cum Mitch îi este de folos. Aşa că atunci când are 
nevoie de o păsărică mătăsoasă pentru a-l lucra pe un tip 
tu o să fii aceea. 

Marcia nu făcuse degeaba trotuarul timp de patru ani. 
Devenise o dură. Aşa că îi râsese în nas: 

— Spune-i unchiului Lu să şi-o tragă singur. Nu lucrez 
pentru nimeni altcineva decât pentru mine. Sus, în picioare, 
frumosule, şi roiu'! 

Umney îi zâmbise trist: 

— Haide, iubire, concentrează-te! Are nevoie de o 
păsărică mătăsoasă. Inaintea ta a încercat cu alte puicuţe 
care i-au vorbit aşa cum ai vorbit şi tu acum. 

Scoase dintr-un buzunar două poze colorate şi, 
aplecându-se în faţă, i le aruncase în poală: 

— Uite ce le-a făcut. Lu este un expert în acizi. 

Pozele erau aşa de oribile încât Marcia le aruncase pe 
podea de parcă frigeau. 

Tremurând se uitase la Umney. 

— Mie nu mi-ar face aşa ceva, sunt nepoata lui. 

— l-ar face aşa ceva şi mamei lui dacă nu ar coopera, 
spusese Umney zâmbind din nou trist. Când are nevoie de 
tine, sari. Aşa merge treaba, păpuşico, dacă vrei să nu-ți 
pierzi şarmul. 

Şi plecase. 

Marcia ridicase pozele de pe podea le studiase şi apoi le 
rupsese în bucățele mici. 

Din acel moment devenise sclava lui Silk. Dintotdeauna 
plăcerea ei cea mai mare fusese să stea în faţa unei oglinzi 
şi să-şi admire frumuseţea. Pur şi simplu nu putea accepta 
ideea că faţa ei ar putea fi redusă la o masă de carne vie 
aşa cum văzuse în fotografii. 

Trecuse un an de zile înainte ca Silk să o sune: 

— Puicuţo, mergi deseară la ora nouă la hotelul Sheraton, 
apartamentul paisprezece, i-a spus. Eşti aşteptată. Fă-ţi 
numărul tău de mare clasă. Ross o să-ţi dea o pilulă. 
Pune-i-o tipului în băutură. Când adoarme, şterge-o. Nu-i 
aşa că este simplu? 

Vocea îi devenise amenințătoare: 

— Vezi ce faci! 

La puţin timp venise la ea acasă Umney şi îi înmânase un 
plic mic în care e afla o pastilă galbenă: 

— Ai grijă de tenul tău, îi spusese zâmbind. 

A doua zi dimineaţă Marcia citise în Paradise Herald că un 
oarecare domn Ballinski fusese găsit mort în patul său de la 
hotel. Primele cercetări lăsau să se înţeleagă că tipul se 
sinucisese trăgându-şi un glonţ în cap. Se ştia că este sub o 
mare presiune financiară. Domnul Herman Radnitz, binecu- 
noscutul finanţist, făcuse o ofertă de preluare a firmei lui 
Ballinski dar acesta declarase public că numai peste trupul 
său mort va putea domnul Radnitz să-i preia firma. Este 
adevărat că firma se confrunta cu unele probleme de 
management. Redactorul de la rubrica „probleme 
financiare” a ziarului Paradise Herald era de părere că 
domnul Radnitz putea să revitalizeze firma şi credea că, 
ştiind acest lucru, disperat, domnul Ballinski se împuşcase. 

Marcia realizase cu o tresărire incontrolabilă că devenise 
complice la crimă. 

Mai trecuse un an. Silk o sunase din nou şi-i dăduse 
instrucţiuni cum să agaţe un anumit om de afaceri. Ea 
ascultase orbeşte instrucţiunile dar nu mai avusese puterea 
a doua zi dimineaţă să citească ziarele. Ştia că omul era 
mort. 

După aceea moştenise Ace o Spades. Se gândise 
prosteşte că era în sfârşit liberă, numai că Silk apăruse 
imediat. Îi spusese că Ace of Spades era, după părerea lui, 
cel mai bun cartier general al bandei. Terorizată, Marcia îi 
cedase patru din camerele de deasupra restaurantului 
pentru el, Umney şi Goble. Cei trei se mutaseră şi de atunci 
Marcia îi avea pe cap. 

De patru luni de zile Silk nu-i dăduse nici un fel de ordine 
şi Marcia începuse să spere că Silk nu mai avea nevoie de 
ea şi o să o lase în pace să se ocupe de club şi de afacerea 
ei de call girl. Sperase degeaba pentru că apăruse proiectul 

acesta nebun de răpire şi ea era în mijlocul afacerii! 

Silk îi spusese cu vocea lui liniştită şi mortală: 

— Avem nevoie de tipul acesta, puicuţo. Agaţă-l şi ţine-ţi 
ghearele înfipte în el. Înţelegi? 

Da, înţelegea. Fotografiile acelea oribile erau încă foarte 
prezente în mintea ei. 

Acum, după ce înotaseră în ocean, ea stătea lângă Frost, 
la umbra unui palmier. Departe, lumea se zbenguia în apă 
şi pe plajă dar în locul pe care îl aleseseră erau izolaţi. 

Frost părea adâncit în gânduri. Stătea cu ochii închişi. Ea 
îl privi îngrijorată după care îşi spuse că trebuie să preia 
iniţiativa. Îl mângâie pe slip şi reacţia fu instantanee însă el 
o lovi peste mână şi se ridică în şezut. 

— Hai să stăm de vorbă, îi spuse, privind în jos la ea. Nu 
am venit aici pentru distracţie sau ca să ne jucăm, nu-i şa? 

Ea încercă să se arate surprinsă. 

— Ce spui acolo, iubiţel? 

— Am spus că vreau să stăm de vorbă. Silk are nevoie de 
mine. M-am prins cum stă treaba. Eşti nepoata lui deci eşti 
şi tu în gaşcă. Eşti o curvă profesionistă. Treaba cu sexul nu 
înseamnă nimic pentru tine. Mi se pare corect numai că nu 
te amăgi că mă păcăleşti. Asta vreau să-ţi spun. 

Marcia se gândi din nou la pozele alea oribile. Se ridică şi 
ea şi-şi înlănţui genunchii cu braţele. 

— Da, Mike. Silk are nevoie de tine dar şi eu am nevoie 
de tine, spuse ea liniştit. Restaurantul lucrează în pierdere. 
Am sperat să fie sursa mea de venituri pentru restul vieţii 
dar fără o injecție de bani, şi încă una zdravănă, se va topi 
ca untul la soare. Lu a venit cu ideea asta să scoată o 
răscumpărare mare de la Grandi. A făcut un plan foarte bun 
dar care nu poate fi pus în aplicare fără tine. Tu vei lua cinci 
milioane. Dacă te interesează o astfel de sumă vorbeşte cu 
Lu. Totul este atât de simplu. 

— Şi care este planul lui? 

— O să-ţi spună el. 

— ie ţi-a spus? 

Ea negă dând din cap. 

— Nici nu vreau să ştiu, Mike. Sarcina mea a fost să te 
găsesc. Am vorbit cu o groază de tipi înainte să mă 
hotărăsc că tu eşti omul de care are nevoie Lu. Voi primi 
pentru că te-am găsit cinci sute de mii de dolari. Cu suma 
asta restaurantul şi clubul vor supravieţui. 

— Şi ce te face să crezi că Silk îţi va da banii dacă 
primeşte răscumpărarea? 

— Nu trebuie să-ţi faci griji din cauza părţii tale, Mike. Silk 
este un profesionist. Nu este un tepar. Imi va da partea 
mea şi-ţi va da şi ţie partea care ţi se cuvine. Asta să-ţi fie 
cea mai mică grijă. 

— Şi care ar trebui să-mi fie grija cea mare? 

— O să-ţi spună el. 

Frost îşi scărpină bărbia privind la apa mării. Cinci 
milioane de dolari! Ce pierdea dacă vorbea cu Silk? Dacă 
Silk nu-l convingea putea oricând să arunce cărţile. 

— Okay, am să stau să-l ascult dar asta nu înseamnă că 
sunt deja omul lui din interior. 

Marcia inspiră adânc de uşurare. 

— Hai să nu pierdem timpul. Hai să mergem! E la 
restaurant. 

— Lasă-l să năduşească, spuse Frost arătând cu degetul 
spre slipul ei. De ce porţi chestia asta? 

„Bărbaţii!” gândi Marcia desfăcându-şi şnurul slipului. 
„Nişte animale cu toții!” 

* 
x x 


Stăteau aşezaţi în jurul mesei mari din camera cu 
vederea spre piscină. Silk era flancat de o parte şi de alta 
de Umney şi de Goble. Frost stătea în capătul îndepărtat al 
mesei pe care erau aşezate pahare, două sticle de scotch şi 

o tavă mare cu sandwichuri. Goble era singurul care mânca. 
Degetele lui acționau ca un metronom: la intervale regulate 
ridicau câte una din operele culinare făcute cu mare grijă şi 
o cărau la malaxorul fălcilor sale. 

— Lucrez la ideea asta de ceva timp, spuse Silk uitându- 
se la Frost. Potul este de douăzeci de milioane de dolari dar 
nu este cale de a ajunge la fată dacă nu ai un om în 
interior. Îţi ofer un loc în echipă şi sunt dispus să-ţi plătesc 
cinci milioane de dolari. 

Frost răsuci în mâini bolul său plin cu scotch. 

— Am stat de vorbă cu detectivul şef Lepski, spuse. Mi s- 
a şoptit că este un curcan foarte isteţ. Lasă-mă să-ți 
reproduc exact vorbele lui: „Nu vrem ca Gina Grandi să fie 
răpită. Grandi are grijă de noi aşa că şi noi avem grijă de el. 
În momentul de față ştim că fata se bucură de siguranţă 
totală. Nu ai cum să pui laba pe ea dacă nu ai un complice 
în interior, dar dacă apare un «om din interior» atunci ea ar 
putea fi răpită”. 

Frost făcu o pauză şi se uită ţintă la Silk. 

— Exact aşa s-a exprimat. Deci eu sunt de acord să fiu 
„omul din interior”, fata este răpită şi beleaua pică pe mine. 
Nu aceasta este ideea mea de a face cinci milioane. 

Silk zâmbi: 

— Ca să fiu sincer nici a mea. Numai că beleaua nu o să 
cadă pe tine, Mike. Va cădea pe Jack Marvin. 

Frost înţepeni: 

— Marvin? Ce dracu' facem aici? Ne jucăm cu vorbele? Fii 
foarte atent... 

Silk ridică mâna: 

— Relaxează-te! M-am gândit mult la acest aspect. Am 
trăit în oraşul acesta cincisprezece ani şi ştiu totul despre 
curcanii de aici. Îşi cunosc meseria. Cred chiar că sunt 
printre cei mai buni. Încă de când am început să mă 
gândesc la planul acesta am ştiut că dacă fata este răpită 

vor ghici că a fost un complice în interiorul vilei. Am ştiut că 
îl vor controla la sânge pe cel care îi va lua locul lui Joe 
Davis. Acum ascultă foarte atent ce am să-ţi spun: Mike, eu 
îmi protejez organizaţia. Întreabă-i pe Ross şi pe Mitch. Nu i- 
am lăsat niciodată baltă. 

Privi la stânga şi la dreapta sa: 

— Corect? 

— Corect, spuse Goble băgând în gură o sardină care se 
odihnea pe o felie de pâine prăjită. 

Umney aprobă dând din cap. 

— Deci okay, continuă Silk. Curcanii au doi suspecți 
probabili pentru „omul din interior”: pe tine şi pe Marvin. 
Am de gând să-i fac să pună tunul pe Marvin. 

Frost se aplecă înainte cu ochii scânteindu-i: 

— Zi mai departe. Cum ai de gând să-l bagi în faţă pe 
Marvin? Lasă-mă mai întâi să-ţi spun ceva: Lepski şi cu 
Marvin sunt prieteni la cataramă. Marvin are o reputaţie de 
beton ca fiind un fost poliţist cinstit şi devotat. Gândeşti 
strâmb. 

Silk zâmbi din nou. 

— Când potul este de douăzeci de milioane cine dracu' 
pe lumea asta este cinstit şi devotat? 

— Cinci milioane, spuse Frost. 

— Nu, douăzeci de milioane. Povestea pe care o pun la 
cale zice că Marvin şi-a însuşit toate cele douăzeci de 
milioane. Uite cam ce or să creadă curcanii: Se zice că într- 
o noapte Marvin s-a hotărât să răpească fata. Cele douăzeci 
de milioane s-au dovedit o ispită mult prea mare pentru a-i 
rezista. Are toate atuurile. Nu are nici o problemă să 
stăpânească câinii. Nici o problemă aici. Va fi în schimbul 
de noapte. Tu ai să dormi în căsuţa ta. Nu prezinţi nici o 
problemă pentru el. El merge în camera fetei, îi trage una la 
bilă, o cară până jos la port, o urcă în şalupă şi pe aici ţi-e 
drumul. A doua zi dimineaţa te duci să-l schimbi; nu-l 


102 


găseşti. Dai alarma: a dispărut Gina. Amando îl avertizează 
imediat pe Grandi. Tu rămâi să primeşti mesaje de la 
răpitor. Grandi citeşte biletul de răscumpărare: „plăteşte, 
fără poliție sau lichidăm fata”. Grandi nu va chema curcanii. 
Aşteaptă. După care Marvin telefonează. Dă instrucţiuni 
privind plata răscumpărării şi spune că nu discută decât cu 
tine. Grandi plăteşte şi tu îmi dai mie răscumpărarea după 
care te întorci la vilă şi eşti băiatul cel bun. 

Făcu o pauză. 

— Cum ţi se pare până acum? 

— Aiureli! spuse Frost, deşi inima îi bătea nebunește. 
Spui că Marvin o să dea telefon. La telefonul lui o să 
răspundă Amando. Vocea lui Marvin este foarte deosebită. 
Nu o poţi confunda şi nu-mi spune că Marvin o să 
coopereze. Va trebui să-i imitaţi vocea şi nu va ţine. 

Silk era în dispoziţie zâmbitoare. 

— Marvin va coopera. Când fac un plan mă organizez în 
cele mai mici detalii. Ross îl studiază pe Marvin de trei luni. 
Aici este o chestie pe care tu nu o ştii. Căsătoria lui Marvin 
nu a ţinut dar are un fiu în vârstă de trei ani. Noi putem 
pune mâna pe puşti. Deci aici nu este nici o problemă: 
Marvin va coopera. 

Frost se foi în scaun cu mintea vigilentă. 

— Deci, okay, beleaua se mută de pe capul meu pe capul 
lui Marvin, spuse. Grandi îmi dă răscumpărarea şi eu ţi-o 
dau ţie. Până aici este perfect pentru tine dar eu ce fac? Tu 
poţi foarte bine să dispari după ce îţi dau banii şi eu rămân 
de papagal. 

Silk îşi mai turnă puţin scotch şi adăugă un cub de 
gheaţă. 

— Nu-ţi foloseşti de loc capul, spuse. Nu-i nimic. Am să-ţi 
demonstrez că partea ta este garantată. Dar mai târziu. 
Acum am să-ţi spun ceea ce o să se întâmplă în realitate. 
Nu ceea ce or să-şi închipuie curcanii că s-a întâmplat ci 

cum se vor întâmpla de fapt lucrurile. 

— Ascult, spuse Frost. 

— Mai sunt câteva detalii care trebuie puse la punct dar 
în linii mari acesta este scenariul. Voi schimbaţi turele o 
dată pe săptămână, corect? 

Frost aprobă dând din cap. 

— Okay, deci tu eşti în schimbul de zi şi Marvin în 
schimbul de noapte când răpim fata. La ce oră îi predai 
schimbul lui Marvin? 

— La opt seara. După aceea luăm cina împreună şi pe 
urmă sunt liber. 

— Şi fata ce face? Mănâncă singură? 

— Nu ştiu. S-ar putea. S-ar putea să mănânce cu Amando 
dar mă îndoiesc. 

— Acesta este un lucru pe care vreau să-l afli. Am să-ţi 
dau pastile de dormit. E o marfa mai specială: au acţiune 
întârziată. Treaba ta este să pui câte o pastilă în paharele 
lui Marvin, Amando şi al fetei. 

Silk rânji: 

— Doar vrei să pui laba pe cinci milioane, nu-i aşa? Dacă 
nu poţi să le droghezi băuturile operaţia cade dar, ştiindu-te 
isteţ, sunt sigur că poţi să rezolvi. Okay, pastilele îşi fac 
efectul după şase ore şi când îşi fac efectul îl scot din 
circulaţie complet pe „pacient”. Deci fata, Amando şi 
Marvin sunt departe de lumea reală. Dacă, să presupunem, 
îi droghezi la opt seara atunci la ora două dimineaţa te duci 
la camera de gardă unde Marvin sforăie liniştit, neutralizezi 
gardul şi bagi câinii în ţarcul lor. Fluierul se declanşează 
dacă apeşi butonul din dreapta, sau mă înşel? 

Frost se holbă la el. 

— De unde dracu' ştii tu chestia asta? 

Silk dădu din mână spre Umney care rânjea satisfăcut. 

— Ross ştie să facă rost de informaţii. L-a vrăjit pe tipul 
care a montat partea de electronică. Ross poate să scoată 

informaţii de la un surdomut. Noi ştim mai mult decât tine 
despre schema electronică a sistemului de pază al vilei. 
Deci bagi câinii în ţarc şi neutralizezi gardul. După care noi 
trei sosim cu barca. Nici o problemă aici. Răpirea va avea 
loc la ora trei şi jumătate dimineaţa. Nu o să fie nici dracu' 
prin preajmă. Noi încărcăm fata şi pe Marvin, amândoi 
drogaţi, în şalupa lui Grandi şi o ştergem. Ross se întoarce 
cu barca cu care am venit. 

Silk făcu o pauză după care se aplecă înainte şi continuă: 

— Acum am să repet: sarcina ta este să le pui pastilele în 
băutură, să neutralizezi câinii şi gardul şi după ce ai făcut 
asta să te întorci înapoi în pătuţ. Nu e chiar aşa o corvoadă 
pentru cinci milioane, ce zici? 

Frost se gândi după care spuse: 

— Destul de deştept gândit dar tot nu mi se pare în 
regulă. Aşa cum văd eu treaba s-ar putea să pui laba pe 
fată dar ce se întâmplă după ce răscumpărarea este 
plătită? 

Îndreptă degetul arătător către Silk: 

— Imediat ce răscumpărarea este plătită şi îşi 
recuperează fata Grandi cheamă curcanii. Şi imediat ce 
curcanii preiau afacerea treaba începe să frigă. Imediat ce-l 
eliberezi pe Marvin, acesta o să vorbească. Reputația lui 
este nepătată. Dacă el spune că a fost drogat, poliţiştii or 
să-l creadă aşa încât beleaua se transferă automat pe capul 
meu. Te-ai gândit la acest aspect? 

Silk sorbi tacticos din pahar. 

— Am spus eu în vreun moment că Marvin o să fie 
eliberat? 

Frost se holbă la faţa rece, dură, vicioasă şi simţi un fior 
pe şira spinării... 

— Vorbim de un scor de douăzeci de milioane, spuse Silk 
pe o voce liniştită, aproape şoptită. Nu trebuie să ne facem 
griji în privinţa lui Marvin. 

Faţa lui brăzdată de cicatrice era ca o mască de piatră. 

— Am să mă ocup de el. Marvin nu va fi niciodată găsit 
aşa încât bănuiala va fi şi va rămâne pentru totdeauna 
asupra lui. Te prinzi? 

Frost simţi că inima lui ratează o bătaie. Deci nu urma să 
fie un caz de răpire de douăzeci de milioane de dolari ci 
urma să fie ceva mult mai frumos: răpire asociată cu crimă. 
După care mintea lui se comută automat pe perspectiva de 
a căpăta cinci milioane de dolari. Marvin nu însemna nimic 
pentru el. Cinci milioane, da! 

— Deci, okay, spuse. Nu trebuie să-mi fac griji din cauza 
lui Marvin. 

Simţi că gura îi este aşa de uscată încât făcu o pauză 
pentru a sorbi din pahar: 

— Şi Gina? 

— Nici aici nu este vreo problemă, spuse Silk lăsându-se 
pe spătarul scaunului. Ea este returnată proprietarului. A 
fost drogată. Nu va şti nimic din ce s-a întâmplat. Va 
rămâne drogată până în momentul în care ajunge acasă. 
Nici o problemă. 

— Şi unde o s-o ţii până când se plăteşte răscumpărarea? 

— Am avut grijă, nu te preocupa. 

— Şi totuşi, unde? insistă Frost. 

Silk îl privi fix. Singurul lui ochi bun căpătă deodată o 
privire amenințătoare. Ochiul de sticlă însă continua să 
capteze şi să reflecteze lumina puternică a soarelui care 
intra pe fereastra mare. 

— Toate la rândul lor, spuse. Ce părere ai la ceea ce ti- 
am spus până acum, crezi că putem să răpim fata? 

Frost învârti între degetele transpirate paharul cu scotch 
în timp ce se gândea intens. Goble întinse din nou mâna 
spre tavă şi luă un sandwich cu felii subţiri de peşte afumat. 
Umney se lăsă pe spate cât de mult îi permitea spătarul 
scaunului, îşi întinse braţele musculoase şi căscă lung şi cu 

poftă. Silk, nemişcat, fără să clipească, îl privea fix pe Frost. 

Acesta spuse după o lungă pauză: 

— În linii mari, da. Dar sunt complicaţii. Câinii sunt o 
problemă. Am o cursă de optzeci de metri de făcut de la 
căsuţa mea la camera de gardă pentru a mă ocupa de 
neutralizarea sistemului de alarmă. S-ar putea să fiu înhăţat 
de câini înainte de a ajunge la camera de gardă. O să am 
de asemenea probleme cu drogarea băuturilor. 

Buzele lui Silk schiţară un rânjet: 

— Astea reprezintă bineînţeles motivele pentru care tu 
primeşti cinci milioane de dolari. Te-am ales pe tine pentru 
că eşti deştept. 

Făcu o pauză pentru a sorbi din pahar după care puse 
paharul jos şi-l privi ţintă pe Frost: 

— Acum te întreb: te bagi sau nu? 

Frost se gândi din nou la Marvin. Crimă! Şi din nou se 
gândi la ce ar însemna pentru el să aibă cinci milioane de 
dolari. 

Îşi termină băutura şi puse paharul jos: 

— Încă nu am vorbit despre răscumpărare, spuse. Pentru 
mine asta este întrebarea de o sută de puncte. Cum mă 
convingi că am să primesc cinci milioane de dolari şi că am 
să apuc să-i cheltuiesc în linişte şi pace? Convinge-mă şi îţi 
spun dacă mă bag sau nu. 

Silk îl studie în tăcere după care făcu din mână către 
Umney şi Goble: 

— Okay, băieţi, spuse. Mergeţi afară să băgaţi ceva aer 
proaspăt în plămâni. 

Umney se ridică imediat în picioare şi o luă spre uşă. 
Goble şterpeli în trecere două sandwich-uri şi îl urmă pe 
Umney afară din cameră. 

Silk sorbi din pahar, îşi aprinse o ţigară şi-l privi direct pe 
Frost. 

— Deci acum suntem între patru ochi, spuse. Ceea ce 


107 


urmează este strict între noi doi. Am de gând să fac treaba 
asta, cu tine sau fără tine. Mă întrebi despre partea ta. Aşa 
cum spui asta este întrebarea de o sută de puncte. Înainte 
chiar de a mă gândi cum am să fac ca să răpesc fata am 
rezolvat problema aceasta. Care este şmecheria să pui laba 
pe douăzeci de milioane de dolari şi să nu poţi să le cheltui? 
Eu am găsit soluţia ca noi să putem cheltui banii în linişte şi 
când spun noi mă refer şi la tine. Dacă îţi spun care este 
soluţia ai trecut de punctul limită şi ai intrat în zona în care 
nu mai este întoarcere, aşa cum Ross şi Mitch au trecut de 
punctul în care puteau să renunţe. Dacă ei cedează nervos 
şi fac pasul înapoi ei ştiu că am să-i omor. 

Silk încercă să zâmbească feciorelnic: 

— Imi câştig bucata amărâtă de pâine omorând oameni. 
Ross şi Mitch ştiu asta şi m-am gândit că ar fi bine să ştii şi 
tu. Inainte de a-ţi spune care este soluţia pentru a cheltui 
liniştiţi banii aş vrea să te gândeşti bine la ce ţi-am spus 
până acum. Acum este rândul tău să mă convingi, că am 
ales corect „omul din interior”. O să vreau să ştiu cum te 
vei ocupa de câini; o să trebuiască să-mi spui cum o să pui 
pastilele în paharele lui Marvin, Amando şi al fetei; o să fiu 
curios să aflu cum vei neutraliza gardul. Când o să mă 
convingi că poţi să faci toate astea, când o să-mi confirmi 
că te bagi, am să-ţi spun şi eu cum vom cheltui banii fără 
să ne doară capul, şi te asigur că am soluţia. 

Frost ezită după care dădu din umeri: 

— Ei bine, o să-mi pun creierii să facă gimnastică. 

După care împinse în spate scaunul şi se ridică în 
picioare. i 

— Exact aşa să faci, spuse Silk. Inainte de a pleca vreau 
să-ți zic ceva important: dacă nu te duce mintea sau nu ai 
sânge în valve ca să lucrezi cu mine nu-mi eşti de nici un 
folos şi nici ţie nu-ţi eşti de nici un folos. Eu îţi garantez 
cinci milioane de dolari dar eu nu dau atâţia bani unui tip cu 

tărâţe în cap în loc de creier. Deci, sâmbătă dimineaţa vii 
aici şi mă convingi că ştii şi poţi să te ocupi de câini, să 
neutralizezi gardul şi să pui pastilele în pahare. O să 
trebuiască să mă convingi şi eu sunt un tip greu de convins. 
Deci, okay, mă convingi. După aceea îmi spui dacă te bagi 
sau nu. Dacă îmi spui că te bagi ai depăşit punctul de la 
care mai există răzgândire. După aceea eu îţi spun cum 
putem cheltui banii în linişte şi te asigur că ştiu cum. Dar 
dacă nu ştii cum să-ţi faci treaba sau nu te ţin nervii o 
ştergi urgent din Paradise City şi-ţi ţii fleanca închisă. 

Bătu cu arătătorul în masă: 

— Vreau să-ţi fie foarte clar un lucru. Fac treaba asta 
orice ar fi. Am să aştept până găsesc un alt paznic. Asta 
înseamnă să aştept dar am aşteptat deja. Dar să spunem 
că-ţi trece prin minte că poţi să faci rost de ceva bani dacă 
te duci la poliţie şi descarci sacul. Okay, deci te duci la 
curcani şi le spui că am de gând să răpesc fata. 

Silk trase sălbatec din ţigară: 

— Dacă faci asta, okay, nu va fi nici o răpire da eu am să 
fiu liber. Pentru că nu ai nici o dovadă că eu pun la cale 
răpirea. O să fie cuvântul tău împotriva cuvântului meu. 
Copoii nu mă au cu nimic la mână, dosarul meu este alb. O 
să le spun că eşti sonat numai că eu îi ştiu bine pe copoii de 
aici şi ştiu că or să mă ţină la microscop aşa că am să fiu 
băiat cuminte: nici o răpire şi am să pierd cinci milioane de 
dolari. 

Se aplecă spre Frost şi acesta nu ştiu care dintre ochi 
este mai înfiorător: ochiul sănătos în care vedea mai multă 
ură decât văzuse în o mie de perechi de ochi sau ochiul de 
sticlă pe care razele soarelui îl făceau să strălucească ireal. 

— Dacă verşi la poliţie nu mai ai mult de trăit. Nu există 
nicăieri o gaură suficient de adâncă în care să te poţi 
ascunde. Nu-ţi fă nici un fel de iluzii: am să vin după tine. ŞI 
fi foarte sigur că am să vin ca să te ucid. 

Frost petrecu ultimele două ore înainte de a prelua 
schimbul de la Marvin stând în căsuţa lui şi gândind adânc. 

Deşi i-ar fi făcut plăcere să se gândească la ce o să facă 
cu cinci milioane de dolari mintea i se întorcea mereu la 
Silk. În timpul scurtei perioade în care fusese detectiv, Frost 
avusese de a face cu destui bandiți periculoși. Avusese de a 
face chiar şi cu nişte asasini ai Mafiei, dar nici unul nu se 
putea compara cu Silk. Frost îşi dădea seama că Silk este 
un profesionist de top, de primele locuri în top, că este 
mortal de periculos. „Îți garantez că am soluția pentru a 
cheltui fără probleme răscumpărarea”. Treaba asta venind 
de la un tip de calibrul lui Silk însemna pur şi simplu că, 
într-un fel sau altul, rezolvase problema cheltuirii banilor şi 
mai însemna că, dacă Frost alegea să intre în combinaţie, 
urma într-adevăr să primească cinci milioane de dolari pe 
care să-i poată cheltui fără dureri de cap. Era aproape sigur 
că dacă se hotăra să arunce cărţile nu va părăsi viu 
Paradise City. Silk nu şi-ar fi asumat niciodată riscul ca el 
(Frost) să măcăne. Frost se foi neliniştit. Urma să aibă un 
mic accident. Era sigur de acest lucru. 

„Aşa încât” îşi spuse, „va trebui să mă bag!” 

Acum erau probleme de rezolvat: cum să le pună celor 
trei în pahare pilula. Asta era problema cea mai mare. A 
doua problemă era neutralizarea câinilor. Şi acest aspect 
prezenta dificultăţi. Neutralizarea gardului era joacă de 
copil dacă reuşea să-l drogheze pe Marvin şi să înlăture 
câinii din calea sa. 

Frost îşi dădu seama că va trebui să culeagă o groază de 
informaţii înainte de a încerca să găsească soluţii pentru 
aceste probleme. Se uită la ceasul brățară. Se făcuse 19:45 
- era timpul să meargă la camera de gardă ca să ia cina cu 
Marvin. 

leşind pe uşă privi la cărarea îngustă care ocolea vila şi 
ducea la camera de gardă. Puțin după ora 21:00 Marvin va 
da drumul la câini şi aceştia vor porni în căutarea prăzii. 
Frost se gândi că după ce îl va droga pe Marvin va trebui 
să-şi părăsească căsuţa pe la ora două dimineaţa şi să 
meargă pe această potecă la camera de gardă pentru a 
neutraliza gardul. O plimbarea cam de optzeci de metri. 
Privi în sus: ar putea oare ajunge la camera de gardă 
urcând într-un copac, căţărându-se pe acoperişul vilei şi 
coborând apoi la camera de gardă? Alungă imediat din 
minte acest gând. Nu era Tarzan şi oricum nu era un lanţ de 
copaci de la căsuţă până la vilă. O mare problemă! 

Îl găsi pe Marvin privind la ultima repriză a unui meci de 
box. 

— Salut, Mike! 

Marvin se ridică în picioare şi opri televizorul. 

— Ce meci tâmpit! Te-ai distrat bine? 

— Am înotat toată ziua, îi răspunse Frost. Mor de foame. 

Trase un scaun şi se aşeză la masă. 

— Ceva probleme? 

Marvin dădu din cap şi se aşeză şi el la masă în faţa lui 
Frost. 

— Problemele or să apară sâmbătă. Soseşte marele boss. 

— Aşa mi-a spus şi javra cea bătrână. Povesteşte-mi 
despre Grandi. Ce părere ai despre el? 

— Şi tu şi eu am avut de-a face cu mulţi bandiți la 
vremea noastră, spuse Marvin liniştit. Grandi este tot un 
bandit, numai că poleit cu aur. Ai grijă cu el. Îi place să se 
creadă Dumnezeu. Nu-ţi face iluzii că dacă îţi răspunde la 
„bună ziua!” te-a şi pus la inimă. Prefer să am de-a face cu 
javra cea bătrână decât cu Grandi. Cel puţin despre javra 
cea bătrână ştiu că îmi este ostilă şi că trebuie să mă 
feresc. L-am întâlnit pe Grandi de două ori şi de două ori 
este, nu de ajuns, ci prea mult. Ştiu asta pentru că sunt un 

fost curcan iar Grandi urăşte curcanii. Aşa că ai grijă! 

In acel moment în camera de gardă intră Suka aducând 
tava cu cina. Puse tava pe masă, luă de pe ea farfuriile şi le 
aşeză în faţa celor doi bărbaţi, făcu o plecăciune şi ieşi. 

Frost se uită la bucata mare de muşchi de porc 
înconjurată de ceapă prăjită şi de cartofi pai şi fluieră 
admirativ. 

— Dacă este un lucru de care sunt sigur, acel lucru este 
că aici nu murim de foame, spuse. Povesteşte-mi de Suka, 
Jack. 

Înfipse cuțitul în friptură. 

— Dă impresia că nu se opreşte niciodată din muncă. 
Omul acesta nu doarme? 

Frost începea deja să culeagă informaţii. 

— Şi dacă totuşi doarme unde o face? Aici? 

— Suka este un caz special. El are grijă de noi, de Gina, 
de Amando şi de câini. Nu, nu doarme în vilă. Are o căsuţă 
undeva pe plajă, la capătul lagunei. Seara o şterge pe la ora 
unsprezece şi începe munca a doua zi dimineaţa la ora 
07:30. Este singurul angajat rezident aici. Restul servitorilor 
pleacă înainte ca eu să dau drumul la câini. Toţi locuiesc în 
afara proprietăţii. 

— Şi nu este nimeni din servitori peste noapte la vilă? 

— La ce bun? 

Marvin trânti o lingură plină de muştar pe felia de friptură 
pe care tocmai o tăiase: 

— Fata se duce la culcare pe la ora zece seara. Amando 
se retrage în apartamentul lui tot cam pe la aceeaşi oră. Nu 
au nevoie de nimic. Când soseşte însă Grandi se schimbă 
treaba. Tot personalul rămâne la posturi până când Grandi 
se duce la culcare, adică pe la două dimineaţa. Îți dai 
seama că toţi îl iubesc de nu mai pot din cauza asta! Ca să 
pot să-i trimit acasă trebuie să bag câinii în ţarc. 

Marvin dădu fatalist din umeri. 

— Marele noroc este că nu vine des şi când vine nu stă 
mult. O să se care luni dimineaţa şi după aceea toată lumea 
poate să răsufle uşurată. 

Frost căpătase câteva informaţii bune şi, ştiindu-l pe 
Marvin că este fost curcan, i se păru neindicat să mai sape 
după alte informaţii. 

Privind peste masă la Marvin care se relaxase şi-l privea 
prietenos simţi un fior de gheaţă străbătându-i coloana 
vertebrală. Omul acesta urma să fie asasinat! După câteva 
clipe de panică interioară îşi forţă mintea să lucreze din nou 
la planuri de cheltuire a banilor. Cinci milioane! De ce 
dracu' să-i pese lui de Marvin? 

Gura i se uscase şi mâncarea i se păru că devine brusc 
cleioasă. Se forţă totuşi să mănânce pentru a nu-i atrage 
atenţia lui Marvin în timp ce mintea lui lucra. 

— Şi ai şi tu, Marvin, vreo gagică mai de suflet? întrebă 
continuând să mestece pentru că nu putea înghiţi. 

— Am ceva mult mai bun, spuse Marvin şi toată faţa i se 
lumină de un zâmbet larg. Am un fiu. 

Pentru următoarele zece minute, în timp ce terminau de 
mâncat, Frost fu auditorul unui discurs înflăcărat al lui 
Marvin pe tema fiului său. Din ceea ce spunea Marvin, se 
părea că nu se mai născuse până atunci un copil aşa de 
frumos, de deştept, de isteţ şi de bun. Şi în timp ce asculta 
discursul, văzând mândria şi bucuria de pe faţa lui Marvin, 
înţelese de ce spusese Silk că Marvin va coopera. 

— Cum să vreau o femeie cicălitoare când mi-a pus 
Dumnezeu mâna în cap şi mi-a dăruit aşa un fiu? trase în 
sfârşit Marvin concluzia. Îmi petrec fiecare oră liberă cu el. 
L-am aranjat foarte bine. Când s-a născut, blestemata mea 
de soţie nici nu a vrut să audă de el. Nici nu se gândea să 
aibă grijă de el: asta ar fi însemnat să renunţe la 
blestematele ei de programe de televiziune, la întâlnirile cu 
prietenele ei, la tot ce ea numea viaţă ca lumea. Aşa că am 

angajat o doică bătrână, o negresă, şi s-a dovedit a fi cea 
mai grijulie „mămică” din lume. După ce m-am despărţit de 
soţia mea doica l-a luat de tot în îngrijire pe puşti şi suntem 
cu toţii fericiţi. 

— Mda, spuse Frost împingând în silă farfuria din faţa lui. 
Eşti al dracului de băftos. Dacă ai aşa un fiu... 

— Da, sunt foarte băftos, spuse Marvin şi se ridică în 
picioare. E timpul să mă duc să dau drumul la câini. 

— Tu îi hrăneşti, Jack? 

— Nu, Suka. Are metoda lui de a-i domina. El îi hrăneşte 
şi câinii îi mănâncă din palmă. 

— Ei bine, la revedere. Şi vise frumoase! 

După plecarea lui Marvin, Frost se aşeză în faţa 
monitoarelor. Era joi seara. Mai avea două zile. Sâmbătă 
trebuia să se întâlnească din nou cu Silk. Până sâmbătă 
trebuia să găsească soluţia la problemele pe care i le 
dăduse acesta. 

Auzi uşa din spate deschizându-se şi întoarse capul. Era 
Suka care venise să ia tava cu resturile de la cina lor. 

— Bună mâncarea, Suka. 

Japonezul se opri, făcu o pauză şi-l privi lung cu o faţă 
inexpresivă. 

Frost avu tot timpul să-l studieze. Instinctul îl avertiza că 
omuleţul acesta cu faţa lui ca de lemn poate fi primejdios. 

— Am uitat să-ţi mulţumesc pentru că mi-ai ţinut locul în 
faţa monitoarelor, Suka, continuă el, încercând să aibă o 
voce fermă. Tu şi cu mine trebuie să avem grijă ca 
domnişoara Gina să fie mereu satisfăcută. 

Suka făcu o mică plecăciune, care nu însemna nimic, fără 
să-l părăsească din privire pe Frost, după care ieşi din 
cameră. 

Frost se strâmbă, după aceea dădu din umeri, dar în final 
îşi repetă că Suka s-ar putea să constituie o problemă 
aparte, pe care nu o luase încă în calcul. 

„Şi acum la treabă”, îşi spuse. „Să te văd cum rezolvi 
problemele!” 

Cum urma să-i pună pilula în pahar lui Amando? Asta era 
problema de o sută de puncte. Cu cât se gândea mai mult 
la acest aspect cu atât i se părea mai complicat. Nu ştia 
nimic despre obiceiurile lui Amando. In noaptea în care 
Gina urma să fie răpită Amando putea să fie plecat într-o 
călătorie de afaceri, putea la fel de bine să fie la vilă... 
putea... „Să-/ ia dracu'!” îşi spuse Frost cu năduf. 

Işi frecă bărbia transpirată. Grea problemă! Rămase 
privind la monitoarele care arătau din când în când câte un 
câine adulmecând continuu în căutare de urme. Se gândi la 
clipa în care va trebui să iasă din căsuţa lui şi să vină la 
camera de gardă pentru a neutraliza gardul. Studie din nou 
câinii: nişte ucigaşi! 

„Doamne câte probleme pe capul meu!” 

Abia după miezul nopţii îi pică fisa. Avea unele informaţii 
despre Amando pe care le ignorase până în acea clipă. Cu 
inima  bătându-i plină de excitare apucă receptorul 
telefonului şi sună la hotelul Spanish Bay. In mai puţin de 
două minute i se făcu legătura cu Marcia. 

— Nu vorbi, iubito, spuse vorbind în şoaptă şi cu o voce 
transformată. Spune numai da sau nu. Mai vine Amando 
sâmbăta la tine? 

— Da. 

— Prima sâmbătă din lună? 

— Da. 

— La ce oră? 

— Nouă seara. 

— Bea ceva? 

— Da 

— Okay, iubire. 

Şi închise. 

Rezolvase prima problemă! 

Câinii acum. 

Se ridică în picioare şi examină de aproape panoul de 
control. Se concentră asupra butonului care activa fluierul 
silențios care îi trimitea pe câini în ţarcul lor. Dacă putea 
găsi o soluţie ca, atunci când Marvin va adormi, fluierul să-i 
cheme pe câini în ţarc atunci avea rezolvată şi a doua 
problemă. Îşi aduse aminte atunci că Umney vorbise cu 
electronistul care montase sistemul de alarmă. Frost dădu 
mulţumit din cap. Umney trebuia să vorbească din nou cu 
tipul acela şi să afle cum putea el (Frost) să rezolve 
problema fluierului. Era sigur că Umney nu s-ar fi dat în 
lături de la nici un mijloc de convingere pentru a afla ce îl 
interesa. Poate să reuşească să rezolve şi problema a doua. 

Dar cum s-o adoarmă pe Gina? 

În timp ce se gândea la acest aspect îşi dădu seama că 
aceasta era cea mai periculoasă problemă. Gina nu trebuia 
să aibă nici o bănuială că el participase la răpirea ei după 
ce-şi revenea din sedare şi după ce se plătea 
răscumpărarea. Nu reuşise să o ghicească dar simţea 
instinctiv că l-ar fi aruncat imediat pe mâna curcanilor dacă 
ar fi avut cea mai mică bănuială că el era în spatele răpirii. 

„Nu te pripi”, îşi spuse. „Ai timp până sâmbătă. Cel putin 
ai reuşit să întrevezi soluţii pentru primele două probleme.” 

Mintea lui se mută la Gina şi încercă să se relaxeze dar 
nu pentru mult timp pentru că mintea lui revenea mereu la 
Marvin, drogat şi aflat pe mâna lui Silk. „Nu trebuie să-ți 
faci griji din cauza lui Marvin. Mă ocup eu de el.” 

Frost revăzu cu ochii minţii faţa mândră a lui Marvin 
atunci când îi vorbise fericit despre fiul său. „Marvin nu va fi 
niciodată găsit”. Silk o să-l omoare şi o să-i ascundă trupul. 
Silk era un profesionist. Când spunea că trupul nu va fi găsit 
exact asta vroia să spună. 

Frost se crispă şi faţa i se acoperi de broboane de 
sudoare. 

încercă să-şi controleze respiraţia şi-şi impuse să se 
calmeze. 

Cinci milioane de dolari! Gata cu alergatul după o bucată 
de pâine amară! Cinci milioane şi toată lumea era a lui! 

Asta era şansa vieţii lui! 

Mare păcat pentru Marvin! 

CAPITOLUL 5 


Sunetul soneriei telefonului îl scoase pe Frost din somnul 
greu. În timp ce se ridica în pat privi spre ceasul de perete. 
Era ora 13:15. Apucă receptorul. 

— Mike? 

Vocea lui Marvin. 

— Aruncă-te urgent în uniformă şi vino pronto la camera 
de gardă! 

Vocea lui Marvin avea o notă de urgenţă în ea. 

— A sosit Grandi! Alarmă maximă! 

Şi închise. 

Grandi? Aici? Banditul bogat nu era aşteptat să sosească 
decât mâine. 

Înjurând, Frost se rostogoli jos din pat şi fugi la baie. În 
mai puţin de cincisprezece minute era duşat, bărbierit, şi 
îmbrăcat, drept pentru care ieşi din căsuţa lui şi o luă cu un 
pas rapid spre camera de gardă. 

Îl găsi pe Marvin aşteptându-l în faţa camerei de gardă. 
Acesta îi rânji: 

— Îmi pare rău că te-am deranjat, Mike, dar şi-a bătut joc 
de noi. Acum stă de vorbă cu javra cea bătrână. Rămâi la 
monitoare. Eu am să patrulez. Dă-te ocupat cu lucrul! 

ÎI privi critic pe Frost: 

— Ai grijă! O să vrea să te vadă. 

Şi o luă pe poteca ducând spre lagună. 

Frost intră în camera de gardă şi se trânti într-un fotoliu. 
Prin uşa deschisă putea să-i vadă pe grădinarii chinezi 
lucrând cu râvnă. De obicei plantau un lăstar, îl admirau, îl 
miroseau, îl mai admirau o dată şi abia după aceea mai 
plantau un lăstar. Acum se vedea cu ochiul liber că ţâşnea 
sudoarea din ei. Frost simţi o schimbare în aer. Atmosfera 
era încărcată cu electricitate. Sosise Grandi! 

Stând în faţa monitoarelor TV îl văzu din când în când pe 

Marvin care patrula proprietatea. Părea foarte încordat. 

La un moment dat se auzi o bătaie în uşă şi apăru Suka 
aducând cafea proaspătă şi două sandwişuri cu felii de 
carne de vită şi frunze de salată. 

— Big boss este aici, spuse aşezând tava lângă Frost. 

Frost se gândi că până şi Suka, cu faţa lui impenetrabilă, 
părea acum îngrijorat. 

— Mănâncă repede! 

Dar au trebuit să mai treacă alte patru ore înainte ca 
Frost să fie chemat şi-şi dădu seama că de acum era şi el 
tensionat. 

Suka intră în camera de gardă: 

— Şeful te vrea! Vino după mine, te rog. 

Biroul era imens, cu fotolii pe lângă pereţi, cu o masă de 
consiliu cu şase locuri, un birou mare, un bar şi măsuţe 
puse în faţa fotoliilor de lângă perete. 

La birou stătea un bărbat voinic, cu umeri laţi, care se 
apropia de şaizeci de ani. Purta un tricou cu mâneci scurte 
şi pantaloni verde închis. Braţele lui musculoase şi păroase 
se odihneau pe birou. 

Marvin îl descrisese pe Grandi ca fiind un bandit poleit cu 
aur. Privindu-l în timp ce se apropia de birou Frost constată 
că descrierea lui Marvin era extrem de exactă. 

Faţa grasă, semănând foarte bine cu ceea ne închipuim 
că înseamnă faţa diavolului, cu ochii mici, în permanentă 
mişcare, nasul scurt şi turtit, buzele subţiri, fruntea mare, 
ajutată de un început de chelie, părul grizonat, totul 
contribuia la crearea imaginii unui om activ, puternic şi 
crud. 

— Şezi, lătră la el Grandi şi făcu din mână spre unul din 
fotoliile din faţa biroului. 

Frost se aşeză, cu spatele drept, fără să atingă spătarul, 
şi îşi puse mâinile pe genunchi. 

Urmă o pauză în care cei doi bărbaţi se studiară reciproc, 

după care Grandi spuse: 

— Ti-am studiat dosarul. Ai lucrat pentru F.B.I. Te-ai 
confruntat cu vreo problemă de răpire cât ai lucrat acolo? 

— Da, domnule, spuse Frost. Am lucrat în echipa care s-a 
ocupat de răpirea lui Lucas. 

Ochii lui Grandi se micşorară în timp ce făcea un efort 
pentru a-şi aduce aminte. 

— Lucas? O fată? Da, Lucas. Lucas a plătit un milion ca 
să-şi primească fata înapoi. Răpitorii au fost prinşi, corect? 

— Corect, domnule. Trei dintre ei au fost prinşi. Al 
patrulea a fost împuşcat mortal. Eu l-am împuşcat. 

Grandi făcu o pauză pentru a-l studia din nou pe Frost. 
Ochii lui în permanentă mişcare cântăreau, evaluau. 

— Marvin nu are experienţă practică cu răpiri. Ce părere 
ai despre Marvin? 

Frost îşi dădu seama că îi vine apă la moară dar se hotărî 
să joace calm. 

— lertaţi-mă, domnule, dar nu înţeleg întrebarea. 

Grandi  înţepeni în fotoliu iar ochii lui  începură 
instantaneu să arunce fulgere. 

— Ceea ce scrie în dosarul tău îmi spune că poţi să fii 
orice dar nu nebun. 

Acum vocea lui lătra, nu mai vorbea. 

— Te-am întrebat ce părere ai despre Marvin a cărui 
datorie este să-mi păzească fata. Deci nu fă pe nebunu' cu 
mine! 

Frost era sigur că Grandi îl întrebase acelaşi lucru pe 
Marvin despre el. 

— Marvin este un fost poliţist credincios, domnule. Are un 
dosar de excepţie. Dacă aş fi fost în locul dumneavoastră 
eu l-aş fi ales pe Marvin. 

Grandi rânji satisfăcut. 

— Şi el a spus acelaşi lucru despre tine. El însă nu s-a 
ocupat niciodată de un caz de răpire pe când tu ai avut 

această ocazie. Eu cred în teoria că este bine să foloseşti 
oameni cu experienţă. Ai lucrat cu poliţia din New York şi cu 
F.B.I. Consider că ai mult mai multă experienţă decât 
Marvin care toată viaţa nu a fost altceva decât poliţist în 
acest oraş. De aceea mă interesează mai mult părerile tale 
decât cele ale lui Marvin. 

Făcu o pauză în care Frost îl privi direct în ochi fără să 
clipească. 

— Foarte bine, Frost, ce părere ai despre măsurile de 
securitate pe care le-am luat pentru a-mi proteja fiica de o 
răpire? 

— Nouăzeci şi şapte la sută perfect, spuse Frost. 

Grandi deschise o cutie aflată pe birou şi scoase un 
trabuc. li muşcă capătul, scuipă pe jos, îl aprinse şi începu 
să pufăie aruncând nori de fum spre Frost. 

— Asta înseamnă că rămâne un procent de nesiguranţă 
de trei la sută, după tine. 

— Da, domnule. 

Grandi se aruncă peste birou cu faţa lui urâtă 
contorsionată de furie: 

— Nu-mi servi mie genul acesta de rahat! urlă la el. Fata 
mea este în siguranţă sau nu? 

— Aşa cum văd eu lucrurile, domnule, există o verigă 
slabă în lanţul de securitate: veriga slabă este reprezentată 
de posibilitatea existenţei unui complice, bărbat sau 
femeie, în interior, spuse Frost aproape şoptit pentru a-l 
enerva pe Grandi. 

— M-am gândit şi eu la asta. Am vorbit cu şeful poliţiei, 
Terrell. Imi spune că a verificat dosarele tuturor celor care 
lucrează la vilă, inclusiv al tău. Terrell este mulţumit. Îmi 
spune că nu există complice în interior, bărbat sau femeie. 

Cu faţa mai imobilă ca a unui indian, Frost spuse tot 
încet: 

— Atunci siguranţa fetei dumneavoastră este sută la 

sută. 

Grandi îşi împinse brusc înapoi fotoliul şi merse la 
fereastra panoramică. Privind surprins la silueta pătrăţoasă, 
Frost realiză că Grandi era aproape pitic. În mod cert nu 
avea mai mult de un metru şaizeci, dar trupul foarte 
musculos şi puterea care îi era asociată îl făceau să pară 
impunător. 

Grandi se răsuci brusc pe călcâie şi împunse cu trabucul 
în direcţia lui Frost: 

— Dar tu nu eşti de aceeaşi părere, nu-i aşa? Tu crezi că 
s-ar putea să fie un complice în interior. 

— Eu am spus că fiica dumneavoastră este în siguranţă 
în procent de nouăzeci şi şapte la sută. Părerea lui Terrell 
nu face pentru mine nici cât o ceapă degerată. Există un 
risc de trei la sută, mic, dar există. 

Grandi se întoarse cu acelaşi mers zorit la fotoliul lui şi se 
aşeză: 

— lar faci pe nebunu' cu mine. Deci există un risc de trei 
la sută. Care este acela? Varsă! 

— Dacă un tip meseriaş ar reuşi să vă răpească fata ar 
cere cel puțin cincisprezece milioane de dolari 
răscumpărare, spuse Frost neimpresionat de tot circul lui 
Grandi. Poate că pentru dumneavoastră, domnule, 
cincisprezece milioane de dolari nu reprezintă o sumă 
pentru care aţi fi dispus să vă riscaţi viaţa sau libertatea 
dar, domnule, există milioane de oameni care şi-ar risca 
viaţa şi libertatea pentru o asemenea sumă. Aşa încât, ceea 
ce vreau să vă sugerez, domnule, este că fiecare om are 
preţul lui. Şi, cu tot respectul, insist pe ideea că zaua 
putredă în lanţul de securitate al fiicei dumneavoastră 
poată fi existenţa unui complice în interior. 

Grandi se aruncă din nou peste birou uitându-se ţintă la 
Frost. 

— Şi preţul tău care este, Frost? Ai fi dispus să fii omul 

din interior pentru cincisprezece milioane de dolari? 

„Am să fiu omul din interior pentru cinci milioane de 
dolari” îşi spuse Frost. 

Primise însă o bună instrucţie în poliţie aşa încât faţa lui 
rămase de piatră. 

— Vă înţeleg punctul de vedere, domnule, spuse şi se 
ridică în picioare. Ar trebui însă să vă puneţi următoarea 
întrebare: dacă țelul meu ar fi să vă răpesc fiica v-aş fi 
vorbit aşa deschis? Vă repet că există o mică posibilitate de 
a exista un complice în interior. Slujba mea mă obligă să vă 
spun părerea. Dumneavoastră decideţi dacă ţineţi cont de 
ea sau nu. M-aţi întrebat dacă aş fi dispus să acţionez ca 
„omul din interior” pentru cincisprezece milioane de dolari. 
Mi se pare o întrebare corectă. Numai că eu nu aş acţiona 
ca „omul din interior” nici pentru treizeci de milioane de 
dolari şi am să vă spun de ce. 

Se aplecă spre Grandi şi-şi puse amândouă mâinile pe 
birou: 

— Eu nu-mi vând clientul. Dacă sunt angajat să fac o 
treabă, o fac. Eu sunt format, sunt educat, sunt instruit ca 
poliţist, şi la fel este şi Marvin. Nici unul din noi nu-şi vinde 
clientul. Dacă nu puteţi crede acest lucru atunci am să-mi 
caut altă slujbă. Dumneavoastră hotărâți. 

Şi se întoarse pe călcâie şi o luă spre uşă. 

— Frost! 

Vocea lui Grandi ar fi oprit şi un tren. 

— Întoarce-te! Stai jos! 

În acea clipă Frost fu sigur că a trecut peste un obstacol 
dar ştia că vor urma şi alte obstacole. 

Se întoarse şi merse încet spre fotoliul din care tocmai se 
sculase. 

— Este prima discuţie constructivă pe care o am de când 
am venit aici. Am vorbit cu şeful poliţiei, cu Amando, cu 
Marvin. Toţi m-au asigurat că fiica mea este sută la sută în 

siguranţă şi acum vii tu şi-mi spui că există un risc de trei la 
sută. Vreau ca fiica mea să fie sută la sută în siguranţă. Aşa 
că vorbeşte-mi de riscul de trei la sută. 

— Securitatea de la vilă este clasa întâi, spuse Frost. 
Nimeni nu poate să pătrundă pe proprietate fără să-l 
alerteze pe Marvin, pe mine şi, bineînţeles, sediul poliţiei. 
Treaba a fost bine gândită şi aici nu pot să găsesc lacune. 

Făcu o pauză pentru a sugera că se gândeşte adânc după 
care continuă: 

— Dar dacă există un „om în interior” camera de gardă 
devine vulnerabilă. |n această cameră sunt toate 
dispozitivele de control ale sistemului de siguranţă. Aici au 
acces patru oameni domnule: Amando, Suka, Marvin şi eu. 
Domnul Amando are obiceiul de a verifica dacă paznicul de 
noapte doarme. Intră fără avertisment. Pe de altă parte 
Suka intră ca să aducă mâncarea. Pentru a reduce riscul, 
domnule, vă sugerez ca Amando şi Suka să nu mai aibă 
permisiunea de a intra în camera de gardă. Am afirmat mai 
înainte că riscul este de trei la sută. Dacă li se interzice 
accesul în camera de gardă lui Suka şi lui Amando riscul se 
reduce la unu la sută, un risc minim dar totuşi un risc. Dacă 
va fi o încercare de răpire, dumneavoastră şi poliţia veţi şti 
că sunt numai doi suspecți: Marvin şi cu mine. Asta 
îngustează enorm câmpul de suspecți. Marvin şi cu mine 
am fost angajaţi să vă protejăm fiica. Pot să vorbesc în 
numele lui Marvin aşa cum vorbesc în numele meu: noi nu 
ne vindem clientul. 

Grandi dădu mulţumit din cap. 

— Sunt de acord cu sugestia ta. Am să le ordon lui 
Amando şi lui Suka să nu mai intre în camera de gardă. Din 
această clipă tu şi cu Marvin răspundeţi pentru securitatea 
fiicei mele. Să nu uiţi nici o clipă acest lucru! 

— Da, domnule! 

Frost se ridică în picioare: 

— Mai este o problemă. Ştiu că vorbesc neîntrebat dar 
cred că cineva trebuie să vă spună. Cât timp aveţi de gând 
să ţineţi în cuşcă o femeie tânără, sănătoasă? Este practic o 
prizonieră aici pentru că vila este fără îndoială o cușcă... 

Frost crezuse că îl văzuse furios pe Grandi. Cu tot 
antrenamentul şi lui îi tresăriră muşchii când acesta bătu cu 
amândoi pumnii în birou şi lătră la el: 

— Tu fă-ţi treaba, Frost! Când fiica mea va învăţa să se 
poarte cum trebuie va primi, poate, puţină libertate. Asta 
este tot! 

— Da, domnule. 

Frost îl găsi pe Marvin în camera de gardă. Închise uşa şi- 
i descrise acestuia în cele mai mici detalii discuţia avută cu 
Grandi. Marvin ascultă privindu-l gânditor pe Frost. 

— Aşa că de acum încolo, încheie Frost, nu-i mai avem în 
cârcă pe Amando şi pe Suka. N-am avut ce face, a trebuit 
să-l bag şi pe Suka în horă pentru că altfel bătea la ochi. 
Dar nu cred că este nici o problemă: putem să punem o 
măsuţă pe hol unde să ne lase mâncarea şi de unde să o 
luăm noi. 

— Chiar crezi că există un risc, ca vreo lichea şmecheră 
să reuşească să ajungă la fată? întrebă Marvin. 

— Nici o şansă, îi răspunse Frost. Tot ce am vrut să fac a 
fost să-l pleznesc pe Amando şi să nu-l mai simţim tot 
timpul în spatele nostru. 

Marvin rămase gânditor frecându-şi bărbia dar într-un 
târziu zâmbi şi spuse: 

— Ai procedat corect, Mike. Am fost întotdeauna de 
părere că javra cea bătrână strică peisajul. Jos pălăria 
pentru că ai reuşit să-l pui la punct! 

— Să sperăm că rămâne blocat. 

Frost se ridică în picioare: 

— Săptămâna asta sunt liber ziua. Vrei să rămân în zonă 
şi să mă învârt pe moşie? Ca să-ţi spun drept aş avea chef 

să fac o baie în mare dar dacă crezi... 

— Du-te liniştit la plajă dar nu întârzia deseară. 

— Atunci, serviciu uşor. Ai idee cât stă balaurul prin 
zonă? 

Marvin îi zâmbi: 

— Nu pun întrebări de genul acesta. 

Ajuns la căsuţa lui, Frost se schimbă şi-şi puse nişte 
bluejeans şi un tricou. Se hotări să o sune pe Marcia. Avea 
chef să o pună de o trântă cu ea. 

Când ieşi pe uşă văzu un Rolls care se îndepărta pe alee. 
La volan se afla Amando iar Grandi stătea lângă el. Întoarse 
capul spre stânga şi-l văzu pe Marvin ieşind din camera de 
gardă şi îndreptându-se spre poarta de la lagună unde se 
aflau ambarcaţiunile. 

Făcu o pauză pentru a fotografia toată scena şi, privind în 
depărtare, îi văzu pe cei trei grădinari chinezi care, relaxaţi, 
îşi reluaseră meditaţia milenară privind la plantele pe care 
le îngrijeau. După aceea de după o tufa înflorită apăru Gina. 
Purta pantaloni albaştri, foarte mulaţi, şi o bustieră. Ea îi 
făcu cu mâna şi se îndreptă spre el tăind-o direct peste 
peluză. 

Frost deschise uşa şi intră cu spatele înăuntru iar ea îl 
urmă imediat în căsuţă. 

Se îmbrăţişară strâns. 

— Mike, trebuie neapărat să-ţi vorbesc, spuse ea cu 
răsuflarea tăiată. Eşti singurul care mă poate ajuta. Trebuie 
neapărat să mă ajuţi! 

— Bineînţeles că am să te ajut. Care este problema? 

— Nu te da fante, îi spuse ea pe un ton scrâşnit. Aşteaptă 
mai întâi să vezi despre ce este vorba. 

Frost o respinse brutal şi o privi atent. Faţa ei era trasă, 
tremura toată iar pe frunte avea broboane de sudoare. 

— Uşurel, îi spuse el pe o voce alintătoare. Stai jos şi 
povesteşte-mi pe îndelete. 

Ea se prăbuşi într-un fotoliu. 

— Eşti singura persoană pe lumea asta care mă poate 
ajuta, Mike. 

Îşi încleştă pumnii şi se bătu pe genunchi. 

— Trebuie neapărat să mă ajuţi. Dacă mă ajuţi ai să 
primeşti toţi banii pe care îi doreşti. 

Frost îşi trase un fotoliu aproape de ea şi se aşeză: 

— Povesteşte! 

Ea se uită intens la Frost după care îi apucă una din 
mâini şi-şi înfipse unghiile în carnea lui. 

— Nimeni n-ar fi în stare să creadă una ca asta. Taică- 
meu se dă la mine! Tatăl meu! 

Sări în picioare şi începu să se plimbe agitată prin 
cameră lovindu-şi pumnii de şolduri. 

— Imaginează-ţi! Tatăl meu! 

Frost o privi speculativ. „Era oare drogată?” se întrebă. 
„Chiar credea ce spunea? Era într-o criză de isterie?” 

„Poţi să capeti toți banii pe care ti-i doreşti!” Vorbea oare 
serios? 

— Gina! 

Vorbise dur. 

— Potoleşte-te! Stai jos! Povesteşte-mi ce te apasă. 

Ea se opri străbătută de un fior, închise ochii şi rămase 
aşa un moment lung. După aceea deschise ochii, se 
întoarse la fotoliu şi se aşeză. 

— Tatăl meu s-a îndrăgostit de mine, spuse. 

Frost se uită nedumerit la ea: 

— Şi care este problema? În general se presupune că taţii 
trebuie să-şi iubească fii şi fiicele. 

— Îndrăgostit, ţipă la el Gina. Eşti aşa de tâmpit încât 
trebuie să-ţi silabisesc? Nu mă iubeşte aşa cum îşi iubesc 
taţii fiicele. E dement! E bolnav! Vrea să se culce cu mine! 

Şocat, Frost se holbă la ea: 

— Nu pot să cred aşa ceva, spuse. 

— Şi totuşi aşa este 

Vocea ei deraia din nou: 

— Mama s-a sinucis. Nici măcar nu i-a păsat, aşa cum nu 
i-a păsat de mama nici când trăia. El mă dorea pe mine! Nu 
ai decât să-l priveşti atunci când este cu mine. Chiar crezi 
că nu am suficientă experienţă cu bărbaţii ca să pot să-mi 
dau seama? De aia stă departe de mine. Nu mai este sigur 
că se poate stăpâni. 

Frost inspiră adânc: 

— Pentru numele lui Dumnezeu, Gina... 

— M-am distrat aşa de bine la Roma. Ştiam ce-l apasă şi 
eram foarte atentă. Nu i-a trecut niciodată prin mintea lui 
bolnavă că aş avea nevoie de sex. Şi după aceea tâmpiţii 
ăia au încercat să mă răpească şi a urmat toată publicitatea 
aia nenorocită. Şi aşa tatăl meu, cu mintea lui bolnavă, şi-a 
dat seama care este realitatea. 

Faţa ei era schimonosită de efortul de a-şi stăpâni 
lacrimile. 

— Aşa că m-a închis în închisoarea asta nenorocită şi mă 
va ţine aici pentru ca nici un bărbat să nu mă poată face 
fericită, şi mă va ţine aici până când va muri. 

Frost continua să se holbeze la ea. Era blocat. Pur şi 
simplu nu-i venea nimic în minte să spună. 

— Mike! Trebuie să mă crezi! Eşti singurul care mă poate 
ajuta. 

Căzu de pe scaun în genunchi şi îi apucă strâns ambele 
mâini. 

— Nu pot să continui să trăiesc aşa! Ascultă-mă bine, 
Mike: dacă el ar muri aş fi liberă şi aş moşteni toată averea 
lui, miliarde de dolari! 

Unghiile ei se înfipseră adânc în carnea încheieturilor lui 
Frost. 

— Mike, înţelegi ce-ţi spun? Eşti singurul care mă poate 
elibera! 

Îi dădu drumul la încheieturi şi se repezi la pieptul lui. 

— Mike te implor să-l ucizi! 

Frost rămase un lung moment nemişcat cu mintea activă. 

Se gândi: „/suse, este sonată! Nu cred o iotă din ceea ce- 
mi spune! In ce dracu’ m-am băgat?” 

— Mike! 

Degetele ei se strecurară sub cămaşa lui: 

— Poţi să ai tot bănetul de pe lumea asta. Omoară-l! Fă-o 
de dragul meu! Eliberează-mă! La mijloc este atâta bănet 
încât nici nu-mi pasă de bani! Tot ce vreau este libertatea! 

Lui Frost i se păru că degetele ei care se plimbau pe 
pieptul lui transpirat sunt nişte picioare de păianjen. Cu un 
gest hotărât dar delicat împinse înapoi fotoliul şi se ridică în 
picioare privind la ea cum stătea îngenunchiată în faţa lui. 

— Gina! Calmează-te! Nu poţi să fii serioasă atunci când 
îmi ceri să-l ucid pe propriul tău tată! 

Ea rămase în genunchi iar Frost simţi un fior pe şira 
spinării atunci când ea îl privi în ochi. Acum era sigur că era 
drogată până în albul ochilor. 

— E bătrân şi foarte bolnav, îi spuse. Eu sunt tânără şi 
am toată viaţa înainte. Omoară-l pentru mine! Omoară-l şi 
capeţi tot ceea ce-ţi doreşti! Mai mulţi bani decât poţi să-ţi 
imaginezi! 

Frost se îndepărtă şi-i întoarse spatele. 

Plănuise să o răpească pentru cinci milioane de dolari. 
Avea nevoie de timp pentru a se gândi la această 
schimbare de situaţie. Să zicem numai că Grandi crăpa. 
Oare fata asta, pe jumătate nebună, urma să moştenească 
averea enormă a tatălui ei? Şi dacă da? Simţi că inima o ia 
razna. Mintea lui se mută imediat la Silk. Era un asasin de 
profesie. Putea să-l şteargă pe Grandi de pe faţa 
pământului fără probleme numai că după aceea nu ar fi 
stat blând ştiind că el, Frost, putea primi de la fată toţi banii 
de pe lume. 

Era o chestie la care trebuia să se gândească în linişte. 

Uitându-se în continuare pe fereastră, cu spatele la ea, 
întrebă: 

— Cât timp o să stea tatăl tău aici? 

— O săptămână. 

Ei bine, într-o săptămână avea suficient timp ca să se 
gândească în linişte. Se întoarse: 

— Nu-ţi promit nimic, păpuşico, dar poţi să speri. 

— Când? întrebă ea ridicându-se nesigur în picioare. 

— Curând. Lasă-mă să mă gândesc. Duminică trec în 
schimbul de zi. Poţi să vii aici joia viitoare? 

Ea negă dând din cap. 

— Miercuri. Tata şi cu Amando au o întâlnire de afaceri cu 
nişte tipi la ora nouă seara. Aş putea să vin atunci. 

— Atunci miercuri? 

— Te rog, te rog, Mike, eliberează-mă! 

După care îi întoarse spatele şi ieşi din cameră. 

Frost simţi că tot trupul îi este acoperit de o sudoare 
rece. Rămase la fereastră şi o privi cum se îndepărta în 
grabă mergând direct peste peluză. 


* 
x x 


Frost petrecu două ore pe plajă, înotă în ocean după care 
se sui în maşina sa, T.R.7, şi merse la restaurantul Ace of 
Spades. Ajunse acolo pe la ora 17:20. Era perioada moartă 
când personalul îşi trăgea sufletul, parcajul era gol iar 
activitatea era practic zero. 

Intră în restaurant şi-l găsi pe Ross Umney stând la o 
masă şi verificând notele de plată. Imediat cum îl zări 
acesta sări în picioare. 

— Salut, Mike! 

Zâmbetul lui larg, cuceritor, era pus la vedere. 

— Am ceva de discutat, îi răspunse sec Frost. Unde este 
Silk? 

— Joacă cărţi cu Mitch. Hai să mergem! 

Umney îl conduse pe Frost în camera de deasupra 
restaurantului ale cărei ferestre dădeau spre piscină. 

Silk şi Goble stăteau la masa mare aşezată lângă 
fereastră. Lângă scaunul lui Goble se afla o măsuţă mică pe 
care erau puse o tavă mare cu prăjituri şi o carafă cu ceai. 

Silk ridică capul, se uită la Frost şi ridică din sprâncene. 

— Hai să stăm de vorbă, spuse Frost şi se aşeză într-un 
fotoliu aflat departe de masa la care ei jucau cărţi. 

— Despre ce? întrebă Silk întorcând din nou capul la 
cărţile pe care le avea în mână. 

Se uită la Goble şi-i spuse: 

— Îmi datorezi cincizeci de parai. 

— Ce chestie! Ca şi cum aş putea uita lucrul acesta! 
spuse Goble îndesându-şi în gură o prăjitură cu cremă. 

— Hai să discutăm! spuse Frost nervos. Lasă vrăjeala! 
Suntem pe treabă sau nu? 

Silk se ridică în picioare, traversă camera şi se aşeză într- 
un fotoliu lângă Frost. 

— Şi ce dacă suntem? 

Goble întinse mâna după încă o prăjitură cu cremă, ezită, 
după care se ridică în silă şi merse pentru a se aşeza într-un 
fotoliu lângă Silk. Umney se aşeză de cealaltă parte a lui 
Silk. 

— Deci okay, spuse Frost. Am rezolvat toate problemele 
aşa că putem răpi fata! 

Silk zâmbi: 

— Astea sunt veşti bune. 

Privi în stânga şi în dreapta sa la Goble şi la Umney: 

— V-am spus sau nu v-am spus că lui Mike îi merge 
mintea? 

— Da, ne-ai spus, zise Goble, nescăpându-l din ochii lui 
porcini pe Frost. Aşa că hai să auzim cât este de şmecher. 

Silk se întoarse spre Frost: 

— Dă-i drumul. Vrem să ştim cum îi scoţi din circuit pe 
Amando, pe Marvin şi pe fată. Vrem să ştim cum rezolvi cu 
câinii şi cum neutralizezi gardul. Dă-i drumul! 

Frost îşi făcu numărul. Fără să-i pese de îndemnul lui Silk 
îşi scoase pachetul de ţigări şi-şi aprinse o ţigară cât putu 
de încet. Abia după aceea privi la Silk: 

— Greşit! Tu vorbeşti primul. Eu îţi spun că am rezolvat 
problemele dar nu îţi spun cum până când nu-mi explici 
cum îmi garantezi cele cinci milioane de dolari. Până nu ştiu 
acest lucru nu-ţi spun nimic. 

Goble răbufni: 

— Uite-te la el ce pui de căţea este! Te-am avertizat Lu. 

Frost se ridică iute din fotoliu, îl apucă pe Goble de 
cămaşă, îl ridică în picioare după care îi dădu un brânci 
puternic care îl făcu pe acesta să zboare de-a lungul 
camerei. 

— Mai spune-mi odată aşa butoi de osânză râncedă, îi 
spuse Frost cu vocea lui de poliţist, şi am să-ţi scot dinţii 
prin spatele căpăţânii tale de porc. 

In mâna lui Goble răsări de niciunde un pistol. 

— Mitch! 

Vocea lui Silk era calmă şi mortală. 

Goble se uită furios la Frost după care ascunse arma în 
unul din buzunare. 

Silk continuă: 

— Ai vorbit neîntrebat, Mitch. 

Goble se clătină ca bătut de vânt după care aprobă dând 
din cap. Se întoarse mergând încet şi clătinat la fotoliul lui 
şi se aşeză. 

— lmi cer scuze, Mike, spuse. 

Frost îi zâmbi: 

— Nici o problemă. 

După aceea se aşeză şi îi spuse lui Silk: 

— Suntem în treabă sau mă car şi uităm totul? Te-am 

întrebat cum îmi garantezi, repet, garantezi, că îmi iau felia 
de cinci milioane şi continui după aceea să respir. 

— Dacă îţi spun asta, spuse Silk aproape şoptit, te bagi în 
afacere cu noi? 

— Dacă mă convingi, da. 

— Nu te pripi, Am să te conving dar după ce ţi-am spus 
nu mai este drum de întoarcere pentru tine. Mergi cu noi 
sau am să te omor! 

„Dacă nu te omor eu mai înainte” îşi spuse Frost 
păstrându-şi faţa imobilă. Cu glas tare spuse însă altceva: 

— Nu-i nevoie să mă ameninţi. Convinge-mă că sunt în 
siguranţă, eu şi banii care mi se cuvin, şi sunt cu voi în 
barcă. 

Silk aprobă dând din cap: 

— Imediat cum punem laba pe fată s-a terminat practic 
toată treaba. Este cea mai uşoară şi dulce răpire. Nu vor fi 
nici un fel de represalii. 

Frost scutură scrumul ţigării: 

— Hai, las-o baltă! O să-l omori pe Marvin. Copoii de aici 
sunt isteţi. O să fie bineînţeles represalii şi încă mari. Nu te 
amăgi singur: imediat ce Grandi îşi primeşte plodul înapoi 
treaba o să se încingă urât de tot. 

— Marvin nu o să fie ucis iar Grandi nu o să facă gălăgie, 
îi spuse Silk calm. 

Frost înţepeni uitându-se fix la Silk. 

— De aceea această răpire este atât de dulce, spuse Silk. 
De aceea îţi trebuie o bună planificare. Când ţi-am spus că 
Marvin o să dispară definitiv am vrut numai să-ţi testez 
nervii. Vroiam să fiu sigur că poţi să rezişti la presiunea 
unei crime. Numai că nu va fi nici o crimă dar acum ştiu că 
ai nervii tari şi că ai rezista la presiune chiar dacă s-ar 
întâmpla o crimă. Asta mi-a spus că am ales omul care 
trebuie. Numai că acum poţi să te relaxezi, Marvin va fi 
numai drogat. 

Frost dădu din cap: 

— Atunci eu am să fiu în vizorul poliţiei. Mi-ai spus că o să 
faci în aşa fel încât să arunci bănuiala pe Marvin. 

— Aşa am spus dar era numai un test. Vroiam să văd 
cum reacţionezi. 

Silk se aplecă înainte cu singurul ochi valid strălucind şi 
continuă: 

— Nu vor fi nici un fel de represalii, nimic. Nu vor fi 
poliţişti, nimic. Banii vor fi plătiţi şi fata va fi înapoiată. Iți 
garantez toate aceste lucruri. 

Frost se uită la Goble, după aceea la Umney şi înapoi la 
Silk. 

— Zi mai departe! 

— Ti-am spus mai de mult că Ross poate să scoată o 
informaţie şi de la o scoică şi să ştii că nu am exagerat. 
Când am auzit de încercarea de răpire eşuată de la Roma 
m-am gândit că aş putea să încerc şi eu. Mitch mi-a spus, 
după ce a verificat sistemul de siguranţă al vilei, că nu 
avem nici o şansă. Eu însă am continuat să mă gândesc. 
Aşa încât l-am trimis pe Ross la Roma. S-a întors cu 
informaţii interesante numai că Mitch a ţinut-o pe a lui că 
nu se poate din cauza sistemului perfect de securitate. Aşa 
că nu mi-a rămas altceva mai bun de făcut decât să mă 
gândesc şi după aceea Marcia te-a adus aici, „omul din 
interior.” Îmi spui că ai rezolvat problemele pe care ţi le-am 
dat iar eu îţi spun că informaţiile tale împreună cu 
informaţiile lui Ross ne vor permite să facem cea mai dulce 
răpire din lume 

— Şi care sunt informaţiile lui Ross? 

Silk îşi puse pe faţă zâmbetul de diavol: 

— Foarte bine, am să-ţi spun, dar nu uita: după ce-ţi spun 
eşti în echipă, şi rămâi în echipă, corect? 

— Te cam repeţi, se răsti la el Frost nerăbdător. Care 
sunt informaţiile? 

Silk îl studie atent câteva clipe lungi: 

— Nu am să mă repet niciodată de ajuns. Vreau să 
înţelegi clar că după ce-ţi dau această informaţie eşti pe 
felie cu noi şi acolo rămâi dacă nu doreşti să capeţi o gaură 
mare în căpăţână, corect? 

Cei doi se studiară în tăcere. Ochiul bun al lui Silk arăta 
mortal. Frost realiză că începe să transpire. 

Cinci milioane! 

Cu o voce calmă, sigură şi pe un ton ferm spuse: 

— Care este informaţia? 

Silk continuă să-l privească fix: 

— Chiar vrei să ştii? îl întrebă cu vocea lui cavernoasă. 

— Lasă vrăjeala, Silk, lătră la el Frost. Du-te şi sperie 
copii în parc! Pe mine nu mă sperii. 

Silk rânji la el după care se întoarse încet spre Umney: 

— Foarte bine, dă-i drumul Ross. E cu noi, spune-i! 

— M-am dus peste contabilul şef al lui Grandi, un tip pe 
nume Giuseppe Vessi, începu Umney. Are o mică slăbiciune 
pentru băieţii tineri deşi este însurat cu o tipă bogată. Aşa 
că nu au fost nici un fel de probleme să-l fac să vorbească. 
Toţi bogătaşii din ltalia fac mici şmecherii ca să luxeze 
fiscul. De ani de zile Grandi îşi trage o mare parte din 
profiturile uriaşe pe care le obţine într-un cont cu parolă din 
Elveţia. Vessi s-a ocupat de operaţie. Vessi mai spune că în 
momentul acesta banii pitiţi în Elveţia au cam ajuns la 
treizeci de milioane de dolari. Aşa că l-am strâns puţin cu 
uşa pe Vessi şi am căzut până la urmă la o învoială: elia 
zece milioane şi noi luăm douăzeci de milioane de dolari. Şi 
Grandi nu poate face nimic. Avem fotocopii ale tuturor 
tranzacţiilor făcute în contul din Elveţia. Dacă lui Grandi i-ar 
trece prin minte să facă gălăgie după ce îi răpim fata am 
putea foarte uşor să trimitem aceste copii la fiscul italian iar 
Grandi ar lua uşor cincisprezece ani de mititica, şi Grandi 
ştie asta. Deci nu este nici o problemă dacă putem să 

punem laba pe fată. Noi patru: Lu, Mitch, tu şi cu mine, 
semnăm un document care ne face asociaţi în părţi egale 
iar Grandi ne transferă nouă contul cu parolă din Elveţia. 
Suntem toţi protejaţi, pentru că nici unul nu poate retrage 
partea altuia. Nu este nici o problemă şi, pentru că suntem 
oameni corecţi, îi dăm lui Vessi zece milioane din cele 
treizeci aflate în cont pentru că ne-a vândut pontul. 

— Dar o să ne transfere Grandi contul? întrebă Frost uluit 
totuşi de cele auzite. 

— Sau o face şi-şi primeşte fata înapoi sau nu o face şi 
merge la puşcărie pentru cincisprezece ani. Chiar îl vezi pe 
un om în poziţia lui Grandi să-şi dorească să meargă la 
mititica? întrebă Umney râzând cu gura până la urechi. 

— Ţi-am spus, Mike, că am pus la cale o răpire dulce, 
spuse Silk. Fără curcani, fără necazuri, fără gălăgie, dar 
trebuie să ajungem la fată. Acum spune-ne tu cum. 

— Aş vrea să mă uit puţin la documentul prin care 
devenim toţi patru asociaţi în parte egală la contul din 
Elveţia, spuse Frost. 

— Nu laşi nimic la voia întâmplării, nu-i aşa? 

Silk îşi puse iarăşi pe faţă zâmbetul de diavol. 

— Arată-i-l, Ross! 

Umney se ridică în picioare şi merse până la un birou, 
deschise un sertar şi se întoarse cu o foaie de hârtie pe 
care i-o întinse lui Frost. 

Frost citi cu atenţie ce era scris pe foaia de hârtie. În 
josul foii, la semnături, erau menţionate numele lor. Mai citi 
odată după care dădu din cap satisfăcut: 

— Mda, cred că foaia asta rezolvă totul, spuse şi i-o dădu 
înapoi lui Umney. Corect, sunt mulţumit. Acum am să iau 
fiecare problemă în parte la discutat. Ziua acţiunii, mai 
exact noaptea, este sâmbăta viitoare. Dacă nu vreţi să o 
facem aşa repede va trebui să mai aşteptăm o lună. Am să 
vă explic de ce: Marcia mi-a spus că îl are pe Amando în 

condicuţă în fiecare prima sâmbătă a lunii. Deci săptămâna 
viitoare este început de lună. El vine pe la nouă seara, bea 
ceva, îşi face numărul şi se cară. Din câte spune ea este 
rutină, de fiecare dată acelaşi lucru. Îi daţi ei una din pilule 
şi Amando este aranjat. Am uitat să vă întreb: pilulele astea 
se dizolvă repede şi au vreun gust? 

— Repede şi nici un gust, îi răspunse Silk. 

— Okay, Amando îşi bea paharul şi pe la trei dimineaţa 
este scos din joc. Cum îţi place până acum? 

Silk dădu mulţumit din cap. 

— Până aici este perfect, nici o problemă, spuse. 

— Marvin şi cu mine luăm întotdeauna cina împreună, 
continuă Frost. Şi întotdeauna bem fiecare câteva cutii de 
bere. Deci nici o problemă să-i pasez în pahar o pilulă. 
Duminica următoare răpirii schimbăm turele aşa că este 
foarte normal ca în sâmbăta răpirii să-i spun că sunt obosit 
şi că mă car să mă culc. El se aşează în faţa monitoarelor şi 
pe la două dimineaţa este şi el scos din joc. Deci i-am 
rezolvat pe Amando şi pe Marvin 

Frost făcu o pauză privind la Silk. 

— Eşti cu mine? 

— l-ai aranjat pe Amando şi pe Marvin, spuse Silk. Mai 
departe: ce faci cu câinii? Ce e cu gardul? Cum o droghezi 
pe fată? 

— Fata nu are nevoie să fie drogată, spuse Frost pe cel 
mai calm ton. Ea o să aibă grijă de câini şi tot ea o să aibă 
grijă de gard. 

Goble se aplecă în faţă şi spuse supărat: 

— Uite ce este Lu, tipul ăsta ori îşi bate joc de noi ori este 
nebun! 

Frost se aplecă şi el ameninţător: 

— Grasule, ţi-am suportat destul porcăriile. Mai deschide 
odată gura şi te turtesc! 

— Gura, Mitch, se răsti şi Silk. Nu te băga. 

Se întoarse spre Frost: 

— Ascult, zi mai departe! 

— Grandi a sosit în dimineaţa aceasta la vilă. A vrut să 
vorbească cu mine. 

Frost îi descrise apoi în amănunt discuţia avută cu 
Grandi. 

— Aşa că am reuşit să-i dau jos din spinare pe Amando şi 
pe Suka, concluzionă, şi asta este important. Mai pe 
înţelesul vostru înseamnă că în camera de gardă nu se mai 
primesc musafiri neaşteptaţi. Dar abia acum urmează 
veştile cele mari: Grandi şi Amando s-au cărat de la vilă în 
după amiaza aceasta şi fata a venit la căsuţa mea. E 
nebună de legat. Poţi să ghiceşti ce m-a implorat să fac? 

Tăcu. O pauză de efect pentru a se uita la cei trei bărbaţi 
din faţa lui după care cobori vocea şi continuă: 

— M-a implorat să-i omor tatăl ca să poată fi din nou 
liberă. 

În cameră se instaură o linişte adâncă întreruptă numai 
de zgomotul uşor făcut de instalaţia de aer condiţionat. Silk 
se foi neliniştit în fotoliu, Umney îşi trecu degetele prin păr 
iar Goble scoase un mic guiţat. 

— Poate că voi trei nu vă daţi seama ce înseamnă pentru 
o fată cu un temperament ca al Ginei să stea în spatele 
unui gard letal, rupse într-un târziu liniştea Frost. Fata asta 
are jar în chiloţi. Singura ei scăpare ar fi dacă taică-său 
crapă. Ea ştie asta. Ştie foarte bine că atât timp cât el 
trăieşte ea va rămâne închisă în cuşca ei de aur. 

Frost făcu din nou o pauză de efect. Îşi făcu din nou 
numărul cu aprinsul ţigării în timp ce, din nou, cei trei 
bărbaţi rămaseră nemişcaţi, aplecaţi în faţă aşteptând 
continuarea. 

— Acum am să vă spun şi altceva. Grandi este sonat. În 
sensul că, ştiţi voi... Nu fac decât să repet ce mi-a spus ea, 
dar mie mi s-a părut foarte convingătoare. Ei bine, tipul o 

priveşte galeş, ştiţi voi, galeş, înţelegeţi sau trebuie să vă 
silabisesc? Ea este convinsă de acest lucru. Şi-a făcut de 
cap cu mulţi bărbaţi aşa că se pricepe. Când presa din 
Roma a pus pe prima pagină modul ei de viaţă, Grandi a 
închis-o. Dacă el nu o poate avea atunci nici un alt bărbat 
nu o să poată să o aibă. Vă prindeţi cum stă chestia? 

— Continuă să vorbeşti, spuse Silk nervos. Până acum 
sunt cu tine. 

— Pentru că mi-ai dat asigurări că răscumpărarea va fi 
plătită am făcut toată gândirea plecând de la aceste 
asigurări. Din ceea ce mi-a spus Gina cred că ar fi în stare 
să facă orice pentru a-şi recăpăta libertatea, inclusiv să 
pună pe cineva să-i omoare tatăl. Eu şi cu ea ne întâlnim 
miercuri pentru că Grandi nu ne va sta în cale. Am să o 
întreb cum i-ar plăcea să fie răpită. In starea în care îi sunt 
acum neuronii sunt sigur că o să sară în sus de bucurie. Am 
să-i explic că am trei prieteni foarte buni care sunt dispuşi 
să o ajute să-şi recapete libertatea dar că este nevoie ca ea 
să coopereze. Ea are acces direct din vilă la camera de 
gardă. Am să-i spun că tot ce are de făcut este să intre în 
camera de gardă duminică dimineaţa la ora trei unde o să-l 
găsească pe Marvin drogat. Am să-i spun ce butoane să 
apese pentru a-i băga pe câini în ţarc şi pentru a neutraliza 
gardul. După aceea tot ce are de făcut este să meargă la 
port unde o să o aşteptaţi voi trei şi nu aveţi decât să o 
duceţi la ascunzătoare. 

Frost privi interogativ la Silk: 

— Până aici îţi place? 

— Până aici îmi place. Nu te opri! 

— Unde o ascundeţi? 

— Bineînţeles că aici, unde altundeva? O să-i dăm 
camera Marciei. 

— Perfect. Deci am pus mâna pe fată fără nici un fel de 
probleme. A doua zi dimineaţa mă duc la camera de gardă 

pentru a-l schimba pe Marvin şi-l găsesc drogat, îl chem pe 
Suka, îl găsesc şi pe Amando tot out şi constat că Gina 
lipseşte. În camera de gardă găsesc un plic sigilat pe care 
scrie: „aceasta este cererea de răscumpărare pentru 
Grandi. Fără poliție pentru că altfel...” Deci eu preiau 
conducerea. Am să-l sun pe Grandi. Suka ştie tot timpul 
unde să-l găsească. Până când soseşte Grandi, Marvin şi 
Amando au timp să-şi revină dar eu am să rămân la 
conducere. Grandi o să citească cererea de răscumpărare şi 
o să-şi dea seama că este încolţit. Plăteşte sau merge direct 
la puşcărie. Îi daţi o zi ca să transpire bine după care daţi 
telefon şi, cu puţin noroc, o să fie de acord să se 
întâlnească cu voi. Am să fiu în spatele lui ca să fiu sigur că 
nu încearcă o şmecherie. Ştie că m-am ocupat deja de un 
caz de răpire când lucram pentru „federali” aşa că o să se 
consulte cu mine, sunt sigur că o să mă vrea lângă el tot 
timpul. Veniţi cu documentul de cedare al contului pe care 
el trebuie să-l semneze după care îi restituiţi plodul şi 
dispăreţi în ceaţă. Asta înseamnă că pe scenă rămân eu, 
Grandi şi fata. Ea o să-i spună tăticului să se ducă dracului. 
Am să-i explic lui Grandi că nu are nici o bază legală să o 
ţină cu forţa pentru că ea este majoră. Gina o să o şteargă 
şi ea şi mă doare undeva unde o să se ducă, dar scenariul 
zice că ea trebuie să se care. Eu mă întorc la vilă cu Grandi. 
Când o să accepte ideea că şi-a pierdut fiica definitiv o să 
închidă vila şi o să mă plătească pe mine şi pe Marvin, ca 
de altfel pe tot personalul, după care o să ne spună să 
plecăm. Aşa că eu o să iau fuguţa un avion pentru Elveţia, o 
să-mi ridic partea din răscumpărare care mi se cuvine şi am 
să trăiesc fericit până la adânci bătrâneţi. 

Frost îi zâmbi larg lui Silk: 

— Ce zici? 

Silk aprobă dând din cap. 

— Deştept gândit, Mike! 

Se întoarse la cei doi complici: 

— Voi ce părere aveţi? 

— Imi place, spuse Umney. Mda, deştept gândit! 

Goble se ridică în picioare şi traversă camera până la 
măsuţa pe care se afla tava cu prăjituri şi luă una cu cremă. 

— Eu văd nişte probleme, spuse muşcând din prăjitură. 
Hai să mai repetăm odată scenariul. 

Aşa încât cei patru bărbaţi se aşezară la masă şi luară 
totul de la început. 

După încă o oră Frost îşi împinse în spate fotoliul şi 
spuse: 

— Trebuie să mă întorc la vilă. Sunteţi cu toţi mulţumiţi 
de scenariu dacă pot să o conving pe Gina să coopereze? 

— Ai pus degetul pe rană, spuse Silk Convinge-ne că fata 
cooperează şi batem palma. 

— Am să fiu din nou aici joi seara la ora şase, spuse 
Frost. Am să vreau să capăt un exemplar al documentului 
semnat de voi trei şi am să vreau o copie după scrisoarea 
cu cererea de răscumpărare adresată lui Grandi. 

— Okay, spuse Silk. Se pare că facem afaceri împreună, 
nu-i aşa Mike? 

Frost dădu din cap şi ieşi din cameră. 

Urmă o pauză lungă după care Mitch se sculă în picioare, 
merse la uşă, o deschise şi privi pe coridorul pustiu într-o 
parte şi în alta. 

— Am în golanul ăsta tot atâta încredere cât aş avea într- 
o viperă. 

— Nu-ţi bate capul cu el, spuse Silk având din nou pe faţă 
zâmbetul lui diavolesc. Viperele trebuie ucise, nu-i aşa? 


* 
x x 


Miercuri seara, ora nouă. 
Frost se învârtea fără încetare prin sufrageria căsuţei 
sale. Din când în când îşi pocnea pumnii încleştaţi. Puțin 
142 


după ora opt seara îi văzuse pe Grandi şi Amando plecând 
în Rolls. Mâncase bine la cină după care îi spusese lui 
Marvin că este obosit, îl lăsase în faţa monitoarelor şi se 
întorsese la căsuţa lui. Marvin îi atrăsese atenţia că va da 
drumul la câini fix la ora nouă. 

Privi pentru a mia oară la ceas. Nu mai rezistă şi stinse 
lumina după care privi pe după perdea afară. „Doamne!”, 
se gândi el „cât de greu au putut trece ultimele cinci zile!” 

Nu-l văzuse deloc pe Grandi pentru că fusese în schimbul 
de noapte. Işi petrecuse zilele la plajă. Nu se apropiase de 
Ace of Spades. Acum, în sfârşit, era miercuri, dar nu era 
încă de loc sigur că Gina va veni. Ce fiasco ieşea dacă ea nu 
venea! In acea clipă o zări apărând de după tufişuri şi 
alergând către căsuţa lui. Avea uşa deschisă când ea sosi. | 
se aruncă în braţe lipindu-şi trupul strâns de al lui şi el 
trebui practic să se lupte cu ea pentru a se elibera şi a 
închide uşa. După aceea o luă din nou în braţe: 

— Oh, Mike, am aşteptat şi iar am aşteptat. Fiecare oră 
de aşteptare m-a îmbătrânit cu un an. 

O luă în braţe şi o duse în dormitor. O puse încet în pat 
după care aprinse veioza. Trăsese draperiile în dormitor şi 
ştia că Marvin nu putea să vadă din camera de gardă 
lumina din dormitor. 

— Te-am aşteptat, îi spuse aplecându-se peste ea. Cât 
timp avem? 

— Trei ore, nu mai mult. 

Deja îşi desfăcea fermoarul de la pantalonii strâmţi pe 
care îi purta iar el îi desfăcu sutienul. 

Imbăţişarea lor a fost feroce: două animale neinhibate şi 
când ea ajunse în sfârşit la orgasm scoase un strigăt abia 
controlat. 

Rămaseră întinşi unul lângă altul aşteptând ca respiraţia 
să le revină la normal. Frost îşi trecu braţul pe sub umerii ei 
dar devenea deja conştient de minutele care treceau. 

— Gina, iubito, spuse el strângând-o puţin de umeri, cred 
că am o soluţie pentru tine. 

— Vrei să spui că o să-l omori? 

Privind-o, văzându-i ochii strălucitori Frost simţi fiori pe 
şira spinării. „E clar că este nebună!” gândi. „Joacă foarte 
atent!” îşi impuse. 

— Nu... Am o idee mult mai bună. Vezi iubito, dacă l-aş 
ucide, curcanii mi-ar sări în cap şi atunci ce-am făcut? 

— Eşti deştept, spuse ea aruncându-se peste el şi 
îmbrăţişându-l strâns. Ai să găseşti o modalitate pentru a 
face în aşa fel încât să pară un accident. 

Îmbrăţişarea ei deveni şi mai fermă. 

— Gândeşte-te numai! Dacă ar fi mort ai putea să ai toţi 
banii pe care ţi-i doreşti! 

— De ce eşti aşa de sigură că o să-ţi lase ţie banii? 

— Păi cui altcuiva să-i lase? 

Zâmbi în timp ce degetele ei începură să-i gâdile pieptul. 

— Am să fiu mai bogată decât Cristina Onasis! Miliarde 
de dolari! Poţi să iei cât vrei. Omoară-l, Mike, şi-ţi promit 
cerul şi pământul! 

Frost întoarse capul pentru ca ea să nu poată vedea 
expresia de scârbă de pe faţa lui. 

— Nu, am o idee mai bună: nici un risc, nici un curcan şi 
tu capeţi libertatea pe care ţi-o doreşti atât. 

Ea îl privi ţinând capul puţin aplecat într-o parte. Frost nu 
se putu abţine să nu remarce cât arăta de coruptă şi de 
vicioasă. 

— Ce idee? Ce idee poate fi mai bună decât să-l ucizi pe 
perversul acesta bătrân? 

„Acum este acum” îşi spuse. „Dacă nu este de acord ce 
dracu' fac?” 

Îi vorbi încet şi distinct, privind-o direct în ochi: 

— Ce-ai zice să fii răpită? 

Ochii ei se măriră după care râse din toată inima: 

— Răpită? Mi-ar place, dintotdeauna mi-am dorit să fiu 
răpită! Când proştii ăia au încercat să mă răpească la Roma 
eram aşa de excitată că m-am udat toată. Vrei să mă 
răpeşti, Mike? Mi-aş dori să fiu ascunsă într-un şifonier ca 
Patty Hearst. Mi-ar plăcea să fiu brutalizată, să fiu violată! 

Ascultând-o, privind-o, Frost simţi să îi vine să verse. Se 
rostogoli jos din pat şi se îndepărtă de ea. În timp ce-şi 
trăgea pantalonii ea se trânti pe spate cu sfârcurile sânilor 
tari şi cu picioarele larg desfăcute: 

— Nu fă asta, te rog, spuse ea. Îmi place să te privesc 
când eşti gol. 

Fără să o bage în seamă termină îmbrăcatul după care 
merse la măsuţa de lângă şifonier unde pusese pe o tavă o 
sticlă de scotch şi două pahare. Işi turnă o porţie zdravănă 
şi o bău dintr-o singură înghiţitură. 

— Ceva de băut? 

Ea se strâmbă: 

— Nu, vino aici. Povesteşte-mi despre răpire. 

Îşi mai turnă o băutură, la fel de mare, o trimise urgent 
pe gât în jos după care veni la pat şi se aşeză departe de 
ea. 

— E o idee foarte deşteaptă, începu el, dar mai întâi 
vreau să lămurim lucrurile. Mi-ai spus că nu-ţi pasă de bani. 
Eşti încă de aceeaşi părere? 

Ea îl privi după care dădu afirmativ din cap: 

— Îmi pasă de un singur lucru, spuse ea. Vreau să fiu 
liberă să-mi trăiesc viaţa. Fac ceva pe bani. Tot ce vreau 
este să-mi recapăt libertatea şi să-mi fac de cap. 

— Dacă gândeşti într-adevăr aşa, am răspunsul la 
problema ta. 

— Da, aşa gândesc. Spune-mi! 

— Pot să aranjez să fii răpită. Am prieteni care or să mă 
ajute. 

— Cine? 

— N-are importanţă dar te asigur, iubito, că nu ai de să-ți 
faci probleme din cauza lor. 

Ochii ei îl priviră speculativ: 

— Şi lor ce le iese din toată treaba? 

— Răscumpărarea, bineînţeles. 

— Şi tu cu ce te alegi? 

— Cu o parte din răscumpărare. 

— Aşa deci. Ei bine, te ascult 

Nu era sigur că reuşise să o ademenească dar ştia că nu 
are ce face şi că trebuia să-i dezvăluie planul. In 
următoarea jumătate de oră vorbi pe un ton convingător. li 
explică ce ar trebui să facă ea. li spuse şi despre evaziunea 
fiscală a lui Grandi. 

— Nu poate să facă nimic, iubito, dacă vrea să nu meargă 
la puşcărie. Tu îţi recapeţi libertatea iar eu capăt o bucăţică 
din răscumpărare. Aşa, între noi, trebuie să recunoaştem că 
l-am încolţit, spuse el în loc de concluzie. 

Făcu o pauză, conştient că este leoarcă de sudoare. 

— Ce zici? 

Îşi pocni sânii cu palmele şi îi zâmbi: 

— Minunat, de-a dreptul minunat! 

El o privi neliniştit. 

— Eşti sigură? 

— Bineînţeles că sunt sigură. Deci sâmbătă, voi fi liberă. 

Sări sprintenă din pat şi-l înlănţui. 

— Dar acum hai să lăsăm trăncăneala, Mike. Hai să 
vedem puţină acţiune! 

CAPITOLUL 6 


Frost tocmai terminase să se îmbrace când Suka veni la 
el la căsuţă. 

Frost dormise prost. Deşi aparent Gina acceptase cu 
entuziasm ideea de a fi răpită, ea îl îngrijora totuşi. Era 
aproape sigur ca fuma ţigări cu droguri şi că în noaptea 
trecută venise la el sub influenţa drogurilor. Şi dacă, să 
presupunem, când se trezea de sub influenţa drogurilor îşi 
schimba părerea? Îi repetase, mereu şi mereu, ce are de 
făcut. 

Duminică dimineaţa, exact la ora trei, trebuia să meargă 
la camera de gardă. Acolo urma să-l găsească pe Marvin 
adormit. Trebuia să apese butonul roşu de pe rândul al 
treilea de sus în jos al panoului şi să aştepte cel puţin zece 
minute. După aceea trebuia să apese al patrulea buton de 
la stânga la dreapta de pe acelaşi rând. După aceea trebuia 
să meargă imediat la port unde o va aştepta o barcă. 

— Minunat, formidabil, excitant! repeta ea fără încetare. 

Îi trebuise toată răbdarea din lume pentru a o convinge 
să încerce să memoreze manevrele pe care le avea de 
făcut, dar nu era deloc sigur că ea o să-şi reamintească 
exact butoanele pe care trebuia să le apese. Dacă apăsa 
din greşeală un alt buton toţi curcanii din Paradise City 
urmau să apară pronto. Gândul acesta îl făcea să transpire. 

Frost îşi vărsă nervii pe Suka care după ce bătuse de 
două ori la uşă intrase în sufragerie. 

— Ce dracu’ vrei? îl întreabă agresiv. 

— Domnul Grandi vrea să te vadă, spuse Suka. Vino, te 
rog, după mine. 

Cu nervii încordaţi la maxim Frost îl urmă pe potecă şi în 
interiorul vilei. Suka îl conduse în încăperea în care îl 
întâlnise pe Grandi prima oară. 

Grandi stătea la birou. În spatele lui, în picioare, lângă 

fereastră şi cu mâinile la spate, stătea Amando. 

Frost se opri în prag conştient că Suka se topise. 

— Intră, Frost, spuse Grandi. 

Frost merse până la birou şi se opri în picioare în faţa lui 
Grandi. 

— Plec acum, spuse Grandi. Am vorbit cu Marvin. Din 
această clipă, Frost, tu eşti şeful pazei. Marvin va face ceea 
ce-i ordoni. Ai înţeles? 

— Dacă aşa spuneţi dumneavoastră, zise Frost uluit. 

— Aşa spun. Ai mai multă experienţă decât el. l-a fost 
explicat acest lucru. Din acest moment primeşti nouă sute 
de dolari pe săptămână. 

— Vă mulţumesc, domnule, spuse Frost milităreşte. 

Grandi se aplecă peste birou împungând aerul în direcţia 
lui Frost cu arătătorul lui gras. 

— Ai să munceşti ca să-i meriţi. Fiica mea rămâne aici în 
grija ta. Dacă se întâmplă ceva rău am să fac în aşa fel 
încât să-ţi doreşti moartea. Inţelegi? 

Frost se uită în ochii mici, plini de răutate, şi simţi că-l ia 
ameţeala. 

— Da, domnule. 

Făcu o pauză ca să-şi revină şi continuă: 

— Aşa cum v-am spus... 

Grandi îl întrerupse brusc, tăind aerul cu podul palmei: 

— Ştiu ce mi-ai spus. Fiica mea rămâne aici. Responsabi- 
litatea ta este să-i asiguri siguranţa. Inţelegi? 

Frost inspiră adânc: 

— Da, domnule 

Grandi se întoarse brusc spre Amando: 

— Ai auzit ce am spus? 

— Da, domnule Grandi. 

— Asta este tot, spuse Grandi şi-i făcu semn din mână că 
poate să plece. 

— Scuzaţi-mă domnule, spuse Frost, dar acum pentru că 

m-aţi numit şeful pazei, vreau să ştiu unde vă pot contacta. 

Grandi se aruncă violent în spate şi se lovi de spătarul 
fotoliului aşa de tare încât fu gata să cadă cu fotoliu cu tot. 

— De ce? 

Frost simţea nevoia acută de a-şi linge buzele uscate dar 
se controlă la timp. 

— În cazul în care apare vreo urgenţă, domnule. 

— Ce urgenţă? 

Ochii lui Grandi îl sfredeleau ca două bormaşini electrice. 

Frost simţi brusc că nu-i mai este teamă de şmecherul 
acesta putred de bogat. 

— De unde dracu' vreţi să ştiu? lătră Frost la el cu vocea 
de poliţist. Se poate întâmpla orice. Dacă vreţi să faceţi pe 
omul invizibil este treaba dumneavoastră, dacă însă 
Amando pică sub un camion, dacă Marvin se împiedică şi 
cade în lagună, dacă eu îmi frâng blestematul meu de gât, 
atunci oricare din aceste lucruri constituie pentru mine o 
urgenţă. Mă urmăriţi, domnule Grandi? 

Grandi se relaxă vizibil. 

— Frumos număr, Frost. 

Mâzgăli ceva pe o bucată de hârtie, o îndoi şi o aruncă 
peste birou în direcţia lui Frost. 

— Poţi să suni la orice oră. 

Frost luă bucata e hârtie, făcu doi paşi rigizi înapoi şi 
spuse: 

— Mulţumesc, domnule. 

— Mă bazez pe tine, spuse Grandi. 

— Puteţi fi liniştit, domnule, spuse Frost, după care ieşi 
din birou şi închise uşor uşa în urma lui. 

O oră mai târziu, în căsuţa lui, privind gânditor pe 
fereastră, Frost zări Rolls-ul cărându-l pe Grandi. 

După aceea merse la camera de gardă unde-l găsi pe 
Marvin. 

— Să trăiţi, şefu', spuse Marvin sărind în picioare imediat 

ce-l văzu. 

— Oh, las-o moartă! spuse Frost. Suntem amândoi în 
echipă. Nu mă face pe mine vinovat de ideile lui Grandi. 
Suntem aici ca să ne câştigăm o bucată amărâtă de pâine. 
Nu sunt mai şef ca tine. 

Marvin rânji la el privindu-l neconvins: 

— Mda, deci hai să ne câştigăm pâinea. Deci tu eşti acum 
şeful. Ce idei noi ai? 

— Eu găsesc că sistemul de protecţie este perfect. Am de 
gând să mă duc la ocean să fac o baie. Ţii minte? Azi este 
ziua mea liberă. 

— Şi totuşi gândeşte-te, Mike. Poate îţi vine vreo idee. 
Cine ştie? Poate ai idei. 

Frost făcu rapid trei paşi spre el şi-i trase un pumn uşor în 
piept: 

— Suntem organizaţi, Jack. Nu este nici o problemă cu 
sistemul de siguranţă, nu este nici o problemă între noi. 
Bogătaşul acesta nesimţit a vrut să facă pe nebunul cu noi. 

Marvin se relaxă 

— Când ai de a face cu un bandit de talia lui se poate 
întâmpla orice. Okay, Mike, lucrurile între noi doi sunt clare. 
Sunt de acord să facem echipă. 

Deşi întâlnirea cu Silk era fixată la ora şase seara Frost 
nu văzu nici un motiv pentru a aştepta. Aşa încât imediat 
ce-l părăsi pe Marvin merse direct la Ace of Spades unde 
ajunse puţin peste ora două şi jumătate. 

Restaurantul era plin, dar Umney, care se plimba printre 
clienţi şi le arăta dinţii, îl văzu imediat şi veni la el. 

— Unde este Silk? întrebă Frost. 

— Este ocupat dar nu durează mai mult de o jumătate de 
oră. Ce-ai zice să iei prânzul, Mike? 

— Unde este Marcia? 

— Pe spate. Nici eu n-am mâncat încă. Ce-ai zice de o 
salată de homar, corect? 

Frost îşi dădu seama că îi este foame. 

— Okay. 

Umney îl conduse la un separeu. Imediat apăru şi 
chelnerul. 

— Ceva de băut înainte? 

— Sigur, gin cu gheaţă. 

Frost se aşeză la masă şi privi în jur. Separeul avea mai 
multe mese. Într-un colţ erau două tinere în şorturi viu 
colorate şi topless. 

Una dintre ele avea sânii mici ca două piersici, cealaltă 
avea sânii mari şi căzuţi încât Frost avu impresia că mai au 
puţin şi pică pe masă. În alt colţ un grăsan mai în vârstă 
mângâia mâna unui băiat blond care chicotea. 

Chelnerul îl întrerupse şi, în timp ce le aşeza băuturile pe 
masă, Frost spuse: 

— Drăguţi clienţi aveţi pe aici! 

— Degeneraţi, dar plini de bani, spuse Umney indiferent. 
Şi cum suntem toţi ahtiaţi după bani... 

— Aici cam ai dreptate, îl aprobă Frost. 

Sosi şi salata de homar. 

În timp ce atacau mâncarea Umney întrebă: 

— Ai rezolvat, Mike? 

— Am rezolvat. 

Umney duse furculiţa la gură: 

— Lu va fi bucuros să audă veştile cele bune. 

— Nu te simţi obligat să-mi faci conversaţie, acum 
mănânc, spuse Frost. 

Mâncară în linişte şi, după ce terminară, Frost se aşeză 
mai comod în fotoliu şi spuse: 

— Du-te şi găseşte-l pe Silk. 

Umney îl găsi pe Silk în poligonul de tir. Tocmai câştigase 
trei mii de dolari de la un playboy care se crezuse cel mai 
bun trăgător din oraş până când avusese proasta inspiraţie 
să facă concurs cu Silk. 

— Frost este aici, spuse Umney. Zice că a rezolvat. Face 
pe durul. 

— Toţi fac pe durii, îi răspunse Silkk cu un zâmbet 
batjocoritor, întinzându-i pistolul lui Moses. Hai să vedem cu 
ce noutăţi a venit. Unde este Mitch? 

— La bucătărie, unde altundeva? Bagă în el. 

Cinci minute mai târziu Frost, Silk, Umney şi Goble erau 
aşezaţi la masa mare aflată în camera ale cărei ferestre 
dădeau spre piscină. 

Cei trei bărbaţi ascultară în linişte în timp ce Frost le 
descria ultimele noutăţi. 

— Aşa că am rezolvat, trase concluzia Frost. S-ar putea 
să am unele mici probleme cu fata pentru că fumează ţigări 
cu droguri. Vrea să fie răpită. Există şi posibilitatea ca în 
ultimul moment să-şi schimbe părerea dar acesta este un 
risc pe care trebuie să ni-l asumăm. 

— Dacă neutralizează gardul astfel ca noi să putem intra 
poate să-şi schimbe părerile ei tâmpite ori de câte ori vrea, 
spuse Silk. 

— Acum vreau pastila pentru Marvin, spuse Frost. 

Silk scoase o cutie mică de medicamente. 

— Tot ce ai de făcut este să-i pui pastila aceasta în 
pahar. După şase ore nu o să mai ştie nimic despre el. 

— Cât timp? 

— Garantat şapte ore. 

— Deci eu îi strecor pastila în pahar la ora opt, adoarme 
la ora două dimineaţa şi iese din nou la suprafaţă la ora 
nouă, corect? 

— Garantat. 

— Şi Amando? 

— Marcia o să aibă grijă de el. O să-şi revină tot pe la 
aceeaşi oră. 

— Deci, totul este okay. Hai să vedem puţin hârtiile. 
Vreau să văd cererea de răscumpărare. 

Umney, plin de importanţă, deschise o geantă diplomat şi 
scoase o foaie de hârtie. 

— Uite, asta este, este o ciornă, dacă vrei putem să o 
modificăm. 

Nota era scurtă: 

„Semnează ordinul de transfer alăturat adresat către 
National Bank, Lugano. Ai să primeşti instrucțiuni prin 
telefon referitoare la modul în care ne vei înmâna ordinul 
de transfer. Fă vreo şmecherie şi nu numai că vei merge 
direct la închisoare pentru evaziune fiscală (vezi că am 
ataşat fotocopii ale ordinelor de transfer scrise de mânuta 
ta) dar nu îti vei mai vedea niciodată fata.” 

Frost aprobă dând din cap: 

— Okay şi acum ordinul către bancă pe care trebuie să-l 
semneze. 

Umney scoase la fel de important o altă foaie de hârtie. 
Era o scrisoare, care trebuia semnată de Grandi, către 
National Bank, Lugano, prin care Grandi le dădea 
instrucţiuni să vireze din contul G-556007 în contul N-88073 
deschis la Ferandi Bank din Zurich suma de treizeci de 
milioane de dolari. 

Frost se uită întrebător la Silk: 

— Ce înseamnă contul 88073? 

— Am deschis de mai mulţi ani un cont cu parolă la 
Ferandi, spuse Silk calm. Mă cunosc aşa că nu este nici o 
problemă să fac operaţii la nivel de treizeci de milioane de 
dolari. Este o bancă particulară şi toţi clienţii lor vor să 
ascundă bani sub covor: evaziune fiscală, staruri de 
cinema, preşedinţi care simt că nu vor mai rezista mult, nici 
o problemă. 

— Deci toţi banii merg în contul tău personal? Nu cred că 
aşa ne-am înţeles. 

— Nu avem cum face altfel dar suntem toţi asiguraţi. 

Silk pocni din degete la Umney care scoase o a treia foaie 

de hârtie. 

Frost o studie. Era un ordin de plată câtre Ferandi Bank 
prin care se stipula că banca va plăti câte cinci milioane de 
dolari către fiecare din persoanele semnate în josul paginii 
(care urmau să-i demonstreze identitatea prezentând 
paşaportul). Sumele de câte cinci milioane urmau să fie 
plătite din suma de treizeci de milioane intrată în cont prin 
transfer din contul G-556007 de la National Bank, Lugano. 
Ordinul de plată mai prevedea plata sumei de zece 
milioane de dolari către domnul Giuseppe Vessi, la cererea 
acestuia. 

— Semnăm toţi hârtia asta şi după aceea fiecare are câte 
o copie, spuse Umney. Imediat cum punem laba pe fată eu 
îi telefonez lui Grandi. Aranjez cu el să mă întâlnesc la 
motelul Three Square care este un punct de întâlnire foarte 
strategic. Lu şi cu Mitch or să fie şi ei acolo dar fără să bată 
la ochi. 

Făcu o pauză după care continuă: 

— Nu-şi poate permite să trişeze, dar oricum noi te avem 
ca „om din interior”. Dacă ai impresia că o să cheme poliţia 
sau să facă pe şmecherul cu noi dai alarma. Am o mică 
jucărie aici, spuse şi scoase din geantă un fel de pager. Eu 
am perechea lui, continuă. Dacă ţi se pare că Grandi vrea 
să se joace cu noi nu ai decât să apeşi butonul roşu şi 
pager-ul meu se va activa iar operaţia se anulează, dar atât 
cât pot eu să-mi dau seama nu-şi va permite să facă pe 
şmecherul. 

— Okay, spuse Frost. Deci ai ordinul de transfer către 
bancă semnat. Şi după aia? 

— Lu ia primul avion pentru Zurich şi verifică efectuarea 
transferului. Îmi dă lumina verde când banii sunt în contul 
lui şi eu eliberez fata. După aceea, când se risipeşte ceața, 
să zicem după o săptămână, zburăm toţi trei şi ne întâlnim 
cu Lu. Ne luăm fiecare porţia şi ne despărţim. Cum ţi se 


155 


pare? 

Frost rămase nemişcat şi se gândi mult timp după care 
se întoarse spre Silk. 

— Ce se întâmplă dacă unul din noi moare? 

Faţa lui Silk deveni de piatră: 

— Cine zice că o să moară cineva? 

— Eu zic, spuse Frost, după care se aplecă spre Silk şi 
continuă: până acum este numai vrăjeală. Unde este poliţa 
mea de asigurare de viaţă? Nimic nu poate opri pe vreunul 
din voi să bage un glonţ în mine imediat ce aţi obţinut 
ordinul de transfer semnat de la Grandi. Nu semnez nimic 
dacă nu puneţi o clauză suplimentară în această înţelegere. 
Sau sunteţi de acord sau înţelegerea cade. 

— Ce clauză? întrebă Silk. 

— Dacă la o lună după ce sosesc în contul tău banii de la 
Grandi, vreunul din noi nu şi-a ridicat partea aceasta merge 
automat ca donaţie anonimă la fundaţia pentru cercetări 
medicale Oxfam. 

Frost rânji la Silk: 

— Să nu-ți închipui că sunt un mare filantrop. Clauza asta 
înseamnă pur şi simplu că nu merită să vă asumaţi riscul să 
mă omorâţi şi că nu merită să-mi asum riscul să vă omor pe 
voi trei. Te prinzi? 

Silk râse strâmb: 

— Okay. 

Se întoarse spre Umney: 

— Ross, fă modificarea aşa cum vrea Mike. 

Umney dădu din umeri după care îi zâmbi lui Frost: 

— Aha, m-am prins, Mike, nu ai încredere în nici unul din 
noi. 

— Poţi să fii sigur de acest lucru, spuse Frost şi se ridică 
în picioare. Mă duc la ocean să fac o baie şi mă întorc peste 
o oră. Până atunci aveţi tot timpul să faceţi modificarea. 

După ce acesta plecă Goble spuse cu ciudă: 

— Te-am avertizat ce pui de căţea este, Lu. 
— Nu încearcă şi el nimic altceva decât să spere că o să 
trăiască, spuse Lu zâmbind din nou drăceşte. 


* 
x x 


Înainte de a se întoarce la vila lui Grandi, Frost se opri la 
National Florida Bank şi depuse într-un seif copia 
contractului cu cei trei. Era acum rezonabil de sigur că îşi 
acoperise spatele dar oricum nu avea de gând să rişte 
nimic în continuare. Când făceai afaceri cu un nemernic de 
teapa lui Silk cea mai mică scăpare era în mod cert ultima 
greşeală. 

„Încă două zile până la ziua „Z”, se gândi în timp ce 
deschidea uşa căsuţei sale. „Acum totul depinde de Gina. 
Dacă se răzgândeşte... dacă apasă greşit pe butoane...!" 

Se întrebă ce făcea ea acum. În timp ce mergea spre 
căsuţa lui îl văzuse pe Amando aşezat la o masă plină cu 
hârtii dar nu văzuse nici urmă de Gina. 

Îşi puse uniforma şi mai târziu merse la camera de gardă. 
Se făcuse de acum opt fără un sfert. Il găsi pe Marvin 
relaxat, aşezat în faţa monitoarelor. 

— Te-a distrat bine, Mike? îl întrebă întorcându-se. 

— Lucrez puternic la bronzarea pielii, spuse Frost 
aşezându-se lângă el. Ceva acţiune? 

— Gina este bolnavă, spuse Marvin aprinzându-şi o 
ţigară. 

Frost înlemni. 

— Ce-ai spus? 

— N-am văzut-o toată ziua prin curte aşa că l-am întrebat 
pe javra cea bătrână. Mi-a spus că zace în pat şi să nu mă 
preocup. 

„Cristoase!” se gândi Frost. „Asta mai lipsea!” 

— Ceva grav? 

Marvin dădu indiferent din umeri: 

— Nu ştii cum sunt femeile, chestia aia? A fost şi doctorul 
dar cred că nu este decât chestia aia. 

— Cum dracu’ să-ţi doreşti să fii fată? spuse Frost 
inspirând puternic. 

— Mda. Oricum am fost bucuros că nu a mai trebuit să o 
supraveghez toată ziua prin curte. 

Marvin scutură scrumul de ţigară după care spuse: 

— Ştii ceva? Strict între noi doi, eu cred că are ceva la 
scufiţă. Cred că îi filează rău de tot o lampă. 

Frost deveni foarte atent: 

— Ce te face să spui asta, Jack? 

— Eu am supravegheat-o mult mai mult decât tine, 
continuă Marvin. Nu se comportă ca o fată normală. Este 
ceva la ea care mă deranjează, cred că este sonată rău de 
tot. 

Frost îşi aminti de ochii Ginei strălucind febril, de 
atingerea degetelor ei, de dorinţa ei de a-şi vedea tatăl 
mort. „Sonată este cuvântul cel mai potrivit” gândi el. 

— Nu te poţi aştepta ca o fată care trăieşte în cuşcă ca 
un animal să fie normală, spuse. 

— Aşa este. 

Marvin îşi frecă bărbia după care dădu din umeri: 

— Mi-a cerut să-i dau un pistol. 

Frost se holbă la el: 

— Un pistol? 

— Mi-a spus că s-ar simţi mai în siguranţă dacă ar avea 
un pistol. Mi-a spus că îi este frică de javra cea bătrână. Mi- 
a spus că atunci când rămâne cu el are sentimentul că vrea 
să o violeze. 

— Cred că şi mie mi-ar fi frică să-l ştiu pe javră bătrână în 
jurul meu. Şi ce i-ai spus? 

— l-am spus că nici să nu se gândească că am să-i dau 
vreo armă, dar că oricum eu sau tu suntem în permanenţă 
aici şi nu are de ce să-i fie frică. 

În clipa aceea se auzi o bătaie la uşă semnalând că 
sosise cina. Suka asculta de ordinele lui Grandi şi nu mai 
intra în camera de gardă. 

Frost se ridică în picioare, descuie uşa şi ieşi pe holul slab 
luminat la timp pentru a-l vedea pe Suka îndepărtându-se. 
Cără pe rând cele două tăvi cu mâncare. 

— Arată bine, spuse aşezând şi a doua tavă pe masă. 
Aduc imediat şi berea. 

Merse la frigider, luă două cutii şi le deschise stând cu 
spatele la Marvin. Işi aduse aminte că sâmbătă seara va 
repeta gestul numai că atunci va pune în cutia lui Marvin 
pilula pe care i-o dăduse Silk. 

— Sunt aşa de fericit că am un fecior, spuse Marvin 
începând să mănânce. Duminică am aranjat să-l duc la 
parcul de distracţii. E înnebunit să se dea în căluşei. 

Marvin vorbi despre fiul său tot timpul cât dură cina în 
timp ce Frost îl asculta numai cu o ureche. După ce Marvin 
plecă Frost se trânti în fotoliul din faţa monitoarelor. Văzu 
cum sunt eliberaţi câinii. Asta era rutină, mintea lui era la 
Gina. 

După mijlocul nopţii, foarte îngrijorat din cauza Ginei, nu 
mai rezistă: merse la uşa care ducea în vilă, o descuie şi o 
întredeschise. Holul era scufundat în întuneric. Rămase 
nemişcat ascultând atent şi, pentru că nu auzi nici un 
zgomot, scoase de la buzunarul de la piept o lanternă mică, 
ieşi repede pe hol, închise şi încuie uşa. Işi dădea seama 
cât risca. Dacă îl prindea Amando toată operaţiunea sărea 
în aer, dar dorinţa de a o controla pe Gina, de a verifica că 
nu este bolnavă de-adevărat şi de a se convinge odată în 
plus că vrea într-adevăr să fie răpită fu mult prea puternică. 

Mergând repede, cu paşi de pisică, silențios, ajunse la 
scări şi le urcă rapid. Se opri în capul scărilor, ascultă iarăşi 
câteva clipe, după care merse iute la uşa camerei fetei. 
Intoarse mânerul clanţei, apăsă uşor şi înjură în gând atunci 

când uşa scoase un mic scârţâit. În timp ce o deschidea 
văzu că în cameră ardea o mică veioză pe noptieră. Intră în 
cameră mişcându-se repede şi închise uşa în urma sa. 

Gina stătea întinsă în pat iar veioza îi lumina chipul palid. 
Se ridică ca un arc în pat holbându-se la Frost după care 
faţa ei se lumină de un zâmbet. 

— Mike, şopti ea întinzându-şi braţele spre el. 

El merse iute la pat şi-i apucă mâinile. 

— Te simţi bine? întrebă. Marvin mi-a spus că eşti 
bolnavă. 

Ea chicoti iar sunetul pe care îl scoase îi încreţi nervii lui 
Frost. 

— N-am nimic. Am vrut să-mi bat joc de javra bătrână 
aşa încât nu m-am dat jos din pat. 

Degetele ei se mişcau agile pe trupul lui Frost. 

— Hai să facem dragoste, Mike. Nu ştiu cum ai făcut dar 
parcă m-ai fermecat. Nu fac decât să te aştept şi iar să te 
aştept. 

De ce oare degetele ei uscate îi sugerau picioarele de 
păianjen pe care le simţise adesea pe pielea lui în jungla 
din Vietnam? Îi îndepărtă mâinile privind-o atent. Da, exact 
aşa cum spusese Marvin, „sonată” era cuvântul potrivit. 

— Nici o şansă, spuse, iar vocea lui era joasă şi răguşită. 
Ascultă-mă bine păpuşico, am aranjat totul. Am riscat ca 
dracu' dar trebuia să vorbesc cu tine. M-am speriat când 
am auzit că eşti bolnavă. Dacă nu uiţi ce trebuie să faci, o 
să fii liberă. 

Ea nu renunţă aşa de uşor şi mâinile începură să-l pipăie 
prin pantaloni. El îi îndepărtă însă din nou mâinile. 

— Gina, mai târziu. O să avem timp să facem dragoste 
până nu o să mai poţi, dar acum trebuie să mă întorc la 
camera de gardă. Eşti sigură că ţii minte ce trebuie să faci? 

Ea se trânti bosumflată înapoi pe pernă: 

— Bineînţeles că ţin minte. Trei dimineaţa, duminică, 

merg la camera de gardă, apăs butonul roşu din rândul trei 
de sus în jos de pe panou. Acesta cheamă câinii la ţarc. 
Aştept zece minute, apăs al patrulea buton de la stânga la 
dreapta de pe acelaşi rând. După aceea plec imediat la port 
unde mă aşteaptă prietenii tăi, corect? 

— Corect. 

Frost se ridică în picioare şi se forţă să zâmbească: 

— Fă tot ce mi-ai spus acum şi vei fi liberă să-ţi trăieşti 
viaţa. 

Merse la uşă, îi făcu cu mâna, privi precaut pe coridor 
după care merse silențios înapoi la camera de gardă. 

In timp ce se aşeza în faţa monitoarelor îşi spuse că 
făcuse tot ceea ce era omeneşte posibil. De acum operaţia 
care urma să-i aducă cinci milioane de dolari depindea 
numai de Cel de sus. 


* 
x x 


Vineri şi sâmbătă fură două zile nesfârşite. _ 

Frost se tinu departe de Ace of Spades. Işi petrecu 
timpul, orele lungi, pe plajă. Nu putea să se gândească 
decât la ceea ce însemnau pentru el cinci milioane de 
dolari. 

Din când în când câte o păpuşică îmbrăcată, sau mai bine 
zis dezbrăcată, într-un bikini minuscul trecea pe lângă el şi-l 
întreba dacă nu cumva se simte singur. El le huşui pe toate. 
O să aibă tot timpul să se gândească la păpuşici după ce-şi 
primea banii. 

În sfârşit se făcu sâmbătă seara. 

„Asta este!” îşi spuse mergând spre camera de gardă. 
Avea pilula pentru Marvin. Îi telefonase Marciei şi ea îi 
spusese că Amando îi confirmase că vine la ora nouă seara. 
Deci şi Amando era rezolvat. 

Frost îl găsi pe Marvin în camera de gardă. 

— Te-ai distrat bine? 

Întrebare de rutină. 

— Da, şi tu ai avut probleme? 

— A stat iar toată ziua în cameră aşa că a fost simplu. 
Nici o problemă. 

Frost merse direct la frigider. 

— Mor de sete. Tu cum stai? 

— Cine refuză vreodată o bere? 

Frost scoase două cutii din frigider, se întoarse cu spatele 
la Marvin, le deschise şi puse pilula în una din ele. Se uită 
îndelung la pahare pentru a da timp pilulei să se dizolve 
după care turnă din cutii. Îi dădu lui Marvin paharul în care 
se afla berea cu drogul. Băură. 

— Bine a picat berica asta, spuse Marvin, oftând de 
plăcere. Mâine am toată ziua program cu puştiul meu. 

„Mâine, se gândi, Frost, o să fie iadul pe pământ”. 

Mai vorbiră de una de alta şi apoi se auzi o bătaie în uşă. 

— Ora cinei, spuse Frost ridicându-se în picioare şi 
mergând la uşă. 

Băgă înăuntru cele două tăvi cu mâncare. 

În timp ce începeau să mănânce Marvin spuse: 

— Schimbul de zi este uşor, Mike. Tot ce ai de făcut este 
să te fâţâi prin curte şi să te dai ocupat. Ai grijă că javra cea 
bătrână o să stea cu ochii pe tine. Stai departe de Gina. Nu- 
i vorbi. Tu fă-ţi rondul. 

— Bineînţeles. 

Terminară de mâncat şi Frost se ridică în picioare.:. 

— În seara asta mă culc devreme. Ne vedem mâine 
dimineaţă la ora opt, okay? 

— Să nu întârzii. Vreau să dorm câteva ore. l-am promis 
puştiului că îl scot la plimbare la prânz. _ 

— Am să fiu la fix, spuse Frost şi plecă la căsuţa lui. Işi 
puse ceasul să sune la ora unu după care se dezbrăcă de 
uniformă şi se întinse în pat, stinse veioza dar nu reuşi să 
adoarmă. 

Orele începură să se târască: nouă, zece, unsprezece, 
miezul nopţii. Nerăbdător aprindea mereu veioza pentru a 
vedea ce oră este. Încă trei ore! Îşi dădu seama că 
transpiră. Se dădu jos din pat şi făcu un duş rece. Oare ce 
făcea Gina? Încă nu era liniştit în privinţa ei. În timp ce se 
ştergea cu prosopul îşi dădu seama că era sub presiune 
maximă. Şi dacă ea se răzgândea? Îşi aminti vorbele lui 
Marvin: „este sonată rău de tot” Se strâmbă dând din 
umeri. Acum nu mai putea face nimic. Poate doar să spere. 

Îşi trase nişte pantaloni şi-şi puse o cămaşă neagră după 
care stinse lumina şi se duse la fereastră. Văzu unul din 
câini trecând prin faţa căsuţei. Rămase în faţa ferestrei 
privind din când în când la ceasul brățară. Acele ceasului se 
mişcară încet şi se făcu ora două dimineaţa. Frost stătea 
nemişcat. De-acum, dacă putea să aibă încredere în Silk, 
Marvin era scos din circulaţie. Şi Amando trebuia să fie în 
aceeaşi stare. Îşi şterse transpiraţia de pe faţă cu dosul 
palmei. Şi dacă Gina aţipise? Nu putea face nimic. Nu putea 
decât să aştepte. 

Aşa că aşteptă. După aceea, când acele ceasului 
ajunseră în sfârşit la ora trei se ridică. Dacă Gina vorbise 
serios ar fi trebuit acum să iasă din dormitorul ei şi să 
coboare la camera de gardă. Primul lucru pe care trebuia 
să-l facă era să apese butonul care declanşa fluierul pe care 
numai câinii îl puteau auzi. Dura zece minute până când 
ajungeau toţi în ţarcul lor. 

Frost rămase la fereastră cu inima bătându-i tare, cu 
gura uscată. După aceea, după o aşteptare interminabilă de 
zece minute, îşi scoase arma din tocul de la şold şi ieşi 
afară în aerul fierbinte şi umed. 

începu să meargă încet, cu grijă, silențios, spre camera 
de gardă, ochii lui cercetând atent întunericul, gata să tragă 
dacă vreunul din câini sărea la el. Ajunse fără probleme la 
camera de gardă. 

Oftând uşurat deschise uşa camerei de gardă şi intră 
înăuntru, încăperea era luminată. Marvin stătea prăvălit pe 
spate în unul din fotolii. 

Frost îl privi scurt după care privi la panoul cu butoane. 
Butonul roşu, care chema câinii înapoi, avea becul aprins. Şi 
butonul care oprea curentul în gard avea becul roşu aprins. 

Deci nebuna îşi amintise exact şi făcuse ce trebuie! 

Frost se aplecă asupra lui Marvin şi-l privi atent după 
care dădu satisfăcut din cap. Pilula îşi făcuse efectul! 

Rămase nemişcat gândindu-se la Gina care ajunsese 
probabil la port. Urma să găsească acolo aşteptând-o, 
gondola care îi va reda libertatea 

Frost îşi şterse faţa transpirată. 

Prima fază a operaţiunii mersese şnur! 


* 
x x 


Umney întoarse şalupa spre portul lui Grandi. Goble 
stătea în vârful bărcii. Se făcuse ora 03:17. Laguna era 
scufundată în întuneric. 

— Mai la dreapta, spuse Goble, şi mergi încet. 

Umney opri motorul şi şalupa îşi continuă drumul sub 
efectul inerţiei. 

Amândoi erau foarte nervoşi. Silk îi lăsase singuri să se 
descurce: 

— Puneti laba pe ea şi aduceţi-o aici! le ordonase. 

Goble aprinse scurt lanterna puternică pe care o avea cu 
el. 

— Uite-o! Hai să mergem! 

Şalupa ridică botul în momentul în care Umney porni 
motorul şi acceleră puternic. Goble aprinse din nou scurt 
lanterna pentru a verifica direcţia şi amândoi bărbaţii 
putură să o vadă pe Gina pe mal. 

Le făcu cu mâna când şalupa ajunse aproape de ea. 

— Salut, le spuse veselă. Sunteţi prietenii lui Mike? 

— Corect, domnişoară Grandi. 

Umney primise instrucţiuni precise de la Silk: trebuia să-i 
aplice tratamentul V.I.P. 

— Numai o secundă, vă rog. 

Îl lăsă pe Goble să lege barca de mal şi sări lângă ea. 

— Vreo problemă, domnişoară Grandi? 

Ea chicoti încântată: 

— Absolut super şi ultra. Am şi bagaj. 

Lângă ea se afla o valiză mare şi o geantă de voiaj. 

— Îmi  permiteţi să mă ocup eu de bagajul 
dumneavoastră? spuse Umney şi-i trecu lui Goble în barcă 
cele două bagaje. 

— Unde mergem? întrebă Gina. 

— Am aranjat totul pentru dumneavoastră, domnişoară 
Grandi, spuse Umney. Daţi-mi voie să vă ajut. 

Ea se uită la şalupă după care se lipi de el şi spuse: 

— Mi-e frică să nu cad în apă. 

Umney îi simţi degetele care se mişcau pe trupul lui. 

Chicoti din nou: 

— Da’ ştiu că eşti musculos! 

El o luă scurt în braţe şi o cobori în şalupă în timp ce 
Goble ţinea ambarcaţiunea nemişcată. 

„Peste ce naiba am dat aici?”, se întrebă Umney în tăcere 
coborând şi el în barcă şi pornind motorul. Merseră cu 
spatele până ce şalupa ieşi din port 

Gina îl privi pe Goble în semi întunericul care-i înconjura. 
Degetele ei atinseră umerii împănaţi cu grăsime. 

— Mănânci prea mult, spuse şi merse în spatele şalupei 
lângă Umney. 

Acesta râse mulţumit şi imediat ce ea se aşeză pe bancă 
lângă el o trase aproape. 

* 
x x 


La ora şapte şi jumătate dimineaţă Frost, care nu 

dormise de loc, îşi puse uniforma. 

Se bărbierise cu grijă, făcuse duş dar, privind în oglindă 
în timp ce se bărbierea, îşi dăduse seama că are faţa trasă 
şi cearcăne sub ochi. Aşteptă până la ora opt fără zece 
după care părăsi căsuţa şi merse la camera de gardă. Ştia 
că la ora opt fix Suka va duce tăvile cu micul dejun. Va bate 
la uşă şi se va căra. 

Frost intră în camera de gardă. 

Marvin zăcea exact în poziţia în care îl lăsase, în fotoliu, 
sforăind şi respirând greu. 

Frost începu să-şi facă numărul: îl ridică pe Marvin în 
picioare, îl zgâlţâi după care îl lăsă să se prăbuşească în 
fotoliu în clipa în care auzi bătaia în uşă. 

— Suka! 

Luându-şi inima în dinţi Frost deschise uşa. 

Suka se îndepărta deja. 

— Suka, lătră la el Frost. Marvin este bolnav sau nu ştiu 
ce are. Vino să te uiţi şi tu la el. 

Suka se opri, făcu o pauză şi abia după aceea se întoarse 
pentru a privi la Frost. După aceea se mişcă surprinzător de 
repede, trecu pe lângă Frost şi intră în camera de gardă. Se 
aplecă asupra lui Marvin, îl zgâlţâi, îi trase câteva palme 
după care se ridică cu faţa lipsită de orice expresie. 

— Drogat. 

Continuând să-şi facă numărul Frost se întoarse spre 
panoul de comandă şi exclamă: 

— Gardul a fost neutralizat. Vezi imediat ce este cu 
domnişoare Grandi. Eu am să-l alertez pe Amando. Unde îl 
găsesc? 

— Am să o fac eu, spuse Suka şi o luă la fugă spre scări. 

Frost rămase la baza scărilor aşteptând. Se uită la ceasul 
brățară. Era ora opt şi cinci minute. Peste încă cinci minute 
Silk va telefona. 

Suka apăru în capătul scărilor. 

— Miss Grandi nu aici! Domnul Amando drogat! 

— Scotoceşte casa! spuse Frost. Convinge-te că nu este 
aici! 

În timp ce Suka cobora scările telefonul din camera de 
gardă începu să sune. 

— Stop! spuse Frost. 

Întinse mâna spre Suka: 

— S-ar putea să fie necazuri. Vreau să asculţi. la al doilea 
receptor. 

În timp ce Suka facea ceea ce i se spusese Frost ridică 
receptorul principal: 

— Alo! 

— Spune-i lui Grandi că e vorba de o răpire. 

Frost presupuse că Silk îşi pusese o batistă pe gură dar 
vocea îi era totuşi foarte amenințătoare. 

— Fata lui este la noi. O să sunăm din nou mâine 
dimineaţă la aceeaşi oră. Spune-i că nu vrem copoi. 

Şi legătura fu întreruptă. 

În timp ce punea receptorul jos Frost se uită la Suka care 
se holba la el. 

— S-ar putea să fie o cacealma, spuse. Scotoceşte casa. 
Convinge-te că nu este pe undeva prin casă. 

— Nu cacealma, spuse Suka cu ochii plini de groază. Mai 
bine tu chemi pe domnul Grandi. 

Frost ridică din nou receptorul şi sună pe paznicul de la 
bariera aflată la intrarea în curtea vilei. Îi spuse că nimeni 
nu are voie să părăsească proprietatea. li ordonă de 
asemenea să nu lase pe nimeni din personalul vilei să intre. 
Oamenii trebuiau să îşi ia liber. 

— Ai înţeles că nimeni nu are voie să iasă fără 
permisiunea mea? 

— Aveţi necazuri acolo? întrebă paznicul de la poartă. 

— Totul este sub control, spuse Frost sec. Respectă 
ordinele pe care ţi le-am dat. 

Închise şi văzând că Suka încă îl priveşte din pragul uşii îi 
făcu semn să plece: 

— Scotoceşte casa! 

Aşteptă până când Suka dispăru după care scoase din 
buzunarul de la piept foaia de hârtie pe care Grandi îi 
scrisese numărul de telefon de la New York. Formă numărul 
şi în timp ce aştepta ca cineva să-i răspundă Marvin începu 
să geamă după care deschise ochii şi se aşeză mai bine în 
fotoliu. Se frecă lung la ochi. 

O voce spuse la telefon: 

— Reşedinţa domnului Grandi. 

Frost încercă să şi-l imagineze pe cel aflat la capătul 
celălalt al firului: probabil un majordom de nota zece 
importat pe bani grei din Anglia. 

— Trebuie să vorbesc neapărat cu domnul Grandi, spuse 
Frost. Spune-i că îl sună Frost de la vila Orchid. Este o 
urgenţă maximă. 

— Da, domnule. 

Urmă o pauză lungă. 

Marvin clătină din cap după care se uită la Frost 
încercând să-şi focalizeze privirea. 

— Ce dracu' se întâmplă, spuse cu o voce cleioasă. 

Frost îi făcu semn să tacă pentru că la celălalt capăt al 
firului auzise vocea lui Grandi. 

— Ce este, Frost? 

Mârâitul din vocea lui Grandi îi dădu fiori de gheaţă pe 
spate. 

— Domnişoara Grandi a fost răpită, domnule, spuse 
Frost. Cererea de răscumpărare va fi transmisă mâine prin 
telefon la această oră. Au spus că nu trebuie alertată 
poliţia. 

Urmă o pauză scurtă după care Grandi spuse: 

— Nu fă nimic până nu sosesc acolo. Voi sosi peste opt 
ore. 

Şi legătura fu întreruptă. 

— Răpită? 

Marvin se ridică în picioare, se clătină şi căzu înapoi în 
fotoliu. 

— Ai fost drogat, spuse Frost şi puse filtrul de cafea în 
funcţiune. 

Frost îi dădu să bea trei ceşti la rând. 

Marvin îşi apucă faţa în mâini. 

— Fata a fost răpită? 

— Mda. Răpitorii tocmai au telefonat. Nu am dat voie 
angajaţilor să vină la lucru şi i-am spus paznicului de la 
poartă să nu lase pe nimeni să iasă. Am vorbit chiar acum 
cu Grandi. Mi-a spus să nu facem nimic până când nu vine 
aici, peste opt ore. Vreau să dau o raită pe proprietate. 
Vreau să văd dacă nu au luat una din bărci. 

— Răpită? Dar cum? 

Marvin îşi scutură capul, închise ochii, îi deschise şi se 
ridică nesigur în picioare. 

— Când? 

— Şi Amando a fost drogat. Mă întorc repede. 

Frost ieşi din camera de gardă şi merse rapid la port. 
Poarta era larg deschisă. Se întrebă ce făcea oare Gina în 
acest moment. Probabil că chicotea ca proasta. 

Lăsă poarta aşa cum era şi dădu ocol proprietăţii. Când 
se întoarse la vilă se făcuse ora nouă şi un sfert. 

ÎI găsi pe Marvin stând de vorbă cu Amando în camera de 
gardă. Îi făcu mare plăcere să vadă că Amando era foarte 
afectat. Era alb la faţă şi tremura. Frost fu sigur că la 
sosirea lui Grandi Amando va fi jupuit de viu. 

— A dispărut, spuse. Toate ambarcaţiunile sunt legate la 
mal. Domnul Grandi va sosi la vilă la ora patru după- 
amiaza. 

Se aşeză şi le făcu şi celorlalţi semn să se aşeze. 

— Eu sunt responsabil şi capul meu o să cadă. 

Vorbea cu vocea de copoi. 

— Voi doi aţi fost drogaţi. Cum s-a putut întâmpla aşa 
ceva? 

Se uită la Amando. 

— Eu, eu nu-mi dau seama cum. 

— Atunci ar fi mai bine să începi să te gândeşti, îl 
întrerupse brutal Frost. Ai băut ceva aseară? 

— În fiecare seară beau un pahar cu lapte. Suka mi-l 
aduce. 

Frost se întoarse spre Marvin: 

— Am băut bere împreună dar eu am deschis cutiile. 
Supa? Ţi s-a părut că are un gust ciudat? ă 

Marvin îşi revenise de-acum destul de bine. Il privi 
gânditor pe Frost. 

— Avea gustul normal. 

— S-ar fi putut să fie drogată, nu-i aşa? 

— Şi atunci de ce nu a fost şi supa ta drogată? 

„Al grijă”, îşi spuse Frost. „Golanul ăsta este un poliţist 
foarte bine antrenat.” 

— Uite cum văd eu treaba, spuse. Aşa cum i-am spus şi 
domnului Grandi, pentru a ajunge la fiica lui trebuie să 
existe un „om în interior”. Pentru a neutraliza gardul. La 
vilă sunt numai patru persoane: domnul Amando, tu, eu 
însumi şi Suka. Voi doi aţi fost drogaţi pentru că eraţi 
amândoi în vilă. Eu nu am fost drogat pentru că eram la 
mine în căsuţă şi nu aveam cum să ajung la camera de 
gardă pentru a apăsa pe butoane fără să fiu făcut bucățele 
de câini. Corect? 

Ochii lui Marvin se îngustară: 

— Crezi că este, deci, Suka? 

— Nu văd cine altcineva. 

Frost privi la Amando. 

— Sunteţi de aceeaşi părere? 

— Da, da, spuse cu o voce nesigură. Nu am avut 


170 


niciodată încredere în Suka 

Se ridică nesigur în picioare. 

— Nu mă simt bine. Trebuie să mă odihnesc înainte de 
sosirea domnului Grandi. Mă găsiţi în cameră. 

Şi ieşi cu paşi nesiguri din cameră. 

— Acesta este capăt de linie pentru el, spuse Frost după 
ce uşa se închise. 

— Hai să-l aducem aici pe puiul de căţea galben şi să-l 
prăjim puţin, spuse Marvin. 

— Nu, nu facem nimic până la sosirea lui Grandi. Astea 
sunt ordinele lui. Imediat ce soseşte îl vom pune pe Suka pe 
tocător. 

— Vrei să spui că timp de opt ore nenorocite vom sta cu 
mâinile în sân fără să facem nimic? 

— Asta am să fac eu dar tu eşti oficial ieşit din schimb. 
Du-te şi încearcă să dormi câteva ore. 

Marvin îşi mai turnă o ceaşcă de cafea. 

— N-aş putea să dorm. 

Bău toată ceaşca după care oftă: 

— Da’ ştiu că puştiul meu o să fie dezamăgit. l-am promis 
că-l duc la parcul de distracţii. Mai bine o sun pe doamna 
Washington ca să-i spun că nu vin. 

— De ce să faci asta? De ce să-l dezamăgeşti pe puşti? 
Grandi nu o să fie aici înainte de ora patru după amiaza. 
Asta înseamnă că ai cel puţin şase ore ca să te distrezi cu 
fiul tău. Du-te, distrează-te şi vino înapoi la vilă înainte de 
ora două. De ce nu? 

Marvin ezită după care faţa i se lumină: 

— M-am ţinut întotdeauna de cuvânt când i-am promis 
ceva. Nu l-am dezamăgit niciodată până acum. Crezi că e în 
regulă, Mike, dacă o şterg? 

— Bineînţeles. Tot ce am de făcut este să stau aici şi să- 
mi număr degetele. Acţiunea nu va începe până când nu 
soseşte Grandi. Hai, du-te! 

Marvin încă ezita. 

— Şi cu Suka ce facem? 

— E prins în capcană, spuse Frost. Paznicul nu o să-l lase 
să iasă şi gardul este electrificat. Am de gând să stau aici, 
lângă telefon, în cazul în care sună din nou. Am să mă 
baricadez înăuntru imediat ce pleci, nici o grijă! 

— Ei bine, dacă aşa crezi, o şterg. 

— Am să-i spun paznicului să te lase să ieşi. Distrează-l 
cum trebuie pe ăla mic. 

Frost puse mâna pe telefon şi-i dădu instrucţiuni 
paznicului să-l lase pe Marvin să iasă şi să intre când se va 
întoarce. După aceea continuă: 

— Domnul Grandi va sosi la vilă în jurul orei patru după 
amiaza. Lăsaţi-l să intre. 

După vreo douăzeci de minute îl văzu pe Marvin plecând 
cu maşina T.R.7. 

La ultima lor întâlnire, Frost îi spusese lui Silk despre 
ideea lui de a-l face pe Suka tap ispăşitor şi Silk fusese de 
acord. Îi spusese lui Silk, de asemenea, cum o să acţioneze 
şi Silk acceptase. Singurul lui comentariu fusese: 

— Un japonez mai puţin înseamnă un japonez mai puţin. 

Frost merse la uşa care ducea spre vilă şi ridicând vocea 
strigă: 

— Suka! Hei, Suka! 

Lăsând uşa deschisă se întoarse la masă şi se aşeză. 

După un timp Suka apăru. 

— Vreau să mergi imediat la port, îi spuse Frost. Când am 
controlat proprietatea am găsit porţile de la port deschise. 
Am uitat să le închid. Eu trebuie să stau lângă telefon. Vrei 
să te duci să închizi porţile? 

Suka aprobă dând din cap. 

Frost se ridică şi apăsă butonul care întrerupea curentul 
electric. 

— Gata, curentul este întrerupt, spuse, încercând să 

vorbească pe o voce obişnuită. Dă-i drumul! 

Suka dădu din nou din cap şi o luă spre port cu mersul lui 
ciudat, nici alergând nici păşind. 

Frost era conştient că inima stătea să-i iasă din piept. 

Inspirând adânc apăsă butonul roşu dând drumul la 
curentul electric. In momentul în care Suka va atinge poarta 
va fi un om mort. 

CAPITOLUL 7 


La ora 14:00 punct Jack Marvin intră în camera de gardă. 

— Salut, Mike! Ceva evoluţii în situaţie? 

Fusese o lungă aşteptare iar Frost simţea că mai are 
puţin şi cedează. Suka nu se întorsese şi asta presupunea 
că este mort. 

„Nu a fost altă soluţie!” îşi repeta iar şi iar Frost. Era mult 
prea periculos să-l lase în viaţă din moment ce îl făcuse ţap 
ispăşitor. 

Îşi reprima cu greu dorinţa de a merge la port. Ştia însă 
că dacă Amando venea la camera de gardă şi nu-l găsea îşi 
tăia singur craca de sub picioare. 

Avea de gând să-i spună lui Grandi că-l suspectase de la 
început pe Suka şi că luase toate măsurile pentru a-l 
împiedica să părăsească proprietatea. Le ordonase 
paznicilor să nu lase pe nimeni să iasă şi băgase din nou 
curent electric în gard. Urma să spună că, în mod evident, 
Suka intrase în panică şi decisese să o şteargă furând una 
din ambarcaţiuni uitând, din cauza fricii, că gardul este 
electrificat şi murise electrocutat. 

Intuia că va fi chemată şi poliţia însă se simţea în stare 
să facă faţă curcanilor. Suka murise accidental! 

lar Marvin trebuia să fie cel care să găsească cadavrul lui 
Suka. 

— Nimic, linişte totală, spuse Frost, dar mor de foame. Ai 
mâncat? 

Marvin aprobă zâmbind: 

— Patru ore am băgat în noi, eu şi ăla mic, hot dog şi 
îngheţată. Pe urmă îngheţată şi hot dog. Şi tot aşa, patru 
ore. De ce nu i-ai spus lui Suka să-ţi aducă ceva de mâncat? 

— M-am gândit să mâncăm împreună. Nici o problemă. 
Te superi dacă te rog să-i spui să-mi aducă un sandwich sau 
ce are prin bucătărie? 

— Se poate şefu'? Imediat. 

Au trebuit să mai treacă zece minute înainte ca Marvin să 
intre ca o furtună în camera de gardă. Era foarte îngrijorat. 

— Nici urmă de Suka. Am controlat peste tot. 

Se uită alarmat la Frost: 

— Crezi că a şters-o? 

— Nu avea cum, spuse Frost încercând să pară şi el 
agitat. E undeva pe proprietate. Jack fă o tură, eu trebuie să 
stau lângă telefon. Ai grijă. Am băgat curent în gard. Jack, 
nu te apropia de gard! 

— Okay, okay, ştiu şi eu ce înseamnă să pui mâna pe un 
gard plin de curent electric. 

Şi ieşi în fugă din camera de gardă. 

Frost merse la frigider şi scoase o cutie de bere. Bău 
încet, foarte satisfăcut. 

„Perfect! Mai mult decât perfect!” îşi spuse. 

În câteva minute Marvin îl va găsi pe Suka prăjit. 

Îşi termină berea după care îşi aprinse o ţigară şi merse 
la uşa camerei de gardă care dădea spre curte şi privi la 
poteca care ducea la port. Se mai scurseră câteva minute 
după care-l văzu pe Marvin venind în fugă pe potecă. Faţa 
agitată a lui Marvin îl făcu pe Frost să se cutremure. 
Omorâse un om! 

Marvin striga ceva la el în timp ce alerga dar Frost nu 
înţelese ce spunea. 

— Ce dracu' se întâmplă? exclamă, şi-i ieşi acestuia în 
întâmpinare. 

— A şters-o! spuse Marvin pe nerăsuflate, oprindu-se în 
faţa lui. Poarta de la lagună este deschisă şi lipseşte 
şalupa! 

Frost simţi un pumn de fier lovindu-l exact în dreptul 
inimii. Rămase nemişcat, simțind cum transpiraţie rece îi 
curge pe spate. 

— Auzi ce-ţi spun? strigă Marvin la el. A şters-o! 

Frost făcu un efort pentru a depăşi momentul: 

— Nu se poate! 

— Poarta este deschisă şi şalupa a dispărut! strigă 
Marvin. 

Pentru a câştiga timp şi a se putea gândi, Frost ţâşni pe 
lângă el şi o luă la fugă spre port. _ 

Mintea îi lucra cu viteza fulgerului în timp ce alerga. Il 
auzise oare Suka spunându-le lui Amando şi lui Marvin că el 
(Suka) era „omul din interior” şi, după aceea, când văzuse 
poarta deschisă, spălase putina? 

Nu putea fi altă explicaţie. Cert era că scăpase. Frost se 
simţi uşurat. Nu comisese nici o crimă! Dar Suka în liberate 
putea fi periculos. Trebuia să-l avertizeze pe Silk. 

Ajunse la port şi-şi dădu imediat seama că era foarte 
simplu să ajungi la bărci fără să atingi gardul sau poarta 
deschisă chiar dacă erau sub tensiune electrică. 

Stătea acolo împietrit când îl auzi pe Marvin că i se 
alătură. 

— Am oprit curentul, spuse Marvin şi închise poarta. Cum 
dracu' a putut deschide poarta fără să fie electrocutat? 

— Cred că a ascultat la uşă, spuse Frost. Ca un tâmpit nu 
am dat drumul la curent decât după ce ai plecat la căsuţă 
ca să te schimbi. Nu mi-a trecut prin cap să verific ce face 
el. Imediat ce ai plecat m-am încuiat în camera de gardă. 

Marvin se holbă la el cu faţa îngrijorată: 

— Grandi o să te pupe pentru asta, Mike. Trebuia să 
porneşti curentul imediat. 

— Şi o să te pupe şi pe tine, îi răspunse Frost răstit. Ar fi 
trebuit să stai aici, nu să te duci la parcul de distracţii cu 
băiatul tău. 

— Hai, las-o baltă, Mike. Tu eşti şeful şi tu mi-ai spus să 
mă duc. 

— Okay, okay! Oricum, ce importanţă are? O să ne 
pierdem amândoi slujbele. 

— Cred că aşa este. Uite, Mike, am prieteni la coteţul 
curcanilor. Ce-ar fi să-l sun pe Lepski şi să-i cer să-l 
găsească pe Suka? Aş putea spune că lipsesc nişte 
bijuterii... 

— In nici un caz, spuse Frost scurt. Nu facem nimic până 
când nu soseşte Grandi. Oricum suntem siguri deja că Suka 
a fost „omul din interior”. Mă duc să văd ce este de 
mâncare la bucătărie. Ce-ar fi să te învârţi pe aici, să-i 
percheziţionezi camera ca să vezi dacă şi-a luat lucrurile. 

— Mda. 

Frost îl părăsi pe Marvin şi merse grăbit la camera de 
gardă, închise şi încuie ambele uşi şi apucă receptorul 
telefonului. Formă numărul de la Ace of Spades. 

Umney răspunse aproape imediat. 

— Suka a fugit cu şalupa, spuse Frost vorbind repede. 
Barca are pictat pe ambele laturi litera G. Găsiţi-l şi 
lichidaţi-l! 

— Se face imediat, spuse Umney şi închise. 

După aceea Frost merse la camera lui Amando, deschise 
uşa şi intră. Il găsi pe acesta zăcând în pat cu faţa cenușie. 
Amando deschise ochii şi-l privi cu ochi sticloşi. 

— Sunt foarte bolnav, murmură el. Inima, cheamă un 
doctor. 

Frost privi în jos la el. Se prefăcea? Nu credea, dar puţin îi 
păsa de Amando. 

— O să ai nevoie de mai mult decât de un doctor când o 
să sosească Grandi, spuse şi ieşi din cameră. 

Găsi nişte felii de friptură în frigider şi îşi făcu câteva 
sandwich-uri după care se întoarse la camera de gardă. 

In timp ce înfuleca al doilea sandwich Marvin intră în 
cameră. 

— Javra cea bătrână este bolnav. A avut un atac de 
inimă. 

— Să-l ia dracu’, spuse Marvin. Uite ce am găsit în 

camera lui Suka. 

Puse pe masă o cutie metalică. 

Frost deschise capacul cutiei. Era un sistem de ascultare 
foarte sofisticat. Pe una din laturi era un dreptunghi gol 
căptuşit cu pluș. 

— Aşa a ştiut ce vorbim, spuse Marvin. Pun pariu că o să 
găsim pe undeva prin cameră un mic paralelipiped de 
metal care se potriveşte exact în spaţiul gol din cutie. 

Frost se repezi la telefon şi-l răsturnă: văzu imediat un 
mic paralelipiped negru ataşat cu magneţi la telefon. Se 
întoarse uluit la Marvin: 

— Ai găsit şi vreun casetofon la el în cameră? 

— Da, dar nu era nici o casetă. Am verificat. 

Frost dezlipi dreptunghiul de pe telefon şi-l puse în locul 
liber din cutie. Realiză imediat cât de periculoasă era 
descoperirea făcută de Marvin. 

— Foarte bine, asta o să-l acuze şi mai mult în ochii lui 
Grandi, spuse el, forţându-se să par indiferent. 

— Hei, Mike, exclamă Marvin arătând spre rastelul cu 
arme. Lipseşte un 0.38. 

Frost privi şi el. Ar fi trebuit să fie patru pistoale 0.38 
police special, dar pe raster erau numai trei. 

— Cum dracu' l-a şutit? 

— Probabil când tu controlai proprietatea iar eu eram la 
Amando, spuse Marvin. Ar fi trebuit şi tu şi eu să ne dăm 
seama că lipseşte. 

— Okay, okay, spuse Frost. Nu e nevoie să-i spunem 
toate prostiile lui Grandi. Ce-ar fi să te duci să vezi ce mai 
face Amando? Dacă ţi se pare că este într-adevăr grav 
cheamă o ambulanţă şi hai să-l trimitem la spital înainte să 
sosească Grandi. Vrei să te ocupi? 

Îl părăsi pe Marvin şi merse la căsuţa lui. Controlă 
telefonul dar nu găsi nici un dreptunghi metalic ataşat. 
Sună din nou la Ace of Spades. De data aceasta îi răspunse 

Silk. 

Îi explică rapid situaţia după care continuă: 

— Dacă Suka m-a înregistrat are dovada că eu l-am făcut 
„omul din interior”, şi, mai mult decât atât, că i-am spus că 
poarta este deschisă şi să se ducă să o închidă. Dacă 
ajunge la Grandi alibiul meu sare în aer. O să fie fără 
îndoială la aeroport aşteptându-l pe Grandi. Trebuie să-l 
lichidaţi înainte de sosirea lui Grandi. Aveţi grijă! Este 
înarmat! 

— În zece minute oamenii mei or să fie la aeroport, spuse 
Silk. Când soseşte Grandi? 

— Pe la ora 15:00. De la New York. 

— Stai calm, Mike, spuse Silk liniştit. Totul o să meargă 
perfect. Nu uita că-l avem la mână pe Grandi. 

— Mda, dar vreau să-mi păstrez alibiul. Ce face fata? 

— Nici o problemă. l-am dat nişte ţigări cu droguri şi 
acum mintea ei este departe, spuse Silk şi închise. 

Frost îşi şterse mâinile transpirate de pantaloni după care 
se întoarse la camera de gardă unde îl găsi pe Marvin 
telefonând după o ambulanţă. 

— Arată de parcă stă să crape, spuse Marvin după ce 
închise telefonul. 

— O javră mai puţin. 

Frost luă receptorul şi-l atenţionă pe paznicul de la 
intrare să lase ambulanţa să intre. 

— Cristoase! exclamă paznicul. Dar se pare că aveţi 
necazuri mari acolo, la vilă! 

— Spune-i asta domnului Grandi când soseşte. O să-i 
placă glasul tău, spuse Frost lătrat la el şi trânti receptorul. 


* 
x x 


Ambulanţa care îl căra pe Amando la Paradise Clinic nu 
plecase de mai mult de zece minute când Frost auzi 
zgomotul unui elicopter care se apropia. Maşinăria rămase 

o clipă nemişcată în aer după care cobori şi se aşeză lin pe 
peluză. 

— A sosit! spuse Frost şi ieşiră amândoi grăbiţi din 
camera de gardă. Alarmă maximă! 

Grandi făcu o pauză pentru a-i spuse ceva pilotului după 
care veni spre ei, puţin aplecat pentru a se feri de suflul 
rotorului, cu faţa o mască de piatră şi cu ochii lucind 
periculos. 

— Unde este Amando? lătră la Frost imediat ce acesta se 
opri în poziţie de drepţi în faţa lui. 

— A suferit un atac de inimă, domnule. Ambulanţa care îl 
duce la Paradise Clinic tocmai a plecat. 

Grandi se holbă la Frost. 

— Atunci este un norocos, spuse scrâşnit. Vino la mine în 
birou peste zece minute, adăugă, după care trecu pe lângă 
Frost ignorându-l complet pe Marvin şi intră în vilă. 

— Învârte-te pe aici, Jack, spuse Frost şi o luă la fugă spre 
căsuţa lui. 

Încuie uşa, apucă telefonul şi formă numărul de la Ace of 
Spades. 

Silk răspunse. 

— L-aţi prins pe Suka? întrebă Frost vorbind repede şi cu 
o voce şoptită. 

— Nici urmă de puiul ăsta de căţea. Şi nici de Grandi, de 
altfel. 

— Grandi este aici. A aterizat probabil la Miami şi a luat 
un elicopter până aici. A sosit acum o clipă. 

— Atunci înseamnă că Suka nu l-a putut contacta. Oricum 
vânătoarea continuă. 

— Găsiţi-l şi rezolvaţi-l! spuse Frost mârâit şi închise. 

Făcându-şi curaj merse la vilă, intră înăuntru şi rămase în 
holul vast, în aşteptare. 

Cinci minute mai târziu Grandi deschise smucit uşa 
biroului: 

— Okay, Frost. Între noi doi acum, spuse şi se întoarse la 
birou unde se trânti greu în fotoliu. 

Deşi inima îi bătea să-i spargă pieptul Frost îşi făcu 
numărul calm. Işi trase un scaun şi se aşeză exact în faţa lui 
Grandi. 

— V-am spus, domnule, că numai dacă există un 
complice în interiorul vilei, „omul din interior”, cum i-am 
spus eu, care să organizeze operaţia, fiica dumneavoastră 
ar putea fi răpită. „Omul din interior” este „piele galbenă”, 
japonezul, Suka. Toate evidenţele îl arată pe el. 

Frost continuă să vorbească şi-i explică că băuturile lui 
Amando şi Marvin fuseseră drogate, că el fusese prizonier 
în căsuţa lui din cauza câinilor, că Marvin descoperise că 
Suka fugise şi că şalupa lipsea. 

— Okay, spuse Grandi brusc. Accept toate astea. Şi după 
aceea ce s-a întâmplat? 

— Părerea mea este că Suka a fost bine plătit. A 
neutralizat gardul şi câinii şi răpitorii au intrat pe 
proprietate, au luat-o pe domnişoara Grandi şi au dus-o la 
barca lor. La ora opt fără un sfert în această dimineaţă am 
ieşit din căsuţa mea şi l-am găsit pe Marvin drogat, l-am 
chemat pe Suka care l-a găsit pe Amando tot drogat. L-am 
suspectat imediat pe Suka şi am împărtăşit bănuielile lui 
Marvin şi Amando. Suka a avut un microfon în camera de 
gardă. 

Făcu o pauză pentru a scoate cutia metalică pe care o 
puse pe masă. 

— A auzit discuţia mea cu Marvin şi Amando, s-a speriat 
şi a şters putina. Eu am dat drumul la curent în gard şi l-am 
avertizat pe paznicul de la poartă să nu lase pe nimeni să 
intre sau să iasă numai după ce am purtat discuţia cu 
Marvin şi Amando. Dacă s-a greşit undeva, domnule, atunci 
eu am greşit pentru că trebuia să dau drumul la curent în 
gard imediat dar nu mi-a trecut prin cap că în camera de 

gardă sunt microfoane. 

Grandi se uită intens la Frost. 

— O să discutăm mai târziu cine şi cu ce a greşit, spuse. 
Fiica mea a fost răpită. Care este mişcarea următoare? 

— Sunt două mişcări posibile, spuse Frost simțind că 
începe să se relaxeze. 

„Numai de ar reuşi Silk să-l găsească pe Suka şi să-l 
lichideze”. Dacă o făcea toate problemele erau rezolvate. 
Bine că Grandi accepta ideea că Suka fusese „omul din 
interior”. 

— Dumneavoastră hotărâți, domnule. Varianta numărul 
unu ar fi să avertizaţi poliţia că domnişoara Grandi a fost 
răpită. Răpitorul ne-a avertizat să nu o facem dar am putea- 
o totuşi face dacă poliţia nu face nici o mişcare. 

Grandi îl întrerupse cu o mişcare a mâinii nerăbdătoare: 

— Fără poliţie. Şi a doua variantă? 

— Să aşteptăm cererea de răscumpărare, domnule. 
Răpitorul a spus că va telefona mâine dimineaţă la ora opt. 
Ei bine, dacă alertăm poliţia aceasta ar putea pune 
telefonul sub ascultare şi ar putea eventual afla de unde 
telefonează răpitorul dar este aproape sigur că telefonul va 
fi dat de la un telefon public şi toată manevra s-ar putea 
dovedi periculoasă. 

Grandi îl aprobă dând din cap: 

— Aşteptăm cererea de răscumpărare, spuse. Fără 
poliţie. 

— Da, domnule. 

Frost făcu o pauză după care continuă: 

— Am dat liber la personal astăzi dar mâine angajaţii vor 
veni la lucru ca de obicei. Dacă putem face ceva pentru 
dumneavoastră, eu şi Marvin, vă rog să-mi spuneţi, 
domnule. 

— Am să stau la Spanish Bay hotel, spuse Grandi. Mâine 
la ora şapte dimineaţa am să fiu aici. Frost, vreau să 

răspunzi tu la telefon când vor suna şi vreau să te ocupi de 
toată afacerea. 

Se ridică în picioare şi se uită gânditor la Frost. 

— Crezi că am să o primesc înapoi? 

— Da, domnule, atât timp cât colaboraţi cu răpitorii. Din 
experienţa mea ştiu că dacă se plăteşte răscumpărarea ei 
eliberează ostatecul. 

— Mă bazez pe experienţa ta, spuse Grandi, după care 
ieşi din cameră, păşi afară din vilă şi merse direct la 
elicopterul aflat pe peluză care îşi luă imediat zborul. 

Frost apucă telefonul şi sună din nou la Ace of Spades. 

— La capătul acesta totul este în regulă, îi spuse lui Silk 
când acesta ridică receptorul. Grandi stă la hotelul Spanish 
Bay. Trimite-ţi oamenii acolo în cazul în care soseşte Suka. 

— Ţi-am spus sau nu ţi-am spus? îl întrebă Silk. Il 
învârtim cum vrem noi pe bogătaşul ăsta împuţit. Nu-ţi face 
griji pentru „piele galbenă”. E ca şi mort! 

Frost puse jos receptorul. Simţea nevoia să bea ceva. 
Fusese atât de uşor să-l manipuleze pe Grandi! Respiră 
adânc. Dacă Silk reuşea să-l intercepteze pe Suka atunci 
chiar că nu mai avea nici o problemă. Se uită la ceas. Era 
ora 16:15. Se duse la frigider şi-şi turnă un whisky ţeapăn. 
Simţea că-l merită. Dădu paharul peste cap şi bău tot dintr- 
o singur înghiţitură după care ieşi din birou şi se duse la 
camera de gardă unde-l găsi pe Marvin tropăind neliniştit. 

— Cum a mers? îl întrebă acesta. 

— Nici o problemă până acum. Mâine, când soseşte 
cererea de răscumpărare, este ziua importantă.. Mi s-a 
părut surprinzător de calm. M-am temut că o să facă un 
scandal enorm dar cred că tot ceea ce doreşte este să-şi 
primească fata înapoi. 

Marvin se relaxă: 

— Cine dracu’ să vrea înapoi o căţea ca ea? 

— Asta e treaba lui. Uite, Jack, până mâine dimineaţă aici 

nu o să se întâmple nimic. Vreau să mă duc să agăţo 
păpuşică. Simt că-mi pocneşte capul. Am nevoie de puţină 
relaxare. Poţi să faci ce vrei: poţi să rămâi aici sau poţi să 
te duci înapoi la puştiul tău. 

Marvin păru îngrijorat: 

— S-ar putea ca răpitorul să sune din nou. 

— Aoleu, Jack, nu începe iar! Să fii aici mâine dimineaţă 
la ora şase. Până atunci nu o să se întâmple nimic. Mă duc 
să mă schimb. 

Brusc Marvin zâmbi: 

— Tu eşti boss-ul. Cred că mă duc şi eu să-mi dau 
uniforma jos. 

— la tu T.R.-ul şi eu am să iau automobilul Lamborghini. 
Mi-am dorit întotdeauna să conduc aşa ceva. 

Patruzeci de minute mai târziu Frost opri maşina în unul 
din locurile parcajului de la Ace of Spades. La acea oră atât 
barul cât şi restaurantul erau goale. li găsi pe Silk şi pe 
Goble jucând cărţi în camera ale cărei ferestre dădeau spre 
piscină. Imediat ce Frost intră în cameră cei doi bărbaţi 
aruncară cărţile pe masă iar Silk se răsti la Frost: 

— Ce cauţi aici, Mike? 

— Nu este nici un fel de acţiune până când nu transmiţi 
cerea de răscumpărare, spuse Frost aşezându-se la masă. 
Ce face Gina? 

— E bine. Se joacă cu Ross. 

Rânji cu faţa drăcească: 

— Probabil de-a mama şi de-a tata. 

— Da, este înnebunită după jocul acesta. Şi Suka? 

Silk dădu din umeri: 

— Nimic. A dispărut. Părerea mea este că s-a speriat de 
moarte şi a şters-o. Am pus băieţi în jurul hotelului Spanish 
Bay şi Marcia este în hol gata să raporteze orice mişcare. 
Uită-l pe Suka! Nu avem de se să ne îngrijorăm din cauza 
nimicului acesta. 

Numai că Frost se simţea neliniştit. 

— Dacă ajunge la Grandi cu caseta aia sunt în rahat până 
la gât. 

— Cum a reacţionat Grandi? 

— M-a surprins. Am crezut că o să facă explozie dar 
singurul lucru care se pare că-l interesează este să-şi 
primească fata înapoi. Mi-a spus că doreşte ca eu să mă 
ocup de toată operaţia. 

Silk dădu mulţumit din cap. 

— Asta este foarte bine. Când am să telefonez mâine 
dimineaţa am să cer ca cineva să vină la motelul Three 
Square pentru a lua cererea de răscumpărare Acela o să fii 
tu. 

ÎI privi pe Frost: 

— Grandi este şmecher. Şi cu poliţiştii ce se aude? 

— l-am sugerat că ar trebui să anunţe curcanii dar a 
respins imediat ideea. Fără curcani. 

— Merge pe strada noastră, spuse Silk, 

— Mda, spuse Frost şi se ridică în picioare. Vreau să-i 
spun vreo două vorbe Ginei. Unde este, la Marcia în 
cameră? 

— Exact, spuse Goble luând din nou cărţile în mână. Dar 
mai bine bate de două ori la uşă înainte să intri, spuse 
rânjind. Ross stă de trei ore închis cu ea în cameră dar s-ar 
putea să fie încă în activitate, aşa că fii domn. 

Frost o luă pe coridor până la uşa camerei Marciei, se 
opri în dreptul ei, ascultă dar nu auzi nimic aşa că bătu. 
Aşteptă, bătu din nou, puţin mai tare, aşteptă şi pe urmă, 
simțind brusc un val de nelinişte abătându-se asupra lui, 
deschise uşa şi intră în cameră. 

Umney zăcea gol, întins de-a latul patului, iar sângele îi 
cursese abundent dintr-o rană deasupra tâmplei. 

Frost privi scurt în cameră, după aceea merse aproape 
alergând la baie. În afară de Umney, zăcând leşinat, şi de el 

nu mai era altcineva în cameră. 
Nici urmă de Gina. 


* 
x x 


Frost, Silk şi Goble stăteau grămadă lângă Umney. 
Acesta, aşezat pe marginea patului, încerca să-şi revină. 

— Ne hârjoneam şi pe urmă, de nici unde, a scos un 
pistol şi m-a pocnit cu el în tâmplă, spuse el pe o voce 
nesigură. Nu am avut nici o şansă. 

— Un pistol! 

„Deci Gina luase pistolul calibrul 0.38 din rastelul cu 
arme şi nu Suka” gândi Frost. 

— A şters-o, tâmpit nenorocit! urlă la el Silk. 

Umney gemu. 

— Auzi ce-ţi spun? 

Silk îi trase cât putu de tare un pumn în piept. 

— Când s-a întâmplat? 

— Imediat ce am intrat în cameră, abia ne dezbrăcasem. 

— Trei ore! De-acum poate să fie oriunde! spuse Silk. 

Se întoarse spre Goble: 

— Controlează maşinile! 

Goble ieşi fugind din cameră. 

Frost se rezemă de perete şi-l privi pe Silk care începuse 
să facă curse prin cameră. Acesta făcu într-un târziu o 
pauză şi se uită furios la Frost: 

— Mi-ai spus că vrea să fie răpită, spuse. Nu mi-ai spus 
că... 

— Oh, leagă căţeaua, se răsti la el Frost. Cum a putut să 
plece de aici fără să fie văzută? 

— Este o ieşire secundară care duce direct în parcare. Pe 
acolo a şters-o. 

Frost merse la şifonierul mare, deschise toate uşile după 
care se întoarse spre Silk: 

— Şi-a luat şi bagajele. 

Goble intră în fugă în cameră, transpirat tot: 

— Lipseşte maşina mea! 

Umney reuşi să se ridice în picioare şi merse cu paşi 
clătinaţi la baie. 

— Unde ar putea să se ducă? întrebă Silk privindu-l pe 
Frost. 

— De unde dracu' vrei să ştiu? Pot însă să-ţi spun în mod 
cert unde nu o să se ducă. Nu o să se întoarcă niciodată la 
vila Orchid. S-a dus să-şi facă de cap, nebuna! 

Silk se întoarse spre Goble: 

— Dă sfoară în ţară. Vorbeşte cu toţi băieţii pe care îi 
ştim. Să nu se ocupe decât de găsirea ei. 

Goble ieşi din nou în fugă din cameră iar Silk se întoarse 
spre Frost: 

— Eşti sigur că nu o să se întoarcă la vila lui Grandi? 

— Bineînţeles. De-aia a vrut doar să fie răpită. 

— Atunci operaţia merge în continuare, spuse Silk. Grandi 
nu are de unde să ştie că a şters-o de la noi. Cât timp nu se 
întoarce acasă el o să continue să spere că o va primi 
înapoi. 

Frost se gândi o vreme după care aprobă dând din cap: 

— Mda. Deci mergem în continuare pe aceeaşi schemă? 

Umney ieşi din baie şi începu să se îmbrace. Gemea încet 
dar nici Silk nici Frost nu-i dădură nici o atenţie. 

— Ce şanse avem să o găsim? întrebă Frost. 

— Am legături bune în tot oraşul. Mitch îi alertează acum. 
Dacă este prin împrejurimi o să o găsim. 

— la stai puţin! Chiar vrem să o găsim? Nu este mai bine 
să o lăsăm să zburde de nebună? 

Silk se gândi adânc după care aprobă dând din cap. 

— Ba da, dar totuşi trebuie să ştim dacă se fâţâie pe aici. 
Dacă a şters-o la Miami sau în altă parte nu ne mai poate 
încurca planurile. 

— Dacă nu i-o dăm înapoi Grandi s-ar putea să facă pe 

nebunu'. 

— Cum poate să facă pe nebunu'? Poate doar dacă vrea 
să meargă la puşcărie pentru cincisprezece ani? Mergem în 
continuare pe planul iniţial. O să ţină! 

Umney spuse: 

— E nebună şi are şi un pistol 

— Şi cui dracu’ îi pasă? se răsti Silk la el. Cât timp stă 
departe de noi nu este nici o problemă! 

Numai că mintea de poliţist a lui Frost prevedea furtună. 

— E inconsecventă, spuse. Umney are dreptate E ceva în 
neregulă cu ea, ne cunoaşte pe toţi trei. Dacă Grandi 
reuşeşte să o recupereze, s-ar putea ca ea să vorbească. 

— Deci Grandi nu o recuperează, spuse Silk. Mergem 
înainte. O să iasă bine! 

— Hai să ne mişcăm fundurile, spuse Frost. De ce să mai 
aşteptăm până mâine? Dăm acum cererea de 
răscumpărare. Cu cât aşteptăm mai mult cu atât creşte 
riscul ca Gina să fie reperată de cine nu trebuie. 

Se gândi câteva clipe după care spuse: 

— Am să-i spun lui Grandi că am vrut să mă relaxez puţin 
după tensiunea creată de dispariţia Ginei şi că m-am dus la 
plajă. Am făcut o baie şi când m-am întors am găsit cererea 
de răscumpărare pe bancheta maşinii. Ce zici? 

Goble intră în cameră: 

— Gata, am dat drumul la veşti. Dacă maşina este în 
zonă va fi găsită. 

— Mike vrea să schimbăm scenariul, spuse Silk. Are o 
variantă interesantă. 

Uitându-se la Frost îi spuse: 

— Povesteşte-i! 

Frost repetă ceea ce-i spusese lui Silk. După ce se gândi 
bine, Goble aprobă dând din cap: 

— Mda. De ce nu? Cu cât aşteptăm mai mult cu atât 
creşte şi riscul. 

Douăzeci de minute mai târziu Frost conducea maşina 
spre Spanish Bay hotel cu cererea de răscumpărare la el. 
Se făcuse 18:15. Trase maşina la intrarea hotelului. Văzând 
un Lamborghini, negrul cu joben se repezi pe scări pentru a 
deschide uşa maşinii. 

— Parchează-o! spuse scurt Frost după care merse în 
holul hotelului la recepţie. 

— Domnul Grandi, se adresă funcţionarului suav care Îl 
privea cu sprâncenele uşor ridicate. 

— Numele dumneavoastră, domnule. 

— Mike Frost. 

Funcţionarul de la recepţie intră într-un mic birou aflat în 
spate şi rămase destul de mult înăuntru, după care ieşi şi-i 
făcu semn lui Frost. 

— Apartamentul 67, domnule Frost. Luaţi liftul până la 
etajul opt şi faceţi la stânga imediat ce ieşiţi din ascensor. 
Veţi avea apartamentul 67 chiar în faţa dumneavoastră. 

În timp ce urca cu liftul Frost se întreba cum va reacţiona 
Grandi la cererea de răscumpărare. Se simţea foarte 
neliniştit însă îşi impunea mereu să se gândească că peste 
o lună, cu puţin noroc, urma să valoreze cinci milioane de 
dolari. 

Uşile ascensorului se deschiseră şi el ieşi pe un coridor 
larg. Călcând pe o mochetă groasă, văzu imediat uşa ce 
purta numărul 67 scris cu litere de argint şi bătu la uşă. 

Urmă o pauză după care uşa se deschise brutal şi Grandi 
apăru în prag. 

— Ce vrei? lătră la el Grandi. S-a întâmplat ceva? 

— Da, domnule. Cred că am cererea de răscumpărare 

Ochii lui Grandi se micşorară. Făcu un pas înapoi şi-i făcu 
semn lui Frost să intre după care traversă camera vastă şi 
se aşeză la un birou aflat lângă fereastră. li arătă lui Frost 
un scaun. 

— Povesteşte! 

— Pentru că ştiam că nu o să se întâmple nimic până 
mâine dimineaţă, domnule, m-am dus la plajă. Am stat cam 
o oră acolo. Când m-am întors la maşină am găsit acest plic 
adresat dumneavoastră pe scaunul maşinii. 

Se aplecă şi puse pe birou plicul pe care i-l dăduse Silk. 

Grandi se holbă la plic şi pe urmă la Frost. 

— Du-te jos la bar şi aşteaptă, spuse Grandi. Când o să 
am nevoie de tine am să te sun. 

— Da, domnule. 

Frost se ridică şi merse la uşă. În timp ce închidea uşa în 
urma lui trase cu coada ochiului: Grandi apucase plicul şi-l 
deschidea cu un cuţit de tăiat hârtia. 

La bar Frost se aşeză la o masă izolată şi comandă un 
whisky cu gheaţă. Nu erau decât puţini clienţi în bar şi nici 
unul din ei nu-i aruncă mai mult de o privire fugară, lipsită 
de orice interes. 

Aşteptă, şi în timp ce aştepta se gândi la Gina 
întrebându-se pe unde o umbla. Era sigur că avea să stea 
ascunsă pentru că nu avea chef să se întoarcă în colivia de 
aur. 

Aşa că la urma urmei de ce ar fi fost important să ştie 
unde se afla? 

Grandi urma să semneze ordinul de transfer către bancă 
prin care treizeci de milioane de dolari urmau să treacă în 
contul lui Silk din Elveţia după care ei patru urmau să o 
şteargă împreună iar Grandi putea să fluiere a pagubă după 
Gina. 

Încă se gândea ce va face imediat ce se va trezi cu atâta 
bănet în poală când barmanul veni spre el. 

— Domnul Grandi întreabă de dumneavoastră, domnule. 

Frost se ridică în picioare, îşi îndreptă spatele şi merse la 
lift. 

„Gata! Intru pe ultima turnantă!”, îşi spuse. Era puţin 
probabil ca Grandi să-i povestească conţinutul notei de 

răscumpărare dar în mod sigur îi va spune că plăteşte şi 
asta era tot ce dorea Frost să audă. 

Sună la uşa apartamentului nr. 67 şi auzi vocea lui 
Grandi: 

— Intră, uşa nu este încuiată. 

II găsi pe Grandi aşezat la birou, cu un trabuc mare între 
degetele lui grase, având pe faţă o figură dură. 

— Trebuie să stăm puţin de vorbă, Frost, spuse Grandi. la 
loc! 

— Da, domnule. 

Frost se aşeză neliniştit în fotoliul aflat în faţa biroului. 

Grandi deschise un sertar al biroului şi scoase o casetă. O 
tinu ridicată pentru ca Frost să o poată vedea. 

— Ştii ce este asta, Frost? 

Frost simţi că i se opreşte inima. Deci Suka reuşise 
cumva să ajungă la Grandi. 

Păstrându-şi faţa lipsită de expresie, amintindu-şi că 
Grandi nu putea face nimic dacă nu opta să o ia spre 
puşcărie pentru evaziune fiscală, spuse: 

— Da, domnule, ştiu ce este. 

— Suka m-a aşteptat la aeroportul din Miami, spuse 
Grandi şi zâmbi. 

Arăta ca un lup nemilos în faţa prăzii. 

— Cât ţi-au plătit, Frost, pentru a accepta să fii „omul din 
interior”? 

— Hai să nu pierdem timpul, Grandi, spuse Frost cu 
vocea lui de poliţist. Semnează ordinul de transfer către 
bancă şi dă-mi-l. Asta este tot ce ai de făcut dacă îţi vrei 
fata înapoi şi dacă nu vrei să vezi din interior timp de 
cincisprezece ani o puşcărie din Italia. 

Grandi ridică documentul care zăcea pe masa lui şi-l 
studie. 

— Nici măcar o încercare bună, spuse el gânditor. Nu-mi 
imaginez că eşti suficient de deştept ca să faci singur un 

plan de răpire, dar nu sunt interesat în asociaţii tăi. Am de 
gând să negociez cu tine. Aşa cum ştii, cererea de 
răscumpărare are ataşate fotocopii de pe ordinele de 
transfer către o bancă din Elveţia. Aceste transferuri sunt 
ilegale pentru că legea din Italia este foarte strictă şi 
interzice ieşirea banilor din Italia dar ceea ce asociaţii tăi nu 
au luat în calcul este că transferul de bani în afara 
graniţelor Italiei este ilegal numai pentru marea majoritate 
a proştilor. 

Grandi îl privi batjocoritor pe Frost: 

— Eu nu fac parte din această mare majoritate. Nu 
puteaţi să obţineţi aceste fotocopii decât dacă îl corupeaţi 
pe contabilul meu şef, Giuseppe Vessi, cel care s-a ocupat 
de partea tehnică a transferurilor. S-ar putea să te întrebi 
de ce te-am lăsat să aştepţi o oră înainte de a discuta cu 
tine. Am să-ţi spun de ce. Mi-a trebuit acest interval de timp 
pentru a aranja ca Vessi să înceteze să mai existe. Nimeni 
nu mă trădează şi continuă să trăiască. 

Privind la faţa nemiloasă, contorsionată de furie şi ură, 
Frost fu sigur că Grandi nu blufează. 

— Chiar dacă l-ai scos din cărţi pe Vessi tot la puşcărie 
mergi, spuse. 

— Păduche prăpădit! 

Grandi izbucni în râs: 

— Un singur om din Italia ar putea să-mi creeze probleme 
dar el este prietenul meu: ministrul de finanţe. Să 
presupunem că asociaţii tăi sunt suficienţi de tâmpiţi şi 
trimit autorităţilor financiare italiene fotocopiile acestor 
transferuri în Elveţia. Autorităţile financiare or să le 
transfere Ministerului de Finanţe pentru verificare iar 
ministrul de finanţe o să le încuie în seiful său personal. 
Pentru că el este la fel de implicat ca şi mine. De fapt, 
păduche nenorocit, am să-ţi spun un mic secret: de mai 
bine de trei ani i-am dat voie să-mi folosească contul din 

Elveţia pentru a-şi transfera micile lui, economii... Asociaţii 
tăi cunosc aşa de puţin scena italiană încât nu realizează că 
în Italia poţi să faci orice târg dacă ai suficientă putere. 

Se aplecă în faţă şi îl ţintui pe Frost cu arătătorul lui gras: 

— lar eu am toată puterea, sunt cel mai puternic. 

— Dacă îţi vrei fiica înapoi semnează documentul, îi 
spuse Frost pe un ton dur. Nu mă interesează găinăriile 
tale. Semnează! 

Grandi îl studie câteva clipe după care trase documentul 
spre el şi-l semnă cu o semnătură plină de înflorituri. 

— Dacă asta îţi face plăcere...! Când îmi primesc fata 
înapoi? 

— Imediat ce banii sunt transferați la Zurich. 

Frost simţi că sosise momentul triumfului. Se repezi 
peste birou şi înhăţă documentul. 

Grandi negă dând din cap: 

— Nu e bine. O să fie moartă de bătrâneţe mult înainte. 

Cu sentimentul că este tras pe sfoară Frost se holbă la 
Grandi: 

— Ce dracu' vrei să spui? 

— Asociaţii tăi nu şi-au făcut de loc bine lecţiile, spuse 
Grandi. Contul cu parolă din Lugano îmi aparţine mie şi la 
trei prieteni de-ai mei, unul din ei fiind ministrul de finanţe 
despre care tocmai ţi-am vorbit. Nici unul din noi nu poate 
scoate din cont un cent fără semnătura celorlalţi trei. Dacă 
vrei, îţi spun cum îi cheamă dar pot să te asigur că nu vor 
semna. 

Îşi ridică umerii masivi într-un gest de fatalitate aşa cum 
numai italienii sunt în stare: 

— Din păcate pe ei nu-i interesează fiica mea. 

Frost azvârli din nou documentul pe birou: 

— Dacă o vrei pe Gina înapoi, vie, ar fi mai bine să-ţi 
convingi prietenii să semneze. 

— Ar fi o pierdere de vreme să încerc. În nici un caz nu o 


193 


evaluează pe fiica mea la douăzeci de milioane de dolari. 

Grandi se aplecă din nou peste birou zâmbind cu 
zâmbetul lui de lup: 

— Hai să abordăm afacerea din alt unghi. 

— Cât eşti dispus să plăteşti pentru a-ţi primi înapoi fata? 
întrebă Frost conştient că avea mâinile transpirate. 

— Aha! Bună întrebare. 

Grandi trase adânc din trabuc şi scoase un nor gros de 
fum, foarte parfumat. 

— Deci suntem de acord că răscumpărarea nu va fi de 
douăzeci de milioane de dolari? 

Frost ezită: 

— Aspectul acesta trebuie să-l discut cu asociaţii mei. Fă- 
ne o propunere şi noi o să o luăm în considerare. 

— Incepi să te deştepţi, păduche jegos, spuse Grandi. 
Uite care este propunerea mea: o aduci aici pe Gina în 
maxim patru ore. Drept recompensă eu nu voi face 
plângere la autorităţi împotriva ta şi a asociaţilor tăi. Asta 
este propunerea mea. 

— Câţi bani? întrebă Frost. 

Grandi dădu încet din cap: 

— Nici un ban. Adu-o aici nevătămată şi eu am să uit că 
existaţi, tu şi asociaţii tăi tâmpiţi. 

Frost se forţă să râdă. Chiar şi lui râsul i se păru jalnic: 

— Nici o şansă. Ne-am băgat în treaba asta pentru bani. 
Ce-ar fi să zicem cinci milioane? Doar face cinci milioane 
pentru tine, nu-i aşa? Ce zici? 

— Nici un cent şi am să-ţi spun şi de ce. 

Deschise din nou sertarul biroului şi scoase două casete: 

— Uite, ia-le! Sunt copii, originalele sunt la mine. Vreau 
să le ei pentru ca tu şi asociaţii tăi tâmpiţi să vă daţi seama 
ce prost aţi organizat toată afacerea. 

Grandi trase iar din trabuc şi continuă: 

— Când am închiriat Orchid Villa mi-am luat nişte 

precauţiuni. Acum am să-ţi spun despre Suka ceva care o 
să te intereseze. Era expert în probleme de securitate la 
poliţia din Tokyo şi unul din cei mai buni specialişti ai lor în 
electronică. L-am cumpărat pur şi simplu. l-am cerut să 
rezolve problemele legate de securitatea vilei. Înafară de 
toate şmecheriile legate de siguranţa vilei el a instalat şi un 
sistem de înregistrare continuă. 

Toate telefoanele care se primeau sau se dădeau erau 
înregistrate automat. Pe cele două casete pe care ţi le fac 
cadou sunt înregistrate numai cele mai recente convorbiri 
telefonice dar ele spun o poveste. Ştiu despre Marcia 
Goolden, o curvă profesionistă, care locuieşte în acest 
hotel. Ştiu că ai contactat-o şi că Amando are program fix la 
ea. In mod evident ea este cea care l-a drogat pe Amando 
atunci când a vizitat-o, în timp ce pe Marvin l-ai drogat tu. 
Ştiu că tu le-ai dat ordin asociaţilor tăi să-l omoare pe Suka. 
Amprenta vocilor funcţionează şi dacă dau poliţiei casetele 
nu vor avea nici un fel de probleme să te arate cu degetul. 
Ştiu şi că te-ai culcat cu fiica mea. Am pus microfoane şi în 
camera ei. Fiica mea este bolnavă mintal dar este totuşi 
fiica mea şi am să fac totul pentru a-mi fi adusă înapoi! 
Adu-o aici în patru ore şi nu fac plângere la autorităţi! 

Grandi pufăi din trabuc: 

— la casetele, vorbeşte cu asociaţii tăi, dar nu uita nici o 
clipă, dacă Gina nu este aici până la ora zece deseară vei 
petrece douăzeci de ani în puşcărie. 

Frost încercă să mai spună ceva dar nu-i veni nimic în 
minte. Se ridică nesigur în picioare. 

— Incă un mic amănunt, păduche idiot. S-ar putea să vă 
treacă prin cap că salvarea pentru tine şi ceilalţi păduchi ar 
fi lichidarea mea. 

Rânji răutăcios: 

— Nu încercaţi! Sunt foarte bine protejat. 

Se aplecă brusc înainte cu faţa plină de furie şi strigă: 

— Dispari, păduche cretin! 
* 
x x 


Cei patru bărbaţi stăteau în jurul mesei privind la un 
casetofon aflat în faţa lor şi din al cărui difuzor tocmai se 
auzea vocea lui Frost spunând: 

— L-aţi găsit pe Suka? 

După aceea vocea lui Silk: 

— Nici o urmă de puiul acesta de căţea. Şi nici de Grandi 
de altfel. 

Frost opri nervos casetofonul. 

— Trebuie să o găsim, Silk, şi să i-o dăm înapoi. 

Silk îşi frecă bărbia, se gândi un moment după care dădu 
din umeri: 

— Şi părea o afacere aşa de bună! 

Se întoarse şi privi cu singurul său ochi bun, care 
strălucea de furie la Umney care era foarte palid şi-şi ţinea 
capul care îl durea cu amândouă mâinile. 

— Tu ai aruncat toată treaba în aer, Ross. Ar fi trebuit să 
te porţi ca un profesionist. 

— Nu ar fi trebuit să te apuci de treaba asta, îi spuse 
Umney mârâit. Ti-am spus şi eu şi Goble că nu se poate 
face dar ai făcut pe deşteptul. 

— Gura! se răsti Frost la el. Cum o găsim? 

— A lăsat maşina mea într-o parcare la malul mării, 
spuse Goble. Am trimis oameni acolo. 

Se ridică, merse la măsuţa pe care se afla telefonul, şi 
sună pe cineva. Vorbi în şoaptă timp de două, trei minute 
după care închise şi reveni la masă. 

Ceilalţi aşteptaseră în tăcere. 

— Nu a închiriat nici o barcă. 

— Sunt vreo cincisprezece hoteluri în zonă. Probabil s-a 
ascuns în unul din ele aşteptând să se facă întuneric. 

— Sau a lăsat în mod intenţionat acolo maşina, drept 

196 


momeală, după care a mers la autogară, s-a suit într-un 
autobuz şi este de acum în Miami, spuse Silk scrâşnind. 

Frost se ridică în picioare: 

— Avem mai puţin de trei ore pentru a o găsi. Tu mergi la 
malul mării, spuse, vorbindu-i lui Goble. Tu, spuse, 
întorcându-se spre Silk, verifică la autogară. Aveţi 
descrierea ei. Eu mă întorc la vilă să-i percheziţionez 
camera. Poate găsesc vreun indiciu. 

Făcu o pauză în uşă: 

— Tu stai lângă telefon, îi spuse lui Umney. Am să te sun 
să-mi spui cum avansează afacerea. 

După care o luă la fugă pe coridor. 

Mergând la limita vitezei legale ajunse la vilă. Ceasul 
arăta ora 19:20. Conştient că timpul se scurge cu rapiditate 
urcă scările două câte două şi intră ca o furtună în camera 
Ginei. Căută cu febrilitate peste tot, în fiecare sertar, în 
şifonier, în noptiere, peste tot, dar nu găsi nimic. Se făcuse 
ora opt seara. Incă două ore pentru a o găsi! 

Inşfăcă receptorul telefonului şi-l sună pe Umney: 

— Ceva veşti? 

— Lu tocmai a verificat la autogară. Nu a văzut-o nimeni, 
şi Lu are legături puternice acolo. Cea mai mare 
probabilitate rămâne malul mării. Lu este pe drum. 

Lui Frost îi veni brusc o idee. Işi aduse aminte ce-i 
spusese Gina: „mă doare undeva de bani. Tot ce vreau este 
să-mi fac de cap.” 

— Este pe undeva prin apropiere un loc unde să poţi să-ţi 
faci de cap? O colonie hippy? 

— Unde nu găseşti colonii hippy? Bineînţeles că există şi 
pe aici un loc unde se adună neînţeleşii. La Paddler's Creek. 
Crezi că s-ar putea să fie acolo? 

— Nu ştiu. Unde e locul acesta? 

— La vreo cincisprezece kilometri de centrul oraşului, pe 
şoseaua spre Key Vest, îi spuse Umney. Au tot felul de 

sărbători acolo. 

— Spune-mi mai exact cum îi găsesc. 

— la-o pe autostradă spre sud. O să vezi la un moment 
dat un motel pe partea dreaptă, îi zice Twin Oakes. Fă pe 
prima la dreapta, imediat ce treci de motel. Este o alee care 
duce la plajă. Crezi că este acolo? 

— De unde dracu’ să ştiu? Mă duc să arunc o privire, 
spuse Frost şi închise. 

Merse la maşină, se urcă în Lamborghini şi rămase 
câteva minute să se gândească după care conduse repede 
la hotelul Spanish Bay. 

Cinci minute mai târziu stătea din nou în faţa lui Grandi. 

Frost era acum poliţist din cap până în picioare. Se aşeză 
cu faţa la fel de dură şi de lipsită de expresie ca cea a lui 
Grandi. 

— Ai adus-o? lătră la el Grandi. 

— Nu. Am de gând să joc cinstit cu tine, spuse Frost. Ea a 
vrut să fie răpită. Okay, am ajutat-o, dar ea fost ce care a 
neutralizat gardul. A mers la port cu bagaj cu tot şi asociaţii 
mei au preluat-o de acolo. Au dus-o la Ace of Spades. 

— Ştiu toate prostiile astea, ţipă la el Grandi. Totul este 
pe casete. 

— Ceea ce nu ştii este că ea s-a culcat cu unul asociaţii 
mei şi în timp ce se hârjoneau ea l-a pocnit în cap cu un 
pistol şi a şters-o. Încercăm să o găsim. Acum ascultă-mă 
cu atenţie, Grandi, ea te vrea mort şi acum are şi un pistol. 
Nu mai vreau să aud nimic din rahatul acesta cu găsitul în 
patru ore. O să o găsim dar o să dureze mai mult de patru 
ore. Tu hotărăşti. 

— Deci a şters-o? 

Grandi păru că se chirceşte. 

— Asta e! A furat o maşină. Am găsit maşina la malul 
mării. Am verificat. Nu a încercat să închirieze o barcă. 
Acum controlăm hotelurile. 

Frost făcu o pauză: 

— Cât este de bolnavă? 

Grandi îşi încleştă pumnii şi lovi cu ei în masă: 

— Atât de bolnavă încât ar fi trebuit să fie internată într-o 
clinică, spuse şoptit, parcă smulgând fiecare cuvânt, dar nu 
puteam să-i fac aşa ceva. Am pus-o în schimb în spatele 
unui gard electrificat. Amando este un psihiatru foarte 
cunoscut şi se ocupa de ea. Rapoartele săptămânale pe 
care mi le făcea erau din ce în ce mai pesimiste. Pe când 
era în Roma a luat o doză masivă de L.S.D. l-a distrus 
echilibrul creierului. Amando o descrie ca o obsedată 
sexual, atât este de bolnavă, dar nu mă interesează. Este 
fiica mea şi o vreau înapoi. 

Se holbă la Frost: 

— A scăpat din cauza ta aşa că adu-o înapoi sau am să te 
aranjez aşa cum l-am aranjat pe Vessi! Nu-ţi fă nici o iluzie! 

— Te urăşte, Grandi. Te vrea mort. Are o armă. Mi-a spus 
că vrei să o violezi. 

— Nu ştia ce spune. Chiar dacă crăp în clipa asta ea nu 
pupă nici un sfanţ. Prin testament toţii banii mei merg la 
fundaţii de caritate. 

Făcu o pauză după care întinse arătătorul către Frost: 

— Găseşte-o şi adu-mi-o înapoi. Fă asta şi îţi dau cinci 
milioane de dolari. 

Frost ciuli urechile. Se aplecă înainte: 

— Vorbeşti serios? Şi cum mă plăteşti? 

Grandi dădu din umeri: 

— Cum vrei. Orice bancă, oriunde, sau cash. O vreau 
înapoi! 

— Chiar vrei să faci o înţelegere cu mine sau încerci 
numai să mă tragi în piept? 

— Vreau să fac o înţelegere. Am o poziţie mult prea 
importantă ca să-mi calc cuvântul. Adu-mi fata înapoi şi-ţi 
dau cuvântul că îţi dau cinci milioane de dolari, dar, dacă 

nu o găseşti, îţi dau din nou cuvântul meu: consideră-te 
mort! 

Frost se ridică în picioare: 

— Am să o găsesc. S-ar putea să dureze, dar pentru cinci 
milioane am să o găsesc! 

leşi din hotel se sui în maşină şi stătu mult timp să se 
gândească. În jurul lui auzea vocile oamenilor care se 
distrau. Auzea şi orchestra terasei de unde veneau vocile, 
cântând muzică de bună calitate. Luna, un disc mare, 
galben, lucea deasupra. Era ora 21:05. 

Cinci milioane de dolari! 

„Sunt un om prea important ca să-mi calc cuvântul”. 
Frost era de acord cu această afirmaţie. 

Uite că roata se învârtise din nou! Nu avea decât să o 
găsească. 

* 
x x 


Frost lăsă maşina Lamborghini, sub un pâlc de arbori de 
mango şi făcu pe jos restul drumului. 

În timp ce se apropia putea să audă sunetul chitarelor şi 
tânguirea incantaţiilor. Cu cât distanţa se micşora cu atât 
devenea mai puternic mirosul de trupuri nespălate şi de 
fum de ţigară cu droguri. Era sigur că se apropie de o 
colonie hippy. Avea unde să se ascundă şi se mişca cu 
multă prudenţă. Zărea de acum colonia, cu focuri arzând ici 
şi colo şi cu siluete care se mişcau de colo, colo. Făcu o 
pauză în spatele unui salcâm de mare. 

La o primă apreciere erau cam o sută de oameni, 
vorbind, cântând, unii din ei dansând de unii singuri, cu 
mişcări dezordonate, lipsite de armonie şi presupuse că cel 
puţin cei din urmă erau drogaţi puternic. 

Subconştientul îi spuse că există o şansă ca Gina să fie 
aici. Acesta era mediul la care visa. Dar cum să o găsească? 

Mai făcu o mişcare şerpească spre un tufiş înalt care îl 

aduse şi mai aproape de focurile din colonie. Aşteptă, cu 
privirea măturând neîncetat colonia, dar nu zări nici o fată 
care să aibă trăsăturile Ginei. 

Ce-ar fi să iasă din ascunzătoare şi să înceapă să întrebe 
în stânga şi în dreapta? Hotări că nu ar fi prudent din partea 
lui. Toţi păreau drogaţi până în albul ochilor şi nu îi surâdea 
să apară printre ei şi să înceapă să facă gălăgie. Se lăsă pe 
vine. Poate că dacă aştepta suficient de mult timp.... 

Privi şi aşteptă mai mult de o oră dar nici urmă de Gina. 
Şi tocmai când se hotărâse să o lase baltă auzi un zgomot 
uşor în spatele său. Un şarpe? Rămase nemişcat, cu 
muşchii încordaţi ca un arc, gata de acţiune, dar aşteptând. 

— Nu mişca, omule, spuse o voce în spatele său, sau 
pierzi un rinichi. 

Simti înţepătura unui cuţit în şale şi se relaxă. 

De şerpi îi era frică, de un om cu un cuţit, nu. 

— Sunt statuie, spuse. 

— Nu ne plac uităcioşii, omule, spuse vocea. 

Frost îşi spuse că vocea era tânără şi sigură pe ea. 

— Îmi pare rău. 

Frost vorbi cu voce spăşită: 

— Eu zic că aţi pus-o de o distracţie ca lumea, copii. 

După care acţionă fulgerător. Mâna dreaptă lovi în spate, 
după care se întoarse cu tot trupul şi lovi din nou. Auzi un 
icnet de durere. Se aruncă peste trupul care se chircea pe 
nisip. Mâinile se încleştară pe gâtul subţire şi transpirat. 

În lumina puternică a lunii văzu o chică afro care 
acoperea în parte pielea neagră a chipului. 

— Eşti băiat cuminte? întrebă cu genunchiul înfipt adânc 
în şalele negrului. 

— Da, da, bineînţeles, ţipă coloratul. Mă omori, omule! 

Frost privi scurt de jur împrejur. Văzu lama şişului 
strălucind la doi metri. Ţâşni în picioare şi apucă şişul 
înainte ca negrul să poată să se ridice în şezut. 

— Cristoase, omule! bâlbâi negrul. N-am ştiut că eşti 
poteră. Am crezut că eşti vreun băgăcios obsedat. 

Frost aruncă arma albă în tufişuri. 

Îl privi pe negru. Era slab, tânăr, cu ochi mari care ardeau 
febril şi cu o bărbie care tremura. Era îmbrăcat într-o 
cămaşă cu mâneci lungi şi în blugi, amândouă ţoalele 
zdrenţe. 

— Cum te cheamă, fiule? întrebă Frost liniştit. 

— Buck îmi zice. Jur că nu aveam de gând să-ţi fac rău. 
Nu ne plac curioşii pe aici. 

— Nu sunt poliţist, Buck, spuse Frost după care merse 
încet şi se trânti în nisip lângă negru. Caut pe cineva. 

— Dă-i înainte şi caută, omule! spuse Buck. Eu o şterg. 

Frost apucă încheietura mâinii subţire şi ridică mâneca. 
Nu trebuia să vadă urmele înţepăturilor, le putea simţi cu 
buricul degetului. Tânărul era deja în stadiul injecţiilor în 
venă. 

Buck încercă să scape dar Frost nici măcar nu băgă de 
seamă. 

— Vrei să faci rost de o sută de parai? întrebă Frost. 

Buck se încordă: 

— Îţi baţi joc de mine, omule? 

— Când ai făcut ultima injecție? 

Buck îl înjură în surdină şi încercă din nou să-şi elibereze 
încheietura mâinii. 

— Uite care-i treaba, Buck. Vreau să arunci o privire prin 
colonie. Caut o fată cu păr roşu, ceva special. Dacă este aici 
nu poate fi de mai mult de trei ore. S-ar putea, de 
asemenea, să fi venit şi să fi plecat. Dacă o zăreşti nu fă 
nimic, numai vino aici şi spune-mi. Dacă o zăreşti primeşti 
un sutar. Dacă nu, capeţi cincizeci. Okay? 

— O fată cu părul roşu? 

— Asta e! N-ai cum să nu o vezi. Marfă: păr roşu natural, 
nu vopsit. Are cam douăzeci de ani, trup ţeapăn. 

Buck se ridică în picioare şi Frost îi dădu drumul la 
încheietură. 

— Omule, ai spus un sutar? 

— Mda. 

Frost îşi scoase portofelul şi îi arătă tânărului o hârtie de 
o sută. 

— E toată a ta dacă o zăreşti! 

— Omule, stai aici. Nu te mişca. 

— Am să stau aici, spuse Frost, dar, Buck, dacă o zăreşti 
nu te opri. Tot ce ai de făcut este să vii aici şi să-mi spui. 

— Okay, omule. 

Frost îl privi pe negrul cel tânăr cum se îndreaptă spre 
colonie cu un mers nesigur. 

ÎI privi cum începe să se fâţâie printre prietenii lui. O fată 
veni spre el şi-i înlănţui gâtul dar el o respinse şi continuă 
să meargă printre focuri. Într-un târziu dispăru în fum. 

Şi dacă tânărul negru îşi lua câţiva prieteni şi-i săreau cu 
toţii în cap? Îi arătase lui Buck că are portofelul plin cu bani. 

Se aplecă şi merse târâş până la un pâlc de arbori de 
mango, îşi scoase arma, băgă glonţ pe ţeavă, după care se 
rezemă de un arbore de mango pentru a avea spatele 
asigurat. Verifică că este ascuns dar că poate în acelaşi 
timp să supravegheze colonia de hippies. 

Aşteptă. 

Fu o aşteptare lungă şi tocmai când începea să se 
convingă că nu îl va mai vedea pe Buck, când acele 
ceasului arătau că se făcuse ora 23:15, apăru Buck cu 
mersul lui nesigur. Şi singur. 

Buck se opri în dreptul tufişurilor şi privi agitat peste tot. 
În lumina puternică a lunii Frost putu să vadă cum ţâşneşte 
transpiraţia prin pielea lui neagră. 

— Okay, Buck, spuse încet. Aici sunt. 

Buck veni grăbit până lângă el, gâfâind. 

— Omule, chiar ai de gând să-mi dai mălaiul ăla? spuse 

sacadat. Dacă nu mă înţep imediat îmi sar siguranţele. 

— Ai găsit-o? 

— Da, omule, dar a şters-o. Acum e cu Big Chet. A luat-o 
cu el la cabană. 

— Cine e Big Chet? 

— Omule, e marea sculă. El ţine campus-ul ăsta. E guru 
nostru! 

— Şi unde e cabana lui? 

— La capătul golfului. Are cabana lui. Omule, dă-mi 
sutarul! 

— Şi de unde ştiu că vorbeşti adevărat, Buck? Poate că e 
altă fată. 

— Am vorbit cu prietenii mei. Big Chet a cules păpuşica 
de pe marginea autostrăzii. Işi zicea Gina. Are părul roşu. 

Frost fu mulţumit. 

— Cum ajung la cabană, Buck? 

— la-o pe malul apei. Cam cinci sute de metri. Nu ai cum 
să nu o găseşti. 

— Pot să ajung acolo cu maşina? 

— Bineînţeles, ieşi înapoi pe autostradă şi fa prima la 
dreapta. Aleea aia o să te ducă direct la ţintă. 

Frost îi dădu hârtia de o sută. 

— Mulţumesc, omule, spuse Buck făcând câţiva paşi. 

După aceea se întoarse, făcu o pauză şi spuse: 

— Ai grijă cu Big Chet. Nu-i spune de unde ştii. 

După aceea o luă la goană spre colonie la fel de nesigur 
pe picioare. 

Frost se grăbi şi el la Lamborghini. Merse la autostradă, 
după care, urmând instrucţiunile, făcu prima la dreapta. 
Când zări strălucirea lunii în apa mării stinse luminile şi opri 
motorul după care lăsă maşina să meargă în virtutea 
inerţiei pe aleea îngustă şi nisipoasă. 

Când maşina se opri, cobori şi făcu următorii o sută de 
metri pe jos. De o parte vedea departe lumina focurilor din 

colonia de hippies. De cealaltă parte văzu o cabană mică, 
făcută din lemn, pe jumătate ascunsă de umbra palmierilor. 
La fereastră pâlpâia lumina nesigură a unei lămpi cu gaz. 

Îşi scoase arma şi se mişcă silențios pe nisip până ajunse 
la cabană. 

Singurele sunete care se auzeau proveneau de la muzica 
chitarelor din depărtare, de la vocile înăbugşite de distanţă şi 
de la valurile care se spărgeau de țărm. 

Mergând în continuare pe furiş ajunse la geam şi privi 
prudent înăuntru. Ceea ce văzu îl făcu să înţepenească. 

Gina, goală, şedea într-un scaun cu spătarul rupt. Mâinile 
i se odihneau pe genunchi. Mâinile şi genunchii pe care 
erau aşezate îi erau pline de sânge. Privea în gol. Arăta ca o 
păpuşă de ceară oribilă dar îşi putea da seama că este vie 
după mişcările spasmodice ale pieptului ei. 

Lumina slabă a lămpii cădea pe chipul palid al unui 
bărbat foarte voinic care zăcea răstignit la picioarele Ginei. 
Era îmbrăcat într-un tricou murdar şi jeanşi uzaţi. 

Din piept îi creştea mânerul unui cuţit. 

CAPITOLUL 8 


Frost, cu arma în mână, intră în cameră păşind prudent. 

Mirosul greu de murdărie, de trupuri nespălate şi de fum 
de marijuana îi întorcea stomacul pe dos. Se aplecă asupra 
cadavrului. Presupuse că era Big Chet, numai că acum nu 
mai era mare ci mort ca un dop de plută aruncat de ocean 
pe plajă. 

Cuţitul fusese înfipt cu aşa violenţă încât sigilase rana. 
Era foarte puţină sângerare dar pe mâner erau totuşi urme 
de sânge. 

Frost se întoarse spre Gina care stătea nemişcată, cu 
ochii ei mari holbaţi şi privind fix, cu pieptul ridicându-se şi 
coborând în ritmul respirației spasmodice. 

— Gina! 

Nici un răspuns. 

Îşi flutură mâna prin faţa ochilor ei dar privirea rămase 
fixă. Îi atinse umărul, fierbinte şi uscat. 

„Ca dracu’ situaţia” îşi spuse iar mintea sa de poliţist 
bine antrenat intră imediat în acţiune: „Ce este de făcut? 
De data asta e vorba de crimă!" _ 

Privi împrejur în cabana care arăta jalnic. Într-unul din 
colţuri zări un telefon vechi de când lumea aşezat pe un 
teanc de reviste Playboy, foarte uzate. Işi dădea seama că 
nu putea face faţă situaţiei de unul singur. 

Sună la Ace of Spades. Când Umney răspunse Frost 
spuse: 

— Am găsit-o dar e supărare mare. Silk şi Mitch sunt pe 
acolo? 

— Da, tocmai au sosit. Şi care e problema? 

— Sunt la Paddler's Creek. Vă vreau aici pe toţi trei. ŞI 
repede, spuse Frost scrâşnit. Aduceţi unelte de săpat. 
Trebuie să îngropăm o comoară! 

— Ce dracu’ vorbeşti acolo? spuse Umney nervos. 

— O să vedeţi. Mişcaţi-vă! Ştii unde este motelul Twin 
Oakes? 

— Da, dar... 

— Cum veniţi pe autostradă nu prima, a doua la dreapta 
după motel. Mergeţi până la plajă. Vă aştept. Vă vreau pe 
toţi trei aici şi nu uitaţi uneltele de săpat, spuse Frost şi 
închise. _ 

Merse la Gina şi o privi de aproape. In afară de faptul că 
respira, era un cadavru. Îi flutură din nou mâna prin faţa 
ochilor şi din nou ea nu avu nici o reacţie. 

Nu mai putu suporta mirosul şi ieşi din cabană. Inspiră 
adânc aerul umed simțind că este lac de sudoare. 

În timp ce stătea şi privea plaja luminată de lună se 
gândi la ceea ce îi promisese Grandi. Cinci milioane de 
dolari! Asta era ceva care nu trebuia să ajungă la urechile 
lui Silk, Umney şi Goble. Şi dacă, să presupunem, Gina 
murea? Arăta suficient de rău ca să crape. Căţeaua nebună 
făcuse o călătorie în spaţiu. Nenorocitul ăsta mare şi mort îi 
dăduse probabil L.S.D. Ea intrase în criză şi băgase cuțitul 
în el. 

Se reîntoarse în cabană şi scotoci până găsi un prosop 
împuţit pe care îl înmuie la robinetul de la chiuvetă. Şterse 
sângele de pe mâinile şi coapsele ei. Rămase ca o păpuşă 
de ceară. El privi în jur şi-i văzu hainele aruncate pe un pat 
murdar: blue jeans, un tricou, chiloţi şi sandale. 

Se apropie şi o ridică din scaun. Ea se prăbuşi peste el ca 
o păpuşă de cârpă. Reuşi cumva să-i tragă pantalonii. li 
scăpă de două ori printre mâinile lui umede de transpiraţie 
şi căzu pe duşumea. Tot de două ori, înjurând, o ridică în 
picioare şi într-un târziu reuşi să-i închidă fermoarul. Frost 
era de acum nebun de îngrijorare. Gina era în continuare 
fără reacţie. Îi puse şi tricoul după care o trânti înapoi în 
scaun. 

Simti că îi vine să verse. Mirosul trupului ei, mirosul din 

cabană, îngrijorarea, era prea mult. leşi din nou afară. 

Era conştient că pierde timp. Gina putea să moară în 
orice clipă. Erau complicaţii. Să presupunem că Silk facea 
pasul înapoi. Să presupunem că-i spunea că la crimă nu se 
bagă. Să presupunem că nu era de acord să-l îngroape pe 
Big Chet. 

Frost gândea cu viteza luminii. 

Se întoarse după câteva minute în cabană şi luând 
telefonul sună la hotelul Spanish Bay. In mai puţin de un 
minut Grandi ridică receptorul. 

— Am probleme mari, spuse Frost. Am găsit-o dar aşa 
cum arată cred că este plină de L.S.D. Arată rău, foarte rău! 

— Poţi să o aduci la Paradise Clinic? întrebă Grandi cu o 
voce venind parcă din mormânt, sau e mai bine să-ţi trimit 
o ambulanţă? 

— Am să o aduc acolo, spuse Frost. Fără ambulanţă. Sunt 
şi alte complicaţii. 

— Am să alertez clinica, şi am să fiu şi eu acolo, spuse 
Grandi şi închise. 

Frost se uită din nou la Gina, şi-i flutură din nou mâna 
prin faţa ochilor ei. Nici o reacţie. După aceea auzi 
zgomotul unei maşini care se apropia. leşi fugind din 
cabană în timp ce maşina se oprea. Silk, Umney şi Goble 
ieşiră din maşină. 

— Ce dracu' se întâmplă? spuse Silk scrâşnit, venind spre 
Frost. 

— Du-te şi aruncă o privire. 

Frost îi conduse pe cei trei bărbaţi în cabană. 

— Aşa am găsit scena, spuse. 

Cei trei priviră la cadavru şi după aceea la Gina. 

— Ea l-a omorât? întrebă Umney cu voce stinsă. 

— Cine altcineva? Acum este în criză. S-ar putea să ne 
moară în braţe, spuse Frost. Ingropaţi grămada asta de 
rahat. 

— Dacă ea l-a omorât, spuse Silk, înseamnă că suntem 
iar în cărţi. Incă putem pune laba pe douăzeci de milioane 
de dolari. _ 

— Dar nu şi dacă ea moare, spuse Frost. Ingropaţi-l pe 
nenorocit. 

Silkk rămase câteva clipe pe gânduri după care se 
întoarse spre Umney şi Goble: 

— Ingropaţi-l dar fiţi atenţi unde o faceţi, dacă vreodată o 
să trebuiască să-l dezgropăm. Ingropaţi-l aşa cum este dar 
cuțitul puneţi-l într-o pungă. Precis are amprentele ei pe 
mâner. Mişcaţi-vă! 

In timp ce Umney şi Goble târau cadavrul afară din 
cabană Silk îi rânji lui Frost: 

— De data asta am pus-o! Sau Grandi plăteşte douăzeci 
de milioane de dolari sau le şoptim curcanilor. De data 
aceasta nu mai putem pierde! 

Frost merse la Gina, o ridică şi o puse pe umeri ca pe o 
păpuşă de cârpă. După aceea o duse peste nisipul fierbinte, 
în aerul umed, la Lamborghini. 

Silk îl urmă îndeaproape. 

— Nu te băga! spuse Frost în timp ce aşeza trupul inert în 
maşină. Stai deoparte! 

Se sui în maşină, porni motorul şi, părăsindu-l pe Silk, 
conduse rapid pe aleea nisipoasă care ducea la autostradă. 

li trebuiră cincisprezece minute de condus rapid pentru a 
ajunge la Paradise Clinic. Trase maşina în dreptul uşii pe 
care scria cu litere de neon: „Urgenţe”. In mai puţin de 
treizeci de secunde lucrurile începură să se mişte. Puterea 
lui Grandi, nevăzută, îşi făcea efectul. 

Un internist şi o soră aşteptau la uşă şi supravegheară 
atent brancardierii care o scoaseră pe Gina din maşină şi o 
urcară pe o targă mobilă. 

În timp ce stătea lângă Lamborghini transpirând puternic 
apăru şi Grandi în Rolls. 

Frost se îndreptă spre el. 

— Este la urgenţe. Arată rău. 

Grandi rămase nemişcat, uitându-se la Frost. 

— Şi sunt nişte complicaţii al dracului de urâte, continuă 
Frost. S-a cuplat cu un hippy care a îndopat-o cu L.S.D. A 
intrat în criză şi l-a omorât. 

Grandi făcu un pas înapoi. 

— L-a omorât? croncăni el. 

— Da, l-a înjunghiat mortal. Am aranjat ca drogatul să fie 
îngropat. Dacă avem puţin noroc nimeni nu o să afle despre 
acest mic incident dar, o să te coste, Grandi. Asociaţii mei îl 
înmormântează. 

Grandi se uită lung la Frost mai multe clipe după care se 
întoarse şi trecu prin uşile din sticlă dispărând în interiorul 
spitalului. 

Frost inspiră adânc. Îşi aprinse o ţigară cu mâini umede. 
În timp ce trăgea primele fumuri auzi o maşină venind în 
viteză şi frânând brutal lângă el. Silk coborî din maşină. 

— Cum e? întrebă plantându-se în faţa lui. 

— Ţi-am zis să stai deoparte şi să nu te bagi? îi răspunse 
Frost furios. Cară-te şi stai deoparte! 

— Foloseşte-ţi creierul! spuse Silk. Situaţia este dulce de 
tot. Îl avem pe Grandi la mână. Nici nu mai speram. Ea l-a 
ucis pe golanul ăla şi putem dovedi. Fă târgul! Stoarce-l de 
douăzeci de milioane! Spune-i că sau plăteşte sau 
blestemata de fiică-sa va fi acuzată de crimă! 

Frost privi la acest gunoi chior, la acest ucigaş 
profesionist. Îl cuprinse brusc un sentiment de revoltă. 
Realiză că datorită dorinţei lui nebune de a deveni bogat îi 
dăduse drumul acestei fete bolnave şi pentru că ea scăpase 
comisese o crimă. Dorinţa lui de a deveni bogat deveni 
brusc amară şi i se făcu scârbă de el însuşi. 

Se întoarse şi o porni spre intrarea în spital. 

— Hei, unde te duci? strigă la el Silk. 

Frost trecu de uşi fără să-i acorde nici o atenţie. O femeie 
mai în vârstă, aşezată la biroul de internări, se uită 
întrebător la el. 

— Un mesaj pentru domnul Grandi, spuse Frost. 

Numele magic o făcu imediat pe asistentă să ciulească 
urechile. 

— Da, domnule. 

— Spuneţi-i că am să fiu la vilă dacă doreşte să mă vadă. 
Din partea lui Frost. 

Ea îşi notă într-un carneţel. 

— Mă ocup ca mesajul dumneavoastră să ajungă la 
domnul Grandi, domnule Frost. 

Lui Frost îi veni o idee: 

— Cum se simte domnul Amando? 

Faţa femeii mai în vârstă deveni tristă: 

— A murit acum o oră. A avut un al doilea atac de inimă. 

— A avut noroc, spuse Frost şi ieşi în aerul umed de afară 
lăsând-o cu gura căscată. 

Silk îl apucă de mânecă: 

— Întoarce-te imediat şi vorbeşte cu Grandi! 

Frost se smuci după care îşi repezi cu toată puterea 
pumnul în falca lui Silk. Ştia că de acum încolo va fi puţină 
plăcere în viaţa sa, dacă va mai fi vreuna, dar în timp ce 
pumnul lui zdrobea faţa lui Silk fu invadat de plăcere. Silk 
deveni aeropurtat. Zbură prin aer şi se zdrobi de asfaltul 
aleii. 

Frost se urcă în Lamborghini şi conduse repede la Orchid 
Villa. 


* 
x x 


Grandi stătea într-un fotoliu într-o încăpere mică în care 
se mai aflau şi alte fotolii şi o masă plină cu reviste cu 
coperte lucioase. Singurul zgomot, şi acela foarte slab, era 
făcut de instalaţia de aer condiţionat. Stătuse acolo în 

ultimele două ore şi cât timp stătuse se gândise la viaţa sa, 
la trecutul său. 

Se născuse într-o mahala a oraşului Neapole. Tatăl său 
fusese omorât într-o bătaie cu cuţitele. Era foarte ataşat de 
mama lui şi la vârsta de şase ani vindea pixuri Parker 
contrafăcute la turişti. Mai târziu le vânduse poze obscene. 
Mama lui îi lua tot câştigul şi-l punea deoparte. Trăiau 
numai cu spagheti şi cu fructele pe care el le fura de la 
piaţă. 

Când mama lui fu omorâtă de un şofer beat care nu 
oprise la stop o jelise trei luni. Din clipa în care mama lui 
murise rămăsese singur pe lume. Cu banii pe care mama lui 
îi economisise îşi cumpărase o mică ambarcaţiune şi 
începuse să facă trafic între Tanger şi Neapole cărând la 
început ţigări şi după aceea droguri. In bancă se adunau 
încet, încet, banii pe care îi economisea la sânge. La 
douăzeci de ani i se dusese vestea că se pricepe la 
ambarcaţiuni. Se împrietenise cu un industriaş bogat care îi 
dăduse în îngrijire yahtul său. 

La un moment dat proprietarul iahtului îi mărturisise că 
este foarte supărat pentru că fiica sa se încurcase cu o 
lesbiană. Grandi se oferise să-i rezolve problema contra 
unei mari sume de bani. Industriaşul nu pusese întrebări 
dar fusese de acord. Grandi mersese la un apartament de 
lux şi o sugrumase pe lesbiană. Devenit brusc bogat se 
mutase la Roma. La treizeci şi cinci de ani îşi investise aşa 
de bine banii încât ştia că scăpase pentru totdeauna de 
sărăcie. Cultiva oamenii care trebuia şi care erau 
impresionați de lipsa lui de scrupule. Grandi investea, 
câştiga, reinvestea, se dezvolta. Avea mână bună. 

Când împlinise patruzeci de ani şi era deja multimilionar 
se căsătorise cu Maria Vendoti, fiica ambasadorului Italiei în 
Franţa. Această căsătorie îi sporise substanţial averea dar 
el era prea obsedat de a face bani şi, într-un târziu, după 

şaisprezece ani, soţia lui se sinucisese şi Grandi rămăsese 
singur cu Gina. 

În timp ce stătea în mica sală de aşteptare Grandi îşi 
dădu seama că Gina rămăsese ultima lui legătură cu viaţa 
de familie iar familia, pe care o nesocotise toată viaţa, 
devenise esenţială pentru el. 

Şi acum, din cauza golanului de Frost, Gina era pe 
moarte. Grandi îşi încleştă pumnii. 

După aceea uşa se deschise şi un doctor înalt, slab, intră 
în cameră. 

— Domnul Grandi? Sunt doctor Vance. În legătură cu fiica 
dumneavoastră... 

Grandi rămase de piatră ascultând vocea murmurată. 

Într-un târziu doctor Vance spuse: 

— Îmi pare rău, dar am vrut să vă comunic adevărul. 

Grandi lăsă capul în jos şi privi la pumnii încleştaţi: 

— Vrei să-mi spui că nu are nici o şansă? 

— Va trăi, dar, nu, nu are nici o şansă să revină la viaţa 
normală. Creierul a suferit deteriorări masive. Putem să o 
menţinem în viaţă artificial. Asta este tot ce putem face. S- 
ar putea să trăiască aşa zece ani, poate chiar mai mult. 

— Adică numai să respire? 

— Da. 

Grandi desfăcu şi-şi strânse la loc pumnii. 

— Atunci pentru ea ar fi mai bine să moară. 

— Eu nu pot să vă spun acest lucru, domnule Grandi, 
spuse Vance, tot pe un ton scăzut. Sarcina mea este să o 
menţin respirând. 

— Şi eşti foarte sigur că nu există nici o şansă ca ea să-şi 
revină? întrebă Grandi Eşti foarte sigur? 

— Nici o speranţă. Creierul este distrus. 

— Vreau să o văd. 

— Bineînţeles. Am pus-o pe plămân artificial. Veniţi cu 
mine. 

Îl conduse pe Grandi pe un coridor lung şi apoi într-o 
rezervă unde două asistente stăteau în faţa unor pupitre 
pline de butoane şi indicatoare. 

In mijlocul rezervei era un pat. Gina stătea acoperită cu 
un cearceaf. Din trupul ei ieşeau tuburi şi fire care mergeau 
la maşina care o menținea în viaţă. 

— Este în regulă, spuse Vance adresându-se asistentelor. 
Am să vă chem când am nevoie de voi. 

Ignorând complet cele două asistente Grandi merse la 
pat şi privi în jos la fiica sa. Pentru prima oară de când îşi 
pierduse soţia simţi o durere copleşitoare dar îşi păstră 
controlul. Rămase nemişcat, privind la ultima lui legătură cu 
viaţa de familie. 

Privi la uşoara mişcare în sus şi în jos a pieptului Ginei 
ascuns de cearceaf. Privi la faţa ei ca o mască şi la ochii pe 
jumătate deschişi. 

— Şi ar putea să rămână aşa ani întregi? întrebă, numai 
pe jumătate conştient că în cameră nu mai erau decât el şi 
Vance şi că asistentele plecaseră. 

— Da. 

— Eşti sigur? 

— Da. Nu are nici o şansă. 

Vance ocoli patul şi arătă spre un întrerupător electric de 
culoare roşie. 

— Acest buton porneşte şi opreşte plămânul artificial. 
Trebuie să vă părăsesc acum. Am şi alţi pacienţi. 

ÎI privi pe Grandi în ochi: 

— Dacă ar fi fiica mea aş apăsa acest buton şi aş lăsa-o 
să moară în pace. 

Grandi îşi şterse faţa transpirată cu ambele mâini: 

— Asta este tot ce am de făcut? 

— Dacă butonul nu este apăsat ea va continua să respire. 
Dacă butonul este apăsat va trece liniştită în neființă. Am 
să am grijă să nu fiți deranjat. Hotărârea este a 

dumneavoastră. 

Doctorul ieşi din rezervă închizând încet uşa în urma lui. 

Grandi îşi trase un scaun lângă pat şi se aşeză. O privi 
lung timp, urmărind mişcarea ritmică a pieptului ei, după 
care realiză deşertăciunea situaţiei. 

— Măcar l-ai omorât pe nenorocitul care ţi-a dat drogul, 
spuse el încet. Acum am să-l ucid şi eu pe nemernicul care 
ţi-a dat drumul, sărmana mea fiică nebună. Am să-l fac să 
sufere, puiule, poţi să fii sigură. 

Se ridică în picioare şi se aplecă ţeapăn, sărutând-o pe 
frunte, după care ocoli încet patul şi apăsă butonul roşu. 

Rămase la piciorul patului cu ochii fixaţi la cearceaful 
care se ridica şi cobora încet în ritmul respirației. După o 
vreme realiză că cearceaful nu se mai mişcă. O mângâie pe 
Gina pe obraz şi ieşi din cameră. 

În timp ce trecea prin faţa biroului de la intrare sora 
spuse: 

— Scuzaţi-mă, domnule Grandi. Aveţi un mesaj. 

Grandi făcu o pauză. 

— Domnul Frost spune că va fi la Orchid Villa dacă aveţi 
nevoie de el. 

Grandi se uită lung la ea, dădu din cap după care ieşi în 
aerul umed de afară. 

În timp ce deschidea uşa Rolls-ului auzi o voce venind din 
întuneric: 

— Numele meu este Lu Silk. Lucrez pentru domnul 
Radnitz. 


* 
x x 


Închis în căsuţa de la vilă Frost simțea o dorinţă nebună 
să o şteargă din Paradise City. Tot scenariul se dusese 
dracului. Visul lui de a pune mâna pe cinci milioane de 
dolari se transformase în fum. Simţea instinctiv că Gina nu 
va mai fi niciodată un om normal şi i se făcea rău când se 

gândea că el este responsabil de eliberarea ei. 

Se plimba prin cameră pocnindu-şi pumni încleştaţi. De 
unde era să ştie că e nebună? De unde era să ştie că 
Amando este psihiatru? 

Ce situaţie blestemată! 

Acum trebuia să aibă grijă de el. Se trânti într-un fotoliu. 
Îşi scoase portofelul şi-i controlă conţinutul. Nu poţi trăi, nu 
te poţi mişca fără bani! Avea încă cei patru mii de dolari pe 
care-i obținuse pe inelul Ginei şi încă o mie. Deci, okay, 
avea cinci miare. Unde să meargă? Nu avea maşină. Era 
mult prea riscant să ia automobilul Lamborghini. Grandi ar 
fi putut să-l acuze că i-a furat maşina. 

Îşi privi ceasul. Era ora 23:15. 

„Şi mâine este o zi!” îşi spuse. Se ridică, îşi scoase haina 
şi cravata şi se trânti în pat. 

Mâine va închiria o maşină şi o va şterge. Încă îşi punea 
întrebări, încă încerca să-şi facă planuri când îl fură somnul. 
Se trezi brusc, patru ore mai târziu auzind bătăi în uşă. 

Intră imediat în alertă. Mâna i se întinse automat după 
armă în timp ce se dădea jos din pat. Merse la uşă: 

— Cine este acolo? 

— Ross. Îmi pare rău că te-am sculat, Mike, dar trebuie să 
stăm de vorbă. 

Ţinând arma la spate Frost descuie uşa cu cealaltă mână 
şi făcu doi paşi rapizi înapoi. 

— Intră. 

Umney intră în cameră cu zâmbetul lui lat, fermecător, la 
vedere. i 

Frost închise uşa cu piciorul şi o încuie. Işi privi ceasul: 

— Pentru numele lui Dumnezeu! Ştii cât este ceasul? 

Umney traversă camera şi se trânti într-un fotoliu. 

— Nu mi-ar strica o băutură. 

Frost îşi băgă arma în buzunarul de la spate. 

— Ce vrei? 

— Bună întrebare, spuse Umney. N-ai un scotch? 

— Vorbeşte, spuse Frost. Care-i treaba? 

— Să ştii că mie îmi place de tine, Mike, spuse Umney 
zâmbind. Eşti genul meu. De când te-am văzut.... 

— Lasă gargara, se răsti la el Frost. Mă placi tot atât de 
mult cât te plac şi eu. De ce eşti aici? 

Umney se strâmbă: 

— Nu juca tare, Mike, mi-am riscat capul venind aici. 
Vreau să-ţi spun un lucru, sunt prietenul tău. 

— Bine, spune ce ai de spus şi las-o baltă cu prietenia. 

— E vorba de Lu, spuse Umney. 

— Ce-i cu el? 

— Bună întrebare. Lu îşi câştigă banii băgând plumb în 
oameni şi este bun în meserie. 

Umney făcu o grimasă: 

— Toţi ne luptăm pentru bani, aşa este croită viaţa, dar 
eu nu sunt întotdeauna de acord. Acesta este şi motivul 
pentru care sunt aici, Mike. 

Frost se încordă: 

— Aşa că... Zi mai departe. 

— Fata asta, Gina, a murit. Era o maşinărie care ar fi 
putut să o ţină în viaţă ani întregi numai că Grandi a scos-o 
din priză. 

Umney clătină din cap şi faţa arăta ca a unui om distrus: 

— Mă bucur că nu a trebuit să o fac eu. 

— Lasă vrăjeala, Umney, şi treci la subiect. 

— Deci, dacă a murit nu mai e rost de bani, nu-i aşa? 

— Deci, okay, nu mai e rost de bani. Am dat-o în bară. 
Atunci de ce eşti aici? 

— Lu este un asasin plătit, spuse Umney. E tot timpul 
ahtiat după bani. Aşa că el şi cu Grandi au căzut la învoială. 
Am simţit nevoia să-ţi spun. 

— Să-mi spui, ce? spuse Frost uitându-se ţintă la Umney. 

— Bună întrebare, spuse Umney din nou cu zâmbetul de 

băiat bun pe faţă. Ei bine Grandi şi cu Lu au făcut o 
înţelegere. Grandi te vrea mort. Şi-a băgat în cap că dacă 
nu erai tu nebuna de fiică-sa ar fi înotat şi acum în piscină, 
şi şi-ar fi tras-o şi, în sfârşit, ştii tu. Aşa că a făcut o 
propunere. L-a angajat pe Lu ca să te lichideze. O nebunie, 
nu-i aşa? Am vrut să-ţi spun. 

Se trase de lobul urechii: 

— Mălaiul e bun, două sute de mii de dolari. Bineînţeles 
că noi alergam după milioane dar cred că şi două sute de 
mii de dolari este mai bine decât nimic. 

Frost se aşeză şi el în fotoliu. 

— la să văd dacă am înţeles bine, spuse. Grandi l-a 
angajat pe Silk să mă omoare şi i-a oferit două sute de mii 
de dolari, aşa este? 

— Aşa este, spuse Umney. Pentru că ştii cât ţin la tine 
m-am gândit să te avertizez. 

— Şi când are Silk de gând să mă omoare? i-o tăie Frost. 

Umney dădu larg din cap aprobator: 

— Şi aceasta este o întrebare bună. Deci te-ai prins cum 
stă treaba: acum Grandi te urăşte şi vrea să-ţi prelungească 
agonia. E unul din nebunii ăia! De aceea şi sunt aici. Ca să 
te avertizez. Lu o să folosească puşca cu lunetă. Este 
expert când e vorba de puşcă cu lunetă şi amortizor de 
zgomot. Anul trecut a mai avut un asemenea contract. 
Plata nu a fost formidabilă dar a fost totuşi ceva. A amânat 
execuţia şase luni dar l-a ţinut pe tip sub presiune şi după 
şase luni tipul era cârpă. Era un dur adevărat, aşa ca tine, 
dar după şase luni, neştiind când i se va face o gaură în 
cap, a cedat nervos. 

Umney se aplecă spre Frost zâmbind mieros. 

— Pentru că îmi plăcea de tipul acesta, aşa cum îmi place 
şi de tine, l-am avertizat. l-am spus, aşa cum îţi spun şi ţie, 
să nu meargă niciodată pe o stradă pustie. Să nu stea 
niciodată în dreptul unei ferestre. Să nu deschidă niciodată 

uşa dacă nu ştie precis cine bate la uşă. Să controleze 
maşina înainte de a se urca în ea şi să se lungească imediat 
pe banchetă dacă geamurile sau parbrizul se fac ţăndări. l- 
am spus să încerce să se facă pierdut în decor deşi l-am 
avertizat că, mai devreme sau mai târziu, Lu o să-l 
găsească oricum. 

— Şi bineînţeles că l-a găsit, spuse Frost. 

— Aşa este. 

Vocea lui Umney deveni dură: 

— Tipul mi-a urmat toate sfaturile numai că la un 
moment dat i-au cedat nervii. A făcut o mare tâmpenie. Şi-a 
cumpărat o armă şi a început să umble după Lu. 

Umney se întristă: 

— Nevastă-sa i-a făcut o înmormântare ca lumea. Lu a 
trimis şi el o coroană. 

Umney se ridică: 

— Cred că acum trebuie să-ţi spun pa dacă nu ai de gând 
să-mi oferi ceva de băut. N-am vrut decât să te avertizez. 
Mai devreme sau mai târziu Lu o să te aibă în cătarea 
puştii. Este un profesionist. 

Frost se lăsă pe spate şi izbucni în hohote de râs. 

Umney se holbă înlemnit la el. 

— Şi crezi că toată vrăjeala asta m-a speriat? întrebă 
Frost. Eşti patetic, dar dacă îţi imaginezi că o să câştigi 
războiul nervilor cu mine eşti mai tâmpit decât am crezut. 
Acum am să-ţi dau un mesaj să i-l duci jigodiei ăleia 
chioare. Spune-i că nu a găsit pe cine trebuie ca să-l sperie. 
Pot să am grijă de mine. Am avut singur grijă de mine din 
momentul în care am început să merg. Spune-i că din clipa 
asta eu şi cu el suntem în război. Şi eu sunt profesionist. S- 
ar putea ca nervii lui să cedeze primii. Spune-i că va trebui 
să asude din greu ca să-şi câştige banii ăia nenorociţi şi mai 
spune-i că am să-l omor cu plăcere şi pe gratis. 

Frost întinse arătătorul: 

— Şi acum şterge-o! Data viitoare când îţi văd mutra nu 
am să-ţi mai las timp nici pentru rugăciune. Şterge-o! 

Cei doi bărbaţi se priviră în ochi. Umney simţi brusc că i 
se face frig văzând expresia dură, vicioasă de pe faţa lui 
Frost. 

— Nu mă înţelege greşit, Mike, spuse grăbit. Nu am făcut 
decât să-ţi aduc un mesaj. Ţi-am spus că sunt prietenul tău. 
Eu nu mă bag. Este strict între tine şi Silk. 

— Deja faci pe tine? întrebă Frost rânjind. Eşti deja băgat 
în afacere şi la fel este băgat şi amicul tău Goble. Spune-i 
acest lucru. După ce vă omor pe voi doi am să-l omor şi pe 
Silk, dar pe voi am să vă omor primii. 

Îşi scoase brusc arma din buzunar şi o aţinti spre capul lui 
Umney: 

— Cară-te! N-am să trimit coroane de flori nici pentru tine 
nici pentru Goble dar spune-i lui Silk că pentru el am să 
arunc nişte dolari pentru o coroană. leşi înainte să te 
găuresc! 

Umney, cu faţa albă, ieşi cu spatele din cameră. 

Frost avea din născare instinctul de supravieţuire. 
Imediat ce uşa se închise în urma lui Umney se aruncă din 
fotoliu. Se târî pe duşumea până în dreptul întrerupătorului 
şi ridicând mâna scufundă încăperea în întuneric. După 
aceea rămase lungit pe mochetă. 

O fracțiune de secundă mai târziu geamul se făcu ţăndări 
şi un glonţ se înfipse piuind în spătarul fotoliului în care 
stătuse mai înainte. 

Se retrase într-un colţ al camerei. 

Un avertisment? Începutul războiului nervilor sau chiar 
vroise să-l omoare? 

Rămase lungit până când auzi pornind motorul unei 
maşini. Maşina plecă, frână puternic şi după o vreme plecă 
din nou. 

Se putea ca Umney să fi oprit pentru a-l lua în maşină pe 


221 


Silk. Se putea să fie o păcăleală şi Silk să fi rămas ascuns în 
întuneric. 

Frost rămase pe podea şi se gândi. Silk dovedise că este 
mai bun ca el la arme dar mai rămânea să dovedească că 
are nervii mai buni ca ai lui Frost. 

Frost învățase în Vietnam că nu trebuie să stai pe loc, 
aşteptând să fii împuşcat. Trebuie să iei iniţiativa. In 
Vietnam mergeai în junglă şi te ascundeai, şi aşteptai să 
sesizezi o mişcare: o frunză care se mişca, o creangă care 
trosnea, o tuse înăbuşită. Apăsai pe trăgaci şi asta însemna 
un lunetist mai puţin. 

Frost simţi cum nervii îi sunt brusc biciuiţi de excitare. 
Amenințarea asta cu moartea echivala cu o injecție de 
adrenalină făcută în vene. 

„Okay, jigodie chioară” 
vedem cine e mai bun!" 

Se ridică în picioare în tăcere şi ieşi din casă pe uşa din 
spate. Nori de furtună acoperiseră luna şi noaptea devenise 
întunecoasă. Chiar dacă Silk era încă ascuns în tufişuri sau 
după copaci, Frost era sigur că nu-l poate vedea. 

Merse pe unde umbra era mai deasă spre camera de 
gardă. Auzi câinii lătrând, şi mârâind, şi lovindu-se de plasa 
ţarcului lor. Nu le dăduse nimeni de mâncare. Zgomotele pe 
care le făceau erau feroce. 

Ajuns la camera de gardă Frost închise şi încuie uşa după 
care aprinse lumina. Luă din raft o puşcă automată, 
controlă dacă are gloanţe în încărcător după care puse 
arma pe masă. Luă receptorul telefonului şi îl sună pe 
paznicul de la intrarea în vilă. 

— Cei doi prieteni ai mei au plecat? întrebă când acesta îi 
răspunse. 

— Mada. Tocmai au ieşti. Ce se întâmplă acolo? 

Paznicul părea îngrijorat: 

— Am greşit că i-am lăsat să intre? 


spuse cu voce tare, „hai să 

— Nici o problemă. Plec. Domnişoara Grandi a murit. Du- 
te acasă. 

— A murit? Doamne, Dumnezeule! 

— Închid eu vila. Să fii mâine dimineaţă la ora opt aici. 
Marvin o să-ţi dea instrucţiuni. 

— Ei bine, dacă aşa spui... 

Frost închise telefonul, luă puşca şi merse înapoi la 
căsuţa lui. Işi împachetă repede lucrurile după care merse 
la locul unde lăsase automobilul Lamborghini, cărând într-o 
mână valiza şi în cealaltă arma. Nu-i convenea că ia 
maşina, era prea luxoasă şi bătea la ochi, însă trebuia să o 
şteargă repede. Işi aminti ceea ce i se spusese în armată: 

„la tot timpul inițiativa! Întotdeauna loveşte primul!” 

In ghereta de la intrarea pe proprietate ardea lumina dar 
bariera era ridicată. Claxonă scurt şi paznicul apăru imediat 
în uşă. Îi strigă ceva dar Frost nu se opri. 

Ceasul de la bord arăta ora 03:15. Conduse repede la 
aeroport. Un funcţionar somnoros de la Hertz îi închirie un 
Mercedes 200. Conduse maşina în parcajul aeroportului 
unde lăsase automobilul Lamborghini şi transferă arma şi 
valiza în portbagajul Mercedes-ului după care o luă pe 
autostradă. Se opri la motelul Twin Oakes, închirie un 
bungalow cu aer condiţionat şi se închise înăuntru. Se 
dezbrăcă, făcu un duş lung după care se trânti în pat. 

„ Mâine” îşi spuse „am să încep războiul meu particular: 
nu un război condus de generali cărora puțin le pasă câți 
soldați pier atâta timp cât războiul este câștigat.” 

Urma să fie războiul său personal împotriva a trei oameni 
care declanşaseră războiul, iar Frost nu avea de gând să 
moară. 


Ora 02:50. 
Ace of Spades era în întuneric cu excepţia luminii care 

venea din camera ale cărei ferestre dădeau spre piscină. 
Clienţii plecaseră acasă. Marcia se întorsese la hotelul 
Spanish Bay. Personalul plecase şi el. 

Mitch Goble stătea la masă cu o tavă plină cu cârnaţi 
prăjiţi în faţă. Ochii i se închideau de somn. li plăcea să 
doarmă, dar dorea să afle cum se desfăşurase întâlnirea 
dintre Umney şi Frost. Discutaseră toţi trei cea mai bună 
cale pentru a-l înmuia pe Frost şi fusese ideea lui Goble să 
se aplice metoda hăituirii. 

În timp ce-şi tăia o nouă felie dintr-un cârnat auzi o 
maşină care sosea după care se auziră pe culoar paşi 
grăbiţi iar uşa se deschise brusc. 

Goble simţi un fior neplăcut pe spate când văzu faţa albă 
şi speriată a lui Umney. 

— N-a mers? întrebă, ştiind deja care este răspunsul. 

Umney se prăbuşi într-un fotoliu: 

— Nenorocitul mi-a râs în nas. 

Goble se holbă la el: 

— Nu i-ai servit toată povestea, Ross? Despre tipul 
celălalt, despre... 

— Las-o baltă, ţipă la el Umney. l-am pus toată placa şi 
mi-a râs în nas. 

Goble împinse în lături tava. Brusc, vederea mâncării îi 
făcea rău. 

— Lu a fost de acord cu abordarea asta... 

— Mă doare undeva de ce a spus Lu, explodă Umney. 
Ascultă-mă bine, Mitch! Am fost nebuni de legat în 
momentul în care ne-am amestecat cu Frost. Tu ai spus 
întotdeauna că s-ar putea să fie prea şmecher pentru noi! 
Acum am să-ţi spun eu ţie că o să fie mai mult decât 
şmecher! Acum spune că o să vină după noi şi o să ne 
ucidă. Dacă i-ai fi văzut faţa când promitea că o să ne ia 
gâturile ai fi şi tu în aceeaşi stare ca a mea. O să o facă! 
Rânjetul de pe faţa lui, şi privirea, oh, Doamne! Îmi doresc 

să nu-l fi ascultat pe Lu şi să nu mă fi dus în noaptea asta 
să-l văd pe Frost. 

— Şi Lu unde este? întrebă Goble. 

— In scutece, face nani, mărâi Umney. Am jucat aşa cum 
am stabilit. Cât am stat de vorbă cu Frost, Lu a rămas 
ascuns cu arma după un copac. Când am terminat de vorbit 
Lu a atras un foc spre Frost. Mai bine îl omora pe loc! Când 
i-am spus lui Lu că Frost a promis că o să mă omoare mi-a 
spus să nu-mi fac probleme. Mi-a spus că nu-i nici o 
problemă cu Frost. Dacă poţi să-ţi imaginezi! Ştii, Mike, sunt 
momente când îmi doresc să nu fi avut vreodată de a face 
cu Lu. Cred că e nebun sau are ceva la cap! 

— Potoleşte-te, îi spuse sec Goble. Lu este un bun 
conducător. Fără el nu am fi fost unde suntem. 

— Serios? Şi unde suntem? îi răspunse Umney. La 
poligonul de tir, pe post de iepuraşi pentru nenorocitul de 
Frost! 

In acea clipă sună telefonul şi amândoi bărbaţii săriră în 
sus. Goble ridică receptorul, ascultă după care începu şi el 
să vorbească. 

Umney se sculă în picioare şi-şi umplu ras un pahar cu 
scotch. Nervii îi erau aşa de zdruncinaţi încât ceea ce 
spunea Goble în receptor nu avea nici un sens pentru el. 

Goble puse receptorul jos. 

— Era Hi-Fi. L-am trimis la aeroport în cazul în care Frost 
avea de gând să o şteargă. Hi-Fi îmi spune că una din 
maşinile lui Grandi, Lamborghini, este în parcare şi că Frost 
a închiriat un Mercedes de la Hertz. S-ar putea ca Frost să 
fie în drum spre Miami ca să ia un avion pentru New York. 

— Nu! Mitch, nu te amăgi! Vine după noi. O simt. 

Umney îşi încleştă pumnii: 

— Suntem nebuni că stăm cu lumina aprinsă. S-ar putea 
să fie deja afară cu o puşcă. 

Goble se ridică în picioare, merse spre Umney şi-i trase o 


225 


palmă puternică. 

— Gura! Trebuie să-l găsim pe Frost înainte să treacă la 
acţiune. Lu s-a dus la culcare. Poate că şi Frost s-a băgat în 
pat. Aşa că verificăm la moteluri. Eu iau partea de vest tu 
cea de est a oraşului. Hai, Ross, ce dracu'? Câţi papagali 
am băgat noi în colivie pentru ca Lu să-i poată strânge de 
gât? Frost nu este altceva decât un alt papagal! Dă-i 
drumul! 

După o jumătate de oră Goble sună la motelul Twin 
Oakes. Sunase înainte la alte patru moteluri dar acum 
nimeri direct la ţintă. 

— Da, domnule, spuse o voce. Un domn s-a cazat acum o 
jumătate de oră. Are un Mercedes. S-a înregistrat sub 
numele de Peter Jarrow. 

— Înalt, brunet, arătos? 

— L-aţi descris exact, domnule spuse vocea, părând 
acum îngrijorată. Sper că nu e vorba de vreun necaz. 

Goble se recomandase ca fiind sergentul Baski de la 
detaşamentul de poliţie rutieră din Paradise City. 

— Control de rutină, spuse Goble. Nimic important. 

Şi închise. Era aşa de încântat de succesul său atât de 
rapid încât nu intui reacţia funcţionarului de la motel. 

In timp ce Goble se rostogolea spre uşă strigând „L-am 
găsit, l-am găsit!” recepţionerul de noapte, care trăise toată 
viaţa în Paradise City, şi care era în relaţii bune cu poliţia, 
punea gânditor receptorul jos. Sergentul Baski! Era un 
nume de care nu auzise. 

Recepţionerul din schimbul de noapte, un tânăr isteţ, 
student, care lucra de noapte pentru a face rost de ceva 
bani în timp ce-şi pregătea lucrarea de diplomă în ştiinţe 
economice, decise că un telefon de rutină din partea poliţiei 
la ora patru fără zece dimineaţa era mai mult decât 
neobişnuit. 

Sună la sediul poliţiei şi îi ceru sergentului de serviciu să-i 

facă legătura cu sergentul Baski de la circulaţie. 

Sergentul de serviciu îi spuse cu o voce plictisită: 

— Ai greşit. Nu avem nici un Baski aici. Care-i treaba? 

Recepţionerul închise telefonul. 

Două minute mai târziu soneria telefonului îl sculă pe 
Frost. Se trezi instantaneu şi deveni alert. Deveni şi mai 
alert ascultând ce îi spunea recepţionerul. 

— Mulţumesc, spuse. Am un prieten care cam trage la 
măsea după care se apucă de bancuri proaste. Uită totul, 
dar mulţumesc oricum. 

Frost se dădu jos din pat. 

Deci îl găsiseră! Se putea ca Silk să fie deja afară 
aşteptându-l. Frost pipăi după armă în întuneric după care 
se lungi pe podea, se târî la uşă şi o întredeschise. Privi în 
întuneric. 

Norii de pe cer începeau să se înroşească. Palmierii se 
conturau clar pe cerul luminat de zorii de zi. Peste alte zece 
minute urma să fie periculos de multă lumină. 

Frost se simţea complet relaxat. Acesta era genul de 
acţiune care îi plăcea. Mişcându-se silențios ca un şarpe, 
împingând mereu arma în faţă, ieşi afară din bungalow. 

Nu se întâmplă nimic. Nu se mişcă nimic. 

Hotări că este prea devreme pentru ca Silk să acţioneze 
dar nu riscă nimic. Ajunse la Mercedes în clipa în care 
soarele se ivi la orizont. Deschise uşa maşinii cu o mişcare 
bruscă, se sui în maşină şi se ghemui pe podea. Aşteptă. 
instinctul său înnăscut îi spuse că lumina e pe verde. Porni 
motorul şi conduse repede spre Ace of Spades. 


* 
x x 


Silk îşi ridică capul de pe pernă şi se chiori cu singurul 
ochi bun la Umney care stătea în pragul uşii. 
— Nu vezi că încerc să dorm? se răsti la el 
Umney intră în cameră şi aprinse lumina. 

— Frost este la motelul Twin Oakes, spuse agitat. Poţi să- 
| cureţi. 

— Cară-te dracului de aici! lătră la el Silk. Vreau să dorm! 

— Lu, pentru numele lui Dumnezeu! Frost este periculos! 

Umney veni la căpătâiul patului 

— Acum e momentul potrivit să-i zbori creierii! 

Silk se trânti înapoi pe pernă şi căscă: 

_ — Am făcut o înţelegere cu Grandi şi mă ţin de cuvânt. 
Intâi trebuie să-i facem praf nervii lui Frost. Ce-i cu tine? 
Vrei o parte din bani, nu-i aşa? Dacă grăbim lucrurile, 
Grandi nu o să plătească. Lasă-mă să dorm! 

— Tot ce ai de făcut, Lu, este să te duci la motelul Twin 
Oakes şi să-l cureţi, spuse Umney. Dacă nu-l cureţi tu acum 
o să ne curețe el pe noi! 

— Pune pe cineva la pândă la motel, spuse Silk. 
Aşteptăm! Pot să mă ocup de Frost când vrea muşchiul 
meu. Stinge lumina aia blestemată. Vreau să dorm! 

Umney stinse lumina şi se întoarse în camera ale cărei 
ferestre dădeau spre piscină, bolnav de frică şi de frustrare. 

— A înnebunit de tot, spuse cu o voce ascuţită. Zice să 
punem pe cineva la pândă la motel şi când o să-i vină lui 
cheful o să aibă grijă de Frost. Zice că Grandi nu va plăti 
dacă nu o facem lent! Cristoase! În timp ce noi o frecăm pe 
aici s-ar putea ca Frost să vină după noi! 

Goble tocmai terminase toată mâncarea de pe tavă. 

— Uşurel, Ross. N-ai de ce să te exciţi. l-am dat telefon 
lui Louie să pună felinarele pe motel. În mai puţin de 
douăzeci de minute o să fie acolo. Frost nu o să aibă timp 
să facă nimic. Nu e prost de loc. Dacă Lu vrea să o facem 
lent, aşa facem. Nu a greşit niciodată până acum, aşa că 
lasă văicăreala! 

Se ridică: 

— Mă duc şi eu să mă bag în scutece. Uite până la ce oră 
nenorocită am rămas treaz. 

Merse la fereastră şi trase draperiile. 

— Uite şi tu, soarele a început să apară la orizont. 

Era o ţintă irezistibilă pentru Frost, ascuns în tufişurile 
înflorite. Ridică arma, tinti cu grijă şi apăsă uşor pe trăgaci. 

Partea de sus a capului lui Goble explodă, împrăştiind 
sânge şi creier de jur împrejur. Căzu ca un elefant lovit, 
răsturnând masa şi două scaune. 

Umney rămase o fracțiune de secundă paralizat, privind 
la Goble, după care se aruncă la podea în timp ce un alt 
glonţ spărgea ecranul televizorului mare lângă care stătuse. 
Umney rămase ţeapăn, cu inima bătându-i nebuneşte, cu 
transpiraţia ţâşnindu-i pe frunte. Realiză cu oroare că una 
din mâini îi zăcea în sângele lui Goble. 

Auzind zgomotul făcut de cele două împuşcături ca şi 
bubuitura produsă atunci când corpul gras al lui Goble, 
împreună cu mobilele răsturnate loviseră podeaua, Silk sări 
din pat. Se îmbrăcă cu un tricou negru şi pantaloni negri şi 
încălţă nişte sandale. 

Mişcările sale erau iuți dar ordonate. Smulse puşca cu 
care trăgea la ţintă, traversă camera cu paşi rapizi şi-şi 
îndesă în buzunarul de la spate al pantalonilor un pistol 
calibru 0.38 după care deschise uşa şi ieşi pe coridorul aflat 
pe jumătate în întuneric. 

Buzele sale subţiri erau deformate de un rictus. 

— Ross! Mitch! Unde dracu' sunteţi? 

O luă pe coridor şi apoi se opri când îl văzu pe Umney că 
iese târâş din cameră. Dinţii care îi clănţăneau făceau un 
zgomot oribil. 

Soarele ieşise complet de după orizont şi era suficientă 
lumină pentru ca Silk să vadă că Umney are mâinile pline 
de sânge. Merse până la uşă şi privi prudent în cameră. 

O rază de soare pica exact pe Goble. O privire rapidă îi 
spuse lui Silk tot ceea ce dorea să ştie. Cu o mişcare iute 
apucă mânerul uşii şi o închise. Puse după aceea puşca jos, 

îl apucă pe Umney de cămaşă şi-l forţă să se ridice în 
picioare. 

— Ţi-am spus! Te-am avertizat! ţipă isteric la el Umney. E 
afară! O să ne omoare pe amândoi! 

Silk îl izbi puternic de perete după care îi trase câteva 
palme. 

— Nu o să te omoare şi nu o să mă omoare! spuse Silk 
scrâşnit. Mitch nu a avut noroc, dar nu e cazul nostru. Okay, 
deci este afară. E pe terenul nostru! Al nostru e! 

Umney se uită la Silk tremurând: 

— L-a omorât pe Mitch! strigă. Acum e afară! Dacă ne 
zăreşte o să ne împuşte! Ai spus că poţi să te ocupi de el şi 
uite ce s-a întâmplat! 

Silk nu-l asculta. Mintea îi lucra cu febrilitate Toată 
operaţia se dovedise un dezastru de la un capăt la altul dar 
reuşise cel puţin să rămână liber şi obținuse promisiunea lui 
Grandi că-i va plăti două sute de mii de dolari dacă îl lichida 
pe Frost, dar înţelegerea era că trebuia să-l facă pe Frost să 
transpire şi să nu se grăbească să-l ucidă. Silk îşi dădea 
acum seama că-l subestimase groaznic pe Frost. Ar fi 
trebuit să asculte de avertismentul lui Umney care îi 
spusese că Frost nu se speriase de loc. Frost avusese 
suficient sânge în valve să vină aici şi să-l omoare pe Goble. 
Era foarte probabil ca Frost să fie încă afară cu puşca în 
mână. Silk avea foarte multă încredere în precizia tirului 
său. Dacă Frost era încă afară atunci Frost era ca şi mort. 
Silk era hotărât să pună laba pe banii promişi, dar nu era 
dispus să rişte nimic dacă nu era sigur că va primi banii. 

— Stai aici! Nu te mişca, îi spuse lui Umney şi merse iute 
la birou. 

Draperiile acopereau geamul dar nu riscă şi merse pe 
vine la telefon. Trase aparatul de telefon cât de departe îi 
permitea firul, se aşeză pe podea, departe de fereastră, şi 
sună la hotelul Spanish Bay. 

Era ora cinci fără cinci dimineaţa. 

La început tipul de la recepţie refuză să-i facă legătura cu 
apartamentul lui Grandi ţinând cont de oră dar când Silk îi 
spuse că este un caz de forţă majoră acceptă să-i facă 
legătura. 

Auzi aproape imediat vocea lui Grandi. Silk fu surprins de 
tonul alert al vocii dar nu avea de unde să ştie că Grandi 
stătuse toată noaptea la fereastră jelindu-şi fiica. 

Vorbind şoptit Silk îi explică situaţia. 

— Sunt două posibilităţi, domnule Grandi, spuse la 
sfârşit. Dumneavoastră hotărâți. Frost mi-a omorât unul din 
parteneri. Pot chema curcanii şi, mă scuzaţi, poliţiştii au să-l 
ia ca din oală. Dar după ce-l arestează va vorbi. Mass- 
media se va năpusti peste povestea tragică a fiicei 
dumneavoastră. Cea mai bună soluţie ar fi să-l curăţ acum, 
dacă mai este afară, şi eu cred că este. Dar înainte să plec 
la vânătoare vreau să fiu sigur că am să fiu plătit. Ce să fie? 

— Omoară-l acum şi vei fi plătit, spuse Grandi pe un ton 
dur după care închise telefonul. 

Un minut sau două Silk rămase pe podea, cu telefonul în 
poală şi cu rânjetul lui de diavol pe faţă. După ce termină 
de gândit, dădu din cap mulţumit, se ridică şi merse înapoi 
la Umney care se sprijinea de peretele coridorului cu faţa 
cenuşie. Respira sacadat, înnebunit de groază. 

— Grandi zice să-l frigem acum, spuse Silk. Aşa că hai să- 
| frigem! 

Umney se uită la Silk cu ochii înnebuniţi de frică. 

— Eu nu, reuşi să îngaime. Asta este partea ta de treabă. 
Eu rămân aici! Uite aici! 

— S-ar putea să fi plecat, spuse Silk, dar trebuie să 
verificăm. Uite ce o să faci tu, Ross, chiar în clipa asta: o să 
ieşi pe uşă cu mâinile puse pe cap şi o să strigi că eu nu 
sunt aici şi să nu tragă. După aia, când o să iasă din 
ascunzătoare, îl împănez cu plumb. 

— Eşti nebun! În clipa în care mă vede o să mă ucidă! 

Umney începu să tremure. 

— Nu, nu o să te împuşte. Frost mă vrea pe mine nu pe 
tine. Hai Ross, dă-i drumul! 

— Nu. Nu-mi poţi face una ca asta. Lu, mă auzi? Nu 
merg! Nu am de gând să ies afară ca să fiu omorât! 

Silk îşi trecu puşca în mâna stângă şi scoase brusc 
pistolul calibru 0.38. Îi propti ţeava în obrazul transpirat al 
lui Umney. 

— Termină cu istericalele! scrâşni la Umney cu faţa 
cuprinsă de o furie dementă. Dacă nu te mişti în zece 
secunde îţi zbor creierii. 

Umney începu să suspine. 

Ochiul strălucitor al lui Silk îi spunea că este la câteva 
secunde de moarte. 

— Okay, okay, merg! 

Silk făcu un pas înapoi. 

— Mergi foarte încet. Începi să strigi imediat ce deschizi 
uşa. Nu o să te omoare, dar eu am să-i zbor creierii. Dă-i 
drumul! 

Umney o luă pe coridor spre uşa care ducea la grădină. 
Silk îşi puse pistolul înapoi în buzunarul din spate al 
pantalonilor şi o luă silențios după Umney ţinând acum 
puşca cu ambele mâini. 

Umney întoarse capul, implorând din privire, în timp ce 
mâna îi bâjbâia după clanţa uşii. 

— Strigă tare, spuse Silk. Şi mişcă-te odată! S-ar putea să 
se fi cărat de mult. 

* 
x x 


Când îl văzuse pe Goble prăbuşindu-se pe spate, plin de 
sânge pe ceea ce-i mai rămăsese din faţă, Frost simţise un 
val de entuziasm străbătându-i corpul. Văzuse o pată albă 
care se mişca şi trăsese imediat. Auzise zgomotul făcut de 

sticla spartă atunci când ecranul televizorului explodase. 

După aceea se mişcase cu repeziciune, mergând aplecat 
şi având grijă să fie tot timpul adăpostit de gardul viu. 
Făcuse cam douăzeci de paşi de la locul unde trăsese. 

Se lungise pe pământ, sigur că este complet mascat de 
vegetaţie. Se întrebase dacă îl ucisese şi pe Umney. Nu era 
sigur dar, cu puţin noroc, spera că măcar îl rănise. Dacă 
dorea să trăiască trebuia însă să ia în continuare în calcul 
raportul de doi la unu. 

Acum stătea la pândă cu urechile ciulite dar nu auzea 
nimic. Putea să supravegheze toată faţada restaurantului. 
Nu era nici o ascunzătoare. Dacă Silk sau Umney ar fi ieşit 
pe uşa de la intrare ar fi fost curată sinucidere. Probabil că 
mai exista o ieşire pe una din laturile clădirii. Frost îi vroia 
blocaţi în restaurant. Dacă i-ar fi lăsat să iasă afară ei ar fi 
putut să se despartă şi ar fi întors avantajul în favoarea lor. 

Frost merse silențios pe după gardul viu până în dreptul 
colţului restaurantului şi văzu o a doua uşă la capătul unor 
scări scurte din lemn. Merse în continuare în jurul clădirii şi 
văzu în spatele acesteia intrarea pentru personal. Ca şi uşa 
principală, pentru clienţi, nici aceasta nu prezenta vreo 
ascunzătoare pentru cei dinăuntru dacă ar fi vrut să iasă pe 
aici. Decise că vor ieşi pe uşa laterală, cea cu scările de 
lemn. Se întoarse şi merse până când ajunse cam la 
patruzeci de metri de uşa laterală. Avea o poziţie perfectă: 
camuflat complet, şi totuşi cu o linie de tragere perfectă. Se 
aşeză pe pământ şi se puse pe aşteptat. 

De acum soarele ieşise complet de după copaci şi 
umbrele se  micşorau. Norii, care noaptea trecută 
promiseseră la un moment dat o furtună pe cinste, nu se 
ţinuseră de cuvânt. Frost îşi privi ceasul. Era aproape ora 
cinci dimineaţa. Se întrebă la ce oră vine personalul 
restaurantului. Frost îşi spuse că avea o problemă dacă Silk 
şi Umney hotărau să rămână la adăpost, dar se îndoia că 

vor rămâne în clădire. Trebuiau să facă dispărut cadavrul lui 
Goble. 

Silk nu avea nici un interes ca poliţia să-şi bage nasul în 
afacere. Silk trebuia să încerce să-l omoare înainte de 
sosirea personalului. 

Se scurse cu greu o jumătate de oră dar Frost era 
obişnuit să aştepte. Îşi aduse aminte că în junglă aşteptase 
ore întregi pentru a vâna câte un lunetist al duşmanului. Se 
relaxă, cu arma îndreptată spre uşa restaurantului, proptită 
bine în umăr. 

Nu se auzea nimic, cu excepţia zgomotului îndepărtat al 
traficului de pe autostradă, nu se mişca nimic, cu excepţia 
unui vultur, sus pe cer. 

După aceea uşa laterală se deschise şi Umney apăru în 
prag cu mâinile puse pe cap. 

Frost îşi spuse că ar fi o împuşcătură dificilă. Unghiul nu 
era bun. Nu-şi putea permite să rateze un foc. 

Umney striga cât putea de tare: 

— Nu trage, nu trage! Lu nu este aici! Am să te ajut să-l 
găseşti. Nu trage! 

Mintea lui Frost fugi înapoi la vremea petrecută în 
Vietnam. Se confruntase acolo, o dată, cu acelaşi gen de 
situaţie. Încolţise un lunetist, vietnamez roşu, care îi 
strigase înnebunit că se predă. Lunetistul ieşise din 
ascunzişul său şi-şi aruncase arma care aterizase la 
picioarele lui Frost. Lunetistul venea spre Frost cu mâinile în 
aer şi Frost se lăsase păcălit. leşise şi el din ascunziş cu 
arma ţinută neglijent de curea. Cu o mişcare rapidă 
lunetistul îşi scosese pălăria din paie de orez, culesese din 
ea o grenadă şi o aruncase spre Frost. Acesta îl împuşcase 
pe lunetist şi privise cu groază la moartea care venea spre 
el. Se trântise la pământ privind ca hipnotizat cum grenada 
trece pe deasupra lui. Medicii de la un spital militar de 
campanie se chinuiseră două luni să-i scoată toate schijele 

din trup şi să-l cârpească. Supravieţuise, dar îşi jurase că, 
dacă va mai vedea de acum încolo un om venind spre el cu 
mâinile ridicate, va trage mai întâi şi după aceea îşi va cere 
scuze. 

Se ridică în genunchi, puse un picior în faţă şi corectă 
unghiul de tragere. 

Silk, lungit pe cimentul coridorului, cerceta atent 
împrejurimile. Sesiză imediat mişcarea dar picioarele lui 
Umney îl încurcau. 

Umney ţipa isteric. Silk nu îndrăzni să-i strige să se dea la 
o parte ca să-l poată găuri pe Frost. Nu dorea ca acesta să 
ştie că este aici. 

Frost îl împuşcă pe Umney în cap în momentul în care 
acesta ajunse pe ultima treaptă a scării. După aceea Frost 
se aruncă la pământ, dar nu suficient de repede. 

In timp ce Umney se prăbuşea Silk obţinu o linie perfectă 
de tragere şi trase un foc. Glontele îi şterse lui Frost pieptul, 
ricoşă într-o coastă şi se înfipse în braţ. II văzu pe Silk care 
se retrăgea târâş şi trase şi el. Glonţul piui pe lângă faţa lui 
Silk şi se înfipse în tocul uşii împrăştiind aşchii de lemn. O 
aşchie groasă îi smulse lui Silk ochiul de sticlă şi-i provocă o 
hemoragie puternică. Silk se retrase înjurând pe coridor. 

Frost se îndepărtă şi el târâş de locul unde trăsese, 
simțind că sângerează. Antrenamentul dur din armată îşi 
spunea cuvântul: se târî repede, silențios ca un şarpe, şi 
fără să mişte tufişurile gardului viu. Ajunse la un pâlc mic 
de copaci fără să mai servească de ţintă. 

Se uită la cămaşa pătată de sânge, îşi flexă de câteva ori 
degetele, se strâmbă şi-şi spuse că ar fi putut fi mai rău. 

„Cristoase, cum poate să tragă nenorocitul ăsta chior!" 
îşi spuse. „Ei bine, acum am rămas numai noi doi. Unu la 
unu, foarte corect!” 

Experienţa lui Silk cu puşca contra experienţei lui Frost 
ca luptător în junglă. Il sâcâia că sângerează dar Frost mai 

sângerase la viaţa lui. Îşi scoase batista, o înfăşură în jurul 
rănii de la mână şi făcu un garou strâns din cureaua 
pantalonilor. După aceea îşi schimbă din nou poziţia 
alegând un punct de unde vedea bine intrarea laterală a 
restaurantului. Se lungi şi aşteptă. 

Silk se ridică în picioare şi merse repede la toaletă. Îşi 
spălă faţa de sânge şi examină rana: o simplă zgârietură 
dar foarte dureroasă. Reuşi să oprească sângerarea. Nu era 
sigur dacă îl nimerise pe Frost. Dacă nu-l nimerise mai era 
oare Frost în dreptul uşii? Silk îşi privi ceasul. Timpul se 
scurgea cu viteză nebună. In mai puţin de o jumătate de 
oră angajaţii începeau să sosească la lucru. Trebuia să-l 
ucidă pe Frost repede după care trebuia să se evapore. 
Avea contacte bune, cunoştea tipi care îi puteau asigura un 
alibi perfect. Poliţia nu o să reuşească să-i pună în cârcă 
morţii de aici. Numai că Frost trebuia eliminat pentru că 
dacă era arestat ar fi vorbit. 

Poate că era deja mort însă Silk nu vroia să rişte nimic. 
Simţea că mai are puţin şi-i pică în poală două sute de mii 
de dolari. Cum să procedeze? Dacă Frost era numai rănit 
era la fel de periculos ca un tigru. Mai ales că era camuflat. 

Era fără îndoială mult prea periculos să încerce să iasă pe 
uşa laterală iar uşa din faţă şi cea din spate, pentru 
personal, nici nu intrau în discuţie pentru că nu ofereau nici 
o posibilitate de a se ascunde. 

Acoperişul! 

Silk înjură lung. De ce nu se gândise la acoperiş mai 
înainte. Dacă s-ar fi dus pe acoperiş când Umney ieşise cu 
mâinile pe cap Frost ar fi fost acum mort. 

Işi apucă puşca şi alergă pe scări la etaj şi merse pînă la 
ieşirea de incendiu. Se căţără pe scara de fier care îl scoase 
pe acoperişul plat, înconjurat de o cornişă înaltă de 
cincizeci de centimetri. 

Silk se aruncă pe burtă şi se târî până la cornişă în 

dreptul uşii laterale aflată la circa şapte metri mai jos. 

Frost, lungit în spatele gardului viu, văzu că se formase o 
mică baltă de sânge pe pământ. Privi la garou şi la batista 
care era înecată de sânge şi simţi că îl cuprinde 
îngrijorarea. 

„Cristoase!” îşi spuse, „Sângerez ca un porc!” 

Strânse cu un gest sălbatec cureaua şi simţi o durere 
puternică în tot corpul. Îşi dădea seama că se simte moale 
şi că razele soarelui care îi cădeau în cap îl deranjează. 
Simţea de asemenea că îl cuprinde o sete cumplită. 

„Nenorocit chior!” spuse scrâşnit. „Ai făcut stricăciuni 
mari! Ei bine arată-te, ieşi afară, lua-te-ar dracu!" 

În jur totul era tăcere şi nemişcare, cu excepţia vulturului 
care se rotea lin la înălţime 

Frost se gândi la Marcia. Şi-o reaminti spunându-i: 

„Paradise City este locul unde e treaba adevărată. Acolo 
e mai mult bănet de ridicat decât în orice alt oraş din 
lume.” 

Cât îşi dorea acum să nu o fi ascultat! 

Un vis de cinci milioane de dolari! Ce vis nebun! 

Corpul îi era cuprins de o moleşeală plăcută care îl 
îndemna la somn. Deşi pământul era uscat nu putea 
absorbi tot sângele şi balta se sub el se lăţea. Scutură 
puternic din cap, clipi des de câteva ori şi apucă puşca. 

Îl cuprinse disperarea când simţi că arma este mult prea 
grea. 

„Mă golesc de sânge!” spuse cu glas tare. Făcu un efort 
supraomenesc ca să ridice arma şi mişcă tufişurile care îl 
ascundeau. 

Privind de sus, Silk văzu mişcarea şi după aceea îl văzu şi 
pe Frost. Buzele lui subţiri se deschiseră într-un rânjet. Într- 
o singură mişcare iute ridică arma, ţinti şi trase. 

În aceeaşi secundă Frost privi în sus şi-l văzu pe Silk pe 
acoperiş. Reflexele lui însă dispăruseră. Văzu arma care îl 

ţinteşte dar nu putu face nimic. Ştia că este la o fracțiune 
de secundă de moarte. Ultimul lui gând, în timp ce murea 
fu la Silk „M-ai avut, javră chioară!" 

Silk ştiu că nu este nevoie să mai tragă şi al doilea foc. 
Se ridică în picioare, se întinse voluptuos după care privi la 
trupul ţeapăn din tufişuri. 

Două sute mii de dolari! Ei bine, nimeni nu ar fi putut să 
pretindă că nu muncise pentru ei. 

Fusese cel mai periculos şi cel mai complicat asasinat din 
câte comisese până acum. 

In clipa aceea auzi un sunet care aducea a fâlfâit de aripi. 

O pasăre? 

In timp ce încerca să se întoarcă pentru a vedea sursa 
zgomotului lama lungă a unui pumnal se înfipse complet în 
spatele său. In agonie, se aplecă spre cornişă pentru a se 
sprijini, îşi pierdu echilibrul, se prăbuşi şi se zdrobi, şapte 
metri mai jos, de betonul aleii ce înconjura restaurantul. 

Suka, îmbrăcat în negru, cobori iute scara metalică şi 
apoi scara care ducea la parterul restaurantului. leşi afară 
şi se opri lângă Silk. Il întoarse cu piciorul, scoase pumnalul 
din trupul acestuia şi-l şterse pe cămaşa lui Silk. Merse 
după aceea spre locul unde zăcea Umney. Mulţumit că şi 
acesta era mort merse la Frost. Se uită lung la el, îl zgâlţâi 
cu piciorul după care dădu mulţumit din cap şi plecă în 
fugă, pierzându-se în vegetaţia deasă de unde apăruse. 

* 
x x 


Grandi vorbea la telefon cu dr. Vance. 

— Doctore, vreau ca trupul fiicei mele să fie transportat 
la Roma. Las în sarcina ta toate aranjamentele. Roma a fost 
oraşul ei. 

— Da, domnule Grandi. Am să mă ocup de tot. 

— Mulţumesc. 

Făcu o pauză: 

— Am să am grijă ca spitalul tău să primească o donaţie 
cum trebuie. 

Şi Grandi închise telefonul. 

Suka intrase în cameră şi stătea tăcut lângă uşă. 

— Toţi morţi, signor, spuse ca şi cum ar fi anunţat că 
masa e servită. 

— Silk? 

— Toţi morţi, cum dat dumneavoastră ordin. 

Grandi se gândi la fiica lui. 

— Fă bagajele, spuse într-un târziu. Plecăm la Roma 
peste o oră. 

— Da, signor. 

Grandi merse greoi la fereastra panoramică şi privi la 
golf. Deşi era dimineața devreme yaht-urile cu pânzele lor 
colorate viu ieşeau deja din port. Lumea începea să umple 
plaja. Traficul auto creştea în intensitate. Briza fierbinte 
mişca coroanele palmierilor, în Paradise City începea o 
nouă zi. 

